
PIRMAS SKYRIUS 


TĄ GIEDRĄ, SKAISTŲ GEGUŽĖS PRADŽIOS RY- 
TĄ, KAI, TIESĄ SAKANT, IR PRASIDĖJO VISA ŠI 
STULBINANTI GVIZERINO ŠVENTOSIOS PALAI- 
kų istorija, brolis Kedfaelis, atsikėlęs gerokai prieš ryt- 
metines pamaldas, skubėjo sodinti kopūstų daigus, kol 
dar neįdienojo, ir jo mintys sukosi apie gimimą, au- 
gimą bei vaisingumą, o ne apie visokias ten kapavie- 
tes, relikvijų skrynias ar smurtines mirtis, kad ir kie- 
no jos būtų - šventųjų, nusidėjėlių ar paprasčiausių 
padorių, tačiau kartais klystančių žmonių, kaip ir jis 
pats. Niekas nedrumstė jo dvasios ramybės, tik būti- 
numas grįžti į vidų mišių ir po to dar iškęsti pusva- 
landį bendro vienuolyno reikalų aptarimo, kuris am- 
žinai užtrukdavo bent dešimčia minučių ilgiau, negu 
reikėjo. Jis jautėsi nepatenkintas, kad turės gaišti lai- 
ką, užuot dirbęs daug artimesnį jo širdžiai darbą čia, 
prie savo daržovių, tačiau pareigos išvengti negalėjo. 
Šiaip ar taip, juk pats sąmoningai pasirinko gyvenimą 
vienuolyne, taigi dabar nedrįso skųstis netgi dėl tų 
priedermių, kurios neatrodė labai patrauklios, nes ap- 
skritai jam čia patiko, jis jautė tam tikrą pasitenkini- 
mą, kaip ir šią akimirką, ištiesęs nugarą ir žvalgydama- 
sis aplinkui. 

Pats sau galvojo, kad vargu ar visoje karalystėje be- 
nediktinai kur nors turi gražesnį sodą, kuriame augtų 

daugiau įvairiausių žolelių, tinkamų ir valgiui paskanin- 
ti, ir žmonėms gydyti. Pagrindiniai Šrusberio Švento 
Petro ir Povilo abatijos sodai bei diduma žemės buvo į 
šiaurę nuo kelio, už vienuolyno ribų, o čia, iš visų pu- 
sių sienų apsuptame sodelyje prie abato žuvų tvenkinių 
ir upelio, sukančio abatijos malūną, brolis Kedfaelis 
tvarkėsi kaip vienvaldis šeimininkas. Ypatinga jo kara- 
lija buvo herbariumas, nes ištisus penkiolika metų jis 
triūsė, kol pamažu jį sukūrė, pats kuo rūpestingiausiai 
išaugino daugybę egzotiškų augalų, rinktų nuo pat kla- 
jokliškos jaunystės, kai buvo nukeliavęs net į Veneciją, 
Kiprą bei Šventąją Žemę. Vienuoliu brolis Kedfaelis ta- 
po gana vėlai — tarsi apdaužytas laivas pagaliau nuleido 
inkarą ramiame uoste. Pirmaisiais metais po įžadų da- 
vimo jis dažnai pastebėdavo, kaip novicijai bei tarnai 
pasauliečiai tolydžio rodė į jį ir su baiminga pagarba 
vienas kitam šnibždėjo: 

— Matai tą brolį, dirbantį sode? Tą kresną vyruką, 
kuris vaikšto krypuodamas kaip jūreivis? Iš pažiūros ne- 
pamanytum, kad jaunystėje jis ėjo į Kryžiaus žygį. Ka- 
riavo kartu su Godfriu de Bujonūu prie Antiochijos, kai 
pasidavė saracėnai. Paskui, kai visa Šventosios Žemės 
pakrantė priklausė Jeruzalės karaliui, jis išplaukė į jūrą 
kaip laivo kapitonas ir dešimt metų kovėsi su piratais! 
Dabar sunku ir patikėti, a? 

Pačiam broliui Kedfaeliui toks įvykių kupinas gyve- 
nimo kelias neatrodė keistas, jis nieko nebuvo pamiršęs 
ir dėl nieko nesigailėjo. Nematė jokio prieštaravimo 
tarp pasitenkinimo, kurį kadaise jautė dalyvaudamas 
mūšiuose bei patirdamas įvairius nuotykius, ir dabar ra- 
mybės teikiamo malonumo. Nors, tiesą sakant, gerokai 

pajvairinta visokiais nusižengimais, — nes jis apskritai 
nemėgo nieko prėsko, — visgi tai buvo ramybė, tikra pa- 
laima sustojusiam laivui. Ko gero, smalsiai jį stebintys 
jaunuoliai šnibždėdavosi ir apie tai, kad taip gyvenda- 
mas jis tikriausiai turėjo reikalų su moterimis, gal ir ne 
vien riteriškų reikalų, o šitokia patirtis argi tinka vie- 
nuoliui? 

Dėl moterų jie buvo teisūs. Be Ričildisės, kuri, žino- 
ma, pavargo laukti, kol jis grįš po dešimties metų, ir 
galiausiai ištekėjo už pasiturinčio, grafystėje gerbiamo 
jomeno, neketinančio bėgti į karą, jis dar prisiminė ir 
kitas damas iš daugelio kraštų, su kuriomis kadaise iš- 
gyveno nemažai abiem pusėms malonių akimirkų, ir nė 
vienas del to nepatyrė skriaudos. Bjanka, sėmusi vande- 
nį iš akmeninio šulinio Venecijoje... graikė valtininkė 
Ariana... Mariama, saracėno našlė, Antiochijoje parda- 
vinėjusi prieskonius bei vaisius, — jai jis pasirodė pakan- 
kamai vyriškas, kad kurį laiką pakeistų aną, prarastą, 
vyrą. Buvo ir atsitiktinių pažinčių, ir labai reikšmingų, 
bet svarbiausia, kad nė viena iš jų dabar jo neslėgė. Jam 
tai atrodė jau nemažas laimėjimas, nes prisiminimai pa- 
dėjo išlaikyti harmoningą pusiausvyrą, todėl dabar jis 
jautėsi patenkintas, gyvendamas ramiai, viską apmąsty- 
damas, buvo kantrus ir įžvalgus, bendraudamas su šiais 
vienuolyne užsidariusiais naivokais žmonėmis, kuriems 
benediktino abitas buvo viso gyvenimo įprasminimas, 
tuo tarpu jis pats į tai žiūrėjo kaip į savalaikį atokvėpį. 
Kai jau esi padaręs visa kita, vienuolyno vaistažolių so- 
delio puoselėjimas iš tikrųjų teikia daug malonumo. 
Tačiau jis neįsivaizdavo, kaip gyvenimas gali šitaip su- 
stoti, kai apskritai nesi nieko nuveikęs. 

Dar penkios minutės, ir reikės eiti nusiplauti rankų, 
o paskui skubėti į bažnyčią mišių. Jis nusprendė atsi- 
kvėpti, žingsniuodamas per savo blankiais žiedeliais iš- 
margintą, kvapnią karalystę, kur brolis Džonas ir bro- 
lis Kolumbanas, du jaunuoliai, kuriems vos prieš metus 
buvo išskustos tonzūros, ravėjo piktžoles ir tvarkė lys- 
vių pakraščius. Blizgantys ir blausūs, tarsi aliejumi iš- 
tepti ir pūkuoti lapeliai buvo visų įmanomų žalių at- 
spalvių. O dauguma žiedelių - skurdūs, mažyčiai, be- 
veik neįžiūrimi, švelnių, susiliejančių spalvų — alyviniai, 
melsvi, gelsvi, nes žiedai buvo nesvarbi, nelabai reikalin- 
ga dalis - vien tam, kad subrandintų sėklas. Čia augo 
įvairiausi vaistiniai augalai: rūtos, šalavijai, rozmarinai, 
gelsvės, dašiai, imbieras, mėtos, čiobreliai, sinavadai, 
žiognagės, taip pat visokie aštrūs prieskoniai: garstyčios, 
pankoliai, bitkrėslės, bazilikai ir krapai, petražolės, any- 
žiai ir mairūnai. Visus savo pagalbininkus jis buvo iš- 
mokęs, kaip naudoti šiuos augalus, netgi iki tol negir- 
dėtus, ir paaiškinęs, kuo jiė pavojingi, nes vaistažolės 
padeda tuomet, kai vartojamos teisingai, o per didelė 
dozė kartais pakenkia labiau, negu pati liga. Saulei te- 
kant, smulkios, kuklių spalvų, tankiai sužėlusios, skur- 
džios jo žolelės traukė dėmesį tik aplinkui skleidžiamu 
svaigiu kvapu. Tačiau už šių susigūžusių eilučių kuokš- 
tais kyšojo daug aukštėsni ir reksmingesni bijūnai, au- 
ginami dėl aromatingų sėklų, ir išdidūs, blyškūs aguo- 
nų pumpurai, pro glaudžius šarvus dar tik skleidžiantys 
baltus arba tamsiai raudonus ir juodus vainiklapius. Jie 
buvo sulig neaukštu žmogumi, kilę iš rytinės Vidurže- 
mio jūros pakrantės — iš to tolimo krašto Kedfaelis ka- 
daise parsigabeno jų protėvių sėklas, augino ir kryžmi- 

no nuosavame sode, ir galų gale pačius geriausius pali- 
kuonis atsinešė čia, kad galėtų iš jų daryti vaistus nuo 
skausmo, baisiausio žmogaus priešo. Nuo skausmo ir 
nuo nemigos, nes skausmą geriausiai gydo miegas. 
Tiedu jaunuoliai, pasikaišę abitus ligi kelių, kaip tik 
atsitiesė ir valėsi žemėtas rankas, kaip ir jis pajutę, kad 
jau laikas. Brolis Kolumbanas nieku gyvu nebūtų pra- 
žiopsojęs nė akimirkos, skirtos tarnauti Dievui, ar lei- 
dęs taip užsimiršti kitiems. Šis malonus, gražaus sudė- 
jimo, doras vaikinas apskrita, iškilnia normaniška gal- 
va buvo kilęs iš garbingos normanų aristokratų šeimos — 
jaunesnysis sūnus, išsiųstas iš namų, kad pats kurtų sau 
ateitį vienuolyne, kaip ir dera antram iš eilės žemės pa- 
veldėtojui. Jo šiurkštūs plaukai buvo tiesūs, gelsvi, akys 
didelės, mėlynos, o kuklus elgesys bei santūrus blyšku- 
mas savotiškai slėpė tvirto kūno raumenų jėgą. Ben- 
drauti su broliu Kolumbanu nebuvo labai jauku, nes 
nepaisant puikios išorės, netrukus paaiškėjo, kad jo psi- 
chika pavojingai jautri, jį dažnai apima nesveikas susi- 
jaudinimas, kankina nerimas, jis mato apsireiškimus, 
gerokai atitrūkusius nuo masyvioje jo smegeninėje kir- 
bančių minčių. Bet jis buvo jaunas, atsidavęs svajotojas 
ir turėjo laiko šioms vidinėms kančioms nugalėti. Brolis 
Kedfaelis keletą mėnesių dirbo su juo ir dėjo į jį daug 
vilčių. Vaikinas buvo uolus, energingas, gal netgi per 
daug stengėsi įtikti. Galbūt jis jautėsi skolingas aristok- 
ratiškai savo giminei ir baiminosi nesekmės, kuri už- 
trauktų gėdą jo artimiesiems. Jei jau esi aukštos norma- 
niškos kilmės, privalai pranokti kitus! Brolis Kedfaelis 
gailėjosi tokių į spąstus pakliuvusių aukų, nes pats bu- 
vo kilęs iš senos velsiečių giminės be jokių antžmogiš- 


9 


kų pretenzijų. Taigi jis ramiai pakentė brolį Kolumbaną 
ir filosofiškai nusiteikęs malšino kartkartėmis jį ištin- 
kančius priepuolius. Musulmoniškų aguonų sunka jau 
ne sykį buvo nuramdžiusi šį jaunuolį, pamaldžios aist- 
ros parblokštą ant Žemės. 

Šiaip ar taip, bent jau antrasis vaikinas nepridaryda- 
vo jam tokių rūpesčių! Brolis Džonas buvo paprastas ir 
praktiškas, kaip ir jo vardas, - kresnas vyrukas trumpa 
riesta nosimi, su styrančių, nesuvaldomų rausvai rudų 
garbanų apskritimu aplink tonzūrą. Jis nuolatos jautė- 
si alkanas, todėl svarbiausia jam buvo žinoti, ar tai, kas 
auga sode, yra valgoma ir ar pakenčiamo skonio. Rude- 
nį jis visuomet susirasdavo darbo vienuolyno soduose. 
O dabar tenkinosi padėdamas broliui Kedfaeliui sodinti 
ankstyvąsias salotas ir laukdamas, kol prinoks sultingi 
vaisiai. Jis buvo gražus, sveikas ir geraširdis, atrodė tarsi 
per kažkokią klaidą uždarytas tarp vienuolyno sienų ir 
iki šiol nesuvokęs, kad ne ten pateko. Brolis Kedfaelis 
įžvelgė valiūkišką polinkį į nusižengimus — labai pana- 
šų į jo paties, bet kol kas tramdomą — ir nė kiek neabe- 
jojo, kad kada nors šis raudonskiauteris paukštelis bū- 
tinai išskris. O tuo tarpu jis smaginosi kaip tik įmano- 
ma, kartais susirasdavo ir visai netikėtų pramogų. 

— Negaliu vėluoti, — tare Džonas, atleisdamas pakai- 
šytus padurkus ir linksmai į užpakalį nusitrindamas 
rankas. — Šią savaitę aš skaitau. 

„Iš tikrųjų“, - prisiminė Kedfaelis; vadinasi, kad ir 
kokias nuobodžias pastraipas būtų jam parinkę valgo- 
majame, kad ir kokius nepavojingus šventuosius ar kan- 
kinius jis turėtų šlovinįi, Džonas vis tiek įsigudrins per- 
skaityti tai dramatiškai ir pasimėgaudamas. Duok to- 

kiam skyrių, kur šventam Jonui Krikštytojui nukertama 
galva, ir jis išjudins tikėjimo pagrindus. 

— Skaitote Dievo ir šventųjų garbei, broli, o ne sa- 
vo paties! — meiliai priekaištaudamas, pabrėžtinai nuo- 
lankiai priminė jam Kolumbanas. Tai reiškė, kad jis ar- 
ba nieko nesupranta, arba apsimeta. 

— Mano galva pilna šventų minčių, - su nesuvaldo- 
mu įkarščiu tarė brolis Džonas, slapčia nuo kolegos 
mirktelėjo Kedfaeliui ir pro eilėmis susodintus krūmus 
energingai nužingsniavo vartų bei didžiojo kiemo link. 
Jiedu kukliai nusekė paskui jį - lieknas, šviesiaplaukis, 
vikrus jaunuolis ir kresnas, plačia krūtine, kreivakojis 
penkiasdešimt septynerių metų karys. „Ar aš kada nors 
buvau, — galvojo Kedfaelis, sunkia jūreivio eisena kry- 
puodamas šalia dideliais, grakščiais žingsniais skubančio 
vaikino, - toks jaunas ir uolus?“ Jis ne iš karto prisimi- 
nė, kad Kolumbanui jau suėję dvidešimt penkeri, be to, 
jis - rafinuotos ir ambicingos šeimos palikuonis. Ir tur- 
tus jie susikrovė, be abejo, ne vien melsdamiesi. 

Šios trečiosios mišios buvo ne parapinės, trumpos, 
po jų Šrusberio abatijos broliai benediktinai vorele per- 
ėjo iš choro į pasitarimų menę ir tvarkingai susėdo į sa- 
vo vietas, abatas Heribertas visų priešaky. Abatas buvo 
senas, švelnaus ir nuolaidaus būdo, malonus žilas aske- 
tas, labiau už viską trokštantis, kad aplinkui būtų tai- 
ka ir ramybė. Jo stotas nedarė jokio įspūdžio, užtat vei- 
das visus patraukdavo rūpestingu meilumu. Novicijai ir 
globotiniai gerai jautėsi šalia jo, jeigu jiems pavykdavo 
taip arti prieiti — o tai anaiptol nebuvo lengva, nes daž- 
niausiai pakeliui grėsmingai šmėkšodavo nepaprastai 
įspūdinga prioro Roberto figūra. 

Prioras Robertas Penantas, maišyto velsiečių ir anglų 
kraujo, buvo daugiau negu šešių pėdų ūgio, liesas ir 
gracingas, pražilęs penkiasdešimties metų vyras; jo gra- 
žus, pailgas aristokratiškų bruožų veidas visuomet atro- 
dydavo išbalęs, o aukšta kakta — tarsi išskobta iš mar- 
muro. Nebuvo centrinėse grafystėse žmogaus, kuriam 
būtų labiau tikusi mitra — didingesnio ūgiu bei autori- 
tetu, — ir nebuvo Anglijoje nė vieno, geriau tai suvo- 
kiančio arba labiau pasiryžusio tai įrodyti, kai tik pasi- 
taikys proga. Netgi jo judesiai, kai per pasitarimų me- 
nę išdidžiai žengė į savo vietą, buvo kaip mišias laikan- 
čio vyskupo. 

Po jo ėjo brolis Ričardas — subprioras, tikra priešin- 
gybė: storas, nerangus, draugiškas ir geraširdis, kupinas 
gerų norų, tačiau tingaus proto. Vargu ar jis turėjo vil- 
ties tapti prioru, net kai Robertas jau būtų pasiekęs sa- 
vo tikslą, nes daugybė ambicingų ir darbščių jaunuolių 
laukė galimo paaukštinimo, pasirengę bet ką padaryti, 
kad tik gautų, ko nori. 

Paskui Ričardą pagal hierarchiją sekė visi kiti broliai: 
"zakristijonas brolis Benediktas, precentorius brolis An- 
selmas, rūsio prižiūrėtojas brolis Matjus, prieglaudos 
šeimininkas brolis Denisas, ligoninės — brolis Edmun- 
das, išmaldų dalintojas brolis Osvaldas, prioro raštinin- 
kas brolis Džeromas ir brolis Paulius, novicijų auklėto- 
jas, o po jų — visas vienuolyno trečiasis luomas, įspūdin- 
ga virtinė. Tarp pastarųjų įkrypavęs brolis Kedfaelis 
pasuko į savo pasirinktą kampelį beveik pačiame gale, 
menkai apšviestą, pusiau užstotą vienos iš akmeninių 
kolonų. Kadangi jis neturėjo jokių varginančių oficialių 
pareigų, atrodė mažai tikėtina, kad per pasitarimą jį pa- 

kviestų kalbėti apie kokius nors vienuolyno reikalus, to- 
dėl kai šnekos būdavo ypač nuobodžios, jis mėgdavo 
daug naudingiau praleisti tą laiką snausdamas, ir ilgai- 
niui išmoko tai daryti išsitempęs kaip žvakė, niekieno 
nepastebimas tamsiame kampelyje. Patikima intuicija 
prireikus padarydavo jį budrų ir tuoj pat pažadindavo. 
Kedfaelis netgi sugebėdavo kuo tiksliausiai atsakyti į 
klausimą, nors niekas neabejodavo, kad jis miegojo, kai 
tas klausimas jam buvo užduotas. 

į gegužės rytą Kedfaelis neužmigo pakankamai il- 
gai, kad galėtų pasimėgauti neįtikimu dramatizmu, bro- 
lio Džono išspaustu iš kažkokio nežymaus šventojo gy- 
venimo — mat buvo kaip tik to šventojo dienos išvaka- 
rės; tačiau kai rūsio prižiūrėtojas ėmė aiškinti painų 
atvejį, susijusį su palikimu, kurio viena dalis skirta Die- 
vo Motinos altoriui, o kita — ligoninei, jis pamažu už- 
snūdo. Juk ir taip žinojo, kad beveik visas likęs laikas, — 
kadangi pora nusižengusiųjų jau nubausti, — bus skirtas 
prioro Roberto įtikinėjimams, jog reikia į vienuolyną 
parsigabenti galingos šventosios palaikus ir užsitikrinti 
jos globą. Jau keletą mėnesių jie retai kalbėdavo apie ką 
kita. Tiesą sakant, prioras apie tai svajojo dar nuo to 
laiko, kai Venloko vienuoliai su pasididžiavimu, iškil- 
mingai atkasė vienuolyno įkūrėjos, šventosios Milbur- 
gos, kapą ir triumfuodami užkėlė jos kaulus ant savo al- 
toriaus. Vos už kelių mylių mažytis prioro valdomas 
svetimšalių vienuolynas turi savo stebuklus darančią 
šventąją, o didžioji Šrusberio benediktinų abatija tuščia 
kaip išplėšta išmaldų dėže! To prioras Robertas tikrai 
negalėjo pakęsti. Jau daugiau negu metus jis šniukštinė- 
jo pasienį, ieškodamas kokio atliekamo šventojo, ir vil- 

tingai dairėsi į Velsą, nes visi žinojo, kad seniau šven- 
tų vyrų bei moterų ten buvo pilna kaip rudenį grybų, 
ir niekas jų nepaisė. Brolis Kedfaelis nejautė jokio no- 
ro vėl klausytis jo skundų bei raginimų. Jis miegojo. 

Karšti saulės spinduliai, atsimušę nuo blyškių, nu- 
gludintų, įkaitusių uolų, svilina jam veidą, o aplink 
skrajojančios sausos dulkės degina gerklę. Iš tos vietos, 
kur pritūpęs slepiasi su savo vaikinais, jis mato ilgą, 
aukštą sieną ir ryškioje šviesoje blizgančius plieninius 
bokšteliuose stovinčių sargybinių šalmus. Rausvame ak- 
menyje ugnimi išraižytas gamtovaizdis, vien gilūs tar- 
pekliai ir statūs skardžiai, nė vieno gaivaus, žalio lape- 
lio, o priešakyje — visų jo kelionių tikslas, šventasis Je- 
ruzalės miestas su bokštais ir kupolais anapus baltų 
sienų. Kautynių dulkės kabo ore, pro jas neaiškiai bo- 
luoja dantyta tvirtovės siena bei vartai, kimūs riksmai ir 
ginklų žvangėjimas užgula jam ausis. Jis laukia, kol tri- 
mitas duos ženklą galutiniam puolimui, laukia gerai pa- 
sislėpęs, nes jau žino, kaip toli gali pasiekti trumpas, 
smarkiai išlenktas saracėnų lankas. Jis mato banguojan- 
čias iš slėptuvių išlindusias vėliavas — jos srūva pirmyn 
per deginantį vėją. Mato, kaip blyksteli pakeltas trimi- 
tas, ir pasirengia išgirsti garsą. 

Garsas, nuo kurio jis net krūptelėjo, staiga pabudęs 
iš sapno, atrodė pakankamai skardus ir šiurpus, bet tai 
nebuvo metalinis trimito garsas ir jam nereikėjo iš slėp- 
tuvės bėgti į pergalingą Jeruzalės šturmą. Jis pasijuto vėl 
esąs savo vietoje, tamsiame pasitarimų menės kampe, 
taip pat budriai, kaip ir visi, pašokęs ant kojų, taip pat 
nustėręs ir sunerimęs. Jį pažadinęs klyksmas jau slopo, 
virto širdį veriančia dejone, trūksmingu verksmu, kokį 

gali sukelti baisus skausmas arba neįprasta ekstaze. Pa- 
čiame pasitarimų menės viduryje veidu žemyn gulėjo 
brolis Kolumbanas — blaškėsi, mešlungiškai trūkčiojo 
kaip žuvis, išmesta ant kranto, kakta ir delnais daužė 
akmenines grindis, spardėsi ilgomis baltomis iki kelių 
traukulių apnuogintomis kojomis, leisdamas tuos keis- 
tus ypatingą fizinį sujaudinimą reiškiančius garsus; tuo 
tarpu arčiausiai buvę broliai slankiojo aplink jį sukrės- 
ti ir bejėgiai, o prioras Robertas, iškėlęs rankas, prita- 
riamai šūkavo. 

Brolis Kedfaelis ir brolis Edmundas, ligoninės vyres- 
nysis, kartu pripuolė prie aukos ir suklaupę iš abiejų 
pusių laikė jį, kad neišsitaškytų smegenų, trankydamas 
galvą į grindų akmenis, ir besiskėtriodamas neišsinarin- 
tų galūnių. 

— Nuomaris! — trumpai aiškiai tarė brolis Edmundas 
ir įspraudė storą virvę, kuria Kolumbanas buvo susijuo- 
sęs, jam tarp dantų, o kartu sugrūdo ir abito kraštą, kad 
nenusikąstų liežuvio. 

Brolis Kedfaelis šiek tiek abejojo del diagnozės, nes 
tai nebuvo bejėgiškas epilepsijos parblokšto žmogaus 
urzgimas, atrodė labiau panašu į susijaudinusios isteriš- 
kos moters riksmus. Tačiau toks gydymas bent jau pu- 
siau prislopino triukšmą, tarsi sumažėjo traukuliai, nors 
ir vėl atsinaujino, kai tik jie pamėgino jį paleisti. 

— Vargšas vaikinas! — skėsčiojo rankomis abatas He- 
ribertas, pasitraukęs tolėliau. —- Tokia netikėta, tokia 
baisi nelaimė! Švelniau su juo elkitės! Neškite į ligoni- 
nę. Turime melstis, kad jis pasveiktų. 

Vienuoliai iškriko kas kur. Brolis Džonas bei kele- 
tas kitų blaiviai mąstančių brolių padėjo saugiai ir pa- 

togiai suvynioti brolį Kolumbaną į paklodę - jo rankos 
ir kojos buvo suspaustos, kad nesusižeistų, tarp dantų 
vietoj audeklo įkištas medinis pagalys, nes audeklas ga- 
lėjo visiškai užkimšti jam gerklę ir uždusinti; paskui ant 
langinės jie nunešė jį į ligoninę, paguldė į lovą ir pri- 
rišo, tvarsčiais apjuosę krūtinę bei šlaunis. Kolumbanas 
tebedejavo, gargaliavo ir trūkčiojo, bet jau silpniau, o 
kai pavyko į burną supilti gurkšnį brolio Kedfaelio 
aguonų sunkos, dejonės virto gailiu veblenimu, ir jis jau 
taip nebesitampė, kad ištrūktų. 

— Gerai jį prižiūrėkite, —- tarė prioras Robertas surau- 
kęs antakius, neramiai žvelgdamas į gulintį jaunuolį. 
Manau, kas nors turėtų nuolatos būti šalia ir stebėti, jei 
vėl ištiktų priepuolis. Jūs privalote slaugyti ir kitus li- 
gonius, negalite dieną naktį sėdėti prie jo. Broli Džero- 
mai, pavedu šį kankinį jūsų globai ir atleidžiu jus nuo 
kitų pareigų, kol jam jūsų reikės. 

— Mielai jį stebėsiu, — atsakė brolis Džeromas, — ir 
melsiuosi. 

Jis buvo artimiausias prioro Roberto sąjungininkas ir 
ištikimiausias pakalikas, tik juo Robertas galėdavo pa- 
sikliauti, kai norėdavo, kad jam būtų griežtai paklūsta- 
ma ir viskas skrupulingai pranešinėjama, kaip ir šiuo at- 
veju, kai vienuolį ištikęs priepuolis, kurį svetimi, jei iš- 
girstų, greičiausiai pavadintų beprotybe. 

— Būkite su juo, ypač naktį, — tarė prioras, - nes 
naktį žmogaus pasipriešinimas susilpnėja ir kūniškas 
blogis gali sukilti prieš jį. Jei jis ramiai miegos, jūs ir- 
gi pailsekite, bet būkite šalia, jei jam jūsų prireiktų. 

— Jis pradės snausti nė valandai nepraėjus, - neabe- 
jodamas pasakė Kedfaelis, — ir turbūt gerokai prieš naktį 

užmigs sveiku miegu. Jei Dievas leis, paryčiui galėsime 
atrišti. 

Kedfaelio nuomone, nei brolio Kolumbano protas, 
nei kūnas neturėjo pakankamai darbo, ir kaip tik už šį 
trūkumą jis keršijo tokiais priepuoliais - pusiau savo va- 
lia, pusiau nesąmoningai, bet šiaip ar taip, tai buvo ap- 
gailėtina ir smerktina. Tačiau jam pakako apdairumo, 
kad prieš skelbdamas nuosprendį, dar suabejotų. Jis ne- 
buvo įsitikinęs, kad bent vieną iš įbrolių pažįsta taip ge- 
rai, kaip reikia pažinoti, jei nori neklysdamas ką nors 
spręsti. Na, gal brolį Džoną... taip, tikriausiai! Tačiau 
tiek vienuolynuose, tiek pasaulietiškame gyvenime tokių 
linksmų, teisingų, atviraširdžių brolių džonų labai ma- 
žai, ir labai retai juos sutinki. 


Kitą rytą brolis Džeromas pasirodė pasitarimų menėje 
iš džiugaus susijaudinimo švytinčiu veidu — kaip žmo- 
gus, nekantraujantis pranešti kažką svarbaus. Kai abatas 
Heribertas švelniai jam papriekaištavo, kodel be leidimo 
paliko ligonį, jis nuolankiai sudėjo rankas ir nulenkė 
galvą, bet atrodė toks pat pasitikintis savimi. 

— Tėve, mane čia atvedė kita pareiga, kurią pama- 
niau esant neatidėliotiną. Palikau brolį Kolumbaną mie- 
gantį, nors ir neramiai, nes jis kankinasi netgi miego- 
damas. Bet prie jo budi du broliai pasauliečiai. Jeigu 
negerai padariau, aš nuolankiai paklusiu. 

— Mūsų brolis nesijaučia geriau? — susirūpinęs pa- 
klausė abatas. 

— Jis tebėra neramus, o kai pabunda, ima blaškytis. 
Tačiau, tėve, štai mano žinia! Tai viltis, kad jis pasveiks! 


Naktį mačiau stebuklinga apreiškimą. Atėjau jėans D2- 

sakyti, ką sužinojau per dievišką malonę. Tėve, po vi- 
durnakčio užsnūdau šalia brolio Kolumbano lovos ir 
sapnavau nuostabiai malonų sapną. 

Dabar jau visų dėmesys buvo sutelktas į jį, sukluso 
netgi brolis Kedfaelis, galutinai nubudęs iš miego. „Ką, 
dar vienas? - nuodėmingai sušnibždėjo brolis Džonas 
jam į ausį. —- Liga plinta!“ 

— Tėve, man pasirodė, kad kambario siena prasivė- 
rė ir plūstelėjo ryški šviesa, ir per tą šviesą pati spindu- 
liuodama įžengė graži jauna mergelė, ir atsistojo prie 
mūsų brolio lovos, ir prabilo į mane. Ji man pasakė, 
kad jos vardas Vinifreda ir kad Velse yra šventas šalti- 
nis, prasimušęs iš žemės toje vietoje, kur ji buvo nukan- 
kinta. Ir dar ji pasakė, kad jei brolis Kolumbanas išsi- 
maudytų to šaltinio vandenyje, jis tikrai išgytų ir tuoj 
pat atgautų nuovoką. Paskui ji palaimino mūsų vienuo- 
lyną ir dingo ryškioje šviesoje, tada aš nubudau. 

Iš visų pusių pasigirdusį sujaudintų brolių šnabždesį 
nustelbė triumfuojančio prioro Roberto balsas: 

— Tėve abate, Apvaizda mus veda! Ieškodami šven- 
tojo, sulaukėme šio malonės ženklo, kuris reiškia, kad 
turime būti atkaklūs. 

— Vinifreda! - dvejodamas ištarė abatas. - Nelabai 
prisimenu šios šventosios kankinės istoriją. Velse jų tiek 
daug. Žinoma, privalome pasiųsti brolį Kolumbaną prie 
šventojo jos šaltinio - būtume nedėkingi, jei nepaisytu- 
me tokio aiškaus ženklo. Bet kur tą vietą rasime? 

Prioras Robertas apsidairė, akimis ieškodamas bro- 
lių, kilusių iš Velso, paskubomis praleido brolį Kedfa- 
elį, kurio niekada nemėgo — gal dėl įtartinai žibančių 
akių, arba dėl visiems žinomos pasaulietiškos praeities, — 

ir nudžiugo, išvydęs brolį Rizą; šis buvo jau nukaršęs, 
tačiau tikėjimo nuostatų požiūriu nepavojingas, ir turė- 
jo visai neblogą, nors kartais ir kaprizingą, seniokišką 
atmintį. 

— Broli, gal galėtumėte mums papasakoti šios šven- 
tosios istoriją, ir kur yra jos šaltinis? 

Senukas ne iš karto suvokė atsidūręs dėmesio centre. 
Jis buvo susitraukęs kaip paukštelis, be dantų, įpratęs 
gyventi pakančiai užmirštas. Prabilo neryžtingai, bet 
paskui atkuto, kai pamatė, kad visų akys įsmeigtos į jį. 

— Šventoji Vinifreda, sakote, Tėve? Visi žino apie 
šventąją Vinifredą. Jos šaltinį galima rasti pagal tos vie- 
tos pavadinimą — Holivelas*, netoli nuo Česterio. Bet ji 
pati guli ne ten. Holivele nėra jos kapo. 

— Papasakokite mums apie ją, —- įkalbinėjo prioras 
Robertas, kone meilikaudamas iš nekantrumo. - Papa- 
sakokite visą jos istoriją. 

— Šventoji Vinifreda, - iškilmingai prašneko senu- 
kas, jau mėgaudamasis savo šlovės valanda, - buvo vien- 
turtė riterio, vardu Tevitas, gyvenusio tuose kraštuose, 
kai princai dar buvo pagonys, duktė. Tą riterį ir visus 
jo namiškius į krikščionybę atvertė šventasis Bonas, tuo- 
met jie pastatė jam bažnyčią ir paskyrė kambarį savo 
namuose. Mergina buvo pasišventusi net labiau už tė- 
vus; ji davė įžadą gyventi skaistybėje ir kasdien klausy- 
tis mišių. Tačiau vieną sekmadienį ji netikėtai susirgo 
ir pasiliko namuose, kai visi šeimynykščiai išėjo į baž- 
nyčią. Ir tada į jų duris pasibeldė tų kraštų princas. 
Kredokas, karaliaus sūnus, kuris buvo iš tolo ją įsimy- 


* Holywell - šventasis šaltinis (angl). 

lėjęs. Nes ta mergina buvo labai graži. Labai graži! — 
patenkintas pakartojo brolis Rizas ir garsiai apsilaižė lū- 
pas. Prioras Robertas pastebimai pasibjaurėjo, tačiau su- 
silaikė nuo priekaištų, kad nepertrauktų pasakojimo. — 
Jis sakėsi esąs sušilęs ir ištroškęs po medžioklės, - pik- 
tai šnekėjo brolis Rizas, — ir prašė duoti atsigerti van- 
dens, todėl mergina jį įsileido ir davė atsigerti. Tuo- 
met, — brolis Rizas suspiegė, dar labiau susirietė po pla- 
čiu abitu, paskui staiga išsitempė taip energingai, kad 
visi net išsižiojo iš nuostabos, — jis ėmė jai mergintis ir 
sugriebė ją į glėbį. Štai širaip!- Tos pastangos vos jo 
nepribaigė, be to, prioras žvelgė vis labiau nerimauda; 
mas, taigi jis oriai atsisėdo. - Dievobaimingoji merge- 
lė švelniais žodžiais jį atstūmė, paspruko į kitą kamba- 
rį, išlipo pro langą ir bėgo bažnyčios link. Bet supratęs, 
kad ji nuo jo išsisuko, princas Kredokas šoko ant žir- 
go ir išjojo paskui; pasivijęs ją toje vietoje, kur jau buvo 
matyti bažnyčia, jis išsigando, kad ji visiems papasakos 
apie gėdingą jo elgesį, ir kardu nukirto jai galvą. 

Jis nutilo, pasiklausė užuojautos kupino išsigandusių 
bei pasipiktinusių brolių šnabždesio, patenkintas nu- 
žvelgė pamaldžiai sudėtas rankas ir išpūstas akis. 

— Vadinasi, šitaip pasigailėtinai ji mirė ir buvo pa- 
laiminta? — apimtas entuziazmo-paklausė brolis Dže- 
romas. 

— Nieko panašaus! — atšovė brolis Rizas. Jis nemėgo 
brolio Džeromo. — Šventasis Bonas ir visi tikintieji kaip 
tik ėjo iš bažnyčios ir matė, kas atsitiko. Šventasis pra- 
keikė žudiką, ir šis tuoj pat prasmego skradžiai žemę, 
emė tirpti kaip vaškas ugnyje, kol visas jo kūnas nu- 
grimzdo į žolę. Paskui šventasis Bonas pridėjo merge- 

lės galvą prie kaklo, ir ji vėl priaugo, mergelė atsistojo 
gyva, o toje vietoje, kur ji atgijo, ištryško šaltinis. 

Apstulbę jie laukė, kas bus toliau, bet jis neskubėjo. 
Po mirties jam visa tai nebeatrodė įdomu. 

— O paskui? — paragino prioras Robertas. - Ką šven- 
tasis darė vėliau, grąžinęs jai gyvybę? 

— Kaip maldininkė ji nukeliavo į Romą, - abejingu 
balsu pasakojo brolis Rizas, - dalyvavo šventųjų sinode 
ir buvo paskirta Gvizerino skaisčiųjų seserų vienuolyno 
priore. Ten gyveno daugelį metų, ir per savo gyvenimą 
padarė daugybę stebuklų. Bet ar galima tai vadinti jos 
gyvenimu? Juk ji jau buvo vieną kartą mirusi. O antrą 
kartą mirė ten. — Broliui Rizui tas gyvenimo likutis ne- 
rūpėjo, ir jis pasakė tai gūžtelėdamas pečiais. Merginai 
buvo pasitaikiusi puiki proga su princu Kredoku, bet ji 
nepasinaudojo, vadinasi, jautė pašaukimą tapti nekaltų- 
jų mergelių gūžtos priore, ir ką čia daugiau apie ją pa- 
sakosi. 

— Ir ji palaidota ten, Gvizerine? - neatstojo pri- 
oras. — Ir po mirties tebedaro stebuklus? 

— Taip man pasakojo. Bet jau seniai, - atsakė senu- 
kas, — nesu girdėjęs apie ją šnekant. Ir dar seniau buvau 
tuose kraštuose. 

Prioras Robertas, stovėdamas pro pasitarimų menės 
kolonas besiskverbiančios saulės šviesos rate, išsitempęs 
visu įspūdingu ūgiu, džiaugsmu spindintį veidą bei 
įsakmias akis atgręžė į abatą Heribertą: 

— Tėve, ar jums neatrodo, kad ieškodami didžiai ga- 
lingo bei nusipelniusio šventojo globėjo, sulaukėme pa- 
galbos iš aukščiau? Ši švelni šventoji pati mus aplankė — 
brolio Džeromo sapne - ir prašė, kad atgabentume jai 

gydyti mūsų nelaimingą brolį. Argi negalime tikėtis, 
kad ji padės mums žengti ir kitą žingsnį? Jeigu ji iš tik- 
rųjų išklausys mūsų maldas ir išgydys brolio Kolumba- 
no kūną bei sielą, argi nebūsime paskatinti tikėtis, kad 
kada nors ji pati ateis ir apsigyvens su mumis? Kad ga- 
lime nuolankiai prašyti bažnyčios leidimo pasiimti šven- 
tus jos palaikus ir deramai įkurdinti juos čia, Šrusbery- 
je? Kad būtų išgarsintas ir pašlovintas mūsų vienuoly- 
nas! 

— Ir prioras Robertas! - šnibžtelėjo brolis Džonas 
broliui Kedfaeliui į ausį. 

— Iš tikrųjų atrodo, kad ji suteikė mums ypatingą 
malonę, — tarė abatas Heribertas. 

— Tuomet, Tėve, ar leidžiate man išsiųsti brolį Ko- 
lumbaną su patikima palyda į Holivelą? Šiandien pat? 

— Padarykite tai, — atsakė abatas, - o mes visi mel- 
simės, kad jis grįžtų kaip šventosios Vinifredos pasiun- 
tinys, žvalus ir dėkingas. 


Pamišęs vaikinas, dar tebekliedintis ir padrikai tebesi- 
kalbantis su savimi, buvo išlydėtas pro vartus į pirmąjį 
kelionės etapą tuoj po pietų, užkeltas ant mulo su 
aukštu, į lopšį panašiu balnu, kad neiškristų, jei vėl iš- 
tiktų smarkus priepuolis, o brolis Džeromas bei rau- 
meningas brolis pasaulietis ėjo iš abiejų pusių, pasiren- 
gę jį sulaikyti. Kolumbanas dairėsi plačiai atmerkęs 
jausmingas, vaikiškas akis, ir atrodė, kad nė vieno ne- 
pažįsta, nors nuolankiai ir patikliai leidosi vedamas 
ten, kur reikėjo. 

— Aš irgi mielai būčiau keliavęs į Velsą, — su ilgesiu 
pasakė brolis Džonas, žiūrėdamas pavymui, kai jie pa- 

suko už kampo ir nutolo tilto per Severną link. - Bet 
tikriausiai nebūčiau išvydęs tinkamų apreiškimų. Dže- 
romas geriau tai padarys. 

— Vaikeli, — atlaidžiai tarė brolis Kedfaelis, — tu kas- 
dien vis mažiau tiki. 

— Visai ne! Kaip ir kiekvienas žmogus, norėčiau ti- 
kėti tos merginos šventumu bei stebuklais. Juk visi ži- 
nome, kad šventieji gali padėti ir palaiminti, be to, ma- 
nau, kad jie linki mums gero. Tačiau kai tokį sapną 
sapnuoja ištikimas prioro Roberto šunelis — vadinasi, 
turėčiau tikėti, kad ne ji, o jis yra šventas! Šiaip ar taip, 
argi jos palankumas neteikia mums pakankamai garbės? 
Nesuprantu, kodėl jie taip trokšta iškasti vargšės mer- 
gelės palaikus. Toks darbas labiau tiktų duobkasiams, o 
ne bažnyčiai. Beje, jūs ir pats taip manote, — ryžtingai 
atsakė Džonas, įdėmiai žvelgdamas vyresniajam į akis. 

— Kai norėsiu išgirsti savo žodžių aidą, — tarė brolis 
Kedfaelis, - pirmiausia bent jau ką nors pasakysiu. O 
dabar greičiau baik kasti lysvę, reikia sodinti kopūstus. 


Kelionė į Holivelą truko penkias dienas, ir vieną pava- 
karę delegacija grįžo namo, apgaubta smarkaus lietaus 
bei maloningo švytėjimo, — giedodami giesmes, visi trys 
įžengė į kiemą. Viduryje jojo brolis Kolumbanas — 
aukštai iškelta galva, grakštus, tikras triumfatorius, jei- 
gu taip galima pasakyti apie žmogų, kupiną nuolankaus 
pasitenkinimo. Jo veidas buvo linksmas ir giedras, o 
akys protingos ir pilnos nuostabos. Joks žmogus nieka- 
da neatrodė sveikesnio proto ir mažiau panašus į ser- 
gantį nuomariu. Pirmiausia jis pasuko į bažnyčią, atsi- 
klaupęs dėkojo ir šlovino Dievą bei šventąją Vinifredą, 

o paskui, tiesiai nuo altoriaus, visi trys pareigingai nu- 
ėjo į abato apartamentus pranešti naujienų abatui, pri- 
orui ir subpriorui. 

— Tėve, - su džiaugsmingu įkarščiu prabilo brolis 
Kolumbanas, - negaliu net apsakyti, kas man nutiko, 
nes pats žinau mažiau už tuos, kurie manimi rūpinosi, 
kai buvau pamišęs. Žinau tik tiek, kad į šią kelionę bu- 
vau išgabentas kaip žmogus, nugrimzdęs į baisų sapną — 
ėjau kur vedamas, nesuvokdamas nei ką turėčiau dary- 
ti, nei kaip elgtis. Paskui staiga tarsi pabudau iš košma- 
ro, išvydau skaistų pavasario rytą — nuogas stovėjau ant 
žolės šalia šaltinio, o šie gerieji broliai pylė ant manęs 
vandenį, kuris gydė vos prisilietęs prie kūno. Pažinau 
save ir juos, tik stebėjausi, kur galėčiau būti ir kaip ten 
atsiradau. Visa tai jie mielai man paaiškino. Paskui mes 
visi, ir dar daugybė tenykščių žmonių, nuėjome giedo- 
ti mišių į mažą bažnytėlę, esančią netoli to šaltinio. Da- 
bar žinau, kad už išgijimą turiu būti dėkingas šventajai 
Vinifredai, iš visos širdies dėkoju ir šlovinu ją bei Die- 
vą, kuris liepė jai manęs pasigailėti. Visa kita papasakos 
šie broliai. 

Brolis pasaulietis buvo stambus, tylus ir nuvargęs — 
atlikęs šitokį darbą — ir atrodė, kad jam tai jau gerokai 
pakyrėję. Reikiamose vietose jis keletą kartų atitinkamai 
šūktelėjo, bet visą istoriją patikėjo daug gabesniam bro- 
liui Džeromui, kuris labai vaizdžiai nupasakojo kiekvie- 
ną smulkmeną. Kaip jie nugabeno ligonį į Holivelo kai- 
melį, tenykščių žmonių klausė kelio ir prašė pagalbos, 
kaip jiems parodė, kurioje vietoje šventoji atgijo po 
mirties ir kur iki šiol trykšta sidabrinis šaltinis, tik da- 
bar šventa jo srovė teka į akmeninį dubenį. Ten jie nu- 

vedė kliedintį Kolumbaną, nuvilko abitą, marškinius, 
numovė apatines kelnes, pylė ant jo šventą vandenį, ir 
akimirksniu jis atsitiesė, pamaldžiai iškėlė į viršų rankas, 
dėkojo už sugrąžintą protą. Paskui nustebęs jų klausė, 
kaip ten atsidūrė ir kas jam atsitiko, jautėsi smarkiai 
nubaustas ir išaukštintas po tokio nužeminimo bei iš- 
vadavimo, ir dėkingas savo šventajai globėjai, apreišku- 
siai, kaip jį gydyti. 

— Be to, tėve, tenykščiai žmonės mums pasakojo, kad 
ta šventoji iš tikrųjų palaidota Gvizerine, kur mirė, dau- 
gelį metų išbuvusi priore, ir kad toje vietoje, kur guli jos 
kūnas, jau įvyko nemažai stebuklų. Bet jie sakė, kad jos 
kapas — kadangi šitiek laiko praėjo — yra apleistas, retai 
kieno prisimenamas, ir ji galbūt ilgisi pripažinimo, no- 
rėtų būti įkurdinta ten, kur ją lankytų maldininkai, kur 
ji būtų deramai pagerbta ir galėtų pasiekti daugiau žmo- 
nių, prašančių jos malonės bei palaiminimo. 

— Esate jos įkvėpti, nes patys dalyvavote šiame ste- 
bukle, — tarė prioras Robertas, iškilnus ir didingas kaip 
žmogus, kuriam atlyginta už tikėjimą, — žodžiais išreiš- 
kėte tai, ką aš jaučiau, klausydamas jūsų. Be abejo, 
šventoji Vinifreda prašo mūsų išgelbėti ją, kaip ji išgel- 
bėjo brolį Kolumbaną. Daugeliui žmonių, kaip ir jam, 
reikia jos gerumo, bet jie nieko apie ją nežino. Pas mus 
ji būtų deramai išaukštinta, ir visi, trokštantys jos ma- 
lonės, žinotų, kur eiti jos ieškoti. Meldžiu, kad mums 
būtų leista surengti tikėjimo žygį, į kurį ji mus šaukia. 
Tėve abate, leiskite man įteikti prašymą bažnyčiai ir 
parsigabenti šią šventąją mergelę, kad ji ilsėtųsi pas mus 
ir būtų mūsų pasididžiavimas. Neabejoju, jog tokia yra 
jos valia ir įsakymas. 

— Dievo vardu, - pamaldžiai tarė abatas Heriber- 
tas, — pritariu šiam sumanymui ir meldžiu Aukščiausio- 
jo, kad jį palaimintų! 


— Jis iš anksto buvo viską suplanavęs, - su pavydžia pa- 
nieka pratare brolis Džonas, palinkęs prie mėtų lysvės. — 
Visa tai tik vaidinimas — ta nuostaba ir susižavėjimas, ir 
klausinėjimas, kas toji šventoji Vinifreda, kur jos ieško- 
ti. Iš pat pradžių jis viską žinojo. Jau seniai buvo ją nu- 
sižiūrėjęs tarp apleistų Velso šventųjų ir nusprendęs, 
kad ją lengviausia būtų parsigabenti ir būtent ji labiau- 
siai jį išgarsintų. Tačiau tai reikėjo pateikti kaip stebuk- 
lą. Bus ir daugiau stebuklingų apreiškimų, kai tik jo ke- 
lyje atsiras kokių kliūčių, kol galiausiai jis patikimai 
įkurdins tą mergelę bažnyčioje vardan savo šlovės. Tai 
iš tikrųjų gudrus sumanymas, kurio dėka jis tikisi aukš-* 
tai iškilti. Todėl pradėjo nuo apreiškimo, stebuklingo 
išgydymo bei dieviškos malonės, laiminančios jo žings- 
nius. Tai juk aišku kaip ant delno. 

— Nejaugi nori pasakyti, —. ramiai paklausė brolis 
Kedfaelis, - kad ir brolis Kolumbanas dalyvauja są- 
moksle, ir brolis Džeromas, o tas nuomario priepuolis 
taip pat buvo suvaidintas? Aš pats pirmiausia turėčiau 
būti visiškai įsitikinęs, jog man bus atlyginta danguje, — 
tik tuomet ryžčiausi kakta daužyti grindinį, kad ir kaip 
priorui Robertui reikėtų stebuklo. 

Brolis Džonas suraukė antakius ir rimtai susimąstė: 

— Ne, taip aš nesakau. Juk visi žinome, kaip nuolan- 
kusis mūsų avinėlis ima blaškytis dėl paviršutiniškai at- 
liktos bausmės už nuodemes ir koks liguistas susijaudi- 

nimas jį apima, kai reikia budėti prieš šventes arba pas- 
ninkauti; taigi ledinis vanduo, užpiltas ant jo Holivele, 
kaip tik ir buvo geriausias vaistas, grąžinęs jam sveiką 
protą. Taip pat sėkmingai galėjome įmesti jį į savo žu- 
vų tvenkinį! Bet js, žinoma, tiki tuo, ką jie jam sakė, 
ir jaučiasi dėkingas šventajai. Nieku gyvu nepraleistų 
tokios progos! Ne, nemanau, kad jis prisidėjo - sąmo- 
ningai tikrai ne. Bet jie pasinaudojo juo, kad viešai vi- 
siems parodytų dievišką malonę. Atkreipkite dėmesį, 
jog būtent Džeromą paskyrė rūpintis juo tą naktų! Pa- 
kanka ir vieno žmogaus, kad išvystų regėjimą, bet tas 
žmogus turi Būti tinkamai parinktas. - Paniuręs jis su- 
trynė tarp delnų šakutę su ką tik prasiskleidusiais žaliais 
lapeliais, ir aštrus kvapas pasklido ankstyvo ryto ore. — 
Kaip tik tas žmogus lydės priorą Robertą į Velsą, — nė 
kiek neabejodamas piktai tarė brolis Džonas. - Pats pa- 
matysite! 

Aišku, kad šis jaunuolis trokšta dar bent kartą žvilg- 
telėti į pasaulį, įkvėpti oro už vienuolyno sienų. Brolis 
Kedfaelis susimąstė: jam ne tik buvo gaila jaunojo pa- 
dėjėjo, bet ir pats pajuto malonų jaudulį. Tokio reikš- 
mingo įvykio šiaip jau ramiame vienuolyno gyvenime 
jokiu būdu negalima pražiopsoti. Be to, neabejotinai 
būtų progų truputį nusižengti! 

 - Iš tikrųjų! - užsigalvojęs tarė jis. - Galbūt mums 

reikėtų ko nors imtis, kad prasiskverbtume į tą kompa- 
niją. Juk negalime leisti,. kad velsiečiai manytų, jog 
Šrusberis nerado geresnio pasiuntinio už Džeromą. 

— Jūs turite maždaug tiek pat vilties būti pakviestas, 
kiek ir aš, — kaip visuomet tiesmukai pasakė brolis Džo- 

nas. - Džeromas, žinoma, keliaus - prioras Robertas 
neapsieis be savo dešinės rankos. O Kolumbanas, nekal- 
tas kvaišelis, jau pasitarnavo kaip malonės įrankis, va- 
dinasi, jį galima vėl taip pat panaudoti. Brolį subprio- 
rą jie privalo pasiimti, nes tokia tvarka. Bet mes tikriau- 
siai ką nors sugalvosime, kad mūsų nepaliktų? Dar 
keletą dienų vis tiek užtruks; dailidės ir medžio drožė- 
jai skuba kalti puošnią relikvijų skrynią, kurią jie vešis 
mergelės palaikams, tačiau tokio darbo greit neužbaig- 
si. Taigi pasukite smegeninę, broli! Nėra nieko, ko jūs 
nesugebėtumėte padaryti, jeigu tik norite! Ir joks prioras 
jums nesukliudys! 

— Nagi, nagi, ar sakiau, jog tu niekuo netiki? — su- 
žavėtas ir galutinai nuginkluotas stebėjosi brolis Kedfa- 
elis. — Aš pats gal kaip nors ir įlįsčiau, yra visokių bū- 
dų, bet argi galiu užtarti tokį nepataisomą sukčių kaip 
tu? Ką tu sugebi, kad tave imtų į šitokią kelionę? 

— Moku prižiūrėti mulus, - viltingai tarė brolis Džo- 
nas, — tikriausiai nemanote, kad prioras Robertas keliaus 
pėsčiomis? Arba kad pats prižiūrės, šers ir girdys gyvu- 
lius? Arba valys mėšlą? Jiems reikės žmogaus, kuris dirb- 
tų tokį darbą ir jiems patarnautų. Tai kodėl ne manęs? 

Apie tai, ko gero, niekas iki tol nebuvo pagalvojęs. 
Iš tikrųjų - kam imti brolį pasaulietį, kai yra brolis vie- 
nuolis, taip gražiai giedantis per mišias ir mielai sutin- 
kantis paprakaituoti? Vaikinas vertas išvykos, nes nori 
sunkiai už ją atidirbti. Be to, gali būti naudingas. Jei ne 
priorui Robertui, tai bent jau broliui Kedfaeliui. 

— Pažiūrėsime, — atsakė Kedfaelis ir nuvarė maištin- 
g3jį globotinį atgal prie pradėto darbo. Tačiau po pie- 

tų, per tą snaudulingą pusvalandį, kai vyresnieji papras- 
tai numigdavo, o novicijai truputį pažaisdavo, jis susi- 
rado abatą Heribertą jo darbo kambaryje. 

— Tėve abate, man iš galvos neišeina mintis, kad 
imamės šio žygio į Gvizeriną, visko deramai neapsvars- 
tę. Pirmiausia turime ką nors pasiųsti pas Bangoro vys- 
kupą, kurio vyskupijoje yra Gvizerinas, nes be jo leidi- 
mo nieko toliau negalėsime daryti. Gal ir ne taip svar- 
bu, kad ten pasiųstas žmogus sklandžiai šnekėtų 
velsiečių kalba, nes vyskupas, be abejo, moka lotyniškai. 
Tačiau ne kiekvienas Velso parapijos kunigas supranta 
šią kalbą, o mums būtinai reikės laisvai susišnekėti su 
Gvizerino kunigu, jei tik vyskupas pritars mūsų suma- 
nymui. Bet svarbiausia, kad Bangoro vyskupija priklau- 
so Gvinedo karaliui, taigi jo palankumas bei pritarimas 
mums toks pat svarbus, kaip ir bažnyčios. Visi Gvine- 
do princai kalba tik velsietiškai, nors ir turi mokytų raš- 
tininkų. Tėvas prioras, žinoma, šiek tiek šneka velsietiš- 
kai, bet... 

— Tikra tiesa, - truputį nuliūdęs tarė abatas Heriber- 
tas. — Šneka tik „šiek tiek“. O gauti karaliaus sutikimą 
mums labai svarbu. Broli Kedfaeli, juk velsiečių kalba — 
jūsų gimtoji, jūs puikiai ją mokate. Gal galėtumėte?.. 
Suprantu, sodas... Bet jeigu mums padėtumėte, nebūtų 
jokių sunkumų. 

— Sode, - atsakė brolis Kedfaelis, - jau beveik vis- 
kas padaryta, ir jei dešimčiai ar daugiau dienų išvyk- 
čiau, nieko blogo neatsitiktų. Iš tiesų mielai pabūčiau 
vertėju, o vėliau gal mano sugebėjimai praverstų ir 
Gvizerine. 

— Vadinasi, tebūnie taip! - su nuoširdžiu palengvė- 
jimu atsiduso abatas. - Keliaukite su prioru Robertu ir 
persakykite mūsų žodžius Velso žmonėms. Aš pats pa- 
vedu jums šią užduotį ir suteikiu visus įgaliojimus. 

Jis buvo toks senas, žmoniškas ir švelnus, daug pa- 
tyręs, netrokštantis garbės, nejaučiantis jokios puikybės, 
neryžtingas. Kalbėti su juo dėl brolio Džono buvo ga- 
lima dviem būdais, Kedfaelis pasirinko sąžiningesnį ir 
paprastesnį. 

— Tėve, yra vienas jaunas brolis... dėl jo pašaukimo 
aš dar abejoju, tačiau dėl širdies gerumo — nė kiek. Jis 
man artimas, ir norėčiau, kad rastų savo tikrąjį kelią, 
nes jeigu ras, tai niekada jo neišsižadės. Bet jo kelias ga- 
li būti ne su mumis. Prašau leisti man pasiimti jį kar- 
tu — jis kirstų mums malkas bei nešiotų vandenį, kol 
keliausime, ir turėtų laiko viskam apgalvoti. 

Abatas Heribertas atrodė nuliūdęs ir susirūpinęs, bet 
kupinas užuojautos. Tikriausiai prisiminė senus laikus, 
kai pats kartais imdavo maištauti prieš savo pašaukimą. 

— Man būtų gaila, - tarė jis, — neleisti apsispręsti 
žmogui, kuris galbūt labiau tiktų tarnauti Dievui kitur. 
Kuris iš mūsų galėtų pasakyti, kad niekada nesigręžio- 
jo atgal? Juk nemėginote, — atsargiai paklausė, .priartė- 
damas prie to, kas iš tikrųjų jį baugino, nors ir steng- 
damasis atrodyti neišsigandęs, - apie tai kalbėti su pri- 
oru Robertu? 

— Ne, tėve, - nutaisęs nekaltą veidą, atsakė brolis 
Kedfaelis. — Pamaniau, jog nedera jam trukdyti dėl to- 
kių smulkių reikalų, kai jis vykdo daug didingesnę už- 
duotį. 

— Teisingai pasielgėte! - nuoširdžiai pritarė abatas. — 
Negalima dabar atitraukti jo minčių nuo didžiojo tiks- 
lo. Aš nieko jam nesakyčiau apie priežastis, dėl kurių šis 
jaunuolis keliaus kartu. Prioras Robertas, pats nekanki- 
namas jokių abejonių, linkęs griežtai žiūrėti į kiekvieną, 
kuris atsigręžia atgal, nors jau yra įėjęs į savo vagą. 

— Taip, tėve, ne visiems skirta būti artojais. Kai ku- 
rie galėtų geriau pasitarnauti kitur. 

— Tikra tiesa! — tarė abatas ir vos pastebimai nusi- 
šypsojo, mąstydamas apie tai, kad ir pats brolis Kedfa- 
elis dažnokai atrodo gana mįslingas. — Prisipažįstu, daug 
kartų norėjau paklausti... Tačiau tai nesvarbu! Gerai, 
pasakykite man, kuo vardu tas jaunasis brolis, ir galė- 
site jį pasiimti. 


ANTRAS SKYRIUS 


GRAŽIAME, ATŠIAURIAME PRIORO ROBERTO 
VEIDE APMAUDAS BEI KAŽIN KOKS ĮTARIMAS 
ŠMĖSTELĖJO TĄ PAČIĄ AKIMIRKĄ, KAI JIS SUŽI- 
nojo apie delegacijos padidėjimą. Nepalaužiamas brolio 
Kedfaelio pasitikėjimas savimi bei tiesus žvilgsnis kėlė 
jam nerimą, netgi jei tas nieko ne vietoje nešnekėdavo 
ir į nieką netinkamai nežiūrėdavo, — tai vis tiek atrody- 
davo tarsi savotiškas orumo išmėginimas. Apie jokias 
ypatingas brolio Džono nuodėmes jis nebuvo girdėjęs, 
tačiau tie raudoni plaukai, ta trykšte trykštanti sveika- 
ta bei gera nuotaika, tas įprotis kelti iš numirusiųjų se- 
nus kankinius bei kvailas pasimėgavimas skaitant savai- 
me buvo atstumiantys ir žeidė estetinius prioro jaus- 
mus. Bet nieko nenutuokiantis abatas Heribertas jau 
buvo nusprendęs, kad jie keliaus kartu, be to, atrodė 
neginčijama, jog anksčiau ar vėliau jiems būtinai pri- 
reiks sklandžiai velsietiškai kalbančio žmogaus, taigi pri- 
oras Robertas neprieštaraudamas pakluso įsakui ir pasi- 
stengė išspausti iš to kuo daugiau naudos. 

Jie iškeliavo tuoj pat, kai tik buvo baigta puošnioji 
relikvijų skrynia šventosios kaulams sudėti, sukalta iš 
poliruoto ąžuolo, papuošta sidabru — tarsi įrodymas, 
kaip šventoji Vinifreda bus gerbiama naujoje vietoje. 
Trečiąją gegužės savaitę atvyko į Bangorą ir viską papa- 
sakojo vyskupui Deividui, kuris buvo palankiai nusitei- 

kęs ir n?prieštaravo tokiam palaikų perkėlimui, su vie- 
nintele sąlyga, kad jie gaus ir princo Oveno, Gvinedo 
regento, sutikimą, nes senasis karalius, jo tėvas, tuo me- 
tu sirgo. Jie susirado princą Aberyje, ir šis pasirodė esąs 
toks pat paslaugus — ne tik davė trokštamą sutikimą, 
bet dar pasiuntė vieną savo angliškai kalbantį raštinin- 
ką bei kapelioną, kad parodytų geriausią ir greičiausią 
kelią į Gvizeriną ir paaiškintų viską apie juos bei jų 
tikslą tos parapijos kunigui. Taigi vyskupo bei karaliaus 
palaimintas, prioras Robertas vedė savo delegaciją į pas- 
kutinį kelionės etapą, šiek tiek per lengvai įtikėjęs, kad 
pats Dievas šalina kliūtis nuo jo kelio ir taip bus iki 
pergalingos pabaigos. 

Prie Lanrusto jie išsuko iš Konvėjaus slėnio ir, tol- 
dami nuo upės, kilo į miškais apaugusias kalvas. Ana- 
pus takoskyros perėjo Elvę — prie pat ištakos, kur ji dar 
neplati; paskui visą laiką per tankias girias traukė į piet- 
ryčius, perkopė dar vieną kalvagūbrį ir vėl nusileido į 
kažkokios nedidelės kalnų upės slėnį; čia palei krantus 
želė užpelkėjusios pievos, o toliau buvo matyti siaura 
ariamos žemės juosta, nuožulni ir nelygi, bet saugoma 
miškų, virš kurių plytėjo vešlios ganyklos. Miškingos 
keteros abiejose pusėse vingiavo tarsi įžambios klostės, 
sodriai žalios, slepiančios netvarkingai išmėtytas sody- 
bas. Laukai jau buvo užsodinti, vienur kitur žydėjo so- 
dai. Žemiau, žalioje miškų apsuptoje lygumoje, stovė- 
jo mažytė akmeninė, kalkėmis nubaltinta bažnytėlė ir 
medinis namukas šalia jos. 

— Štai, matote savo kelionės tikslą, - tarė kapelionas 
Urienas. Tai buvo smulkaus, tačiau tvirto stoto, tvar- 
kingas, švariai nusiskutęs vyrukas, gražiai apsirengęs ir 

ant gražaus žirgo, labiau panašus į ambasadorių, negu 
į raštininką. 

— Čia ir yra Gvizerinas? — paklausė prioras Robertas. 

— Gvizerino bažnyčia ir kunigo namas. Parapija nu- 
sitęsusi keletą mylių palei upės slėnį ir daugiau negu po 
mylią į plotį abiejuose Kledveno krantuose. Mes nesi- 
buriame į kaimus kaip jūs, anglai. Medžioklės plotų tu- 
rime pakankamai, o ariamos žemės — nedaug. Todėl 
kiekvienas gyvena ten, kur jam patogiau dirbti laukus ir 
saugoti medžiojamus paukščius bei žvėris. 

— Labai maloni vieta, - nuoširdžiai tarė subprioras, 
nes banguotos, tankiais miškais apaugusios kalvos ana- 
pus upės iš tikrųjų atrodė kaip nuostabus pavasariškas 
paveikslas, sudėtas iš daugybės žalių atspalvių, o užlie- 
jamos pievos driekėsi kaip smaragdų vėrinys, ištiestas 
šalia kito — sidabro bei lazurito — vėrinio. 

— Graži pažiūrėti, sunki dirbti, - atsakė praktiškai 
mąstantis Urienas. — Štai ten, aname pakraštyje, pakin- 
kyti jaučiai mėgina suarti dar vieną rėžį, kai visa kita 
jau užsodinta, Įsižiūrėkite, kaip vargsta tie gyvuliai, ir 
suprasite, kokia sunki aukštumų žemė. 

Tolumoje, anapus upės, šiek tiek žemiau, negu stovė- 
jo jie, kaip gyvatės vingiavo jau suartos vagos, išmarginu- 
sios atšlaitę tarp įdirbtų laukų ir palinkusių medžių, — 
buvo matyti tamsiai rudas piešinys ant kalvos šono; prie 
paskutinės, dar nebaigtos vagos palinkę į jungą pakinkyti 
jaučiai traukė iš visų jėgų, o artojas už jų spaudė sunkų 
noragą. Prieš pirmą jaučių porą atbulas ėjo žmogus, švel- 
niai mojo rankomis, jo ginklas buvo tik rykštelė, kuria 
švytravo norėdamas paraginti, o ne sukelti skausmą; jo 
skardūs, meilūs šūksniai ir pagyrimai sklido aukštai ore. 

Gyvuliai noriai linko prie jo, kiek galėdami sekė paskui 
jo balsą. Ką tik suarta pilkšvai ruda, drėgna ir gaivi že- 
mė iš po norago tingiai virto į šviesą. 

— Atšiaurus kraštas, — tarė Urienas, nesiskųsdamas, 
tik sakydamas tiesą, ir paragino žirgą žemyn, bažnyčios 
link. - Eime, pristatysiu jus tėvui Hiujui ir pasirūpin- 
siu, kad būtumėt gerai priimti. 

Jie nusekė paskui jį žaliu taku, besiraitančiu nuo kal- 
vų, ir netrukus slėnio vaizdą užstojo vienur kitur suaugę 
žydintys medžiai. Kartais tarp miškų šmėstelėdavo koks 
medinis namas su nedideliu sodo sklypeliu ir vėl ding- 
davo iš akių. 

— Ar matėte? - sušnibždėjo brolis Džonas broliui 
Kedfaeliui į ausį, žingsniuodamas šalia nešulinio mulo. — 
Matėte, kaip tie gyvuliai ėjo paskui vaikiną, ne rykštės 
bijodami, o savo noru jam paklusdami, stengdamiesi įtik- 
ti? O juk šitoks darbas! Štai ko aš norėčiau išmokti! 

— Tas darbas sunkus ne tik gyvuliui, bet ir žmo- 
gui, — tarė brolis Kedfaelis. 

— Tačiau gera valia! Jie nori eiti su juo, dirbti, ką jis 
liepia. Broli, ar galėtų ištikimieji apaštalai pasiaukoti la- 
biau? Nejaugi sakysite, kad jis nejaučia pasitenkinimo 
tuo, ką daro? 

— Nei joks žmogus, nei Dievas, kuriam jis nuolan- 
kiai tarnauja, — kantriai ir rūpestingai atsakė brolis Ked- 
faelis, - nejaučia didesnio pasitenkinimo. O dabar ša! 
Mes ką tik atvykome, dar bus laiko apsidairyti. 

Jie stovėjo aikštelėje, kur nebuvo medžių, tik žolė ir 
daržai. Akmeninė bažnytėlė su mažyčiu bokšteliu ir dar 
mažesniu varpeliu, kabančiu jame, atrodė akinamai bal- 
ta, melsvai balta sodriai žaliame fone. Nuo medinio na- 

muko užuovėjoje ką tik susodintų kopūstų sklypelio pa- 
kilo neaukštas, kresnas vyriškis, apsirengęs ruda pašuki- 
nės drobės sutana, pakaišyta ligi kelių; jo storos įdegu- 
sios kojos tvirtai stovėjo ant žemės, o tankūs, garbanoti 
rudi plaukai ir barzda buvo uždengę kone pusę saulės 
nurudinto, apskrito, nustebusio veido su dviem didelė- 
mis tamsiai mėlynomis akimis. Jis greitai priėjo, trinda- 
mas rankas į padurkus. Iš arti jo akys atrodė dar dides- 
nės, mėlynesnės, dar labiau nustebusios ir baikščios kaip 
romaus elnio. 

— Laba diena, tėve Hiuji, - tarė Urienas, sulaikyda- 
mas žirgą, - atvedžiau jums garbių svečių iš Anglijos, 
atvykusių dėl svarbaus bažnyčios reikalo, su princo bei 
vyskupo palaiminimu. 

Jodami į aikštę jie nematė jokių kitų žmonių, tiktai 
kunigą, bet kol Urienas pasisveikino, tarsi iš niekur 
staiga atsirado daugybė tylių figūrų ir atsargiai, smalsiai 
puslankiu apsupo savo ganytoją. Iš suglumusio tėvo 
Hiujo žvilgsnio galima buvo suprasti, kad jis truputį 
sunerimęs skaičiuoja, kiek šitų svetimšalių tilptų kuklio- 
je jo trobelėje ir kur dėti kitus, kiek maisto yra jo san- 
dėliuke, ar pakaks šitokiam būriui ir į ką jam reikėtų 
kreiptis, jei ko pritrūktų. Bet jis, žinoma, nė nepagal- 
vojo, kad galėtų jų nepriimti. Svetingumo paprotys bu- 
vo šventas, ir nederėjo netgi klausti, ar ilgai truks jų 
viešnagė, kad ir kokia pražūtinga. 

— Mano kuklūs namai nuo šiol bus garbiųjų tėvų ži- 
nioje, — tarė jis, — it aš pats, jei tik sugebėsiu kuo pa- 
tarnauti. Atvykote tiesiai iš Aberio? 

— Iš Aberio, - atsakė Urienas, —- iš princo Oveno 
dvaro, ir dar šįvakar turiu grįžti atgal. Buvau tik šių 

brolių benediktinų vedlys; jie vykdo šventą užduotį, 
apie kurią netrukus jums viską paaiškinsiu, o tuomet 
paliksiu juos jūsų globai. — Jis pristatė juos vardais, pir- 
miausia priorą Robertą. - Ir dėl nieko nesibaiminkite, 
kai išvyksiu, nes štai brolis Kedfaelis pats yra kilęs iš 
Gvinedo ir velsietiškai kalba ne prasčiau už jus. 

Po tų žodžių Hiujo nerimas pastebimai atlėgo, bet 
kad galutinai išsklaidytų abejones, Kedfaelis dar pama- 
lonino jį trumpu brolišku pasveikinimu žadėtąja kalba, 
ir patenkintas pastebėjo, kaip tas pats nepasitikėjimas 
bei netikrumas sudrumstė paprastai tokį tvirtą pilkų 
prioro Roberto akių žvilgsnį. 

— Savo apsilankymu suteiksite garbės šiems vargin- 
giems namams, — tarė Hiujis, greitai apžvelgė arklius, 
mulus bei jų nešulius ir tuoj pat, grįžtelėjęs per petį, iš- 
tarė porą vardų. Į priekį išėjo šeriuotas pagyvenęs vyriš- 
kis ir saulėje įdegęs maždaug dešimties metų berniu- 
kas. — Jantai, padėk gerajam broliui pagirdyti gyvulius 
ir paleisk į mažąjį aptvarą ganytis, kol surasime jiems 
tinkamesnę vietą. Edvinai, bėk, pasakyk Mararedai, jog 
turime svečių, ir padėk jai atnešti vandens bei vyno. 

Jie puolė vykdyti jo įsakymų, o keletas kitų susirin- 
kusiųjų — įdegę, basi vyrai, lieknos tamsiaplaukės mote- 
rys ir pusnuogiai vaikai — susispietė į krūvą, tyliai pasi- 
tarė, ir moterys nemačiomis išskubėjo prie savo krosnių 
virti bei kepti, kad kuo galėdamos prisidėtų prie Gvi- 
zerino svetingumo. | 

— Kai oras toks gražus ir šiltas, — tarė Hiujis, susto- 
jęs tolėliau ir mostu kviesdamas juos ateiti į nedidelį 
atitvertą sodelį, — gal maloniau būtų pasėdėti sode. Ten 
yra suolai ir stalas. Vasarą aš gyvenu lauke. Pakankamai 

prisitupiu viduje prie šviesos tuomet, kai dienos ima 
trumpėti ir naktys pasidaro šaltos. 

Kunigo sklypelis buvo mažas ir gyvenimas vargingas, 
bet brolis Kedfaelis nudžiugo pastebėjęs, kad jis gerai pri- 
žiūri vaismedžius ir yra rūpestingas sodininkas. Be to, 
kaip žmogaus, kuris neabejotinai mielai laikėsi celibato, — 
ne taip, kaip daugelis keltiško tikėjimo parapijų kuni- 
gų, - jo menkas namukas bei kiemas atrodė labai tvar- 
kingi; iš savo sandėliuko, arba parapijiečių sušelptas, jis 
atnešė švarių medinių lentelių, ant jų padėjo geros duo- 
nos, nuosavą jauną raudoną vyną pylė į paprastus, bet 
gana neblogus ragus. Atlikdamas visas šeimininko parei- 
gas, elgėsi kukliai ir oriai. Jo siųstas berniukas, Edvinas, 
grįžo su guvia sena moteriške, Hiujo kaimyne, ir atgabe- 
no maisto bei gėrimo. O per tą laiką, kol svečiai sėdėjo 
prieš saulutę, daugybė Gvizerino žmonių, nors parapija 
ir buvo plačiai išsibarsčiusi, susigalvojo progą praeiti pro 
pinučių tvorą ir vogčiomis atidžiai apžiūrėti atvykėlius. 
Juk iš tikrųjų ne kasdien, netgi ne kasmet, apsilanko to- 
kie garbūs svetimšaliai. Galima buvo neabejoti, kad iki 
vakaro jau visi parapijiečiai žinos ne tik tai, kad Hiujo 
namuose svečiuojasi vienuoliai iš Šrusberio, bet ir kiek jų 
yra, kaip atrodo, kokie puikūs jų žirgai ir gražūs mulai, 
o gal ir koks jų kelionės tikslas. Tačiau žvilgčiojama ir 
klausomasi buvo itin atsargiai ir pagarbiai. 

— O dabar, kadangi ponas Urienas turi grįžti į Abe- 
rį, — tarė Hiujis, kai jie jau buvo pavalgę ir patogiai il- 
sėjosi, —- būtų gerai, jei jis man pasakytų, kuo būtent ga- 
lėčiau patarnauti broliams iš Šrusberio, kad ir pats prieš 
išvykdamas įsitikintų, jog mes vieni kitus suprantame. 


Tikrai padėsiu kiek įstengdamas. 

Urienas atpasakojo tą pačią istoriją, kurią anksčiau 
buvo girdėjęs, o prioras Robertas įsišnekėjo taip, kad 
galiausiai brolis Džonas, nenustygdamas iš nuobodulio, 
ėmė atidžiai apžiūrinėti kartkartėmis palei tvorą praslen- 
kančias žmogystas įtemptomis ausimis ir išpūstomis 
baikščiomis akimis. Jo susidomėjimas bei smalsumas 
kažkodėl buvo lengviau pastebimas, negu jų. Be to, tarp 
kaimiečių pasitaikė keletas labai gražių merginų! Kad ir 
ta, kuri ką tik praėjo, grakščiai ir lėtai, — ji žinojo, kad 
yra stebima! - plaukai supinti į storą, sunkią kasą, per- 
mestą per petį, poliruoto ąžuolo spalvos, švelniai rudi, 
šilkiniai, netgi su žvilgančiomis gijomis, koks būna ir 
ąžuolo paviršius... 

— Ir vyskupas pritarė jūsų ketinimams? — paklausė 
Hiujis, prieš tai ilgai tylėjęs; iš balso buvo galima su- 
prasti, kad jis abejoja ir yra nustebęs. 

— Ir vyskupas, ir princas davė savo sutikimą. — Priorą 
Robertą nervino net užuomina apie kokias nors kliūtis, 
kai tiek daug jau padaryta. - Juk dangaus ženklai nesu- 
klaidino mūsų? Šventoji Vinifreda yra čia? Čia ji nugy- 
veno atgautą gyvenimą ir šiame kaime palaidota? 

Hiujis pripažino, jog taip ir yra, bet kažkokiu keis- 
tu, atsargiu balsu, lyg nenoromis, todėl Kedfaelis pama- 
nė, kad kunigas tikriausiai mėgina prisiminti, kurioje 
vietoje reikėtų tos mergelės ieškoti, ir galvoja, kokį at- 
vykėliai pamatys jos kapą, nes pats, ko gero, senokai 
buvo jį pamiršęs. 

— Ji čia, šiose kapinėse? 

Mažoji nubaltinta bažnytėlė net akį rėžė prieš saulę. 

— Ne, ne čia. - Bent šioks toks atokvėpis: jis nepri- 
valo iš karto sakyti, kur ji yra. - Ši bažnyčia pastatyta 

jau po jos mirties. Jos kapas yra senosiose kapinėse ša- 
lia medinės bažnytėlės ant kalno, maždaug už mylios 
nuo čia. Ten jau seniai nieko nebelaidoja. Žinoma, 
dangaus ženklai palankūs jūsų ketinimams, ir šventoji, 
be abejo, yra čia, Gvizerine. Bet... 

— Ber? — nepatenkintas pakartojo prioras Robertas. — 
Ir princas, ir vyskupas mus palaimino, pasiuntė pas jus, 
kad padėtumėte. Be to, esame girdėję, ir jie taip pat ne- 
neigė, jog šventoji čia yra visų apleista ir nori būti įkur- 
dinta ten, kur ją labiau gerbtų. 

— Savo bažnyčioje, - nuolankiai atsakė Hiujis, — nie- 
kuomet nesu girdėjęs, kad šventieji trokštų garbės sau. 
Jie tik nori deramai garbinti Dievą. Taigi nedrįstu sa- 
kyti, jog žinau, kokia būtų šventosios Vinifredos valia. 
Tai, kad jūs ir jūsų vienuolynas norite garbinti 74, yra 
visai kas kita, ir labai pagirtina. Bet... palaimintoji mer- 
gelė būtent čia nugyveno stebuklingai artgautą gyveni- 
mą, o ne kur kitur. Čia ji antrą kartą mirė, čia palai- 
dora, ir nors mano parapijiečiai buvo ją apleidę, nes visi 
žmonės kartais klysta, vis tiek jie visada žinojo, kad ji 
yra Čia, su jais, ir prireikus jie gali ja pasikliauti; o Vel- 
so šventajai, manyčiau, tai labai daug reiškia. Princas ir 
vyskupas, kuriuos abu aš deramai gerbiu, galbūt nesu- 
pranta, kaip jaustųsi mano ganomieji, jeigu švenčiausio- 
ji jų mergelė būtų iškasta iš kapo ir išgabenta į Angli- 
ją. Gal karaliui ir vyskupui tai neatrodo labai svarbu, 
nes šventoji yra šventoji, kad ir kur gulėtų jos palaikai. 
Bet atvirai jums sakau, kad Gvizerino žmonėms tai tik- 
rai nepatiks! 

Brolis Kedfaelis, pasiklausęs tokios nuoširdžios iš- 
kalbos ir pajutęs seną velsietišką įkarštį, staiga aplen- 

kė Urieną ir pats viską išvertė labai jausmingai, kaip 
koks bardas. 

Sklandžiai berdamas žodžius, jis nukreipė žvilgsnį 
nuo dėmesį blaškančių veidų ir išvydo kitą veidą, galin- 
tį dar labiau sutrikdyti. Ta pati mergina blizgančiais 
švelnios ąžuolo spalvos plaukais vel ėjo palei tvorą, ir, 
matyt, jai taip patiko išgirsta kalba bei kalbėtojo įkarš- 
tis, jog tą akimirką ji net pamiršo, kad reikia judinti 
kojas, ir sustojo išplėtusi akis, atsukusi skaistų kaip 
obels žiedas veidą ir linksmai pravėrusi rožines lūpas. 
Taip pat susižavėjęs, kaip ji žiūrėjo į Kedfaelį, brolis 
Džonas žiūrėjo į ją. Kedfaelis matė abu ir buvo pri- 
blokštas. Tačiau netrukus ji susigriebė, išsigandusi gra- 
žiai nuraudo ir paskubomis dingo iš akių. Brolis Džo- 
nas dar ilgai žiopsojo į tą vietą, kur ji stovėjo. 

— Tikriausiai nemanote, jog tai svarbu? — švelniu 
balsu, tačiau grėsmingai tarė prioras Robertas. - Jūsų 
vyskupas bei princas aiškiai išsakė savo nuomonę. Pa- 
rapijiečių nereikia net klausti. 

Tai irgi išvertė Kedfaelis, nes Urienas nusprendė ver- 
čiau nesikišti ir patylėti. 

— Neįmanoma! - ryžtingai atsakė Hiujis, įsitikinęs 
savo teisumu. — Kadangi tai svarbu visai parapijai, nie- 
ko „negalime daryti, nesušaukę bendro laisvų žmonių su- 
sirinkimo ir atvirai bei viešai neapsvarstę šio reikalo. Be 
abejo, į princo ir vyskupo valią atsižvelgsime, bet vis 
tiek žmonės apie tai turi sužinoti anksčiau, kad galėtų 
pasakyti taip arba ne. Sukviesiu susirinkimą rytoj. Jū- 
sų prašymą galėsime galutinai patenkinti tik tuomet, jei 
visi jam pritars. 

— Jis teisus, —- tarė Urienas, atremdamas griežtą ir 
kone priešišką prioro žvilgsnį. - Bus geriau, jei pasi- 
stengsite pelnyti Gvizerino palankumą, kad ir kiek pa- 
laiminimų jums jau būtų suteikta. Jie gerbia savo vys- 
kupą ir yra labai patenkinti karaliumi bei jo sūnumi, 
vargu ar jums teks gailėtis dėl tokio delsimo. 

Prioras Robertas puikiai suprato ir perspėjimą, ir pa- 
drąsinimą, ir pajuto, jog pačiam taip pat reikia šiek tiek 
laiko, kad ramiai apgalvotų, ką darys toliau ir kaip įti- 
kins kaimiečius. Kai Urienas pakilo eiti, nes jau buvo 
skrupulingai atlikęs savo užduotį, prioras irgi atsistojo, 
puse galvos aukštesnis už visus kitus, ir nuolankiai su- 
dėjo baltas, pailgas plaštakas. 

-— Dar turime daugiau negu dvi valandas iki vaka- 
rinių pamaldų, - tarė jis, pažvelgęs į saulę. - Norėčiau 
užeiti į jūsų bažnyčią pamąstyti ir pasimelsti, kad pa- 
sirinktume teisingą kelią. Broli Kedfaeli, jūs geriau pa- 
silikite su tėvu Hiuju ir padekite jam viską sutvarky- 
ti, o jūs, broli Džonai, nuveskite arklius, kur jis lieps, 
ir prižiūrėkite, kad jais būtų pasirūpinta. Kiti eis su 
manimi prašyti Dievo, kad leistų mums deramai pa- 
siekti savo tikslą. | 

Jis išdidžiai nužingsniavo — toks ilgas, pražilęs ir pa- 
sipūtęs — tačiau turėjo palenkti galvą, kad įeitų pro že- 
mą bažnyčios durų arką. Brolis Ričardas, brolis Džero- 
mas ir brolis Kolumbanas suėjo į vidų jam iš paskos. 
Buvo aišku, kad ne visą laiką, užsidarę ten kartu, jie 
melsis. Turbūt apsvarstys, kokie argumentai galėtų ge- 
riausiai įtikinti kitą dieną susirinksiančius tėvo Hiujo 
parapijiečius arba kokie netiesioginiai bažnyčios grasini- 
mai priverstų juos pasiduoti. | 

Brolis Džonas stebėjo didingą žilą galvą, kol ji bu- 
vo oriai ir atsargiai palenkta — tik tiek, kad neužkliūtų 
už akmeninės staktos, o paskui išleido kažkokį garsą, 
panašų į atodūsį ar prunkštelėjimą, tarsi būtų tikėjęsis, 
kad prioras neteisingai apskaičiuos aukštį. Truputį pa- 
keliavęs, daugiau pajudėjęs bei pabuvęs lauke, Džonas 
atrodė dar stipresnis, sveikesnis ir smarkesnis negu vi- 
suomet. 

— Seniai svajojau apžergti tą obuolmušį, — tarė jis, — 
Ričardas ant jo atrodo kaip kreivai uždėtas vilnų mai- 
šas. Tikiuosi, tėvo Hiujo arklidė bus už kelių mylių. 

Paaiškėjo, jog tėvas Hiujis ketina juos įkurdinti pas 
du arčiau gyvenančius ir labiau pasiturinčius parapijie- 
čius, bet vis tiek, kaip įprasta Velso kaimuose, tarp jų 
namų dar buvo nemažas slėnio bei miško plotas. 

— Savo namą, žinoma, užleisiu priorui ir subprio- 
rui, — tarė tėvas Hiujis, - pats miegosiu virš tvarto. O 
dėl gyvulių... mano ganykla per maža, be to, neturiu ar- 
klidės, tačiau kalvis Benedas turi gerą aptvarą šalia už- 
liejamų pievų ir arklidę su šieno pastoge, jei tik šis jau- 
nasis brolis sutiktų įsikurti kone už mylios nuo visų ki- 
tų. O jūs ir dar du jūsų draugai, broli Kedfaeli, esate 
kviečiami apsistoti už pusės mylios nuo čia, anapus 
miško, pas Kedvaloną — jo ūkis vienas iš didžiausių šia- 
me krašte. 

Brolis Kedfaelis pamėgino įsivaizduoti gyvenimą kar- 
tu su Džeromu bei Kolumbanu, ir jam tai nepatiko. 

— Kadangi iš mūsų tik aš laisvai kalbu velsietiškai, — 
diplomatiškai tarė jis, - man reikėtų būti arčiau prioro 
Roberto. Jei leisite, Hiuji, norėčiau nakvoti virš tvarto, 
su jumis. Man tikrai bus patogu. 

— Jei tik norite, - nuoširdžiai atsakė Hiujis. - Man 
bus malonu. O dabar turiu parodyti šiam jaunuoliui 
kelią į kalvę. 

— O aš, — tarė Kedfaelis, - jei neprašote, kad eičiau 
kartu, — su šiuo vaikinu galima susikalbėti bet kokia 
kalba... arba išvis jokia! — šiek tiek palydėsiu Urieną. Jei 
pavyks atsitiktinai susipažinti su kokiu jūsų parapijie- 
čiu — tuo geriau, nes man patinka ir jie, ir jų slėnis. 

Brolis Džonas išėjo iš mažojo aptvaro, vesdamas abu 
aukštus žirgus ir už vadelių iš paskos tempdamas mu- 
lus. Hiujo akys sužibo beveik taip pat kaip Džono, kai 
susižavėjęs nužvelgė glotnius sprandus bei nugaras. 

— Kaip seniai, — ilgesingai tarė jis, - nesėdėjau ant 
gero žirgo! 

— Tuomet pirmyn, tėve, - paragino brolis Džonas, 
supratęs jei ne žodžius, tai bent jau žvilgsnį, — lipkite! 
Padėsiu, jei jums patinka keršis. Prašmatniai parodysi- 
te kelią! - Jis pakišo delną po pakelta kunigo koja ir 
mestelėjo jį, apsvaigusį iš susižavėjimo, tiesiai į balną. 
Pats užšokęs ant širmio, stengėsi nenutolti, pasirengęs 
prireikus sulaikyti vyresnįjį, tačiau šis patenkintas įde- 
gusiais keliais suspaudė žirgui šonus. Dar nebuvo pa- 
miršęs, kaip reikia joti. - Drąsiau! - kvatodamas tarė 
Džonas. — Puikiai pasijodinėsime, o paskui surengsime 
lenktynes! 

Urienas, tikrindamas pavaržas, matė, kaip jie išjojo 
iš įdubusios miško aikštelės. 

— Štai du laimingi žmonės, — susimąstęs pasakė jis. 

— Vis labiau stebiuosi, - tarė Kedfaelis, - kaip tam 
jaunuoliui apskritai šovė į galvą mintis užsidaryti vie- 
nuolyne. 

— O kaip jums? — paklausė Urienas, įkišęs bato no- 
sį į balnakilpę. - Nagi, jei norite gerai apžiūrėti žemę, 
dar pasirinksime kokį plotelį slėnyje, kol man reikės at- 
sisveikinti ir sukti į kalnus. 


Jie išsiskyrė ant kalvagūbrio keteros, apaugusios me- 
džiais, tačiau virš lomos buvo matyti, kad jaučių jungas 
atkakliai aria jau antrą rėžį šalia pirmojo, šiek tiek į vir- 
šų nuo derlingesnės slėnio žemės. Du tokie rėžiai per 
dieną atrodė milžiniškas darbas. 

— Jūsų prioras protingai pasielgs, - atsisveikindamas 
tarė Urienas, - jei pasimokys iš to jaunuolio. Švelnus 
įkalbinėjimas šiuose kraštuose labiau padeda, negu va- 
rymas jėga. Bet jūs ir pats tai žinote — juk esate toks pat 
velsietis, kaip ir aš. 

Kedfaelis žiūrėjo, kaip Urienas iš lėto joja per miš- 
ką praskintu taku, kol galiausiai dingo tarp medžių. 
Tuomet jis vėl atsisuko į Gvizeriną, bet ėmė lipti sta- 
čiu šlaitu tiesiai žemyn, upės link, o priėjęs miško pa- 
kraštį ir sustojęs žaliame pavėsyje po ąžuolu, atidžiai 
nužvelgė saulės apšviestas pievas bei sidabrinę upės gi- 
ją, už kurios, įsitempę iš visų jėgų, jaučiai arė jau pas- 
kutinę vagą. Dabar jie buvo netoli, ir jis aiškiai matė, 
kaip jų oda blizga nuo prakaito, o sunki žemės riekė 
prie norago lėtai svyra į šoną. Artojas buvo tamsaus gy- 
mio, kresnas ir tvirtas, žilstelėjusiais susivėlusiais plau- 
kais, o jaučius vedantis vaikinas — aukštas ir lieknas, ir 
jo garbanos, besiplaikstančios apie kaklą bei limpančios 
prie drėgnos kaktos, atrodė kaip lininės. Atbulas jis ėjo 
nė karto neatsigręždamas atgal, lengvai ir grakščiai sta- 
tydamas kojas, tarsi būtų turėjęs akis pakaušyje. Šūka- 

vo jau prikimusiu iš nuovargio balsu, bet vis tiek aiškiai 
ir linksmai, meiliais prašymais daug veiksmingiau negu 
rykšte ragindamas pailsusius jaučius, kad baigtų arti 
paskutinę vagą; kalbėjo su jais kaip su žmonėmis: kvie- 
te, viliojo prie savęs, vis pagirdamas ir sakydamas, kad 
jie labai gerai dirbo, todėl galės pailsėti ir gaus pelnytą 
atpildą, kad netrukus eis namo, kad jis didžiuojasi jais 
ir myli. O gyvuliai iš paskutiniųjų veržėsi į priekį, vi- 
su svoriu užgulę jungą, nenuleisdami akių nuo vaikino 
ir visaip stengdamiesi jam įtikti. Kai arklas pasiekė re- 
žio galą ir suprakaitavę jaučiai, nuleidę galvas, sustojo, 
jaunuolis priėjęs apsikabino vieno iš priešakinių spran- 
dą, o kitam krumpliais pakasė garbanotais šeriais apžė- 
lusią kaktą. Kedfaelis garsiai ištarė: „Bravo! Bet kaipgi 
tu, bičiuli, atklydai į Velsą?“ 

Kažkoks nedidelis, apvalus ir kietas daiktas, šnarin- 
damas lapus, nukrito nuo medžio ir pataikė jam į patį 
vėjo nugairintos tonzūros vidurį. Jis apsičiupinėjo vir- 
šugalvį ir pasakė kažką nederamo vienuoliui. Tačiau tai 
buvo tik pernykštė gilė, per žiemą sudžiūvusi ir sukie- 
tėjusi kaip akmenukas. Jis pažvelgė aukštyn, į lapiją virš 
galvos, jau gana tankią ir nebe gelsvą, o sodriai žalią, ir 
jam pasirodė, kad lapai be jokio vėjo virpa ne vien to- 
dėl, kad atsitiktinai nukrito viena mažutė gilė, užsilikusi 
nuo praėjusių metų. Labai greitai viskas nurimo, tačiau 
ir ta ramybė dabar buvo tarsi netikra. Kedfaelis pasi- 
traukė šiek tiek į šalį, lyg norėdamas jau eiti, ir, užlin- 
dęs už krūmų, greitai iš kitos pusės grįžo atgal pažiūrė- 
ti, ar jaukas prarytas. 

Maža basa kojytė, truputį susitepusi nuo samanų 
bei medžio žievės, išlindo pro šakas, ieškodama pato- 

gios atramos. Netrukus, nuleidęs ir kitą ilgą, grakščią 
koją, berniūkštis pasirengė šokti žemyn. Brolis Kedfa- 
elis šypsodamasis greitai nukreipė žvilgsnį kitur, atsu- 
ko nugarą, bet nepasislėpė, o apėjo aplink savo krūmų 
uždangą ir kaip niekur nieko vel išlindo iš kitos pu- 
sės priešais paukštelį, ką tik nutūpusį ant žemės. Ne 
berniūkštis, kaip jam iš pradžių pasirodė, o mergina, 
labai graži mergina, kukliai stovėjo ant žolės, pridera- 
mai pasitaisiusi sijonus, nebuvo matyti nei mažųjų ba- 
sų pėdučių. 

Taip jie stovėjo, atvirai ir smalsiai žiūrėdami vienas 
į kitą, ne kiek nesumišę. Ji galėjo būti aštuoniolikos ar 
devyniolikos metų, gal dar jaunesnė, bet pasitikinti sa- 
vimi, ir dėl to netgi ką tik iššokusi iš ąžuolo atrodė ori 
kaip subrendusi moteris. Nors basa ir nesusirišusi papu- 
rusių tamsių plaukų, vis tiek nebuvo panaši į valstietę. 
Ta mergina tikrai žinojo savo vertę. Suknelė pasiūta iš 
puikios naminės melsvai dažytos vilnos, apykaklė bei 
rankovės išsiuvinėtos. Be abejo, ji buvo gražuolė: veidas 
apvalainas, ryžtingų bruožų, palaidi plaukai, bangomis 
apgaubę pečius, - kone juodi, tik su žvilgančiu prieš 
saulę tamsiai raudonu atspalviu, o didžiulės akys juodo- 
mis blakstienomis, įdėmiai žvelgiančios į brolį Kedfae- 
lį, — irgi beveik tos pačios spalvos, tamsios kaip prino- 
kusios slyvos, žibančios kaip žėrutis upės akmenėliuose. 

— Jūs esate vienas iš Šrusberio vienuolių, — nė kiek 
neabejodama tarė mergina, ir Kedfaelis nustebo, nes ji 
sklandžiai ir laisvai kalbėjo angliškai. 

— Taip, — atsakė jis. - Bet kaip jūs taip greitai viską 
apie mus sužinojote? Jūsų berods nebuvo tarp tų, ku- 
rie taip guviai vaikščiojo palei Hiujo sodo tvorą, kol 

mes ten šnekėjomės. Prisimenu, mačiau vieną labai dai- 
lią merginą, bet ne tokią juodaplaukę gražuolę kaip jūs. 

Ji nusišypsojo. Jos šypsena buvo žavinga — netikėta 
ir švytinti. 

— O, tai tikriausiai Anesta. Tačiau dabar jau visi 
Gvizerine žino, kas jūs ir ko čia atkeliavote. Tėvas Hiu- 
jis teisus, — rimtai perspėjo ji, - mums tai tikrai nepa- 
tiks. Kodėl norite išsivežti šventąją Vinifredą? Juk ji se- 
niai čia guli, ir anksčiau niekas ja net nesidomėjo. Man 
tai atrodo nekaimyniška ir negarbinga. 

„Puikiai parinkti žodžiai“, — pagalvojo Kedfaelis, ste- 
bėdamasis šios Velso merginos sugebėjimais, nes angliš- 
kai ji šnekėjo taip, tarsi tai būtų buvusi jos gimtoji kal- 
ba... arba ta, kurią ji išmoko iš meilės. 

— Tiesą sakant, aš ir pats nežinau, ar dera taip elg- 
tis, — niūriai tarė jis. - Kai tėvas Hiujis kalbėjo visos pa- 
rapijos vardu, prisipažįstu, buvau linkęs jam pritarti. 

Dabar ji dar įdėmiau bei atsargiau pažvelgė į jį ir su- 
raukė antakius, tarytum pradėjusi abejoti ar kažką įtarti. 
Kad ir kas būtų jai apie juos pasakojęs, jis ar ji, žino- 
ma, matė viską, kas dėjosi tėvo Hiujo sode. Dvejodama 
ji patylėjo, paskui staiga prabilo velsietiškai: 

— Jūs tikriausiai esate tas, kuris moka mūsų kalbą, 
kuris išvertė, ką sakė tėvas Hiujis. — Ji atrodė per daug 
dėl to sunerimusi. — Jūs juk šnekare velsietiškai! Supran- 
tate, ką aš dabar sakau. 

— Žinoma, aš toks par velsietis, kaip ir tu, vaikeli, — 
romiai prisipažino jis, - buvau jau pusamžį nugyvenęs, 
kai tapau benediktinu, ir tikiuosi, jog dar nepamiršau 
gimtosios kalbos. Bet iš kur 4 kalbi angliškai ne pras- 
čiau už mane? 

— Oi, ne, - tarsi gindamasi atsakė ji, — aš tik truputį 
pramokau. Dabar labai stengiausi, nes maniau, jog esate 
anglas. Iš kur galėjau žinoti, kad jūs — būtent tas vie- 
nuolis? 

„Kažin, kodėl ji taip susijaudino, kai sužinojo, kad 
šneku abiem kalbomis? - galvojo Kedfaelis. - Ir kodėl 
slapčiomis taip dažnai žvilgčioja į šalį, kur pro medžius 
blizga upės vanduo?“ Paskubomis, kaip ir ji, užmetęs 
ten akį, išvydo tą patį aukštą šviesiaplaukį jaunuolį, tik- 
rai ne velsietį ir, be jokios abejonės, geriausią jaučių va- 
rovą visame Gvinede: palikęs ramiai geriančius gyvulius, 
jis per upę, kur vanduo siekė šlaunis, brido didžiojo 
ąžuolo, sužaliavusio visomis šakelėmis, link. Kaip tik 
šiame medyje mergina sėdėjo jaukiai įsitaisiusi ir, žino- 
ma, puikiai matė visą arimą. Ir iškart nulipo, kai jis 
baigė darbą! 

— Aš droviuosi kalbėti angliškai, - maldaujamu bal- 
su, sutrikusi tarė ji. - Niekam nesakykite! 

Ji norėjo, kad jis kuo greičiau eitų iš ten, ir kartu 
prašė, kad jos neišduotų. Kedfaelis suprato, kad jo bu- 
vimas jai labai trukdo. 

— Man ir pačiam kadaise buvo sunku, - guosdamas 
atsakė jis, — pradėti kalbėti angliškai. Neabejoju, kad šį- 
kart labai stengeisi. O dabar man jau reikia grįžti, kad 
nepavėluočiau į vakarines pamaldas. 

Ž Tesaugo jus Dievas, tėve, — tarė ji, net nušvitusi iš 
palengvėjimo. 

— Ir tave, vaikeli. 

Jis nuėjo, apdairiai pasirinkęs taką, kad jokiu būdu 
nesusidurtų su anuo šviesiaplaukiu jaunuoliu. Ji ilgai 
žiūrėjo jam pavymui, tik paskui nekantriai pasisuko su- 

tikti jaučių varovo, kuris, taškydamas vandenį, brido 
per seklumas, paskui išlipo ant kranto. Kedfaelis eida- 
mas galvojo, kad ji juk puikiai suvokia, ką jis matė ir 
suprato, ir tikriausiai yra patenkinta jo santūrumu. Pa- 
tenkinta ir rami. Turtinga velsietė, vilkinti suknelę siu- 
vinėtais pakraščiais, turėtų būti labai atsargi, jei nori su- 
sitikinėti su svetimšaliu, žmogumi be žemės ir be šak- 
nų šioje genčių visuomenėje, kur būti atskirtam nuo 
šeimos reiškia neturėti pragyvenimo šaltinio. Bet vaiki- 
nas tikrai mielas, patrauklus, gerai dirba ir myli gyvu- 
lius. Įsitikinęs, kad krūmai jau pakankamai jį užstoja, 
Kedfaelis atsigręžė ir pamatė juos, artėjančius vienas 
prie kito, ramius ir laimingus, drovius, nedrįstančius 
prisiliesti. Daugiau jis nebesigręžiojo. 

„Labiausiai dabar man čia reikėtų, - galvojo jis, 
žingsniuodamas Gvizerino bažnyčios link, - susipažin- 
ti su kokiu geru, artimos dvasios žmogumi, kuris paži- 
notų visus šios parapijos vyrus, moteris bei vaikus ir ne- 
būtų susaistytas atsakomybės už jų sielas. Reikėtų mėgs- 
tančio išgerti, nuovokaus pašnekovo“. 


TREČIAS SKYRIUS 


TAI, KO REIKĖJO, - IR NE VIENĄ, O IŠ KARTO 
TRIS, - JIS RADO PO VAKARINIŲ PAMALDŲ, 
KAI SUTEMUS PALYDĖJO BROLĮ DŽONĄ Į KAL- 
vio sodybą pačiame slėnio pakraštyje. Prioras Robertas 
su broliu Ričardu jau buvo sugulę miegoti Hiujo tro- 
belėje, Džeromas su Kolumbanu per mišką kulniavo 
pas Kedvaloną, taigi kam galėjo rūpėti, ar brolis Ked- 
faelis jau ilsisi ant šiaudų kunigo pastogėje, ar laksto 
kur laisvas, rankiodamas Gvizerino paskalas? Nakvynė 
buvo išties patogi. Dar niekada jis nesijautė toks žvalus, 
be to, čia niekas nesirengė vidurnaktį jų žadinti ir va- 
ryti į rytmetines pamaldas. Brolis Džonas mielai sutiko 
supažindinti jį su kalvio šeimyna; tėvui Hiujui tai irgi 
patiko, dėl kitų priežasčių. Jis manė, kad būtų gerai, jei 
dar kas nors, ne tik jis pats, pakalbėtų su parapijiečiais, 
o kalvis Benedas buvo gerbiamas žmogus, kaip ir visi, 
užsiimantys šiuo amatu, ir jo žodžiai galėjo paveikti kai- 
miečius. 

„Atėję jie pamatė ant suolo prie Benedo durų sėdin- 
čius tris vyrus, o midus keliavo ratu nuo vieno prie kito 
taip pat greitai, kaip ir šneka. Išgirdę jų žingsnius, visi 
budriai pakėlė galvas, ir akimirksniu stojusi tyla aiškiai 
parodė kaimo gyventojų vienybę. Bet brolis Džonas jau 
buvo spėjęs pelnyti jų palankumą, o Kedfaelis greitai 
mestelėjo velsietišką pasveikinimą, kaip žvejys užmeta 

meškerę, ir buvo sutiktas daug nuoširdžiau, be to abe- 
jingo mandagumo, kurio galėjo tikėtis anglas. Anesta, 
toji mergina rusvais, saulės nušviesintais plaukais, jau 
buvo visiems apskelbusi, kad jis velsietis. Šeimininkai 
pritraukė dar vieną suolą, o ragai su gėrimu vėl ėmė ke- 
liauti jau didesniu ratu. Anapus upės pamažu blėso 
šviesa, susiliejo žali pievų bei miško atspalviai su sidab- 
rinio vandens gija per vidurį. 

Benedas buvo kresnas, raumeningas vidutinio am- 
žiaus vyriškis, barzdotas ir įdegęs nuo saulės. Pažvelgęs 
į du jo pašnekovus, Kedfaelis atpažino, kad jaunesnysis 
yra tas pats artojas, sekęs paskui jaučius; taigi atrodė vi- 
sai normalu, kad jis toks ištroškęs po sunkaus darbo. O 
trečiasis buvo žilaplaukis senelis su ilga, gražiai suglos- 
tyta barzda ir dailiomis, tvirtomis rankomis, apsirengęs 
plačiu naminiu apsiaustu, mačiusiu ir geresnių laikų, 
galbūt ant ankstesnio savininko pečių. Elgėsi kaip žmo- 
gus, įpratęs būti gerbiamas. 

— Padrigas — geras poetas, puikiai skambina arfa, — 
tarė Benedas, - Gvizerinui labai pasisekė, kad jis apsi- 
stojo pas mus, Rišarto dvare. Tai-dar toliau, už Kedva- 
lono, tarp miškų, bet Rišartas turi žemės ir čia, abiejose 
upės pusėse. Jis - didžiausias šių kraštų žemvaldys. Ne- 
daugeliui čia suteikta teisė turėti arfą, antraip gal mus 
dažniau apsilankymais pagerbtų klajojantys bardai, kaip 
dabar Padrigas. Aš ir pats turiu nedidelę arfą — man tai 
leidžiama, — bet Rišarto geresnė. Girdėjau, kartais ir jo 
duktė ja skambina. 

— Moterys negali būti bardai, - su atlaidžia panieka 
pratarė Padrigas. - Tačiau turiu pripažinti, kad ji mo- 
ka ją suderinti ir prižiūrėti. O jos tėvas - tikras menų 

globėjas, kilnus ir dosnus žmogus. Nė vienas bardas 
neišeina iš jo menės nusivylęs, ir visų jis prašo paviešėti 
ilgiau. Geri namai! 

— O čia Kajus, Rišarto artojas. Jūs, be abejo, matė- 
te juos, plėšiančius dirvoną, kai šiandien keliavote že- 
myn nuo keteros. | 

— Žiūrėjau ir žavėjausi, - nuoširdžiai tarė Kedfae- 
lis. - Puikiai dirbote. Geri jūsų jaučiai, ir geras varovas. 

— Geriausias iš visų, - nedvejodamas atsakė Kajus. — 
Esu dirbęs su daugeliu, bet niekada nemačiau, kad kas 
elgtųsi su gyvuliais taip, kaip Engelardas. Jie viską dėl 
jo padarytų. Puikus pagalbininkas ir prie karvių, besi- 
veršiuojančių ar sergančių, kokių tik nori. Rišartas |a- 
bai gailėsis, jei kada nors jo neteks. Taigi, šiandien ge- 
rai padirbėjome. 

— Tikriausiai tėvas Hiujis jums jau sakė, — tarė Ked- 
faelis, - kad visi laisvi žmonės rytoj po mišių kviečiami 
susirinkti bažnyčioje ir paklausyti, ką siūlo mūsų pri- 
oras. Turbūt ten pamatysime ir Rišartą. 

— Pamatysite ir išgirsite jį, — plačiai išsišiepė Kajus. — 
Jis visada sako, ką mano. Atviras, nuoširdus žmogus, 
greitai supyksta ir greitai atleidžia, ant nieko negriežia 
danties, bet pamėginkite jį pajudinti, kai yra ką nu- 
sprefdęs, ir jis stos prieš jus kaip mūras. 

— Ką gi, žmogus privalo ginti tai, kas, jo nuomone, 
yra teisinga, ir netgi priešininkas, kuriam jis kliudo, tu- 
retų jį už tai gerbti. O jo sūnums argi visai nerūpi ar- 
fa, kad jie užleidžia ją seseriai? | 

- Jis neturi sūnų, — atsakė Benedas. - Žmona miru- 
si, kitos nenorėjo vesti, todėl dabar ta mergaitė yra vie- 
nintelė jo įpėdinė. 

— Ir jokio vyriškos lyties paveldėtojo visoje giminė- 
je? Dukterys retai paveldi turtą. 

— Jokio vyro iš jo pusės, - paaiškino Kajus, — nors ir 
labai gaila. Vienintelis artimas giminaitis būtų jos mo- 
tinos brolis, bet jis nieko nenori, be to, jau senas. Ša- 
neda — geidžiamiausia nuotaka visame slėnyje, vaikinai 
spiečiais sekioja paskui ją. Jei tik Dievas leis, ji taps lai- 
minga žmona su sūnumi ant rankų daug anksčiau, ne- 
gu Rišartui reikės keliauti pas protėvius. 

— Anūkas nuo gero žmogaus... koks lordas galėtų 
norėti daugiau? — tarė Padrigas, ištuštino midaus ąsotį 
ir vėl pasiuntė ragą ratu. — Supraskite mane, aš juk ne- 
gyvenu Gvizerine ir neturiu teisės balsuoti nei už vie- 
nus, nei už kitus. Bet jeigu leisite man pasakyti, ko ma- 
no bičiuliai nesako patys... žinoma, jūs turite atlikti pa- 
reigą priorui, kaip ir Kajus savo šeimininkui arba aš 
savo menui bei globėjams... bet nesitikėkite lengvai lai- 
mėti ir nesupykite, jei kas nors pastos jums kelią. Jokiu 
būdu nenoriu jūsų įžeisti! Bet kai laisvieji Velso žmo- 
nės įžvelgia klastą, jie nevadina jos garbingu sandėriu ir 
nepasitraukia į šalį. 

— Aš labai nusiminčiau, jei taip būtų, - atsakė Ked- 
faelis. — Nes ir pats noriu, kad susitartume sąžiningai ir 
niekas nejaustų skriaudos. O kokius dar lordus mes ten 
pamatysime? Apie Kedvaloną jau esame girdėję, du mū- 
sų broliai svečiuojasi pas jį. Jo žemė šalia Rišarto? 

— Iki Rišarto dvaro dar būtų nemažas miško gabalas. 
Bet jie kaimynai, ežia prie ežios, ir draugai nuo pat jau- 
nystės. Taikus žmogus, tas Kedvalonas, labiausiai mėgs- 
ta ramybę ir medžioklę. Šiaip jis tikriausiai pritartų vis- 
kam, kas patinka vyskupui ir princui, bet antra vertus, 

jis paprastai pritaria ir Rišartui. Taigi, — atvirai prisipa- 
žino Benedas, užsivertęs ragą ir išgėręs paskutinį lašą, — 
dabar ir aš nežinau, ką kuris iš jų apie tai pasakys. Gal 
jie patikės pranašingais ženklais ir palaimins jūsų pa- 
stangas. Jeigu dauguma balsuos už priorą, tuomet šven- 
toji Vinifreda keliaus su jumis, ir viskas tuo pasibaigs. 

Pasibaigė ir tam vakarui skirtas midus. 

— Nakvokite čia, - pasakė Benedas Padrigui, kai sve- 
čiai pakilo nuo suolų ir jau rengėsi eiti namo, — dar pa- 
klausysime muzikos, juk rytoj išvykstate. Reikia, kad kas 
nors paskambintų mano mažąja arfa, laikiau ją jums. 

— Pasiliksiu, jei taip maloniai prašote, - atsakė Pa- 
drigas ir apsisukęs kartu su šeimininku įėjo į vidų. 

Kajus su broliu Kedfaeliu draugiškai, petys į petį, 
paržingsniavo į tėvo Hiujo namus, o iš ten prieš atsi- 
sveikindami dar mandagiai kartu paėjo dalį kelio per 
mišką Rišarto dvaro link. 

— Benedui ir Padrigui girdint, nenorėjau sakyti nie- 
ko daugiau ar aiškiau, — tarė Kajus, nusprendęs atskleis- 
ti paslaptį, - nors Padrigas ir geras vyras — abu jie ge- 
ri! — bet klajūnas, ne čionykštis. Ta Šaneda, Rišarto 
duktė... Tiesą sakant, Benedas ir pats svajoja tapti jos 
jaunikiu; žinoma, jis geras, stiprus vyras, kitai moteriai 
gal to ir užtektų. Bet juk našlys, vargšelis, ir daug vy- 
resnis už tą gražuolę, todėl mažai teturi vilties. Tačiau 
jūs dar nematėte merginos! 

Brolis Kedfaelis jau buvo pradėjęs įtarti, kad kaip tik 
tą merginą ir matė, be to, jam pavyko sužinoti tai, ko 
nežinojo jie. Bet jis nieko nesakė. 

— Ne mergina, o tikra voverė! Tokia pat greita, 
vikri, plaukai juodi su raudonu atspalviu! Net jeigu ji 

būtų neturtinga, jaunikiai vis tiek plūstų iš visų pa- 
kraščių, o ji dar paveldės tiek žemės, kad bet kuris to- 
kią ir žvairą paimtų! Vargšas Benedas stengiasi neišsi- 
duoti, tyli ir iki šiol tikisi. Šiaip ar taip, kalvius visi 
gerbia. Be to, reikia pripažinti, kad ne jos palikimo jis 
trokšta. Jis nori pačios merginos. Jei būtumėt ją ma- 
tęs, suprastumėt. Tačiau jos tėvas, - pridūrė Kajus, 
sunkiai atsidusęs dėl draugo, — jau turi nusižiūrėjęs sau 
žentelį, visą laiką turėjo. Vos išmokęs vaikščioti, Ked- 
valono berniūkštis nuolatos trindavosi Rišarto dvare, 
jis užaugo kartu su jo dukra, kaip savas naudojosi jo 
tarnais, sakalais ir žirgais. Negana to, jis yra vienintelis 
gretimo ūkio paveldėtojas, o apie ką dar galėtų svajoti 
abu tevai? Jie jau seniai dėl visko yra susitarę. O ir 
vaikai, regis, puikiai tinka į porą, kiaurai vienas kitą 
permato, kaip brolis ir sesuo. 

— Vargu ar to reikia, kad būtų gera pora, — atvirai 
suabejojo Kedfaelis. 

— Tikriausiai Šaneda irgi taip mano, - ramiai tarė 
Kajus. — Iki šiol ji nepasiduoda raginimams tekėti už 
Peredijaus. O jis, beje, labai linksmas, guvus, gražus 
jaunuolis; išlepintas, žinoma, kaip visi vienturčiai, bet 
kiekviena čionykštė mergina tuoj atlektų, vos jis pirštu 
pamotų... kiekviena, tik ne Šaneda! Taip, jis jai patin- 
ka, bet ne daugiau. Ji nenori nė girdėti apie vedybas, 
tebesielgia kaip nerūpestinga mergiotė. 

— O Rišartas jai nuolaidžiauja? — atsargiai paklausė 
Kedfaelis. 

— Jūs ir jo nepažįstate. Jis beprotiškai ją myli, kad ir 
ką ji darytų, ir Šaneda jį garbina, o kas gali iš to išei- 
ti? Jis neketina prievarta jos ištekinti. Nuolatos įtikinėja, 

koks tinkamas jai būtų Peredijus, o ji to ir neneigia. Jis 
tikisi, kad jei dar truputį palauks, ji pati nusileis. 

— Ar taip ir bus? - paklausė brolis Kedfaelis, išgirdęs 
įtartiną gaidelę artojo balse. Jo paties balsas buvo švel- 
nus kaip aksomas. 

— Nesuprasi, - iš lėto pratarė Kajus, - kas dedasi 
merginos galvoje. Gal ji dar ką nors yra sumaniusi. Ji 
labai drąsi, protinga ir kantri, kai siekia savo tikslo. Bet 
koks tas tikslas, aš tikrai nežinau. O jūs? Ar apskritai kas 
nors žino? 

— Vienas žmogus gal ir žino, - atsakė Kedfaelis taip, 
tarsi jam ta istorija visai nerūpėtų. 

Jei Kajus nebūtų užkibęs ant šio kabliuko, Kedfae- 
lis iš tikrųjų būtų palikęs visa tai ramybėje, nes anaip- 
tol nenorėjo išduoti merginos paslapties, kurią ir pats 
atsitiktinai sužinojo. Bet jis nė kiek nenustebo, kai ar- 
tojas reikšmingai už rankos prisitraukė jį artyn ir kaip 
koks sąmokslininkas dūrė alkūne į šonkaulius. Be abe- 
jo, artojas, seniai dirbantis kartu su jaunuoju varovu, 
per tiek laiko turėjo pastebėti šį tą įdomaus. Įžvalgiam 
žmogui būtų pakakę vien tikslingo šios popietės žygio 
nosies tiesumu — per pievas, per vandenį - aukštojo 
ąžuolo link. O kadangi Kajus niekam nieko apie tai ne- 
sakė, buvo visiškai aišku, kad jis palaiko savo varovą. 

„— Broli Kedfaeli, jūs neatrodote plepus, nepanašus į 
daugumą kaimiečių, be to, nesate įsivėlęs į smulkius 
mūsų ginčus. Todėl jums galiu pasakyti. Tik tarp mū- 
sų... ji jau yra nusižiūrėjusi vaikiną, jis įsimylėjęs ją dar 
labiau negu Benedas ir turi dar mažiau vilties kada nors 
ją vesti. Prisimenate, kalbėjome apie mano varovą, En- 
gelardą? Moka prižiūrėti galvijus, gerai tarnauja šeimi- 

ninkui, Rišartas tai žino ir labai jį vertina. Tačiau tas 
jaunuolis — svetimšalis! 

— Saksas? — paklausė Kedfaelis. 

— Šviesiaplaukis. Taip, juk šiandien jį matėte. Paste- 
bėjote, koks jis aukštas ir lieknas. Taip, jis iš Češyro, 
pabėgęs nuo Česterio grafo Ranulfo antstolio. Ne, ne 
dėl žmogžudystės ar kokio plėšikavimo, nieko panašaus! 
Tas jaunuolis buvo pats įžūliausias elnių brakonierius 
visoje grafystėje. Puikiai šaudo iš trumpo lanko, visuo- 
met medžiodavo pėsčias ir vienas. Antstolis mirtinai jo 
nekentė. Todėl kai kartą užspeitė netoli pasienio, varg- 
šeliui teko bėgti į Gvinedą. Iki šiol nedrįsta grįžti atgal, 
o jūs juk suprantate, ko gali tikėtis svetimšalis, norin- 
tis įsikurti Velse. | 

Kedfaelis iš tikrųjų tai suprato. Šalyje, kur kiekvie- 
nas nuo pat gimimo turi ir žino savo vietą šeimoje bei 
kaimo bendruomenėje, o visų santykių tarp žmonių pa- 
grindas yra žemės nuosavybė, — nesvarbu, ar esi laisvas 
žemvaldys, ar priklausomas valstietis, — iš kitur atvykęs 
svetimšalis, neturintis žemės ir niekur nepritampantis, 
paprasčiausiai lieka be pragyvenimo šaltinio. Įsikurti jis 
gali tik sudaręs sutartį su žemvaldžiu, kuris priima jį 
gyventi ir duoda sklypą bei darbą, kokį tik atvykėlis su- 
geba dirbti. Dar per tris kartas šis susitarimas tarp jų 
bet kada gali būti atšauktas, ir svetimšalis tuomet išei- 
na, pasidalijęs visą savo turtą perpus su žemvaldžiu, su- 
teikusiu priemones tam turtui užgyventi. 

— Puikiai suprantu. Vadinasi, Rišartas priėmė tą vai- 
kiną tarnauti ir davė jam sklypą? 

— Taip. Jau praėjo daugiau negu dveji metai. Ir nė 
vienas iš jų nė karto dėl to nesigailėjo. Rišartas — teisin- 


58 


gas šeimininkas, pasitiki dorais žmonėmis. Bet kad ir 
kaip jis Engelardą gerbia bei vertina, ar galite įsivaiz- 
duoti Velso lordą, leidžiantį vienintelei dukteriai tekė- 
ti už svetimšalio? 

— Ne! —- nė kiek neabejodamas atsakė Kedfaelis. — 
Nėra jokios vilties! Tai būtų prieš visus jo įsitikinimus, 
papročius bei sąžinę. Jo paties giminaičiai niekada už 
tai neatleistų. 

— Tikra tiesa, kaip mane gyvą matote! - liūdnai at- 
siduso Kajus. - Bet pamėginkite tai paaiškinti tokiam 
išdidžiam, užsispyrusiam jaunikaičiui kaip Engelardas, 
kuris nenori pamiršti savų įstatymų bei teisių iš anos ša- 
lies, kur jo tėvas turi nemažą dvarą ir yra gerbiamas taip 
pat, kaip Rišartas Čia. 

— Nejaugi jis tikrai šnekėjo apie ją su jos tėvu? — ap- 
stulbęs ir sužavėtas paklause Kedfaelis. 

— Tikrai, ir gavo atsakymą, kokio galėjo tikėtis. Jokio 
pykčio, bet ir jokios vilties. Ne, jis nenusileido ir toliau 
ginčijosi. Ir dabar kiekviena proga vel pradeda apie tai 
šnekėti, kad Rišartas žinotų, jog jis nepasidavė ir nieka- 
da nepasiduos. Sakau jums, jiedu abu vienodi, abu karš- 
tagalviai, užsispyrę, bet atviri ir nuoširdūs, be to, labai 
gerbia vienas kitą, tikriausiai todel iki šiol nesusipyko ir 
neišsiskyrė. Bet kiekvieną kartą, kai kas nors tai prime- 
na, pasipila kibirkštys. Vieną sykį Rišartas net smogė En- 
gelardui, kai tas buvo per daug įkyrus, ir jaunuolis tik 
per plauką nešėrė jam atgal. Kaip manote, kas tuomet 
būtų atsitikę? Su jokiu svetimšaliu nieko panašaus dar 
nėra buvę, bet jeigu vergas suduoda laisvam žmogui, jis 
netenka rankos, kuri tai padarė. Tačiau Engelardas laiku 
atsipeikėjo, nors nemanau, kad jį sustabdė baimė, — jis ži- 

nojo esąs neteisus. O Rišartas, nepraėjus nė pusvalan- 
džiui, grįžo ir paprašė atleidimo! Pasakė, kad nors Enge- 
lardas buvo tikras akiplėša ir nenaudėlis, jis vis tiek ne- 
turėjęs teisės jam smogti. Taip jie visą laiką ir kovoja, nė 
vienas negali nurimti, bet jei kas nors, Engelardui gir- 
dint, bent žodį pasakytų prieš Rišartą, šis tuoj sugrūstų 
jį atgal į gerklę kartu su kumščiu. Ir jei koks tarnas šmei- 
žia Engelardą, norėdamas šitaip įsiteikti Rišartui, — tuoj 
išgirsta, kad svetimšalis yra sąžiningas žmogus, gerai dir- 
ba, padaro daugiau už dešimtį tokių liežuvautojų. Taigi! 
Vargu ar tai gerai baigsis. 

— O mergina? — paklausė Kedfaelis. - Ką ji apie tai 
kalba? 

— Labai mažai ir labai atsargiai. Gal iš pradžių ir 
mėgino ginčytis ar maldauti, bet tik tuomet, kai būdavo 
dviese su tėvu. Dabar ji kantriai laukia ir stengiasi juos 
prilaikyti, kad neperkąstų vienas kitam gerklės. 

„Ir susitikinėja su mylimuoju prie ąžuolo, - galvojo 
Kedfaelis, - o gal ir daugelyje kitų slaptų vietų, kur jam 
tenka dirbti. Tai štai kaip ji išmoko kalbėti angliškai — 
per tuos dvejus metus, kol jaunasis saksas iš jos mokė- 
si kalbėti velsietiškai; ir būtent todėl, nors jai buvo ma- 
lonu pašnekėti jo gimtąja kalba su į svečius atvykusiu 
vienuoliu, ji taip susirūpino, kai suvokė išsidavusi vel- 
sietiškai suprantančiam atėjūnui, kuris gali netyčia išple- 
pėti tai visam kaimui. Juk vargu ar ji nori, kad kas su- 
žinotų, kaip dažnai slapčia susitinka su Engelardu — da- 
bar, kai atseit kantriai laukia ir neleidžia tėvui bei 
mylimajam perkąsti vienas kitam gerklės, kol pati kaip 
nors pasieks savo tikslą. Kažin, kuris iš jų trijų pirmas 
pasitrauks, kai visi atrodo tokie užsispyrę?“ 

— Berods Gvizerinas turi pakankamai rūpesčių, o čia 
dar mes užgriuvome, — tarė jis, atsisveikindamas su Ka- 
jumi. 

— Ilgainiui Dievas viską sutvarko, — filosofiškai atsa- 
kė Kajus ir pavargęs nukėblino į tamsą. O Kedfaelis grį- 
žo tuo pačiu taku, ir jam nedavė ramybės mintis, kad 
žmonės visgi turėtų Dievui šiek tiek padėti, tačiau daž- 
niausiai tik trukdo. 


Kitą dieną visi laisvieji Gvizerino vyrai atėjo į susirinki- 
mą, 0 jų moterys bei likusi kaimo bendruomenės dalis 
gerokai prieš laiką sugužėjo klausyti mišių. Jiems einant 
pro duris, tėvas Hiujis tyliai parodė broliui Kedfaeliui, 
kuris čia svarbiausias. Retai bažnyčioje susirinkdavo tiek 
parapijiečių. 

— Štai Rišartas... su dukterimi, dvaro valdytoju ir 
dukters tarnaite. 

Rišartas buvo stambus, iš išvaizdos šiurkštus, bet ge- 
raširdis maždaug penkiasdešimties metų vyriškis, raudo- 
no veido ir tamsių plaukų, su trumpa pražilusia barz- 
dele; tokių ryškių bruožų žmogus galėjo atrodyti links- 
mas arba nervingas, piktas arba draugiškas, bet jokiu 
būdu ne suktas ar slapus. Ėjo dideliais, veržliais žings- 
niais, pasveikintas kiekvienam atsakė šypsena. Drabu- 
žiai — beveik tokie patys kaip ir kitų laisvųjų žemval- 
džių, susigrūdusių į bažnyčią, tik pasiūti iš gero nami- 
nio audeklo. Iš linksmo veido buvo matyti, kad atėjo 
be jokio išankstinio nusistatymo, norėdamas pirmiausia 
išklausyti, ir nors turėjo nemažai šeimyninių rūpesčių, 
vis tiek atrodė laimingas, išdidus ir kupinas meilės duk- 
teriai. 

O duktė mandagiai sekė jam iš paskos, oriai pakė- 
lusi galvą ir tyras akis. Tokia proga buvo apsiavusi ba- 
tais, plaukus susišukavusi, ant sprando susukusi į glot- 
nų tamsų kuodą ir pakišusi po drobine kepuraite, bet 
vis tiek lengvai atpažįstama. Ta pati padauža iš ąžuolo, 
turtingiausia paveldėtoja ir geidžiamiausia nuotaka visa- 
me krašte. 

Dvaro valdytojas buvo jau apysenis, žilas ir prapli- 
kęs, švelnaus, malonaus veido. 

— Rišarto giminaitis iš žmonos pusės, — sušnibždėjo 
Hiujis, —- jos vyresnysis brolis. 

— O kita mergina... Šanedos kambarinė? 

Nereikėjo nė klausti, jis jau žinojo jos vardą. Besi- 
šypsanti, su duobutėmis skruostuose, Anesta kukliais 
mažais žingsneliais paskui draugę įtipeno į bažnyčią, ir 
saulės spinduliai nuslydo žvilgančiomis jos surištų rus- 
vų plaukų gijomis. 

— Ji yra kalvio dukterėčia, - paslaugiai paaiškino tė- 
vas Hiujis, - Gera mergina, po žmonos mirties dažnai 
jį aplanko, kepa jam duoną. 

— Benedo dukterėčia? | 

Brolis Kedfaelis pastatė ausis ir susižavėjęs nužvel- 
gė dailų liemenį bei žvilgančius plaukus, slapčia tikė- 
damasis, kad duonos kepimo diena bus anksčiau, ne- 
gu jiems teks išvykti iš Gvizerino. Matyt, kažkas bu- 
vo tėvui Hiujui pašnibždėjęs, kaip paskirstyti nakvynę, 
bet ar angelas, ar koks velniūkštis — tai turėjo paaiškėti 
vėliau. 

— Nuleiskite akis, broli, - priekaištaudamas tarė 
Džeromas, - nepadoru taip spoksoti į moteris. 

— O kaip jis sužinojo, kad pro šalį eina moterys, — 
maištingai sušnibždėjo brolis Džonas, - jei pats buvo 
paklusniai nuleidęs akis? 

Bent jau brolis Kolumbanas stovėjo, kaip dera vie- 
nuoliui, kai šalia yra moterų: pamaldžiai sudėjęs baltas 
rankas, nuleidęs sunkius vokus, nudūręs žvilgsnį į žolę. 

— Štai, ateina Kedvalonas, — tarė tėvas Hiujis. — Sie 
gerieji broliai, be abejo, jį jau pažįsta. Ir jo žmoną. O 
čia — jo sūnus Peredijus. 

Taigi šis jaunikaitis, kaip vienergis stirninas dideliais 
žingsniais — tarsi ant spyruoklių — liuoksintis paskui tė- 
vus, ir yra tas Rišarto dukteriai parinktas vyras? Vaiki- 
nas, kuris jai patinka, kurį ji pažįsta nuo pat vaikystės, 
bet jokiu būdu nenori tekėti. Kedfačlis staiga susizgri- 
bo nepasidomėjęs, ką pats jaunikis apie tai mano, bet 
jam pakako tik žvilgtelėti į Peredijaus veidą, kai tas pa- 
matė Šanedą, ir viskas buvo aišku. Painiava. Ilgainiui 
mergaitės jausmas jam, matyt, virto paprasčiausiu drau- 
giškumu, bet vaikino — tikrai ne. Išvydęs ją, jis visas pa- 
balo, o akyse įsižiebė liepsna. 

Jo tėvai Kedfaeliui pasirodė beveik iš kitų neišsiski- 
riantys, pasiturintys žmonės, sustorėję nuo ramaus gy- 
venimo ir įsitikinę, kad ir toliau viskas klostysis taip pat 
sklandžiai. Kedvalonas buvo apvalaus, mėsingo, besišyp- 
sančio veido, o jo žmona — riebi, irzli šviesiaplauke. 
Vaikinukas atrodė atsigimęs į kokį tolimesnį, daugiau 
pavojų iškentusį protėvį. Malonu buvo žiūrėti, kaip jis 
šokčioja eidamas. Ne daugiau kaip vidutinio ūgio, bet 
labai gražaus sudėjimo, todėl tarsi aukštesnis. Tamsūs 
plaukai trumpai pakirpti, smulkiomis garbanėlėmis ap- 
siraitę aplink galvą. Smakras švariai nuskustas, veido 

bruožai ryžtingi, dailūs, oda skaisti, ryškūs skruostikau- 
liai rusvai įdegę nuo saulės, o lūpos raudonos, begėdiš- 
kos, įnoringos. Vargu ar toks jaunuolis galėtų lengvai 
iškęsti, jei mergina pasirinktų ne jį, o kitą, ir dar sve- 
timšalį. Iš jo judesių bei žvilgsnių buvo aišku, kad iki 
šiol visi ir viskas šiame pasaulyje nuolankiai paklusda- 
vo jo žavesiui. 

Teisingai pasirinkęs laiką, kai bažnyčia jau buvo pil- 
nutėlė, prioras Robertas — aukštas, įspūdingas, apsiren- 
gęs kruopščiai išvalytu abitu — išdidžiai pro mažytę zak- 
ristiją nuėjo į savo vietą, o visi Šrusberio broliai vorele 
nusekė paskui jį. Prasidėjo mišios. 


Laisvų parapijos žmonių susirinkime moterys, žinoma, 
neturėjo teisės dalyvauti. Kaip ir priklausomi valstiečiai, 
nors netiesiogiai jie vis tiek darė įtaką sprendimui per 
laisvus savo draugus. Taigi laisvieji vyrai po mišių dar 
pasiliko, o visi kiti išsiskirstė — iš lėto, oriai paėjo į ša- 
lį, ne per toli, tik kad nuo bažnyčios jų nematytų ir ne- 
girdėtų, tuo tarpu jie patys galėtų nuspėti, kas ten vyks- 
ta, ir gauti spėjimo patvirtinimą vos susirinkimui pasi- 
baigus. 

Laisvieji vyrai susirinko aikštėje priešais bažnyčią. 
Saulė jau švietė aukštai, tik šiek tiek daugiau negu va- 
landos trūko iki vidurdienio. Tėvas Hiujis išėjo į prie- 
kį ir trumpai viską atpasakojo, ką pats buvo girdėjęs. 
Kaip šių žmonių ganytojas, jis privalėjo sakyti tiesą, bet 
taip pat privalėjo būti ištikimas bažnyčiai. Jis pasakė 
jiems, kad vyskupas bei princas pritarė Šrusberio prašy- 
mui, pateiktam labai pagarbiai ir su daugybe įrodymų. 
Toliau apie įrodymus turėjo šnekėti prioras Robertas. 

Prioras niekada iki tol neatrodė tyresnis ar labiau 
nusiteikęs pats tapti šventuoju. Jis visuomet jausdavo, 
kaip reikia elgtis, todel buvo aišku, jog būtent jis sugal- 
vojo kalbėti su žmonėmis lauke, kad saulė nušviestų ir 
paauksuotų nežemišką jo grožį. Kedfaelio nuomone, jis 
labai apdairiai buvo nusprendęs. nepasirodyti toks val- 
dingas, kokio kaimiečiai galėjo tikėtis. Paprastai jis per- 
sistengdavo, bet šįkart viską darė tinkamai, kaip apskri- 
tai įmanoma tvarkyti tokį abejotiną reikalą. 

— Jiems nepatinka! — sušnibždėjo brolis Džonas Ked- 
faeliui į ausį, bet iš balso anaiptol neatrodė dėl to su- 
sikrimtęs. Kartais netgi brolis Džonas jausdavosi žmo- 
giškai patenkintas savimi. Iš tikrųjų, tie velsietiški vei- 
dai aplink juos visai nesidžiaugė angliškais stebuklais, 
daromais Velso šventosios. Kad ir kaip stengėsi, Rober- 
tas nesugebėjo sudominti klausytojų. 

Jie sukiojosi ir kažką murmėjo, žiūrėjo vienas į ki- 
tą, o paskui vel visi kartu į priorą. 

— Jeigu Ovenas iš Gvinedo taip nori... ir vyskupas 
palaimino, — dvejodamas prabilo Kedvalonas, — kaip iš- 
tikimi bažnyčios sūnūs ir Gvinedo karaliaus valdiniai, 
vargu ar galime... 

— Ir princas, ir vyskupas palaimino mūsų žygį, — iš- 
didžiai tarė prioras. 

— Bet mergelė guli čia, Gvizerine, — staiga įsikišo Ri- 
šartas. Jo balsas buvo toks, kokio ir reikėjo tikėtis: stip- 
rus, skambus ir sodrus - kaip žmogaus, kuris pirmiau- 
sia pasako, ką jaučia, o paskui pagalvoja ir įsitikina, kad 
jautė teisingai. — Ji yra mūsų, o ne vyskupo Deivido! 
Ne princo Oveno! Čia ji nugyveno savo gyvenimą ir 
niekada nesakė, kad norėtų mus palikti. Kodėl turėčiau 

taip lengvai patiketi, kad ji nori išvykti dabar, kai pra- 
ėjo šitiek metų? Kodėl nesakė to m2um8 Kodėl? 

— Ji aiškiai pasakė tai 72725, — tarė prioras, - daug 
kartų apsireiškusi, aš jau pasakojau. 

— Ir nė žodelio 225, - susinervinęs rėkė Rišartas. — 
Manote, jog tai mandagu? Ar galime patikėti, kad šitaip 
elgiasi mergelė, kadaise pati nusprendusi gyventi čia, su 
mumis? 

Jie pritarė jam, jo pasitikėjimas savimi galutinai įžie- 
bė iki tol tik rusenusį priešiškumą. Ir jie pratrūko šauk- 
ti iš visų pusių, kad šventoji Vinifreda turi būti Gvize- 
rine, o ne kur kitur. 

— Nejaugi drįstate man sakyti, - aukštu, skardžiu 
balsu paklausė prioras, - kad lankėte ją? Kad meldėtės 
jai? Kad prašėte šios palaimintosios mergelės pagalbos ir 
deramai ją gerbėte? Ar žinote bent vieną priežastį, dėl 
kurios ji norėtų pasilikti čia, su jumis? Argi nesate ap- 
leidę jos kapo? 

— Netgi jei tai tiesa, - nė kiek neabejodamas, links- 
mai atšovė Rišartas, — nejau manote, kad mergelė tuo 
stebisi? Jūs negyvenote čia, su mumis. O ji gyveno. 
Jūs - anglai, o ji — velsietė, ji pažinojo mus, ir nieka- 
da nebuvo taip supykusi, kad norėtų kur nors išvykti 
ar skųstis. Mes žinome, kad ji ten guli, tik neaikčio- 
jame ir garsiai nešūkaujame. Jeigu mums ko reikia - ji 
tai žino, bet niekada neprašo, kad ateitume apsipylę 
ašaromis ir, suklupę ant žemės, šnabždėtume maldas 
prie jos kapo. Jeigu jaustųsi nepatenkinta dėl kelių 
gervuogių bei piktžolių, būtų kaip nors mums tai pa- 
sakiusi. Mums, o ne kažin kokiems benediktinams iš 

Burnos džiugiai prasivėrė, niurnėjimas virto šūks- 
niais. Tas vyriškis buvo tikras poetas ir pamokslininkas, 
prilygstantis bet kuriam iš anglų. Brolis Kedfaelis nebe- 
sistengė tramdyti savo bardiškos prigimties ir slapčia 
džiaugėsi. Netgi ne todėl, kad, velsiečių spaudžiamas, 
prioras Robertas pabalo iš įniršio.. Paprasčiausiai malo- 
nu buvo girdėti velsiečio balsą, šaukianųį į mūšį. 

— Vadinasi, jūs netikite, - griaudėjo Robertas, didin- 
gai išsitempęs visu asketišku kūnu, - tais pranašingais 
ženklais bei stebuklais, apie kuriuos jums pasakojau, ne- 
tikite kvietimu, atvedusiu mus čia? 

— Ne! - tiesiai atsakė Rišartas. - Nors neabejoju, kad 
jūs iš tikrųjų matėte tuos regėjimus. Bet regėjimus siųsti 
ir stebuklus rodyti gali arba angelai, arba piktosios dva- 
sios. Jeigu visa tai yra iš dangaus, tai kodėl 72425 nie- 
kas nieko nepranešė? Juk šventoji guli čia, o ne Angli- 
joje. Ji turėtų mandagiai elgtis su saviškiais. Nejaugi 
drįstate sakyti, kad ji kokia persimetėlė? Argi Velse nėra 
bažnyčios, keltų bažnyčios, kuriai ji tarnavo? Ką ji ži- 
nojo apie jūsiškę? Netikiu, kad ji galėjo kreiptis į jus, 
o ne į mus. Piktosios dvasios jus suklaidino! Vinifreda 
nepratarė nė žodžio! 

Koks tuzinas balsų prisidėjo prie iššūkio, riksmais 
ir plojimais parėmė talentingiausią savo kalbėtoją, aiš- 
kiai išsakiusį visų pasipiktinimą. Netgi pats suskirsty- 
mas vyskupijomis erzino žmones, nuoširdžiai palaikan- 
čius senąją, šventąją keltų bažnyčią, kuri nemėgo jokių 
papuošimų, nesilankstė jokiems karaliams, greičiau 
skatino atsiskirti nuo pasaulio ir palaimintoje vienu- 
moje mąstyti bei melstis. Šnabždesys virto prislopintu 
perkūnijos grumėjimu. Prioras Robertas nelabai apdai- 

riai sušuko savo valdingu balsu, norėdamas juos per- 
rėkti: 

— Ji nepratarė jums nė žodžio, nes buvote ją pamiršę 
ir apleidę. Ji kreipėsi į mus, ieškodama pripažinimo, 
kurio nesulaukė iš jūsų. 

— Tai netiesa, - tarė Rišartas, — nors jūs iš nežinoji- 
mo gal tuo ir tikite. Ši šventoji — tikra velsietė, ji pažįsta 
savo šalies žmones. Mes neskubame garbinti kilmės ar 
turtų, nenusiimame skrybėlės ir nepataikaujame, kai kas 
nors prieš mus pučiasi. Net garbindami kalbame atvi- 
rai, paprastais žodžiais. Ką branginame — branginame 
širdyse, ir ši Velso mergelė tai žino. Ji niekada neapleis- 
tų saviškių, netgi jei mes neprižiūrėjome jos kapo. Jos 
dvasia sklando su mumis, o mes jaučiame ją kaip glo- 
bėją ir giminaitę. Tačiau tie kaulai, kurių ieškote, taip 
pat yra jos. Ne mūsų ir ne jūsų! Ir kol ji mums nepa- 
sakė, jog nori, kad juos išsivežtumėte, jie liks čia. Kitaip 
būtume prakeikti! 

Tai buvo skaudžiausias smūgis prioro Roberto gy- 
venime: jis suvokė, jog sutiko iškalba bei sugebėjimu 
ginčytis jam prilygstantį priešininką — šitą Velso žem- 
valdį, kone barbarą, ne tikrą lordą, o paprastą dvari- 
ninkėlį, žemesniųjų garbinimo dėka tapusį tuo, kuo 
būti jis nėra vertas, bent jau normanų supratimu. 
Skirtumas tarp jų buvo tas, kad Robertas rėmėsi hie- 
rarchija, o Rišartas — giminystės ryšiais, artimais ir to- 
limais, kai joks žmogus nesijaučia žemesnis, tik žino 
savo vietą bendruomenėje. 

Perkūnija dabar griaudėjo vieningu balsu, reikliu ir 
nedvejojančiu, tačiau tik vienas žmogus buvo ją prišau- 
kęs. Prioras Robertas, supratęs, kad jam iš tikrųjų prie- 

šinasi vienintelis varžovas, prašneko švelniau ir griebė- 
si dvikovos gudrybių. Jis iškėlė į dangų savo ilgas, gra- 
žias rankas, net plačios abito rankovės nusmuko žemyn, 
ir teviškai nusišypsojo visiems susirinkusiems, o ypač 
meiliai — Rišartui. 

— Nagi, broli Kedfaeli, pasakykite lordui Rišartui, 
kad neverta mums, vienodai pasišventusiems, dėl to 
peštis. Verčiau pasišnekėtume ramiai, akis į akį, ir iš- 
vengtume pykčio nuodėmės. Lorde Rišartai, prašau jus 
paeiti su manimi į šalį, kad galėtume netrukdomi ap- 
tarti šį reikalą, o paskui pareikšite savo valią. Atvirai 
jums viską paaiškinęs, aš daugiau neištarsiu nė žodžio 
ir neprieštarausiu, kad ir ką sakytumėte savo žmo- 
nėms. 

— Tai būtų sąžininga ir teisinga, — iš karto atsakė Ri- 
šartas, priimdamas pasiūlymą, ir nuoširdžiai apsidžiau- 
gęs išėjo iš minios, kuri prasiskyrė jį praleisdama. 

— Nereikėtų nesantaikos įsileisti į bažnyčią, — tarė 
prioras Robertas. - Gal užeitumėte su mumis į tėvo 
Hiujo trobelę? 

Daugybė spindinčių, paniurusių ir budrių akių sekė 
juos, kol jie suėjo pro žemą durų angą, ir liko laukti vel 
išeinančių. Nė vienas velsietis nepajudėjo iš vietos. Jie 
tikėjo, kad balsas, kalbėjęs už juos iki šiol, taip darys ir 
toliau. 

Nedideliame, medžiu kvepiančiame kambarėlyje, ku- 
ris atrodė tamsus po ryškios saulės šviesos lauke, prioras 
Robertas ramiai ir supratingai pažvelgė į priešininką: 

— Jūs puikiai kalbėjote, — tarė jis, - žaviuosi jūsų ti- 
kėjimu, be to, man malonu, kad branginate savo šven- 
tąją, nes ir mums ji taip pat brangi. Tik jos valia mes 

čia atkeliavome — dėl to neabejojame — ir netrokštame 
nieko daugiau, tik jai pasitarnauti. Ir bažnyčia, ir vals- 
tybė palaiko mus, o jūs geriau už mane žinote, kad Vel- 
so didiko pareiga yra paklusti joms abiem. Bet nenorė- 
čiau išvykti iš Gvizerino, taip jus nuskriaudęs... supran- 
tu, kad šventosios Vinifredos išgabenimas Gvizerinui 
būtų didžiulis praradimas. Atvirai tai pripažįstu ir no- 
rėčiau deramai atlyginti už nuostolius. 

— Atlyginti Gvizerinui? — pakartojo Rišartas, kai tie 
žodžiai buvo jam išversti. - Nesuprantu... Kaip? 

— Ir jums, — švelniai ir dalykiškai pridūrė Robertas, — 
jeigu nebesipriešinsite, nes tuomet, esu įsitikinęs, ir visi 
jūsų Žmonės pasielgs taip pat, protingai paklus vysku- 
po bei princo įsakymui. 

Versdamas tai į velsiečių kalbą, Kedfaelis jau suvo- 
kė — anksčiau, negu prioras pradėjo lėtai, reikšmingai 
kišti ilgą ranką į abito užantį, - kad Robertas tuoj pa- 
darys baisiausią klaidą gyvenime. Bet Rišartas tebebuvo 
sutrikęs, jo veido išraiška nėpasikeitė netgi tuomet, kai 
prioras išsitraukė minkštą odinį maišelį, užrištą virvute, 
ir, padėjęs ant stalo, atsargiai pristūmė prie pat dešinės 
jo rankos. Stumiamas per nelygias stalo lentas, maišelis 
tyliai sužvangėjo. Rišartas įtariai pažvelgė į jį ir nuste- 
bęs pakelė akis į priorą: 

— Nesuprantu jūsų. Kas čia? 

— Čia jums, - atsakė Robertas, — jeigu įkalbėsite pa- 
rapijiečius, kad atiduotų šventąją. 

Jis per vėlai pajuto pašnekovo priešiškumą, ir tik 
tuomet suprato, kokią baisią klaidą ką tik padarė. Pas- 
kubomis mėgino atgauti prarastas pozicijas: - Galėsite 
naudoti savo nuožiūra, Gvizerino labui... tai nemenki 

pinigai... - Tuščios pastangos. Kedfaelis žiūrėjo į mai- 
šelį ir nieko nesakė. 

— Pinigai! - labai keistu balsu — smalsiai, pašaipiai, 
piktai — sušuko Rišartas. Jis, be abejo, žinojo, kas yra 
pinigai, ir netgi suprato, kam jie reikalingi, bet manė, 
jog tai normalių žmonių santykių iškraipymas. Velso 
kaimuose - o Velsas ir buvo beveik vien kaimai — pini- 
gų išvis niekas nenaudojo, ir niekam jų neprireikdavo. 
Žmonės viskuo apsirūpindavo, keisdamiesi prekėmis ir 
paslaugomis, niekas nebuvo toks neturtingas, kad netu- 
rėtų pragyvenimo šaltinio, nebuvo ir elgetų. Silpnuosius 
išlaikydavo giminaičiai, jų namai jiems būdavo atviri. Iš 
svetur kartais atgabenamos monetos visiems atrodė kaip 
beprasmis paikiojimas. Todel iš pradžių Rišartas žiūrėjo 
nustebęs, su panieka, tik paskui suvokė, jog tai mirti- 
nas įžeidimas. Tuomet greitai atitraukė ranką nuo mai- 
šelio, staiga plūstelėjęs kraujas užliejo veidą tamsiu rau- 
doniu, paraudo net akių baltymai. 

— Pinigai? Norite nusipirkti mūsų šventąją? Papirk- 
ti 224ne7 Dar dvejojau dėl jūsų ir dėl to, ką turėčiau da- 
ryti, tačiau dabar, prisiekiu Dievu, man viskas aišku! 
Jūs atseit matėte pranašingus ženklus. Ir aš dabar kai ką 
pamačiau! 

— Jūs neteisingai mane supratote! — rėkė prioras, mė- 
gindamas kaip nors dar ištaisyti klaidą, nors kas akimir- 
ką vis labiau tolo nuo tikslo. - Negalima nupirkti to, 
kas yra šventa, aš tik siūlau dovaną Gvizerinui, kaip pa- 
dėką ir atlyginimą už tokią auką... 

— Man... sakėte, jog pinigai atiteks man, — priminė 
jam Rišartas, visas įkaitęs iš kilnaus įniršio. - Man, jei- 
gu įkalbėsiu... Tai ne dovana! Tai kyšis! Šie niekingi pi- 

nigai, kuriuos turėjote užslėpęs ir saugojote labiau ne- 
gu savo gerą vardą. Nemanykite, kad už juos pavyks 
nupirkti 72220 sąžinę. Dabar suprantu, jog buvau teisus, 
kai iš karto jumis nepasitikėjau. Jūs jau pasakėte, ką no- 
rėjote, aš irgi pasakysiu tiems žmonėms už durų, ir ne- 
pamirškite, kad pažadėjote neprieštarauti. 

— Ne, palaukite! - Prioras buvo toks susijaudinęs, 
kad iš tikrųjų ištiesė ranką ir sučiupo priešininką už 
rankovės. — Nieko nedarykite skubotai! Jūs išties netei- 
singai mane supratote, o jei aš klydau net siūlydamas 
Gvizerinui išmaldą, nuoširdžiai dėl to gailiuosi. Bet ne- 
vadinkite to... 

Rišartas piktai išsilaisvino iš jį laikiusio gniaužto ir 
nebeklausydamas, ką šneka Robertas, pasisuko į Kedfaelį: 

— Pasakykite jam, kad nebijotų. Man ir pačiam bū- 
tų gėda prisipažinti žmonėms, jog Šrusberio prioras mė- 
gino mane papirkti. Taip aš nekovoju. Bet mano nuo- 
monę jie sužinos, jūs irgi. 

Ir jis dideliais žingsniais išėjo, o tėvas Hiujis rankos 
mostu juos perspėjo, kad nė vienas nemėgintų Rišarto 
stabdyti ar sekti iš paskos. 

— Ne dabar! Dabar jis įsiutęs. Rytoj gal bus įmano- 
ma kaip nors su juo derėtis, tik ne dabar. Leiskite jam 
pasakyti, ką jis nori. 

— Tai bent jau pasirodykime, — tarė prioras, oriai 
rankiodamas paties sužlugdytų vilčių trupinius; jis išdi- 
džiai išėjo į dienos šviesą ir atsistojo netoli bažnyčios 
durų kartu su vienuoliais, klusniai atsekusiais paskui jį. 
Stovėjo iškėlęs galvą, ramiai sunėręs rankas, nesislėpda- 
mas, o Rišartas griausmingu balsu skelbė savo valią su- 
sirinkusiems Gvizerino žmonėms: 

— Išklausiau, ką šie vienuoliai iš Šrusberio norėjo pa- 
sakyti, ir nusprendžiau, kaip reikėtų elgtis. Dabar pra- 
nešu tai jums. Savo nuomonės nepakeičiau ir galutinai 
įsitikinau, jog buvau tūkstantį kartų teisus, kai neleidau 
įvykti jų sumanytai šventvagystei. Šventoji Vinifreda tu- 
ri likti čia, su mumis, kur visada buvo; mirtinai nusi- 
dėtume, jei leistume ją išvežti į svetimą šalį, kur ji net 
negirdėtų maldų savo gimtąja kalba, kur būtų privers- 
ta ilsėtis tarp svetimšalių, nevertų net prisiartinti prie 
jos. Iškilmingai pasižadu, kol gyvas būsiu, ir toliau prie- 
šintis mėginimams išgabenti jos kaulus ir noriu, kad jūs 
taip pat atliktumėte savo pareigą. O dabar susirinkimą 
baigiame. 

Taip jis pasakė, taip ir buvo. Niekas negalėjo tų žmo- 
nių ilgiau užlaikyti. Prioras tebestovėjo marmuriniu vei- 
du, sunėręs rankas, o Rišartas dideliais žingsniais jau tolo 
miško takelio link; jam nuėjus, pagarbiai bei reikšmingai 
pritilę kaimiečiai nepastebimai išsiskirstė į visas puses, ir 
po kelių minučių ištrypta žalia aikštė buvo tuščia. 


KETVIRTAS SKYRIUS 


— KODĖL MAN NEPASAKĖTE, KĄ KETINATE 
DARYTI? - NEDRĄSIAI PAPRIEKAIŠTAVO TĖVAS 
HIUJIS. - BŪČIAU JUS PERSPĖJES, JOG TAI KVAI- 
lystė, didžiausia klaida. Nejaugi tikėjotės tokį žmogų 
kaip Rišartas sugundyti pinigais? Net jeigu jis būtų lin- 
kęs parsiduoti — o taip nėra, — vis tiek turėtumėte sugal- 
voti kitokį būdą jam papirkti. Maniau, kad sugebėjote 
jį perprasti ir nusprendėte maldauti kaip vargšai anglų 
piligrimai, kurie neturi galingų savų šventųjų ir kuriems 
labai reikia tokios globėjos. Jis būtų paklausęs, jei bū- 
tumėt rėmęsi jo kilniaširdiškumu. 

— Atvykau čia su bažnyčios bei valdovo palaimini- 
mu, — piktai atrėžė prioras, nors ir jam jau buvo įkyrėję 
tai kartoti. — Ir neišsižadėsiu savo tikslo dėl kažin kokio 
čionykščio dvarininkėlio. Argi mūsų ordinas Velse ne- 
turi jokių teisių? 

— Labai mažai, — atvirai tarė Kedfaelis. - Mūsų tauta 
iš prigimties jaučia pagarbą, tik jai labiau patinka vie- 
niši atsiskyrėliai, o ne dideli vienuolynai. 

Taip jie įsikarščiavę ginčijosi iki mišparų, ir netgi 
pamaldas apnuodijo pyktis, nes prioras Robertas sakė 
kraupų pamokslą apie pranašingus ženklus, kuriuos Vi- 
nifreda siuntė, trokšdama persikelti į Šrusberio šventyk- 
lą, ir apie pasmerkimą, gresiantį tiems, kurie trukdys 
pervežti jos palaikus. Ji baisiai nubausianti visus, drįs- 

tančius nepaisyti jos valios. Toks buvo prioro Roberto 
požiūris į būtinybę susitaikinti su Rišartu. Ir nors Ked- 
faelis versdamas sušvelnino grasinimus, kiek tik galėjo, 
visgi keletas parapijiečių pakankamai gerai suprato an- 
gliškai, kad pajustų, ką toks pamokslas reiškia. Kedfa- 
elis tai matė iš jų nejudrių, sustingusių veidų. Dabar jie 
išeis ir viską papasakos tiems, kurių nebuvo bažnyčio- 
je, ir galiausiai visas Gvizerinas žinos, jog prioras siūlė 
jiems prisiminti, kas nutiko princui Kredokui, kurio 
kūnas kaip lietus susigėrė į žemę, ir jis išnyko iš šio pa- 
saulio, o kur nukeliavo jo siela — baisu ir pagalvoti. Esą 
tas pats gali atsitikti ir tiems, kurie drįsta skriausti Vi- 
nifredą dabar. 

Sunerimęs tėvas Hiujis blaškėsi, mėgindamas kiek- 
vienam įtikti. Praėjo beveik visas vakaras, kol privertė 
priorą paklausyti, tačiau pavargęs šis galų gale turėjo 
nurimti. 

— Rišartas nėra bedievis... 

— Nera bedievis! - pakartojo brolis Džeromas, pakė- 
lęs akis į dangų. —- Ir už mažesnes nuodėmes atskiria 
nuo bažnyčios! 

— Vadinasi, atskiria nieko blogo nepadariusius, — drą- 
siai atsakė Hiujis, — iš tikrųjų manau, kad kartais taip at- 
sitinka. Ne, Rišartas yra garbingas, pamaldus žmogus, 
dasnus ir kilnus, jis turėjo teisę piktintis, kai jo nesupra- 
to ir įžeidė. Jei jis ir liausis priešintis, tai tik tuomet, kai 
jūs, tėve priore, žengsite pirmą žingsnį... ir šįsyk visai ki- 
taip. Iš karto jums pačiam nereikia su juo kalbėtis — to 
neprašau ir nepatariu. Bet jeigu aš nueičiau, gal su bro- 
liu Kedfaeliu, nes kaime visi žino, kad jis irgi velsietis, ir 
paprašyčiau pamiršti viską, kas buvo pasakyta bei pada- 

ryta, ir pamėginti derėtis iš naujo — ko gero, jis neatsisa- 
kytų. Jau vien tai, kad sieksite susitaikinimo, turėtų jį 
nuginkluoti, nes iš prigimties jis yra kilniaširdis. Nesa- 
kau, kad būtinai apsigalvos, tai priklausys nuo jūsų elge- 
sio šį kartą, bet manau, kad tikrai išklausys. 

— Ne aš būčiau, — išdidžiai tarė prioras, —- jei nesi- 
griebčiau bet kokios priemonės, galinčios išgelbėti sie- 
lą nuo pražūties. Nelinkiu tam žmogui nieko blogo, jei 
tik jis sutramdys savo pyktį. Nebijau nusižeminti, kad 
apsaugočiau nusidėjėlį. 

— Koks nuostabus gailestingumas! - pragydo brolis 
Džeromas. —- Palaiminta kilni širdis, atleidžianti sukly- 
dusiam! 

Brolis Džonas debtelėjo į jį primerktomis akimis ir 
nervingai pajudino vieną koją, tarsi slopindamas norą 
spirti. Tėvas Hiujis, kuris iš paskutiniųjų stengėsi nesi- 
pykti su tokiais žmonėmis kaip princas, vyskupas ar 
prioras, perspėjo Džoną žvilgsniu ir paskubomis tarė: 

— Šįvakar nueisiu pas Rišartą ir pakviesiu jį rytoj 
pietauti čia, mano namuose. Paskui, jei pavyks susitarti, 
sušauksime dar vieną susirinkimą, kad visi žinotų, jog 
susitaikinote. 

— Labai gerai! - truputį pagalvojęs, atsakė prioras. 
Taigi jam nereikės prisipažinti, jog buvo neteisus, ne- 
reikės del nieko atsiprašyti, nereikės netgi žinoti, ką 
Hiujis kalbės jo vardu. - Labai gerai, taip ir padaryki- 
te. Tikiuosi, jums pasiseks. 

— Būtų daug įspūdingiau, ir šis poelgis atrodytų 
reikšmingesnis, jei tokio žmogaus kaip jūs pasiuntiniai 
nuvyktų raiti, - rimtu veidu pasiūlė Kedfaelis. - Dar 
nesutemo, ir žirgams bus naudinga pasimankštinti. 


76 


— Iš tiesų, — šiek tiek pamalonintas, tarė prioras. — 
Tai atitiktų garbingą mūsų padėtį ir šio žygio svarbą. 
Gerai, tegu brolis Džonas atveda žirgus. 

— Esate tikras draugas! - nuoširdžiai pasakė brolis 
Džonas, kai visi trys jau sėdėjo balnuose ir, laimingai 
ištrūkę, prieblandoje jojo po medžiais — tėvas Hiujis ir 
Džonas ant abiejų aukštųjų žirgų, o brolis Kedfaelis ant 
geriausio mulo. - Dar dešimt minučių, ir būčiau pada- 
ręs tokią nuodėmę, kuriai išpirkti prireiktų mėnesio ar 
daugiau, o dabar štai esu tarp maloniausių žmonių, ke- 
liaujame atlikti padorios užduoties ir galime mėgautis 
vakaro tyla. 

— Argi aš prašiau, kad leistų tau joti su mumis? — 
šelmiškai tarė Kedfaelis. - Tik užsiminiau, kad su žir- 
gais atrodytume įspūdingiau. Su žirgais, o ne su tavimi. 

— Prie žirgų ir aš. Ar esate kada girdėjęs, kad rimtas 
pasiuntinys jotų be arklininko? Nelįsiu labai arti, kol 
kalbėsitės, elgsiuosi kaip paslaugus tarnas. Beje, Benedas 
šįvakar irgi bus atėjęs į dvarą išgerti. Jie taip ir svečiuo- 
jasi vienas pas kitą, dabar Kajaus eilė vaišinti. 

— Ir kaip tu tiek daug sužinojai, - nustebo Kedfae- 
lis, - nesuprasdamas nė žodžio velsietiškai? 

— Jie kažkaip įkala man, ką nori pasakyti, o aš — 
jiems. Be to, jau moku keletą velsietiškų žodžių, o jei- 
gu ilgiau čia pabūsime, netrukus išmoksiu dar daugiau, 
tik kad pasitaikytų progų pašnekėti. Galėčiau išmokti ir 
kalvystės. Šįryt padėjau Benedui kalvėje. 

— Tai didelė garbė tau. Velse ne kiekvienas gali bū- 
ti kalvis. 

Hiujis parodė tvorą dešinėje, pro kurią jie dabar 
jojo: 

— Kedvalono žemė. Dar liko mylia miško iki Rišar- 
to dvaro. 

Buvo tik truputį pritemę, kai jie išjojo į didelę aikštę 
ir šiapus statinių tvoros pamatė suartus bei užsodintus 
žemės rėžius. Ore tvyrojo medžio dūmų kvapas, prie at- 
virų namo durų mirgėjo deglai. Arklidės, klėtys ir avi- 
dės buvo išrikiuotos palei tą pačią tvorą, tik anoje pu- 
sėje; tarp jų vikriai judėjo vyrai bei moterys, užsiėmę 
vakarine nemažo ūkio ruoša. 

— Nagi, nagi! — išgirdo jie artojo Kajaus balsą, sklin- 
dantį nuo suolo vieno tvarto pastogėje. — Vadinasi, su- 
uodėte, kur šiandien geriamas midus, broli Kedfaeli. — 
Ir jis paslaugiai pasislinko arčiau prie Benedo, kad bū- 
tų kur atsisėsti atvykėliams. — Padrigas skambina vidu- 
je, ir kiek girdžiu, tai greičiausiai karo giesmės, bet jis 
tuoj ateis. Prisėskite, malonu jus matyti. Niekas jūsų 
nelaiko priešu. 

Prie jų jau buvo ir trečias - aukštas vyriškis sėdėjo 
šešėlyje, ramiai ištiesęs ilgas kojas, o jo plaukai net prie- 
blandoje bolavo kaip gelsvi raktažolių žiedai. Jaunasis 
svetimšalis, Engelardas, mandagiai prisitraukė savo ga- 
lūnes ir taip pat pasislinko. Nusišypsojo linksmai ir 
nuoširdžiai, blykstelėdamas baltais dantimis. 

— Kaip tik ir atskubėjome sustabdyti karo, — tarė 
brolis Kedfaelis, kai jie nulipo nuo žirgų bei mulo, o 
Rišarto arklininkas atbėgo paimti pavadžių. - Tėvas 
Hiujis bus taikintojas, o aš tik šiaip stebėtojas, kad vis- 
kas būtų daroma sąžiningai. Ir, deja, pašnekėję su jūsų 
šeimininku, turėsime tuoj pat grįžti atgal pranešti atsa- 
kymo. Tačiau brolis Džonas būtų dėkingas, jei pasirū- 
pintumėte juo, kol mes ten derėsimės. Jis gali kalbėti 


78 


angliškai su Engelardu, juk retkarčiais žmogui reikėtų 
prisiminti gimtąją kalbą. 

Bet brolis Džonas tą akimirką išvis negalėjo kalbėti 
jokia kalba — stovėjo lyg apdujęs ir net nepastebėjo, 
kaip arklininkas paėmė pavadžius jam iš rankų. Žiū- 
rėjo ne į Engelardą, o į atviras namo duris, pro kurias 
išėjusi mergina, abiem rankomis suėmusi didžiulį 4s0- 
tį, mitriai Žingsniavo pastogėje susėdusių gėrovų link. 
Pastebėjusios svečius, linksmos rudos akys sumirksėjo, 
ramiai ir draugiškai nužvelgė Kedfaelį, paskui kunigą, 
ir aiškiai išsipletė, kai išvydo brolį Džoną, panašų į la- 
bai tikrovišką statulą su pasišiaušusiais rausvai rudais 
plaukais, vėjo nugairintais skruostais ir žėrinčiomis 
akimis. Kedfaelis pasekė Anestos žvilgsnį, ir jam taip 
pat patiko doras, tvirto sudėjimo, nuoširdus, gražus 
jaunuolis, gal dviem ar trim metais vyresnis už mergi- 
ną. Benediktino abitas, kurį Džonas prieš sėsdamas 
ant žirgo buvo pasikaišęs ligi kelių ir dabar pamiršęs, 
atrodė kaip darbinė velsiečių tunika ir nekrito į akis, 
o tonzūros, nors visi (ir ta mergina!) žinojo, kad ji ten 
yra, nesimatė po pasipūtusiomis ryškiomis garba- 
nomis. 

— Tai bent ištroškę žmonės! — tarė Anesta, viena aki- 
mi tebežiūrėdama į brolį Džoną; paskui padėjo ąsotį 
ant suolo prie Kajaus ir, suplevenusi sijonais bei kres- 
telėjusi šviesiai rudus plaukus, pati atsisėdo šalia jo, pa- 
ėmė Benedo pasiūlytą ragą. Brolis Džonas stovėjo netar- 
damas nė žodžio, lyg užkerėtas. 

— Eikš, vaikine, - paragino Benedas, rodydamas vie- 
tą tarp savęs ir Kajaus, vos per vieną žmogų nuo man- 
dagiai gurkšnojančios merginos. Ir brolis Džonas kaip 

lunatikas, tik turėdamas daug pikantiškesnį tikslą, žengė 
suolo link. 

— Puiku, puiku! — sau panosėje sumurmėjo Kedfae- 
lis ir, palikęs šį keblų reikalą visų problemų sprendėjui, 
su tėvu Hiuju įėjo į didįjį namą. 


— Aš ateisiu, — tarė Rišartas, su svečiais užsidaręs nuo- 
šaliame kambarėlyje. - Žinoma, ateisiu. Nedera neiš- 
klausyti žmogaus. Niekas negali žinoti, ar kada nors ne- 
bus neteisingai suprastas, ar nesuklys, ir saugok Dieve, 
jei kam nors neleisiu pasitaisyti. Aš pats dažnai kalbu 
nepagalvojęs, o paskui gailiuosi ir prisipažįstu, kad gai- 
liuosi, kaip ir jūsų prioras prisipažino dabar. — Iš tikrų- 
jų nieko jis neprisipažino, ir netgi Hiujis, bent jau žo- 
džiais, to nesakė. Jis greičiau išreiškė savo paties gėdą 
bei apgailestavimą, bet kai Rišartas priskyrė tai priorui 
Robertui, Hiujis, neturėdamas kitos išeities, leido jam 
taip manyti. - Bet noriu jus įspėti, kad iš to susitikimo 
daug nesitikiu. Mūsų nuomonės labai skiriasi. Jums ga- 
liu pasakyti tai, ko nesakiau nė vienam, ten nebuvu- 
siam, nes man gėda. Tas žmogus pasiūlė man pinigų. 
Dabar sako, kad siūlė Gvizerinui, bet argi tai įmanoma? 
Argi aš esu Gvizerinas? Esu žmogus kaip visi, stengiuosi 
gerai atlikti savo pareigas, bet vis tiek esu tik vienas iš 
daugelio. Ne, jis taikėsi man įkišti tą maišelį, kad nebe- 
sipriešinčiau. Kad įkalbėčiau savo žmones paklusti jo 
norams. Priimu jo pasiūlymą dar kartą pasikalbėti, te- 
gu paaiškina, kaip jam pačiam viskas atrodo. Bet nega- 
liu pamiršti, jog anksčiau jis tikėjosi nusipirkti šventą- 
ją už pinigus. Jei nori, kad apsigalvočiau, pats turi pa- 
keisti tokį savo požiūrį - taip, kad visi matytų. O dėl 

jo grasinimų — nes tai buvo grasinimai - man labai ma- 
lonu, kad sąžiningai viską papasakojote, bet jie manęs 
tikrai nejaudina. Aš taip pat gerbiu mūsų šventąją, kaip 
ir jis ar kuris kitas žmogus. Nejaugi manote, kad ji to 
nežino? 

— Be abejo, žino, — atsakė tėvas Hiujis. 

— Ir jeigu jie netrokšta nieko daugiau, tik ją garbinti, 
tai kodel nedaro to čia, kur ji palaidota? Kodėl nepa- 
puošia jos kapo, jeigu jiems neramu dėl mūsų neišravė- 
tų piktžolių? 

— Geras klausimas, — tarė brolis Kedfaelis. — Aš irgi 
apie tai galvojau. Amžinasis šventųjų miegas turėtų būti 
netrikdomas ir dar labiau saugomas, negu paprastų 
žmonių. 

Rišartas nužvelgė jį gražiomis, ryžtingomis akimis, 
tik truputį šviesesnėmis negu dukters, ir nusišypsojo: 

— Kad ir kaip ten būtų, aš ateisiu, ir dėkoju jums už 
rūpestį. Vidurdienį, arba šiek tiek vėliau, ateisiu pietauti 
ir nuoširdžiai paklausysiu, ką kas norės man pasakyti. 


Nuo pastogės, kur stovėjo suolas, ataidintis linksmas 
juokas gundė prisėsti prie gėrovų, bent jau greitai iš- 
lenkti po burnelę, kaip reikalavo Kajus. Benedas atsisto- 
jęs pylė midų iš ąsočio į savo ragą, o brolis Džonas, ne- 
tardamas nė žodžio, visas nuraudęs, bet spindintis iš lai- 
mės, sėdėjo be jokios pertvaros tarp jo ir merginos, ir 
jų rankovės beveik susilietė, kai ji smalsiai pasilenkė ar- 
čiau, net viena išsipešusi plaukų sruoga užkrito jam ant 
peties. 

— Na, kaip sekesi? — paklausė Kajus, pildamas jiems 
midaus. — Ar jis ateis tartis su jūsų prioru? 

— Ateis, - atsakė Kedfaelis. - Tik vargu ar susitars. 
Anąkart jį baisiai įžeidė. Bet jis ateis pietauti, o tai jau 
šis tas. 

— Visa parapija tai žinos anksčiau, negu jūs spėsite 
grįžti į kleboniją, - tarė Kajus. - Mūsų kraštuose nau- 
jienos sklinda greičiau už vėją, o po šio ryto žmonės tik 
ir žiūri, ką darys Rišartas. Patikėkite, jeigu jis pakeistų 
toną ir pasakytų amen, taip pat pasielgtų ir jie. Ne to- 
dėl, kad patys neabejoja ar neturi savo nuomonės. Pa- 
prasčiausiai jie juo pasitiki. Rišartas nusprendė priešin- 
tis, ir jie žino, kad be svarbios priežasties jis nepasiduos. 
Pelnykite jo palankumą — tuomet gausite, ko norite. 

— Aš to nenoriu, - tarė Kedfaelis. - Niekada nesu- 
pratau, kodel žmogus, trokštantis garbinti pasirinktą 
šventąją, būtinai turi glostyti jos kaulus, tačiau dabar 
vienuolynai tiesiog varžosi dėl tokių relikvijų. Puikus 
midus, Kajau! 

— Mūsų Anesta jį darė, - didžiuodamasis dukterėčia, 
atsakė Benedas ir švelniai patapšnojo ranka jai per pe- 
tį. — Ir tai tik vienas iš jos sugebėjimų! Bus tikras lobis 
vyrui, kai ištekės, bet baisus praradimas man. 

— Galėčiau atvesti gerą kalvį, kad jums padėtų, - nu- 
sišypsojo mergina, ir jos skruostuose pasirodė duobu- 
tės. - Tuomet nieko neprarastumėte. 

Buvo jau gerokai sutemę, ir nors jie labai norėjo pa- 
sėdėti ilgiau, visgi reikėjo joti. Hiujis nervinosi, galvo- 
damas apie vis labiau nekantraujantį priorą Robertą ir 
įsivaizduodamas aukštą figūrą, vaikštinėjančią sode ir 
laukiančią, kada grįš pasiuntiniai. 

— Turime keliauti. Mūsų ieškos. Na, broli, greičiau 
atsisveikinkite. 

Brolis Džonas nenoromis, bet klusniai atsistojo. Ar- 
klininkas atvedė žirgus, suėmęs pavadžius po išriestais 
kaklais. Ramiu veidu, tačiau spindinčiomis akimis bro- 
lis Džonas, kaip įprasta, palinkėjo pasiliekantiems labos 
nakties ir palaimino juos. Atsargiai, bet sklandžiai vel- 
sietiškai! 

Juoko bei draugiškų linkėjimų banga nunešė raite- 
lius vartų link; aukščiausiai skardėjo linksmas merginos 
balsas, o širdingas angliškas Engelardo „Tesaugo jus 
Dievas!“ padėjo išlaikyti kalbų pusiausvyrą. 

— Ir kas sugebėjo taip greitai, kol sutemo, tave išmo- 
kyti? — susidomėjęs paklausė brolis Kedfaelis, kai jie pa- 
niro į tirštą žalią tamsumą po medžiais. - Benedas ar 
Kajus? 

— Nė vienas, - atsakė brolis Džonas, patenkintas 
kažką slapčia sau galvodamas. 

Nereikėjo ir klausti, kaip jai tai pavyko, kai ji nesu- 
pranta angliškai, o jis — velsietiškai, nes ir taip buvo aiš- 
ku, kokį sakinį ji stengėsi jam įkalti. Juk yra kalba, ku- 
ria šnekant apsieinama be vertėjų. 

— Ką gi, gali drąsiai sakyti, jog diena nepraėjo vel- 
tui, — geraširdiškai tare Kedfaelis, — jei šį tą išmokai. O 
gal ir dar ką nors naujo sužinojai? 

— Taip, - nuraudęs atsakė brolis Džonas. —- Poryt pas 
Benedą bus duonos kepimo diena. 


— Galite pailsėti ir pamiegoti, tėve priore, — tarė Hiujis, 
pagarbiai prikišęs savo žemą, įdegusią kaktą prie aukštos, 
blyškios Roberto kaktos. — Rišartas pažadėjo, kad ateis ir 
išklausys, ką jam sakysite. Kalbėjo atlaidžiai ir protingai. 
Rytoj vidurdienį arba šiek tiek vėliau jis bus čia. 

Kedfaelis girdėjo, kaip prioras Robertas iš palengvė- 
jimo tyliai, atsargiai atsiduso. Bet prieš leisdamas vi- 
siems eiti gulti, jis norėjo sužinoti daugiau. Ričardas 
šmėkšojo prie jo peties — storas, nepavojingas ir nuošir- 
džiai susirūpinęs. 

— Ar jis supranta, kad be reikalo priešinosi? Ar da- 
bar nusileis? 

Prieblandoje, kur nesiekė žvakės šviesa, broliai Dže- 
romas ir Kolumbanas virpėjo iš nekantrumo, nes kol 
dar buvo abejonių, jie negalėjo eiti pas Kedvaloną ilsė- 
tis. Neramios jų akys maldaute maldavo. Jose atsispin- 
dėjo liepsna. 

Tėvas Hiujis išsisukinėjo; jis irgi norėjo miego. 

— Jis siūlo draugiškai pasikalbėti ir sąžiningai viską 
apsvarstyti. Daugiau ir neprašiau. 

Brolis Kedfaelis tarė tiesiai: 

— Turėsite šnekėti įtikinamai ir nuoširdžiai. /žs tik- 
rai nuoširdus. Aš toli gražu nemanau, kad jį bus leng- 
va perkalbeti. - Jam jau buvo pakyrėję glostyti įžeistą 
tuštybę, todėl pasakė, ką iš tiesų galvojo: - Tėve priore, 
šįryt jūs smarkiai apsirikote. Teks iš esmės pakeisti po- 
žiūrį, savo arba jo, kad klaida būtų ištaisyta. 


Kitą rytą, tuoj po mišių, prioras Robertas rūpestingai 
pasiruošė susirėmimui: 

— Tik brolis subprioras ir aš, su tėvu Hiuju ir broliu 
Kedfaeliu, kaip vertėju, sėdėsime prie stalo. Jūs, broli 
Džonai, padėsite virtuvėje, darysite viską, ką reikės, be to, 
galėsite prižiūrėti tevo Hiujo gyvulius ir vištas. O jums 
abiem, broli Džeromai ir broli Kolumbanai, pavedu ypa- 
tingą užduotį. Kadangi kalbėsimės del šventosios Vinif- 

redos, norėčiau, kad per tą laiką pabudėtumėte ir pasi- 
melstumėte, paprašytumete jos, kad apšviestų tam užsi- 
spyrėliui protą ir leistų mums laimingai pasiekti savo 
tikslą. Eikite ne į bažnyčią, o į mažąją jos koplytėlę se- 
nosiose kapinėse, kur ji palaidota. Pasiimkite maisto bei 
vyno ir keliaukite tuoj pat. Tas berniukas, Edvinas, pa- 
rodys jums kelią. Jei nugalėsime Rišartą — o su jos pagal- 
ba, tikiuosi, taip ir bus, - ką nors nusiųsiu jūsų pakviesti. 
Bet nesiliaukite melstis, kol jums pranešiu. 

Jie paklusniai išsiskirste; Džonas, ganėtinai linksmas, 
nuėjo kurstyti Mararedai ugnies ir nešioti visko, ką ji 
lieps. Senoji moteriškė, jau prieš daugelį metų tapusi 
našle ir užauginusi sūnus, labai apsidžiaugė, kai gavo 
stiprų, jauną padėjėją; Kedfaelis net įtarė, jog Džonas, 
ko gero, bus pamalonintas gardžiausiais kąsneliais anks- 
čiau, negu valgis atsidurs ant stalo. Džeromas ir Ko- 
lumbanas iškeliavo su berniuku; abitų užančiuose jie tu- 
rėjo suvyniotos į skepetas duonos bei mėsos, ir Kolum- 
banas dar nešėsi butelį vyno abiem bei mažą šventojo 
šaltinio vandens buteliuką sau. 

— Tai tik nedidelė mano auka, - kukliai pasakė jis, — 
bet aš nieko nevalgysiu ir gersiu tik vandenį, kol gau- 
sime ko atvykę. 

— Tikras kvailys, - linksmai tarė brolis Džonas, — 
taip pat sėkmingai galėjo pasižadėti, jog negers vyno vi- 
są gyvenimą. 

Tą gražų pavasario rytą oras buvo nepastovus, kaip 
dažnai pasitaiko gegužės menesį. Prioras Robertas su sa- 
vo pagalbininkais sėdėjo sodelyje, kol netikėta, žėrinti 
liūtis, trukusi kone pusvalandį, suginė juos į vidų. Ar- 
tėjo vidurdienis — sutartas laikas, kai turėjo pasirodyti 

Rišartas. Visi galvojo, kaip jam šlapia eiti miško taku. 
O gal jis palaukė pas Kedvaloną, kol išlindo saulė, nes 
jo ūkis kaip tik pakeliui? Atsižvelgdami į tai, jie nekrei- 
pė dėmesio, kai praėjo dar pusvalandis, o Rišarto nebu- 
vo. Bet kai jis jau valandą vėlavo į susitikimą, prioras 
Robertas susiraukė ir piktdžiugiaudamas tarė: 

— Jis, matyt, girdėjo mano perspėjimą dėl nuodėmės, 
todėl dabar bijo ateiti ir pažvelgti man į akis. 

— Jis tikrai girdėjo jūsų perspėjimą, — niūriai pra- 
tarė tėvas Hiujis, - bet aš nepastebėjau jokios baimės. 
Kalbėjo labai ramiai, nė kiek nesutrikęs. Be to, jis vi- 
suomet laikosi žodžio. Nieko nesuprantu, jis taip ne- 
sielgia. 

— Užvalgysime, tik nedaug, — nusprendė prioras, — 
suteiksime jam progą tesėti pažadą, jei kas nors iš tik- 
rųjų jį užlaikė. Kiekvienam gali taip atsitikti. Lauksime, 
kol bus metas ruoštis mišparams. 

— Aš nueisiu iki Kedvalono, - pasisiūlė brolis Ričar- 
das, — iki jo bus tas pats takas, gal sutiksiu Rišartą, o jei 
ne, tai sužinosiu, ar jau išėjo. 

Jis užtruko ilgiau negu pusantros valandos ir grįžo 
vienas. | 

— Nuėjau net už Kedvalono, tolyn keliu, bet niekur 
jo nemačiau. Grįždamas paklausinėjau prie Kedvalono 
vartų, jie taip pat nematė jo praeinančio. Pamaniau, gal 
jis atėjo trumpesniu taku, kol aš ėjau anuo. 

— Palauksime iki mišparų, ne ilgiau, — tarė prioras. 
Dabar jis kalbėjo griežtai, tvirtu balsu, nes nebesitikė- 
jo, kad svečias išvis pasirodys, ir manė, jog šįkart prie- 
šas bus suklydęs, o prioras Robertas pasiekęs nemažą 
pergalę. 

Taigi jie laukė iki mišparų, dar penkias valandas po 
sutarto laiko. Gvizerino žmonės nebūtų galėję sakyti, 
kad Rišartas nurašytas per greitai. 

— Taip ir bus, — tarė prioras, atsistojęs ir purtydamas 
abito padurkus, tarsi norėdamas atsikratyti abejonės ar 
kokios piktosios dvasios. — Jis pasitraukė, todėl dabar jo 
priešinimasis niekam nebedarys jokios įtakos. Eime! 

Saulė tebešvietė, bet jos spinduliai virš žalios daubos, 
kurioje stovėjo bažnyčia, jau krypo į šoną, ir keletas 
žmonių lūkuriavo, kada prasidės pamaldos. Staiga iš ža- 
lio šešelio, kur buvo miško tako pradžia, išniro ne Ri- 
šartas, o jo duktė: gracingai išplaukė į šviesą, apsirengu- 
si žalia suknele, tvarkingai susirišusi nepaklusnius plau- 
kus ir pridengusi juos drobine kepuraite, - ta Šaneda, 
kuri eina į bažnyčią; šiek tiek atsilikęs skubėjo ir Pere- 
dijus, savininkiškai prilaikydamas ją už alkūnės, nors ji 
beveik nekreipė demesio į tokį jo rūpestingumą. Ji ma- 
tė, kaip jie tylėdami vorele išėjo pro Hiujo vartus, grei- 
tai perleido visus akimis, atidžiau nužvelgė Kedfaelį, ku- 
ris krypavo paskutinis, ir vėl, suraukusi antakius, žvilgs- 
niu grįžo atgal, tarsi pasigedusi dar vieno veido. 

— Kur mano tėvas? — paklausė ji, dar nieko nenujaus- 
dama, tik iš nuostabos išplėtusi akis. - Maniau, kad jis 
čia, su jumis. Nejaugi mes prasilenkėme? Iki Kedvalonų 
jojau, o jis buvo pėsčias, ir jeigu išėjo seniau negu prieš 
valandą, dabar tikriausiai jau yra namuose. Norėjau su 
juo nueiti į bažnyčią, o paskui kartu grįžti. 

Truputį nustebęs ir sunerimęs, prioras pažvelgė į ją 
iš viršaus žemyn, ir jo šnervės ėmė nerviškai trūkčioti. 

— Ką ji čia šneka? Ar nori pasakyti, kad lordas Ri- 


šartas išėjo susitikti su mumis? 

— Žinoma! — nustebusi tarė Šaneda. - Sakė, kad eis. 

— Bet neatėjo, - atsakė Robertas. - Laukėme jo nuo 
vidurdienio, tačiau jis taip ir nepasirodė. Brolis sub- 
prioras nuėjo dalį kelio, tikėjosi jį sutikti, bet grįžo vie- 
nas. Rišarto čia nebuvo. 

Ji viską suprato ir be Kedfaelio vertimo. Akimis 
varstė tai vieną, tai kitą — nepatikliai ir kone piktai: 

— Ar sakote man tiesą? O gal paslėpėte jį kur nors 
ir laikysite užrakinę, kol išsikasite Vinifredą iš kapo ir 
išsivešite į Šrusberį? Juk jis labiausiai jums kliudė. Jūs 
jam grasinote! 

Peredijus susijaudinęs sugriebė ją už rankos ir prisit- 
raukė arčiau: 

— Tyliau, negalima taip kalbėti. Šie broliai niekada 
tau nemeluotų. 

— Kelintą valandą, - paklausė Kedfaelis, - jūsų tėvas 
šįryt išėjo? 

Mergina pažvelgė į jį ir šiek tiek nusiramino. Juos 
ratu apstoję tylūs žiūrovai prisislinko arčiau ir įdėmiai 
klausėsi, pasirengę ją paremti, jei prireiktų kariuomenės. 

— Buvo likusi dar gera valanda iki vidurdienio. Pir- 
miausia ketino apžiūrėti laukus proskynoje, o paskui 
trumpiausiu keliu, kokį ketvirtį mylios per mišką, eiti 
iki įprastinio tako. Tikrai buvo pakankamai laiko, kad 
pasirodytų čia prieš pietus. Iki proskynos ir Engelardas 
ėjo kartu — į karvidę anapus kalvos. Ten dvi karvės jau 
turėtų veršiuotis. 

— Sakome tau tiesą, vaikeli, - rimtai prabilo tėvas 
Hiujis, susirūpinęs kaip ir ji, - laukėme jo, bet jis ne- 
atėjo. 

— Tai kas jam nutiko? Kur jis galėtų būti? 

— Gal tikrai apsilenkėme, ir jis dabar namie? — spė- 
liojo Peredijus, liūdnai palinkęs prie merginos peties. — 
Josime atgal ir rasime jau sugrįžusį. 

— Ne! Kodel jis būtų turėjęs pasukti atgal ir neiti 
pietauti? Arba kodėl taip vėlai? Būtų grįžęs daug anks- 
čiau, kai aš dar tik šukavausi plaukus ir rengiausi eiti jo 
pasitikti, jei iš tikrųjų būtų apsigalvojęs. Bet jis nieka- 
da taip nesielgia. 

— Mano nuomone, - tarė tevas Hiujis, — tai turėtų 
rūpėti visai parapijai, todėl verčiau viską atidėkime, net- 
gi pamaldas bažnyčioje, kol surasime Rišartą ir įsitikin- 
sime, kad jam nieko nenutiko. Tai iš tiesų atrodo dau- 
giau negu paprastas nesusipratimas ar laiko supainioji- 
mas, bet geriau kol kas nespėliokime, o pasistenkime 
išsiaiškinti. Čia mūsų yra pakankamai. Išsiųsime po ke- 
lis visais takais, kuriais galėjo eiti Rišartas, o Šaneda pa- 
rodys tą vietą, kur, jos manymu, iš laukų eidamas 
trumpiausiu keliu, jis turėjo įsukti į įprastinį savo taką. 
Vargu ar šiuose miškuose jį būtų užpuolęs koks pavo- 
jingas žveris, bet jis galėjo parkristi, susižeisti, ir dėl to 
gal eina lėčiau arba išvis neįstengia pajudėti. Tėve pri- 
ore, ar prisidėsite prie mūsų? 

— Iš visos širdies, — atsakė prioras Robertas, — visi jo 
ieškosime. 

Ne tokie energingi buvo pasiųsti plačiuoju keliu, 
jiems liepta išsisklaidyti abiejose pusėse ir gerai iššniukš- 
tinėti pakeles, o stipresnieji siauru takeliu nuskubėjo prie 
Kedvalono tvoros. Anapus jos miškas dar nebuvo tankus, 
po medžiais augo tik aukšta, sodri žolė, jokių susiraizgiu- 
sių atvašų. Jie išsirikiavo puslankiu ir ėjo per keletą žings- 
nių vienas nuo kito. Šaneda, sučiaupusi lūpas ir įbedusi 

akis į priekį, ryžtingai veržėsi pirmyn, o susijaudinęs, be- 
viltiškai atsidavęs Peredijus sekė iš paskos ir guosdamas 
kažką murmėjo jai į nieko negirdinčias ausis. Nežinia, ar 
jis pats tikėjo tuo, ką sakė, bet tikrai buvo galvą pame- 
tęs dėl jos, pasirengęs bet ką padaryti, kad pasitarnautų 
ir apsaugotų Šanedą, tuo tarpu mergina į jį žiūrėjo tik 
kaip į kaimynų sūnų, be to, gana įkyrų. 

Jie jau buvo gal pusę mylios nuėję nuo Kedvalono 
ūkio, kai tėvas Hiujis staiga timptelėjo brolį Kedfaelį už 
rankovės. 

"— Pamiršome brolį Džeromą ir brolį Kolumbaną! Ta 
kalva su koplyčia yra į dešinę nuo čia, netoli. Paklaus- 
kite prioro Roberto, gal reikėtų ką nors pasiųsti, kad 
juos irgi pakviestų ieškoti? 

— Iš tikrųjų buvau pamiršęs, — prisipažino prioras. — 
Taip, būtinai pasiųskite. Kurį nors iš parapijiečių, jie 
juk visi žino kelią. 

Vienas iš jaunuolių klusniai pasuko į šalį ir pabėgo- 
mis dingo tarp medžių. Gyvasis puslankis tarsi pjautu- 
vas vėl iš lėto pajudėjo tolyn į mišką. 

— Maždaug čia, — sustojusi tarė Šaneda, — jis turėjo 
išeiti iš proskynos. Jeigu dabar pasisuksime įžambiai, 
šiek tiek į dešinę, ir išsisklaidysime kaip anksčiau, tai 
apžiūrėsime visą galimą plotą. 

Jie ėjo į kalną, medžiai čia augo arčiau vienas prie 
kito, pomiškis irgi buvo tankesnis. Reikėjo prasigauti 
pro vis dažniau pasitaikančius krūmus, todėl kartkartė- 
mis jie nutoldavo per keletą jardų ir kurį laiką nema- 
tydavo šalia besibraunančio kaimyno. Nedaug tebuvo 
paėję, kai kalvis Benedas, traškinęs brūzgynus į kairę 
nuo brolio Kedfaelio, staiga, tarsi ką radęs ir išsigandęs, 

garsiai sušuko, ir visa vingiuota žmonių linija krūptelė- 
jusi sustojo. 

Kedfaelis pro dygliuotas šakas ėme brautis ten, kur 
girdėjo riksmą, ir netrukus pamatė nedidelį, pailgą žo- 
lės plotelį, iš visų pusių apaugusį tankiais krūmais, per 
kuriuos išilgai buvo pramintas žmogaus pečių platumo 
takas. Kaip tik toje vietoje, kur turėjo išlįsti į atvirą 
aikštelę, Rišartas gulėjo ant nugaros, dešinė jo šlaunis 
buvo visai panirusi į žolę, pečiai prisispaudę prie žemės, 
o rankos plačiai išskėstos. Keliai sulenkti, kojos paries- 
tos ir kairė užmesta ant dešinės. Trumpa, ryžtinga barz- 
delė buvo pakelta į dangų. Lygiai taip pat, pasvirusi to- 
kiu pačiu kampu, styrojo ir plunksnomis papuošta strė- 
lė, įsmigusi jam po šonkauliais. 


PENKTAS SKYRIUS 


IŠGIRDĘ KALVIO RIKSMĄ, JIE SULĖKĖ IŠ ABIFJŲ 
PUSIŲ, SKVERBDAMIESI PER KRŪMUS KAIP PA- 
BAIDYTA ELNIŲ BANDA, IR NUSTĖRĘ SUSTOJO 
ratu aplink aikštelę, kur gulėjo kūnas. Kedfaelis atsi- 
klaupęs patikrino, ar nekvėpuoja suspaustos lūpos, ar 
nėra pulso ištemptame kakle, ar nesikilnoja perverta 
krūtinė, bet nieko nepajuto. Tą pirmąją akimirką jis 
buvo vienintelis judantis žmogus atvirame, žole apaugu- 
siame plotelyje, ir viską darė slegiamas keistos, spen- 
giančios tylos, tarytum visi kiti būtų sulaikę kvėpavimą. 

Paskui jie staiga ėmė triukšmauti ir judėti. Šaneda 
rankomis praskyrė gyvąją užtvarą, pamatė tėvą ir, gar- 
siai suklikusi labiau iš įtūžio, negu iš skausmo, metėsi 
artyn. Peredijus. sugriebė ją už riešo ir prisitraukęs ap- 
kabino, viena ranka prilaikydamas galvą ir spausdamas 
veidą sau prie peties, bet ji vėl sukliko, iš visų jėgų at- 
sistūmė nuo jo, išsilaisvinusi puolė ant kelių priešais 
Kedfaelį ir ištiesė rankas, norėdama apglėbti tėvo kūną. 
Kedfaelis pasilenkė į priekį, kad ją sulaikytų, ir viena 
ranka atsirėmė į žolę po dešiniąja Rišarto pažastimi. 

— Ne! Nieko nelieskite! Dar ne! Palikite jį, iš jo dar 
galime kai ką sužinoti! 

Instinktyviai, net ir šią akimirką nepraradusi grei- 
tos nuovokos, ji pirmiausia pakluso jo balsui, tik pas- 
kui suprato, ką jis pasakė. Jos akys išsiplėtė iš nuosta- 

bos, ji lėtai atsisėdo ant žolės ir susidėjo rankas ant 
kelių. Lūpos tyliai pakartojo jo žodžius: „... galime 
kai ką sužinoti!“ Atplėšusi akis nuo Kedfaelio, ji pa- 
žvelgė į mirusio tėvo veidą. Žinojo, kad jis negyvas. 
Taip pat žinojo, kad negyvėliai kalba, dažnai kaip 
griaustinis. Be to, ji buvo kilusi iš išdidžios velsiečių 
giminės, kuriai kraujo kerštas yra šventa pareiga, svar- 
besnė net už širdgėlą. 

Kai visi kiti priėjo arčiau ir kažkuris pasilenkęs no- 
rėjo paliesti, dabar jau ji gindama ištiesė ranką virš kū- 
no ir valdingai tarė: 

— Ne! Nelieskite jo! 

Kedfaelis, atitraukęs ranką, kurį laiką nustebęs žiū- 
rėjo į savo delną, ką tik buvusį ant žolės šalia Rišarto 
krūtinės. Paskui staiga suprato. Ten, kur jis klūpojo, 
žolė tebebuvo šlapia nuo smarkaus ryto lietaus — jis jau- 
te, kaip prilipo abitas, kai pajudino kelį. Tačiau po at- 
mesta dešiniąja lavono ranka žolė buvo sausa, ir todėl 
jo delnas nė kiek nesudrėko, ant jo nebuvo nė vieno 
lietaus lašelio. Jis dar kartą palietė žolę, perbraukė pirš- 
tais aukštyn žemyn palei dešinį Rišarto šoną. Tik prie 
kelių pajuto drėgmę ir sujudintos žolės kvapą. Čiupinė- 
jo toliau, per visą kūno plotį, ir pastebėjo tą patį. Keis- 
ta! Labai keista! Jis pasistengė tai įsiminti, bet neturė- 
jo laiko stebėtis, nes reikėjo dar daug ką apžiūrėti, kai 
virš žmonių galvų pakibo tokia grėsmė. 

Aukšta figūra, stypsanti jam už nugaros, sustingusi 
ir pašiurpusi, negalėjo būti niekas kitas, tik prioras Ro- 
bertas — visas persimainęs, didingai sukrėstas prioras 
Robertas, labiau priartėjęs prie liguistos brolio Kolum- 
bano ekstazės, negu kada nors buvo ar galėjo būti. Ne- 

paisydamas kraupiai, be ašarų raudančios Šanedos, jis 
plonu, nenatūraliu balsu paklausė: 

— Ar jis negyvas? 

— Negyvas, — tiesiai atsakė Kedfaelis ir pažvelgė į 
plačiai atmerktas, sausas Šanedos akis, tarsi ką žadėda- 
mas, nors ir pats dar negalėjo nusakyti žodžiais. Kad ir 
kas tai buvo, ji viską suprato ir šiek tiek apsiramino, 
nes jis taip pat buvo velsietis ir žinojo apie kraujo kerš- 
tą. O ji juk vienintelė nužudyto žmogaus paveldėtoja, 
vienintelė artima giminaitė! Ji privalo atlikti užduotį, 
daug svarbesnę negu sielvartavimas. 

Staiga virš jų galvų pasigirdo baimingos ekstazės ap- 
imto prioro balsas: 

— Štai šventosios kerštas! Argi nesakiau, kad jos pyk- 
tis kris ant tų, kurie neleidžia išsipildyti jos troškimui? 
Išverskite jiems, ką sakau! Tegu gerai pažiūri, kaip pa- 
sitvirtino mano pranašystė, ir tegu visi kiti užsispyrėliai 
įsidėmi perspėjimą. Šventoji Vinifreda parodė savo ga- 
lią ir savo nepasitenkinimą. 

Vargu ar reikėjo tai versti, jie ir taip viską suprato. 
Koks tuzinas kūną apstojusių žmonių atsargiai pasitrau- 
kė, tuzinas nuolankių balsų paskubomis kažką suveble- 
no. Jie jokiu būdu nenorėjo trukdyti šventajai. 

— Ką bedievis pasėja, tą ir pjauna, — susijaudinęs šū- 
kavo Robertas. — Rišartas buvo perspėtas, bet nekreipė 
dėmesio. 

Patys bailiausi persigandę jau klūpėjo ant kelių. Ne- 
atrodė, kad šventoji Vinifreda būtų labai jiems rūpėjusi, 
bent jau kol atvykėliai sumanė ją išsivežti, o Rišartas 
emė priešintis visos parapijos vardu. Ir štai Rišartas už- 
muštas, netikėtai parblokštas nuosavame miške. 

Šanedos akys virš pervertos tėvo širdies žvelgė į Ked- 
faelį. Ji buvo mandagi mergina, neištarė nė žodžio, nors 
jai knietėjo pasakyti, išrėkti viską į blyškų, aristokratiš- 
ką, tarsi gipsinį prioro Roberto veidą. Bet prabilo ne ji, 
o Peredijus: 

— Aš netikiu! - Gražus, skardus, aistringas balsas su- 
skambo po medžiais. - Argi šventoji mergelė šitaip ker- 
šytų geram žmogui? Taip, geram žmogui, nors ir sukly- 
dusiam! Jeigu ji būtų tokia negailestinga ir iš tikrųjų 
norėtų nužudyti —- o aš netikiu, kad ji tokia! — argi jai 
reikėtų lanko ir strėlių? Ugnis iš dangaus taip pat bū- 
tų galėjusi įvykdyti jos valią ir dar aiškiau parodyti jė- 
gą. Jūs matote žudiko užmuštą žmogų, tėve priore. 
Žmogaus ranka paėmė šią strėlę, žmogaus ranka įtem- 
pė lanką, dėl kokios nors žmogiškos priežasties. Tik- 
riausiai buvo ir kitų, kurie nekentė Rišarto, kuriems jis 
kliudė, ne tik šventoji Vinifreda. Kodėl būtent ją kal- 
tinate? 

Šią velsietiškos išminties kupiną, atvirą kalbą Kedfa- 
elis išvertė Robertui, kuris pats tik iš intonacijos supra- 
to, kad jam nepritariama. 

— Aš irgi manau, kad jaunuolis teisus. Ši strėlė ne- 
nukrito iš dangaus. Pažiūrėkite, kokiu kampu ji smigo: 
iš apačios į viršų, po šonkauliais ir į širdį. Greičiau jau 
bus išlindusi iš žemės! Gal, įtempęs trumpą lanką, žu- 
dikas priklaupęs tykojo krūmuose? Tiesa, čia nuokalnė, 
jis galėjo būti žemiau už Rišartą, bet vis tiek... 

— Keršydami šventieji kartais pasinaudoja ir žemiš- 
kais įrankiais, — įsakmiai tarė Robertas. 

— Šiaip ar taip, tas „įrankis“ yra žudikas, — atsakė 


Kedfaelis. 

— Velse irgi galioja įstatymai. Turėsime pranešti 
princo antstoliui. 

Benedas visą šį laiką stovėjo, niūriai žiūrėdamas į 
kūną, į aplink žaizdą šiek tiek, labai nedaug, prasisun- 
kusį kraują bei kyšančią strėlę, dailiai papuoštą plunks- 
nomis. Paskui jis iš lėto tarė: 

— Aš pažįstu šią strėlę. Žinau, kam ji priklauso, ar 
bent jau kieno čia ženklas. Kai keletas jaunų vyrų gy- 
vena viename ūkyje, jie kaip nors pažymi savo daiktus, 
kad nekiltų ginčų. Matote, vienoje pusėje plunksnos 
nudažytos melynai? 

Kaip jis sakė, taip ir buvo, ir tai išgirdę dar keli 
žmonės giliai įkvėpė, nes jie irgi atpažino ženklą. 

— Engelardo, - neišsisukinėdamas tarė Benedas, ir 
dar trys ar keturi balsai tyliai tai patvirtino. 

Šaneda pakėlė iš skausmo sustingusį veidą, ir apgau- 
lingas jos santūrumas staiga dingo, virto baime ir pyk- 
čiu. Rišartas buvo negyvas, ji nieko dėl jo dabar nega- 
lėjo padaryti, tik gedėti ir laukti, o Engelardas - gyvas 
ir pažeidžiamas, svetimšalis, neturintis jokių giminaičių, 
kurie jį užstotų. Ji pašoko ant kojų, tiesi ir grakšti, ir 
apžvelgė visus piktomis akimis. * 

— Engelardas — labiausiai vertas pasitikėjimo iš visų 
tėvo Žmonių, jis greičiau nusikirstų lanką įtempusią 
ranką, negu paleistų strėlę į mano tėvą. Kas drįsta sa- 
kyti, kad jis tai padarė? | 

— Aš taip ir nesakau, —- apdairiai tarė Benedas. - Tik 
ši strėlė pažymeta kaip jo. Mūsų kraštuose jis geriausiai 
šaudo iš trumpo lanko. 

— Be to, visas Gvizerinas žino, - prabilo kažkuris iš 
velsiečių, ne kaltindamas, tik sakydamas tiesą, — kad jis 
dėl kai ko su Rišartu pykosi ir jiedu dažnai bardavosi. 

— Dėl manęs, — šiurkščiai tarė Šaneda. — Sakykite, ką 
turite galvoje! Aš geriausiai tai žinau. Geriau už jus vi- 
sus! Taip, jie daug kartų yra apsižodžiavę, ir tik dėl ma- 
nęs; tikriausiai ir toliau būtų pykęsi, bet vis tiek vienas 
kitą suprato ir niekada nebūtų vienas kitam kenkę. Ne- 
jaugi manote, kad laimikis, dėl kurio kovojama, visai 
nenutuokia, koks pavojus gresia jai ir abiem priešinin- 
kams? Taip, jie kovojo, bet buvo geresnės nuomonės 
apie vienas kitą, negu apie bet kurį iš jūsų, ir turėjo 
tam pagrindą. 

— Tačiau kas dabar pasakys, — tyliai pratarė Peredi- 
jus, - kaip smarkiai žmogus kartais gali nusižengti savo 
prigimčiai vardan meilės? 

Šaneda atsisuko ir tarsi vertindama, su panieka pa- 
žvelgė į jį: 

— O aš maniau, kad esi jo draugas! 

— Aš ir esu jo draugas, — išbalęs, bet tvirtu balsu at- 
siliepė Peredijus. - Tą patį galėčiau pasakyti ir apie sa- 
ve, ne tik apie jį. 

— Apie kokį Engelardą jie čia šneka? — valdingai pa- 
klausė prioras Robertas, kuriam niekas neišvertė šio po- 
kalbio. — Paaiškinkite man, ką jie sako. — Ir Kedfaelis 
kuo trumpiau jam viską atpasakojo. - Mano manymu, 
reikėtų visgi paklausti to jaunuolio, kur ir kada jis šian- 
dien buvo, — įsakė Robertas, pasisavindamas valdžią, į 
kurią čia neturėjo jokių teisių. - Gal kas nors buvo su 
juo ir galės patvirtinti jo žodžius. Bet jeigu ne... 

— Sįryt jis išėjo su tavo tėvu, — tarė Hiujis, liūdnai 
žiūrėdamas į sustingusį, ryžtingą merginos veidą. — Pati 
mums taip sakei. Jie ėjo kartu iki proskynos. Paskui ta- 
vo tėvas pasuko žemyn, mano namų link, o Engelardas 

turėjo skubėti į karvidę dar už mylios, nes ten dviem 
karvėms jau laikas veršiuotis. Reikia paklausinėti, ar kas 
nors matė tavo tėvą po to, kai jis išsiskyrė su Engelar- 
du. Ar galite ką nors apie tai pasakyti? 

Visi tylėjo. Aplinkui rinkosi vis daugiau žmonių. 
Kai kurie lėtesni ieškotojai, išsiųsti plačiuoju keliu ir 
nieko ten neradę, tik dabar atėjo čia ir išvydo šiurpią 
atomazgą. Kiti, išgirdę gandus apie dingusį žmogų, at- 
skubėjo iš kaimo. Tėvo Hiujo pasiuntinys grįžo iš kop- 
lyčios su broliu Kolumbanu ir broliu Džeromu. Bet 
niekas nepasakė, jog tądien matė Rišartą. Engelardo irgi 
berods niekas nebuvo sutikęs. 

— Reikia jį apklausti, - nusprendė prioras Rober- 
tas, — ir jeigu atsakymai mūsų nepatenkins, turėsime su- 
laikyti ir atiduoti antstoliui. Nes iš to, kas pasakyta, vi- 
siškai aišku, jog tas žmogus turėjo priežastį, dėl kurios 
norėjo pašalinti Rišartą. 

— Priežastį? — užsiplieskė Šaneda, tarsi prigesusi ugnis 
įsižiebė iš naujo ir ėmė svaidyti liepsnas. Instinktyviai ji 
vėl prašneko velsietiškai, nors jau buvo visiems parodžiu- 
si, jog puikiausiai supranta, ką kiti šalia jos kalba angliš- 
kai, be to, šitaip žiauriai praradusi tėvą, ji nebeturėjo nuo 
ko savo mokėjimą slėpti. - Ne tokią svarbią priežastį, 
kaip jžs, tėve priore! Visi parapijiečiai žino, kokių prie- 
monių ėmėtės, kad atimtumėte iš mūsų šventąją Vinifre- 
dą, kad būtų išgarsintas jūsų vienuolynas ir - svarbiau- 
sia! — jūs pats. O kas jums kliudė? Argi ne mano tėvas? 
Jums, o ne šventajai! Kas labiau už jus galėjo trokšti jo 
mirties? Per visus šiuos metus niekas nė karto nebuvo pa- 
kėlęs prieš jį rankos! Bet paskui j2s atkeliavote čia, ieško- 
dami Vinifredos palaikų! Engelardas seniai nesutarė su 

mano tėvu, tai nebuvo paslaptis, o jūs susipykote netikė- 
tai ir neturėjote laiko. Mes galėjome palaukti, abu esame 
jauni. O jūs negalėjote. Be to, kas geriau už jus žinojo, 
kelintą valandą tėvas per mišką eis į Gvizeriną? Ir kad jis 
nepakeis savo nuomonės? 

Persigandęs tėvas Hiujis jausenokai mojavo ranka, 
norėdamas ją nutildyti, bet ji nekreipė dėmesio. 

— Vaikeli, vaikeli, tu neturėtum taip baisiai kaltinti 
didžiai gerbiamo prioro, tai mirtina nuodėmė. 

— Aš tik sakau, kaip buvo, — atkirto Šaneda. - Ne- 
jaugi ką nors įžeidžiau? Prioras Robertas šneka vien apie 
tai, kas jam naudinga, o aš priminiau visa kita, kas jam 
nenaudinga. Mano tėvas buvo vienintelė kliūtis jo ke- 
lyje, ir jį pašalino. 

— Vaikeli, juk visi šiame slėnyje žinojo, kad tavo tė- 
vas eis pas mane, ir kelintą valandą jis eis, be to, ir vi- 
sus galimus takus daugelis čionykščių žinojo geriau, ne- 
gu šie dievobaimingieji Šrusberio broliai. Tokia proga 
galėjo pasinaudoti bet kas, jautęs jam neapykantą. Beje, 
turėtum prisiminti, jog prioras Robertas visą laiką, nuo 
pat rytinių mišių, buvo su manimi ir su broliu Ričar- 
du bei broliu Kedfaeliu. — Ir susijaudinęs tėvas Hiujis 
maldaujamai pažvelgė į rankas grąžantį Robertą: - Tė- 
ve priore, meldžiu jus, nepykite ant mergaitės už šiurkš- 
čius žodžius. Ji taip šneka iš sielvarto... neteko tėvo... 
Galima suprasti, kodėl išlieja tai ant mūsų. 

— Aš jos ir nekaltinu, - atsakė prioras, nors ir nela- 
bai draugiškai. — Kaip supratau, ji abejoja dėl manęs ir 
kitų brolių, bet jūs, regis, viską jai paaiškinote. Dar ma- 
no vardu pasakykite, kad jūs pats ir visi čia esantys ga- 
lite paliudyti už mane, nes visą dieną buvome kartu. 

Apsidžiaugęs, kad bent jau del to viskas aišku, Hiu- 
jis atsisuko, ketindamas vėl kreiptis į Šanedą, bet ji, pa- 
miršusi santūrumą, tik piktai pervėrė jį žvilgsniu, norė- 
dama akis į akį susiremti su Robertu, be įgrisusių ver- 
tėjų paslaugų. 

— Gal ir taip, tėve priore, - staiga prabilo angliš- 
kai. —- Bet aš ir nemanau, kad 725 pats sugebėtumėte ge- 
rai šaudyti iš lanko. Tačiau žmogus, mėginęs nusipirkti 
mano tėvo palankumą, tikriausiai galėtų užmokėti ko- 
kiam vikresniam šauliui, kad tas darbas būtų atliktas. 
Juk tebeturėjote savo maišelį! Rišartas jo nepaėmė! 

— Atsargiau! — sugriaudėjo Robertas, galutinai įerzin- 
tas ir išvestas iš kantrybės. - Stumiate savo sielą į mir- 
tiną pavojų! Iki šiol visa tai pakenčiau, atsižvelgdamas 
į jūsų skausmą, bet daugiau taip nešnekėkite! 

Jie spoksojo vienas į kitą lyg du varžovai arenoje 
prieš kautynes: jis - aukštas, nepalenkiamas ir šaltas 
kaip ledas, o ji — liekna, įtūžusi ir labai graži, seniai kaž- 
kur tarp krūmų pametusi kepuraitę, ant pečių išsidrai- 
kiusiomis juodomis garbanomis. Ir tą akimirką, kai ji 
buvo pasirengusi toliau svaidyti liepsnas, o jis - gąsdinti 
gresiančiomis pragaro kančiomis, visi staiga išgirdo per 
mišką nuo kalno ateinančių dviejų susirūpinusių žmo- 
nių, vyriškio ir merginos, balsus: medžių šakos lūžinė- 
jo jau čia pat, jie sparčiai artėjo — matyt, jų ausis buvo 
"pasiekęs grėsmingas ginčas bei toli tankmėje susirinku- 
sios minios keliamas triukšmas, ir jie skubėjo išsiaiškin- 
ti, kas atsitiko. 

Abu priešininkai taip pat išgirdo tuodu balsus ir tar- 
si atsitraukė, pamiršo vienas kitą. Šaneda juos pažino, 
baimės ir nevilties šešėlis nuslinko jos veidu. Ji sutrikusi 

apsidairė, bet niekas negalėjo padėti. Merginos ranka 
praskyrė aplink aikštelę, kur jie stovėjo, augančius krū- 
mus, ir įžengusi Anesta, iš nuostabos išpūtusi akis, ap- 
vedė žvilgsniu nežinia ko susirinkusius žmones. 

Visgi takas buvo labai siauras — ne platesnis už elnių 
išmintą pėdsaką žolėje - o Anesta netikėtai stabtelėjo, ir 
Šaneda nusprendė tuo pasinaudoti. Ji drąsiai tarė: 

— Grįžk namo, Anesta. Aš ateisiu ne viena. Eik ir 
pasiruošk sutikti svečius, paskubek, nėra laiko. 

Paliepimas nuskambėjo pernelyg garsiai, primygtinai. 
Anesta dar nebuvo spėjusi pažvelgti žemyn, be to, žolė 
ir medžių šešėliai užstojo Rišarto kūną. 

Veltui Šaneda stengėsi. Kita ranka, didelė ir švelni, 
nusileido ant sutrikusios Anestos peties ir pastūmėjo ją 
į šalį. 

— Šie žmonės labai rėkauja ir berods pyksta, — pasi- 
girdo skardus vyriškas balsas, — taigi, jei neprieštarausi- 
te, Šaneda, eisime kartu. 

Engelardas, suėmęs abiem rankom, patraukė mergi- 
ną toliau — paprastai ir draugiškai, kaip būtų pasielgęs 
brolis, ir pro ją prasispraudė į aikštelę. 

Jis nematė nieko, tik Šanedą, žengė tiesiai prie jos, 
lyg ji būtų jo nuosavybė, ir eidamas artyn pastebėjo, 
kokia ji įsitempsi, koks sustingęs jos veidas, iškreiptas 
pykčio bei nevilties, ir jo paties veidas atspindėjo jos 
jausmus. Jis suraukė antakius, šypsena pasidarė grėsmin- 
ga, paskui išvis pradingo, o akys buvo mėlynesnės už 
rugiagėles. Pro priorą Robertą praėjo kaip pro tuščią 
vietą ar kokį negyvą daiktą, nudžiūvusį stuobrį prie ke- 
lio. Ištiesė rankas, Šaneda padavė jam savąsias ir užsi- 
merkė. Vis tiek jau nebegalėjo žvilgsniu nuvaryti jo ša- 

lin; Engelardas stovėjo aikštelės viduryje, visiškai neap- 
saugotas. Žmonės, nusiteikę gal ir ne priešiškai, bet pa- 
sirengę sukliudyti, susiglaudė ratu aplink jį. 

Jis tebelaikė ją už rankų, kai staiga pamate Rišarto 
kūną. 

Aštrus skausmas pervėrė jį taip pat netikėtai, kaip 
tikriausiai ir strėlė Rišarto krūtinę, ir jis sustojo lyg 
įbestas. Kedfaelis stebėjo jį tą akimirką, kai jo lūpos 
prasivėrė ir be garso sušnibždėjo: „Kristau apsaugok!“ 
Toliau visi judesiai buvo labai iškalbingi. Saksų jaunuo- 
lis iš lėto, meiliai viename delne suspaudė abi Šanedos 
plaštakas, o laisvąja ranka švelniai perbraukė jai per 
plaukus, smilkinį, skruostą, smakrą ir galiausiai kaklą, 
nuoširdžiai ir aistringai, ir jam pavyko ją nuraminti, 
nors pats tebedrebėjo iš susijaudinimo. 

Jis apkabino ją viena ranka, priglaudė sau prie šono, 
lėtai apvedė akimis aplink juos sustojusius žmones ir 
taip pat lėrai vėl pažvelgė žemyn, į savo šeimininko kū- 
ną. O veidas buvo piktas. | 

— Kas tai padarė? 

Jis apsidairė, ieškodamas to, kuriam derėjo kalbėti, ir 
akimirką dvejojo, žvelgdamas į priorą Robertą, mėgstantį 
visur užgrobti valdžią, ir tėvą Hiujį, kurį visi pažinojo ir 
juo pasitikėjo. Paskui pakartojo klausimą angliškai, bet 
nė vienas iš tųdviejų neatsakė, visi kiti irgi tylėjo. Po kiek 
laiko Šaneda, tyčia aiškiai jį perspėdama, tarė: 

— Kai kurie čia sako, jog £4 tai padarei. 

— Aš? — sušuko jis, labiau nustebęs ir pasipiktinęs, ne- 
gu išsigandęs, ir įdėmiai pažvelgė į sunerimusį jos veidą. 

Jos lūpos tyliai sukrutėjo: 

— Bėk! Jie kaltina tave! 


102 


Daugiau ji nieko neįstengė padaryti, ir jis tai supra- 
to, nes jie buvo tokie artimi, kad mokėjo kalbėti be žo- 
džių, vien žvilgsniais. Jis greitai užmetė akį, kiek čia ga- 
lėtų būti jo priešų ir kokie tarpai tarp jų, bet nepaju- 
dėjo iš vietos. 

— Kas mane kaltina? — paklausė. — Ir kodėl? Man at- 
rodo, tai aš turėčiau apklausinėti jus visus, kuriuos ra- 
dau stovinčius aplink negyvą šeimininko kūną, juk pats 
visą dieną buvau prie karvių, už Brino. Kai grįžau na- 
mo, sutikau susirūpinusią Anestą, nes Šaneda dar nebu- 
vo parėjusi, be to, avių piemuo jai pasakė, kad bažny- 
čioje nebuvo mišparų. Mes ėjome jūsų ieškoti, ir sura- 
dome, išgirdę triukšmą. Todel dar kartą klausiu, ir 
nenusileisiu, kol nesužinosiu: Kas tai padarė? 

— Mes irgi norėtume tai žinoti, — tarė tėvas Hiujis. — 
Sūnau, niekas čia tavęs dar neapkaltino. Tačiau yra šis 
tas, dėl ko turime teisę tave apklausti, ir žmogui, kurio 
sąžinė švari, nereikia nei gėdytis, nei bijoti atsakyti į 
klausimus. Tikriausiai dar gerai nepažiūrėjai, kokia strė- 
lė pervėrė Rišartą? Tai pažiūrėk dabar! 

Suraukęs antakius, Engelardas priėjo arčiau ir nuliū- 
dęs atidžiai pažvelgė pirmiausia į negyvėlį, tik paskui į 
strėlę. Išvydo tamsiai mėlynas plunksnas ir net išsižiojo: 

— Čia mano strėlė! - Pakėlęs galvą, įtariai perleido 
visus akimis. - Arba kas nors tyčia taip pat pažymėjo. 
Bėt ne... čia tikrai mano, atpažįstu plunksnas. Pasida- 
riau ją tik prieš savaitę. 

— Jis neneigia, kad strėlė jo? - valdingai paklausė Ro- 
bertas, mėgindamas suprasti, ką jie šneka. - Prisipažino? 

— Prisipažino? — angliškai atkirto Engelardas. - Ką 
turėčiau prisipažinti? Aš tik sakau, kad strėlė yra mano! 

O kaip ji čia atsirado, kas ją paleido — nežinau, kaip ir 
jūs, tik atpažįstu savo strėlę. Dieve švenčiausias! — įsiu- 
tęs rėkė jis, - nejaugi manote, jei būčiau prisidėjęs prie 
šios piktadarybės, būčiau palikęs savo ženklą, styrantį 
žaizdoje? Manote, esu dar ir kvailys, ne tik svetimšalis? 
Nejaugi jums atrodo, kad galėčiau kenkti Rišartui? 
Žmogui, kuris draugiškai mane priėmė ir suteikė pra- 
gyvenimo šaltinį, kai, persekiojamas už brakonieriavimą, 
pabėgau iš Češyro? 

— Ber jis tave atstūmė, kai prašei dukters rankos, - lyg 
nenoromis tarė Benedas, - kad ir koks buvo tau geras. 

— Taip, atstūmė, ir buvo įsitikinęs, jog teisingai pa- 
darė. Aš jį suprantu, nes šį tą jau spėjau išmokti Velse, 
ir nors mane tai įskaudino, vis tiek žinojau, kad jo pu- 
sėje ir sveikas protas, ir papročiai. Negaliu skųstis, jis 
niekada nesielgė su manimi nesąžiningai. Tiesą sakant, 
pats dažnai būdavau įžūlus ir nekantrus. Visame Gvine- 
de nėra žmogaus, kuris labiau man patiktų ir kurį la- 
biau gerbčiau. Geriau gerklę būčiau sau persipjovęs, ne- 
gu sužeidęs Rišartą. 

— Jis tai žinojo... ir dabar žino, - pasakė Šaneda, — 
aš irgi Žinau. 

— Bet strėlė visgi tavo, — liūdnai tarė Hiujis. - O jos 
neištraukei ir nepaslėpei gal todėl, kad tą akimirką po 
šūvio tau svarbiau buvo greitai pabėgti. | 

— Jei būčiau sumanęs tokią žmogžudystę, - pasakė 
Engelardas, - nors, Dieve saugok, negalėčiau to net įsi- 
vaizduoti, būčiau padaręs tą patį, ką dabar kažkoks niek- 
šas padarė man, — būčiau paėmęs kito žmogaus strėlę. 

— Bet, sūnau, iš prigimties tu labiau panašus į tokį, 
kuris iš anksto nieko nėra sumanęs, - liūdnu balsu to- 

liau kalbėjo kunigas, — tiesiog tuo metu turi savo lan- 
ką ir strėles. Dar vienas pokalbis, ginčas, netikėtas įnir- 
šis! Niekas ir nesako, jog tai buvo gerai apgalvota. 

— Šiandien išvis nesinešiojau lanko. Dirbau prie kar- 
vių, ką ten veikčiau su lanku? 

— Karaliaus antstolis galės daugiau apie tai paklausi- 
nėti, — tarė prioras Robertas, ryžtingai parodydamas, 
kuris iš jų čia viršesnis. - O dabar privalome tik suži- 
noti, kur šis jaunuolis praleido visą dieną, ką veikė ir 
kas buvo su juo. 

— Niekas. Ta karvidė už Brino yra nuošalioje vietoje, 
ten geros ganyklos, bet toli nuo visų kelių. Dvi karvės 
šiandien apsiveršiavo — viena maždaug vidurdienį, o ki- 
ta tik į pavakarį, ir labai sunkiai, man teko gerokai pa- 
vargti. Bet veršiukai gyvi, jau stovi ant kojų, taigi galite 
įsitikinti, ką veikiau. 

— Su Rišartu išsiskyrėte pusiaukelėje, prie jo laukų? 

— Taip, ir iš karto nuskubėjau dirbti savo darbo. 
Daugiau jo nemačiau iki šios akimirkos. 

— Ar ten, karvidėje, su kuo nors kalbėjotės? Ar kas 
nors gali paliudyti, kur ir kada buvote? — Niekas dabar 
nė nemėgino atimti iš Roberto iniciatyvos. Engelardas 
greitai apsidairė, ieškodamas kokios spragos. Anesta ty- 
liai priėjo arčiau ir atsistojo greta Šanedos. Brolis Džo- 
nas susijaudinęs žiūrėjo, kaip ji eina, ir jam patiko bent 
šitaip merginos parodyta ištikimybė. 

— Engelardas namo grįžo tik prieš pusvalandį, — nar- 
siai tarė ji. 

— Vaikeli, - vėl prašneko nusiminęs tevas Hliujis, — 
juk tai, kad jo nebuvo namie, anaiptol neįrodo, jog jis 
tikrai buvo ten, kur sakosi buvęs. Dvi karvės galėjo ap- 

siveršiuoti daug greičiau, negu jis pasakoja, ir kaip da- 
bar tai patikrinti, kai nė vienas ten nebuvome? Jis tu- 
rėjo pakankamai laiko, kad paslapčiomis atsėlintų čia, 
nušautų Rišartą ir, niekieno nepastebėtas, vėl sugrįžtų 
prie savo karvių. Jei nerasime žmogaus, kuris paliudy- 
tų, jog matė jį kitur tuo metu, kai buvo įvykdytas šis 
nusikaltimas, ko gero, reikės laikyti Engelardą uždary- 
tą, kol atvyks princo antstolis ir jį pasiims. 

Gvizerino žmonės šnabždėjosi —- kai kurie jau įtikin- 
ti, daugelis supykę, nes Rišartą visi mėgo, ir nors kele- 
tas dar abejojo, visgi niekas neprieštaravo, kad svetim- 
šalis būtų uždarytas ir laikomas tol, kol paaiškės, jog 
yra nekaltas, arba bus įrodyta jo kaltė. Jie keitėsi vieto- 
mis, susispietė glaudžiau, ir galiausiai vienu balsu pri- 
tarė tokiam pasiūlymui. 

— Tai būtų teisinga, - pasakė Benedas, ir visi vienin- 
gai suniurnėjo. 

— Vienišas anglas, priremtas prie sienos, — pasipikti- 
nęs sušnibždėjo brolis Džonas Kedfaeliui į ausį. - Ko jis 
gali tikėtis, jei niekas nepatvirtins jo žodžių? O juk sa- 
ko tiesą, nė kiek neabejoju! Argi-taip elgtųsi ir kalbėtų 
žmogžudys? 

Peredijus visą laiką stovėjo kaip įkastas, beveik ne- 
atitraukdamas akių nuo Engelardo veido, tik retkarčiais 
rūpestingai pažvelgdamas į Šanedą. Kai prioras Rober- 
tas, ištiesęs ranką, įsakmiai parodė į Engelardą ir visi 
susirinkusieji iš lėto, klusniai priartėjo, pasirengę jį su- 
laikyti, Peredijus staiga žingtelėjo atgal, prie medžių, ir 
Kedfaelis matė, kaip jis pagavo Šanedos žvilgsnį, pažiū- 
rėjo į ją plačiai atvertomis akimis, paskui kryptelėjo gal- 
vą, tarsi duodamas ženklą. 

Išvargusi ir nelaiminga, ji atsakydama irgi dirstelėjo 
į jį ir greitai kažką sušnibždėjo Engelardui į ausį. 

— Jūs visi, atlikite pareigą, kaip liepia jūsų įstatymai, 
princas ir bažnyčia, - įsakė Robertas. - Suimkite šį 
žmogų! 

Akimirką niekas nė nekrustelėjo, paskui visi susi- 
glaudė arčiau, ir vienintelis plyšys jų rate buvo ten, kur 
stovėjo Peredijus. Engelardas žengė didelį žingsnį į ki- 
tą pusę nuo Šanedos, tarsi būtų ketinęs sprukti į tan- 
kiausius krūmus, bet netikėtai pagriebė nuo žolės sau- 
są šaką ir ėmė sukti aplink tarytum spragilą. Du neat- 
sargius senukus iš karto partiesė ant žemės, o kiti 
paskubomis atsitraukė. Nespėjus jiems vėl susiglausti, jis 
metėsi į šalį, peršoko per vieną gulintį, prasiveržė pro 
patį vidurį, alkūne nustūmęs persekiotoją, kuriam be- 
veik pavyko jį sučiupti, ir nusitaikė į tą vienintelį Pe- 
redijaus paliktą plyšį. Tevas Hiujis susierzinęs šaukė Pe- 
redijui, kad jį sulaikytų, ir Peredijus puolė užkirsti bėg- 
liui kelio. Niekas taip ir nesuprato, kas atsitiko, nors 
brolis Kedfaelis, žinoma, šį tą nujautė; šiaip ar taip, tą 
akimirką, kai ištiesta ranka jau galėjo pasiekti Engelar- 
do rankovę, Peredijus staiga užlipo ant kažkokio papu- 
vusio medgalio, tas medgalys lūžo, išslydo jam iš po ko- 
jų, ir jis tėškėsi veidu į velėną, o krūmai vos neišbadė 
jam akių. Ko gero, ir prisitrenkė, nes nepajudėjo tol, 
kol Engelardas pralėkė pro jį tolyn. 

Bet ir tai dar buvo ne viskas, nes du artimiausi gau- 
dytojai iš abiejų pusių, matydami, kuo baigėsi sulaiky- 
mas, taip pat ėmė skuosti lyg zuikiai, tikėdamiesi pasi- 
vyti Engelardą ir pačiame proskynos gale užbėgti jam 
už akių. Iš kairės šuoliavo ilgakojis Kedvalono valstie- 

tis, greitas kaip kurtas, o iš dešinės — brolis Džonas ple- 
vėsuojančiu abitu, sandalais sunkiai trypdamas žemę. 
Tikriausiai pirmą kartą brolis Džonas galėjo džiaugtis 
nuoširdžiu prioro Roberto pritarimu. Ir, be abejo, pas- 
kutinį. 

Niekas daugiau nedalyvavo lenktynėse, tik tie trys, ir 
nors Engelardas buvo gana greitas, visgi atrodė, kad ilga- 
kojis vaikinas susidurs su juo anksčiau, negu jis spės ga- 
lutinai dingti. Persekiotojai taip priartėjo, kad netrukus 
visi trys turėjo neišvengiamai atsitrenkti vienas į kitą. 
Valstietis jau ištiesė rankas, tokias pat grėsmingai ilgas 
kaip ir jo kojos. Tą patį kitoje pusėje padarė ir brolis 
Džonas. Didžiulė letena sugriebė Engelardą už tunikos. 
Brolis Džonas energingai pripuolė iš kito šono. Prioras 
lengviau atsiduso, manydamas, jog dabar jie dviese jau 
patikimai laiko kalinį. Tada brolis Džonas staiga nėrė že- 
myn, suėmė Kedvalono valstietį už kelių ir triukšmingai 
parvertė ant žemės, o Engelardas, išplėšęs tunikos kraštą 
iš priešo gniaužtų, šoko į krūmus ir pranyko — šakos traš- 
kėjo vis toliau, ir galiausiai viskas nurimo, nė lapelis ne- 
bejudėjo palei taką, kur jis nubėgo. 

Pusė persekiotojų — veikiau iš susijaudinimo, negu iš 
tikro priešiškumo — pasileido į mišką paskui bėglį, bet 
nelabai nuoširdžiai. Vargu ar jie tikėjosi jį sučiupti. O 
gal ir nenorėjo to daryti, nors radę pėdsaką, skalikai ne- 
gali jo pamesti. Tačiau tikroji drama vyko proskynoje. 
Juk čia buvo kitas nusikaltėlis, kuris dabar turėjo patir- 
ti, kas yra teisingumas. 

Brolis Džonas paleido savo aukos kelius, atsisėdo ant 
žolės, švelniai atrėmė į jį nutaikytą nesmarkų valstiečio 
smūgį ir garsiai, bet nelabai suprantamai angliškai tarė: 

— Palik jį ramybėje, vaikine! Kuo jis tau nusikalto? 
Tikrai gailiuosi, kad turėjau šitaip tave pargriauti. Ir jei 
manai, kad su tavimi neteisingai pasielgta, gali nusira- 
minti! Man už tai klius daugiau negu tau. 

Atsikėlęs nuo žemės, jis gana ramiai apsidairė ir nu- 
sipurtė prie abito prilipusius lapus bei smulkias šakeles. 
Priešais jį stovėjo prioras Robertas, dar neatsipeikėjęs po 
šitokio nusivylimo, aukštas, žilas ir nepalenkiamas — tik- 
ras normanų didikas, svarstantis, kokią baisią bausmę 
skirti už išdavystę. Bet netoliese stovėjo ir Šaneda — pa- 
vargusi, beveik netekusi proto, iškankinta visokių jaus- 
mų, tačiau vėl maloniai spindinčiomis akimis, o prie 
jos - Anesta, globėjiškai apkabinusi draugę per liemenį, 
veidą kaip žiedelį atsukusi į Džoną. Argi svarbu, kad 
Robertas griaudėja ir svaido žaibus, kai ji taip gražiai 
šypsosi, visa spindi iš dekingumo bei susižavėjimo? 

Brolis Ričardas ir brolis Džeromas grėsmingai šmėk- 
šojo iš abiejų pusių, kaip lemties pasiuntiniai Paskuti- 
niojo teismo dieną. 

— Broli Džonai, jūs turite eiti su mumis. Esate labai 
nusižengęs. 

Jis nuolankiai pakluso. Kad ir kaip baisiai blykčio- 
jo žaibai, pirmą kartą jautėsi toks laisvas. Dabar nebe- 
turėjo ko prarasti, tik savigarbą, todėl tvirtai nuspren- 
dė žūtbūt ją išsaugoti. 

— Neištikimas, niekam tikęs broli, - baisiausiai pa- 
sipiktinęs šnypštė prioras Robertas, —- ką jūs padarėte? 
Nemėginkite išsisukinėti, nes visi tai matėme. Jūs ne tik 
nesulaikėte bėgančio nusikaltėlio, bet dar sukliudėte iš- 
tikimam tarnui, kuris jau buvo jį sugriebęs. Tą gerą 
žmogų parvertėte tyčia, kad Engelardas galėtų ištrūkti. 

Jūs nepaklusote bažnyčiai ir įstatymui, atsidūrėte ana- 
pus ribos. Jei norite kaip nors pasiteisinti, sakykite tai 
dabar. 

— Pamaniau, jog tą vaikiną visi kaltina be pagrindo, 
vien dėl neaiškaus įtarimo, — drąsiai atsakė brolis Džo- 
nas. —- Esu kalbėjęs su Engelardu ir neabejoju, kad jis 
yra doras, nuoširdus žmogus, niekada nieko neužpultų 
iš pasalų, tuo labiau Rišarto, kurį mylėjo ir gerbė. Ne- 
tikiu, kad jis būtų prisidėjęs prie šios mirties, be to, 
man atrodo, jog toli jis nebėgs, kol išsiaiškins, kas tai 
padarė, o tuomet žudikui tikrai prireiks Dievo pagal- 
bos! Taigi aš suteikiau jam progą ir linkiu sėkmės! 

Abi merginos, suglaudusios galvas, moteriškai viena 
kitą palaikydamos, gal kokio žodžio ir nesuprato, bet 
teisingai įvertino intonaciją, ir jų akys pritariamai suži- 
bo. Prioras Robertas buvo bejėgis, nors pats to nežino- 
jo. Užtat brolis Kedfaelis puikiai tai matė. 

— Begėdi! — šaukė Robertas, pasišiaušęs dėl tokio vie- 
šo įžeidimo, netikėtai atskleisdamas tikrąją savo manda- 
gaus tyrumo prigimtį. - Tavo liežuvis tave pražudė, už- 
traukei gėdą mūsų ordinui. Pagal Velso įstatymus netu- 
riu teisės Čia tavęs bausti. Princo antstolis išaiškins 
nusikaltimą, kuris šaukiasi keršto. Bet kadangi privalai 
man paklusti, broli Džonai, ir dar pažeidei šio krašto, 
kuriame esame svečiai, įstatymą, tau dabar gresia dvi 
bausmės. Negaliu kalbėti Gvinedo valdžios vardu. Bet 
kaip tavo vyresnysis — galiu, ir būtinai pasakysiu. Nu- 
sipelnei ne tik bažnytinės bausmės. Būsi uždarytas, kol 
aš pasitarsiu su čionykšte pasaulietine valdžia, o tuo tar- 
pu draudžiu tau ieškoti nusiraminimo ar paguodos baž- 
nyčioje. - Jis apsidairė ir akimirką pagalvojo. Tėvas 

Hiujis nuliūdęs stovėjo šalia, pasimetęs tarp šių skun- 
dų bei kaltinimų. - Broli Kedfaeli, paklauskite tėvo 
Hiujo, ar yra čia saugi vieta, kur galėtume jį uždaryti. 

Tokios baisios bausmės brolis Džonas nebuvo nu- 
matęs, ir nors jis dėl nieko nesigailėjo, visgi dabar, kaip 
praktiškai mąstantis žmogus, ėmė žvalgytis, ar nepasitai- 
kys proga išvengti pasekmių. Akimis išmatavo visus tar- 
pus, kaip anksčiau darė Engelardas, pražergė tvirtas ko- 
jas, dėl viso pikto pamankštino pečius, tarsi būtų keti- 
nęs vožti alkūne broliui Ričardui į pilvą, spirti 
Džeromui į pakinklius ir vienu šuoliu atsidurti laisvė- 
je. Bet laiku susitvardė, išgirdęs ramų Kedfaelio balsą: 

— Tėvas Hiujis sako, kad yra tik viena pakankamai 
saugi vieta. Jei Šaneda leistų pasinaudoti jos sodyba, ka- 
linys iš ten tikrai nedingtų. 

Ir tą pačią akimirką broliui Džonui nežinia kodėl 
praėjo noras pabėgti. 

— Mano namai bus prioro Roberto žinioje, — velsie- 
tiškai atsakė Šaneda, tyčia atšiauriu balsu, bet įtartinai 
greitai. Ji jau įstengė tramdyti savo jausmus ir nebeda- 
rė klaidų, nebešnekėjo angliškai. —- Turime daug sandė- 
lių ir arklidžių, jeigu jums tiktų. Pažadu, kad nesiartin- 
siu prie kalinio ir pati neturėsiu rakto. Tėvas prioras 
gali išsirinkti sargą iš mano žmonių, kuris jam pasiro- 
dys tinkamiausias. Mes kalinį maitinsime, bet ir šią pa- 
reigą pavesiu kam nors kitam. Jei imčiausi to pati, ko 
gero, po visko, kas atsitiko, įtartumėte mane šališkumu. 

„Puiki mergina, — galvojo Kedfaelis, versdamas tai 
labiau Džonui, negu Robertui. - Pakankamai protinga, 
kad išvengtų aiškaus melo netgi dabar, kai ją užgriuvo 
viena nelaimė po kitos, ir pakankamai kilni, kad nepa- 

mirštų draugų norų bei vilčių. Tas „kas nors kitas“, ku- 
riam bus pavesta lankyti patogiai apgyvendintą ir sočiai 
maitinamą brolį Džoną, be abejo, kaip tik stovi šalia 
šeimininkės, šviesi galvutė prie tamsios. Nenugalima 
porelė! Bet ir jos vargu ar galėtų pasinaudoti šia netikė- 
ta, viliojančia proga, jei celibato besilaikantys parapijų 
kunigai nebūtų tokie naivūs“. 

— Gal taip ir bus geriausia, — nelabai draugiškai, bet 
mandagiai atsakė prioras Robertas, — ačiū, kad suvokiate 
savo pareigą ir mums tai pasiūlete, dukrele. Nelepinkite 
jo, duokite tik tai, kas būtina gyvybei palaikyti, bet ne 
daugiau. Jo sielai gresia didelis pavojus, taigi kūnas gali 
ir pakentėti. Jei leisite, mes eisime pirmi, saugiai jį įkur- 
dinsime ir pranešime jūsų dėdei, kas atsitiko, kad jis ką 
nors atsiųstų jūsų pargabenti. Ilgiau neužsibūsiu gedin- 
čiuose namuose. 

— Aš parodysiu jums kelią, — tarė Anesta, kukliai pa- 
sitraukusi nuo Šanedos. 

— Gerai jį laikykite! — įspėjo prioras, kai jie visi nusekė 
paskui ją į mišku apaugusį kalną. Nors jei būtų akyliau 
žiūrėjęs, ir pats būtų matęs, jog nusižengėlis ne tik nuo- 
lankus, bet kone patenkintas ir eina nė kiek neatsilikda- 
mas nuo sargų, labiau norėdamas nepamesti iš akių liek- 
no Anestos liemens bei lanksčių pečių, negu: pabėgti. 

„Ką gi, - galvojo Kedfaelis, leidęs jiems eiti be jo ir 
atsisukęs į atidžiai žvelgiančią Šanedą, — tegu Dievas vis- 
ką sutvarko! Be abejo, jis tai ir daro, dabar ir visados!“ 


Gvizerino vyrai prikirto žalių šakų ir surišo neštuvus, 
kad galėtų pargabenti Rišarto kūną namo. Po lavonu, 
kai jį pakėlė, kraujo buvo gerokai daugiau, negu aplink 

žaizdą priešakyje, nors strėlės smaigalys tik nežymiai bu- 
vo pradūręs odą bei drabužius. Kedfaelis norėjo atidžiau 
apžiūrėti ir tuniką, ir žaizdą, bet susilaikė, nes Šaneda 
stovėjo čia pat, visa įsitempusi, bemaž suakmenėjusi iš 
skausmo, ir jai matant jis negalėjo sakyti ar daryti nie- 
ko, kas nesusiję su bažnytinėmis apeigomis. Be to, ne- 
trukus visi Rišarto tarnai atėjo parsinešti savo lordo, o 
valdytojas su bardais bei raudotojomis jau laukė prie 
vartų, pasirengę sutikti paskutinį kartą į namus grįžtantį 
šeimininką, todėl buvo nebe laikas aiškintis, kas kaltas; 
prasidėjo pirmoji iškilmingo laidotuvių ritualo dalis, ir 
negyvėlio apžiūrinėjimas būtų atrodęs nepadoriai. Tą 
vakarą Kedfaelis nebesitikėjo ką nors daugiau sužinoti. 
Net prioras Robertas buvo pripažinęs, kad ir jam pa- 
čiam, ir visiems broliams derėtų pagarbiai pasitraukti 
nuo gedinčios bendruomenės, kuriai jie nepriklauso. 

Kai atėjo laikas pakelti neštuvus ir ant jų uždėtą kū- 
ną, dabar jau paguldytą gražiai, ištiestomis kojomis, 
prie šonų priglaustomis rankomis, Šaneda apsidairė, 
akimis ieškodama dar vieno žmogaus, kuriam ketino 
patikėti garbingosios naštos dalį. Bet jo nebuvo. 

— O kur Peredijus? Kas jam atsitiko? 

Niekas nebuvo matęs jo nueinančio. Tiesą sakant, 
niekam Peredijus ir nerūpėjo, kai brolis Džonas užbaigė 
jo pradėtą darbą. Tikriausiai slapčia paspruko, nė žodžio 
nesakęs, tarsi būtų padaręs kažką gėdingo, dėl ko jį tu- 
rėtų kaltinti, o ne dėkoti. Net išgyvendama daug dides- 
nę netektį, Šaneda šiek tiek įsižeidė, kad jis ją paliko. 

— Maniau, jis norės padėti man parsinešti tėvą na- 
mo. Tėvui jis labai patiko, jie abu vienas kitą mylėjo. 
Nuo mažų dienų jis būdavo pas mus kaip namuose. 

— Gal jis abejojo, ar yra pageidaujamas, — tarė Kedfa- 
elis, - pasakęs šį tą apie Engelardą, kas jums nepatiko? 

— O paskui pasielgęs taip, kad iš karto jam atlei- 
dau? — atsiliepė Šaneda, tačiau tai buvo skirta tik Ked- 
faelio ausims. Nereikėjo garsiai visiems sakyti, kad ji ži- 
no, jog Peredijus tyčia paliko spragą jos mylimajam pa- 
bėgti. - Ne, nesuprantu, kodel jis taip tyliai dingo, 
nieko nepaaiškinęs. - Bet daugiau ji nekalbėjo, tik aki- 
mis prašė jo, kad kartu su ja sektų paskui neštuvus. Ku- 
rį laiką jie ėjo tylėdami. Vėliau, net nepakreipusi galvos, 
ji paklausė: - Ar iš mano tėvo jau sužinojote, ką norė- 
jote sužinoti? 

— Kai ką, — tarė Kedfaelis. - Ne viską. 

— Gal aš ką nors turėčiau daryti... arba nedaryti? Sa- 
kykite. Šįvakar reikės parengti jį laidotuvėms. — Iš ryto 
jis jau bus sustingęs, ji tai suprato. — Jei galėčiau kuo 
nors padėti, sakykite. 

— Kai nuvilksite, palikite man drabužius, kuriais jis 
dabar apsirengęs... ir įsidėmėkite, kuriose vietose jie 
drėgni nuo lietaus, o kuriose sausi. Jei dar pastebėsite 
ką nors neįprasto, irgi pasistenkite įsiminti. Rytoj, kai 
tik galėsiu, ateisiu pas jus. | 

— Privalau sužinoti tiesą, — tarė ji. - Pats supranta- 
te kodel. 

— Suprantu. Bet šiąnakt giedokite jam, gerkite už jį, 
ir neabejokite, kad jis girdi jūsų giesmes. 

— Taip, —- atsakė ji ir garsiai atsiduso. - Jūs — geras 
žmogus. Džiaugiuosi, kad esate čia. Juk nemanote, jog 
tai Engelardas? 


kad iš prigimties jis ne toks. Vaikinai, panašūs į Enge- 

lardą, supykę gali smogti, tačiau tik kumščiais, o ne 
ginklu. Be to, jeigu jis būtų ketinęs nužudyti, būtų pa- 
daręs tai geriau. Matėte, kokiu kampu smigo strėlė? En- 
gelardas berods per tris pirštus aukštesnis už jūsų tėvą. 
Kaip jis galėjo žemesniam žmogui pataikyti po šonkau- 
liais, net jei buvo pritūpęs? Net jei tykojo atsiklaupęs ar 
prigulęs krūmuose, vis tiek tai neįmanoma. Ir kam taip 
stengtis? Ne, tai kvaila. Ir vargu ar geriausias šių kraš- 
tų šaulys nebūtų peršovęs savo aukos kiaurai, kad ir 
kaip toli ją išvydęs. Juk nė į vieną pusę toje aikštelėje 
nebus daugiau kaip penkiasdešimt jardų. O dar kvailiau 
atrodo tai, kad puikus lankininkas pasirinko šitokią ne- 
patogią, užžėlusią vietą. Jie, matyt, nežiūrėjo į žemę, ki- 
taip nebūtų šnekėję nesąmonių. Bet svarbiausia, tas jūsų 
vaikinas yra pernelyg sąžiningas ir atviraširdis, kad ga- 
lėtų nužudyti ką nors iš pasalų, netgi tą, kurio neken- 
čia. O Rišartui jis nejautė neapykantos. Nereikia manęs 
įtikinėti, pats tai Žinau. 

Del kai ko, ką jis pasakė, ji galėjo įsižeisti, bet ne- 
įsižeidė. Ėjo su juo koja į koją ir tolydžio raudo, kaip 
ir dera nekaltai, pažeidžiamai mergaitei, klausančiai ge- 
rų žodžių apie mylimąjį. 

— Jūs, regis, nesistebite, — tarė ji, - kad aš nebesijau- 
dinu del Engelardo, nespėlioju, kur jis pasislėpė? 

— Ne, - nusišypsojo Kedfaelis. - Jūs žinote, kur jis 
dabar ir kaip su juo susisiekti, kai reikės. Manau, judu 
turite dvi ar tris vietas, tinkamesnes slapstymuisi, negu 
anas ąžuolas, ir vienoje iš jų Engelardas šią akimirką jau 
ilsisi arba tuoj ilsėsis. Berods neabejojate, kad jis pakan- 
kamai saugus. Nieko man nesakykite, nebent jums pri- 
reiktų pasiuntinio ar pagalbininko. 

— Jei norite, kaip mano pasiuntinys pakalbėkite su 
kitu žmogumi, — tarė Šaneda. 

Jie kaip tik išlindo iš miško į atvirą lauką prie Ri- 
šarto namų; šalia tako stovėjo aukštas, negailestingas ir 
nelinkęs prisiimti atsakomybės prioras Robertas su pa- 
lydovais, kukliai susispietusiais jam už nugaros. Pamal- 
džiai sudėtos jo rankos, veido išraiška ir šiek tiek pa- 
lenkta galva turėjo reikšti, kad jis gerbia mirtį, gailisi ar- 
timojo netekusių žmonių, bet nesijaučia privaląs prašyti 
mirusiojo atleidimo. Jo kalinys jau buvo saugiai įkur- 
dintas, taigi jis tik laukė, kada galės pasiimti paskutinę 
nuklydusią avelę ir kaip visuomet įspūdingai išeiti. 

— Pasakykite Peredijui, kad pasigedau jo tarp tų, ku- 
riuos tėvas būtų norėjęs matyti nešančius jį namo. Pa- 
sakykite jam, kad pasielgė kilniai, aš už tai dėkoju. Man 
labai gaila, jeigu jis dėl to abejojo. 

Jie artinosi prie vartų, ir dėdė Morisas, dvaro valdy- 
tojas, išėjo į piekį pasitikti. Švelnus, malonus jo veidas 
kretėjo ir atrodė persimainęs iš sielvarto. 

— Ateikite rytoj, - beveik be garso ištarė Šaneda ir, 
atsiskyrusi nuo Kedfaelio, viena įėjo pro vartus paskui 
tėvo kūną. | 


ŠEŠTAS SKYRIUS 


VARGU AR KEDFAELIS BUŪTŲ TAIP GREITAI 
ATLIKĘS ŠANEDOS PAVEDIMĄ, NES NEGALĖJO 
PAPRASČIAUSIAI UŽSUKTI PAS KEDVALONUS, 
nieko nepaaiškinęs priorui Robertui ir nepaprašęs jo lei- 
dimo, bet prieblandoje tarp medžių, kai dar buvo likę 
šiek tiek kelio žemyn iki jų sodybos, jis staiga pastebė- 
jo figūrą, kuri tyčia pasitraukė į tamsą ir pasislėpė gal 
už penkiasdešimties jardų nuo tako; Kedfaelis pažino 
Peredijų. Vaikinas, matyt, nesitikėjo, kad jį seks, — tik 
truputį paėjo į šalį, nenorėdamas susidurti su vienuo- 
liais, ir paniuręs atsisėdo ant nuvirtusio medžio, nuga- 
rą atrėmęs į jauną atžalą, kuri net nulinko nuo jo svo- 
rio, ir viena koja įsispyręs į pernykščių lapų paklotę. 
Kedfaelis, niekam nieko nesakęs, pasuko prie jo. 

Išgirdęs, kaip sutraškėjo gilės po kažkieno kito ko- 
jomis, Peredijus pakėlė akis ir pašoko, tarsi ketindamas 
pasitraukti dar toliau, kad nereikėtų kalbėti, bet paskui 
apsigalvojo, stovėjo netardamas nė žodžio, nepatenkin- 
tas, bet nuolankus. 

— Šaneda prašė jums kai ką pasakyti, — švelniai tarė 
brolis Kedfaelis. - Ji jūsų pasigedo, nes būtų norėjusi, 
kad padėtumėte parnešti tėvo kūną. Liepė perduoti, jog 
tai, ką padarėte, buvo labai kilnu, ir ji jums dėkoja. 

Peredijus neramiai mindžikavo, paskui žingtelėjo 
kiek atgal, į tamsesnę vietą. 

— Ten buvo daug jos pačios žmonių, — pagaliau at- 
sakė, ir atrodė veikiau sutrikęs, negu liūdnas. - Jai ma- 
nęs nereikėjo. 

— Rankų ir pečių tikrai pakako, - pritarė Kedfae- 
lis, — bet ji vis tiek jūsų pasigedo. Mano manymu, ji 
laiko jus artimesniu už šeimynykščius. Juk nuo vaikys- 
tės buvote jai kaip brolis, o dabar brolio jai ypač reikia. 

Net žalioje prietemoje aiškiai buvo matyti, koks įsi- 
tempęs jaunas Peredijaus kūnas, ir liežuvis, ko gero, jam 
sunkiai lankstėsi. Apmaudžiai nusijuokęs, šiaip taip iš- 
spaudė: 

— Ne brolis norėjau jai būti. 

— Žinoma, aš tai suprantu. Bet pasielgėte kaip bro- 
lis — ir jos, ir Engelardo, kai staiga teko apsispręsti. 

Žodžiai, kuriais Kedfaelis norėjo vaikiną paguosti ir 
pagirti, tik dar labiau jį įskaudino. Peredijus galutinai 
paniuro ir sustingo. 

— Gal ji jaučiasi man skolinga ir nori atsilyginti, bet 
visa tai ne dėl manęs. Mangs jai nereikia. 

— Ką gi, —- ramiai tarė Kedfaelis, - aš tik persakiau 
jos žodžius, ir jeigu pas ją nueisite, ji pati geriau jus įti- 
kins. Be to, yra dar vienas žmogus, kuris norėjo, kad 
būtumėte su juo, tik negalėjo kalbėti. 

— Ai, nutilkite! - neištvėrė Peredijus ir nusuko gal- 
vą į šalį, tarsi netikėtai pajutęs skausmą. - Nesakykite 
daugiau nieko... 

— Ne, atleiskite... Žinau, kad ir jūs sielvartaujate, ne 
tik ji. Ji pati taip sakė. „Tėvui jis labai patiko, - sakė, — 
jie abu vienas kitą mylėjo...“ 

Vaikinas staiga giliai įkvėpė, įtartinai greitai nusi- 
suko ir nuskubėjo tolyn į mišką, o brolis Kedfaelis 

susimąstęs grįžo prie saviškių, tebejausdamas netyčia 
paliestą nepakenčiamai skaudžią vietą, krūpsinčią po 
jo pirštu. 


— Šįvakar mudviem teks gerti vieniems, bičiuli, - tarė 
Benedas, kai Kedfaelis po vakarinių pamaldų nuėjo į 
kalvę. - Hiujis dar negrįžo iš Rišarto dvaro, o Padrigas 
iki paryčių giedos mirusiajam. Gerai, kad jis kaip tik 
buvo ten. Velioniui maloniau, kai į kapus jį palydi pui- 
kus poetas ir arfininkas, ir jo vaikai paskui turi ką pri- 
siminti. O Kajus... Kajus irgi negalės čia dažnai lanky- 
tis, kol atvyks antstolis ir pasiims kalinį. 

— Norite pasakyti, kad brolį Džoną saugo Kajus? - 
apsidžiaugęs paklausė Kedfaelis. 

— Pats pasisiūlė. Greičiausiai mano mergiotė bus pa- 
kišusi jam tą mintį, bet jo ir nereikėjo įkalbinėti. Tai- 
gi jųdviejų prižiūrimas brolis Džonas dieną ar dvi pa- 
togiai sau pasivartys. Galite dėl jo nesijaudinti. 

— Aš ir nesijaudinu, - atsakė Kedfaelis. - Vadinasi, 
Kajus ir raktą turi? 

— Žinoma. Be to, kadangi princas Ovenas išvykęs 
į pietus, — bent aš taip girdėjau, — vargu ar šerifas ar- 
ba antstolis skubės joti į Gvizeriną dėl tokio nereikš- 
mingo nusižengimo, kaip nepaklusnumas vyresnia- 
jam. — Benedas sunkiai atsiduso, laikydamas prie lūpų 
ragą, šįkart pripiltą raudono naminio vyno. - Man tik 
nesmagu, kad atkreipiau dėmesį į tas mėlynas plunks- 
nas, ir dar prie merginos. Bet kas nors vis tiek būtų 
pasakęs. O dabar, kai liko vien su globėju, dėde Mo- 


risu, Šaneda veikiausiai būtų sutvarkiusi viską savaip. 

Ji lengvai vynioja jį ant piršto, jis nesugebėtų jai pa- 
sipriešinti. Tačiau aš vis galvoju, juk iš tikrųjų nerasi 
tokio kvailio, kuris paliktų savo žymę prie lavono, kad 
visi pamatytų. Nebent būtų kažko išsigandęs ir pabė- 
gęs. Bet reikėjo tik nurėžti kraštelį, o argi tai ilgai 
truktų, jei turi peilį? Tiesiog nesuprantu. Visgi galėjo 
taip būti! 

Tačiau matydamas Benedą tokį niūrų, Kedfaelis nu- 
manė, jog dar kažkas graužia jam širdį. Ko gero, jis pats 
abejojo, ar neprašneko todėl, kad vylėsi, kai nebebus 
pagrindinio varžovo, kaip nors priartėti prie Šanedos. 
Benedas liūdnai papurtė galvą: 

— Apsidžiaugiau, kai jam pavyko ištrūkti, bet būčiau 
patenkintas, jeigu jis po viso šio sąmyšio grįžtų į Češy- 
rą. Tačiau vis tiek sunku patikėti, kad jis - žudikas. 

— Jei norite, galime kartu apie tai pamąstyti, — pa- 
siūlė Kedfaelis, - nes jūs geriau už mane pažįstate šių 
kraštų žmones. Pirmiausia prisiminkime merginos įta- 
rimą, išsakytą tiesiai priorui Robertui į akis. Juk dau- 
gelis taip mano, nors garsiai ir nekalba. Mes atvyksta- 
me ir imame ginčytis, daugiausia su šiuo lordu, - da- 
bar nesvarbu, kas teisus, — jis yra vienintelė kliūtis 
mūsų kelyje, ir staiga jis randamas negyvas, nužudytas. 
Savaime suprantama, kai kurie rodo pirštu į mus, vi- 
sus vienuolius. 

— Šventvagystė būtų net pagalvoti, kad garbingieji 
broliai galėjo šitaip pasielgti, - priblokštas tarė Benedas. 

— Karaliai ir abatai taip pat yra Žmonės, jie irgi 
kartais pasiduoda pagundai. Taigi ką žinome apie 
mus, jei atsižvelgtume į šios dienos įvykius? Visi šeši 

buvome kartu, ar bent jau netoliese, kol baigėsi mi- 
šios. Paskui prioras Robertas, brolis Ričardas ir aš sė- 
dėjome su tėvu Hiuju, iš pradžių sode, o kai ėmė ly- 
ti, suėjome į vidų — buvo likęs pusvalandis iki vidur- 
dienio. Nė vienas iš mūsų keturių negalėjo tuo metu 
atsidurti miške. Brolis Džonas irgi sukinėjosi čia pat, 
tvarkė kunigo ūkį - Marareda, kaip ir mes, gali tai pa- 
liudyti. Vienintelis, atsiskyręs nuo kitų, kol vėliau visi 
drauge ėjome į bažnyčią mišparų ir ieškoti Rišarto, 
buvo brolis Ričardas, kuris tikėjosi sutikti lordą pake- 
liui ar bent ką nors sužinoti: jis užtruko gal pusantros 
valandos ir grįžo tuščiomis. Taigi buvo praslinkusi ko- 
kia valanda po vidurdienio, kai jis išėjo, beje, į miš- 
ką, ir sakosi su niekuo nešnekėjęs, tik grįždamas pa- 
klausinėjęs apie Rišartą prie Kedvalono vartų, o tada 
turėjo būti beveik puse trijų. Reikės pakalbėti su var- 
tininku, ar jis gali tai patvirtinti. Vadinasi, liko dar du 
vienuoliai, bet apie juos irgi kai ką žinome. Brolis 
Džeromas ir brolis Kolumbanas buvo išsiųsti į švento- 
sios Vinifredos koplyčią, kad abu ten budėtų ir mels- 
tųsi už taikų susitarimą. Visi matėme, kaip jie drauge 
išėjo, taigi tuo metu, kai Rišartas įsuko į miško taką, 
jie jau turėjo klūpoti koplyčioje. Ten jie ir buvo, kol 
tėvo Hiujo pasiuntinys nuėjo jų pakviesti. Abu gali 
laiduoti vienas už kitą. 

— Taip aš ir sakiau, — visiškai įtikintas, tarė Bene- 
das. - Šventieji broliai juk nežudo. 

— Bičiuli, —- nuoširdžiai paprieštaravo Kedfaelis, — 
tarp pasauliečių yra tiek pat šventų žmonių, kiek ir 
vienuolynuose, be to, nenusižengdamas tiesai pasaky- 

siu, kad žmonės, garbinantys kitą Dievą, nė kiek ne 
blogesni už daugumą krikščionių. Šventojoje Žemėje 
pažinojau keletą saracėnų, kuriais pasitikėjau labiau 
negu kryžiuočiais; tie garbingi, kilnūs ir mandagūs vy- 
rai niekada nebūtų ginčijęsi ar stumdęsi dėl vietos ar- 
ba dėl pirkėjų, kaip darė kai kurie mūsų sąjunginin- 
kai. Vertinkite kiekvieną pagal tai, kaip jis elgiasi, nes 
visi esame vienodi po savo abitais, puošniais drabu- 
žiais ar skarmalais. Kai kurie gal iš prigimties gražes- 
ni, kiti geriau aprūpinti, bet visi sutverti pagal tą pa- 
tį pavyzdį. Tačiau pakaks apie tai. Mano supratimu, 
tik vienas iš mūsų, brolis Ričardas, galėjo būti kažkur 
netoliese, kai žuvo Rišartas, bet kaip tik jis mažiausiai 
panašus į žmogžudį. Taigi dabar privalome pagalvoti, 
ar to nepadarė kas nors kitas, kuriam šventoji Vinif- 
reda tapo puikia priedanga. Ar Rišartas turėjo Gvize- 
rine priešų? Tokių, kurie gal niekada ir nebūtų pakė- 
lę prieš jį rankos, jei mes nebūtume visko sujaukę ir 
šitaip jų sugundę? 

Benedas susikaupęs kurį laiką galvojo, įbedęs akis į 
ragą Su vynu: | 

— Nemanau, kad kur nors apskritai būtų žmogus, 
kuriam niekas nelinkėtų blogo, tačiau juk yra didelis 
skirtumas tarp tokio nedraugiškumo ir žmogžudystės. 
Kadaise netgi tevas Hiujis ginčijosi su Rišartu dėl žemės 
lopinėlio, ir abu buvo gerokai supykę, bet paskui kai- 
mynai padėjo jiems viską išsiaiškinti, ir daugiau jie dėl 
to nebesibarė. Buvo ir ieškinių teisme — ar esate girdė- 
jęs apie nors vieną Velso žemvaldį, kuriam nė karto ne- 
teko bylinėtis? Teisėsi su Rizu iš Sinano dėl neaiškios 

ribos, vėliau dėl kažkokių nuklydusių gyvulių. Nieko 
tokio, dėl ko liktų nesantaika. Mes mėgstame bylinėtis 
teisme. Tačiau teisingai pasakėte, kad jūsų atvykimas 
čia sukėlė sumaištį, todėl per keletą mylių aplinkui vi- 
si žinojo, kad Rišartas vidurdienį turi pietauti tėvo Hiu- 
jo klebonijoje. Sunku numanyti, kam galėjo šauti į gal- 
vą mintis tykoti jo pakeliui. 

Nieko toliau jie ir nesumąstė. Įtariamųjų galėjo būti 
daug - pakankamai daug, kad tarp jų pakliūtų ir Enge- 
lardas, nors Kedfaelis nė kiek neabejojo, jog vaikinas 
niekada taip nepadarytų. Galima buvo įtarti net kaimy- 
nus, tokius kaip Kedvalonai, ir visus kaimo valstiečius, 
ir dvaro tarnus. | 

„Tik, žinoma, ne tą keistą jaunuolį, - galvojo brolis 
Kedfaelis, per žalią, kvapnią tamsą žingsniuodamas į 
Hiujo pastogę virš tvarto, — kuris Rišartui labai patiko 
ir nuo vaikystės kaip sūnus nuolatos būdavo jo namuo- 
se. Ne tą jaunuolį, kuris apie Engelardą ir apie save pa- 
sakė, jog žmogus kartais gali nusižengti prigimčiai var- 
dan meilės, o paskui — tikriausiai irgi vardan meilės — 
leido Engelardui pabėgti, - Kedfaelis pats tai matė. — Ir 
dabar tas jaunuolis visaip vengia Šanedos dėkingumo 
bei prisirišimo — arba todėl, kad tai ne meilė, o jam iš 
jos reikia tik meilės, arba del kažin kokios kitos priežas- 
ties. Kai jis tada tylėdamas staiga metėsi į mišką, atro- 
dė taip, tarsi jį persekiotų piktoji dvasia. Bet juk ne ta 
dvasia? Tai anaiptol nebuvo jam naudinga, nes kai žu- 
vo Rišartas, jis neteko ištikimiausio sąjungininko, kan- 
triai laukusio ir kasdien raginusio, kad duktė pagaliau 
ištekėtų už jai parinkto vyro. Ne, kad ir kaip žiūrėsi, 

Peredijus vis tiek kažkoks paslaptingas, galintis išmuš- 
ti iš vėžių 


Tėvas Hiujis tąnakt taip ir negrįžo iš Rišarto dvaro. 
Brolis Kedfaelis vienas nakvojo pastogėje ir, laiku pri- 
siminęs, jog niekas neparuoš pusryčių, nes brolis Džo- 
nas užrakintas Šanedos arklidėje, atsikėlė anksti pats to 
padaryti, o paskui nuėjo prie Benedo aptvaro pažiūrė- 
ti žirgų, kurie irgi buvo palikti be arklininko. 

Pasivaikščioti bei padirbėti gaiviame ryto ore jam at- 
rodė maloniau, negu sėdėti užsidariusiam su prioru Ro- 
bertu, bet jis privalėjo grįžti ir dalyvauti bendrame rei- 
kalų aptarime, kuriuos prioras buvo įsakęs rengti kas- 
dien, kaip namuose, nors jie čia beveik neturėjo ko 
aptarinėti. 

Taigi jie susirinko sodelyje, visi penki, ir prioras Ro- 
bertas kaip visada oriai viskam vadovavo. Brolis Ričar- 
das perskaitė tos ir rytojaus dienos šventųjų vardus. 
Lanksti ir ištverminga brolio Džeromo asmenybė pasi- 
rodė įprastiniu palaižūniškai nuolankiu pavidalu ir el- 
gėsi atitinkamai. Bet brolis Kedfaelis atkreipė dėmesį į 
keistą brolio Kolumbano išsiblaškymą bei nerimą ir tar- 
si šydu aptrauktas mėlynas akis. Prie atletiško kūno su- 
dėjimo bei dailios, valdingos galvos visai netinkanti ro- 
mi, pamaldi veido išraiška ir elgsena visuomet suglu- 
mindavo kiekvieną, kas tik jį pamatydavo, tačiau tą rytą 
tiesiog skaudu buvo žiūrėti, kaip jį drasko vidinės kan- 
čios dėl kažkokių tikrų ar įsivaizduojamų nuodėmių. 
Brolis Kedfaelis atsiduso, manydamas, jog vargšą tuoj 
ištiks dar vienas nuomario priepuolis, panašus į tą, dėl 

kurio jie leidosi į kelionę. Kas galėjo nuspėti, ką šis ne- 
susivaldantis pusiau pamišėlis, pusiau šventasis iškrės po 
akimirkos? 

— Čia mes turime tik vieną užduotį, - tvirtu balsu 
tarė prioras Robertas, — ir deramai ją atliksime. Keti- 
nu dar ryžtingiau ginti mūsų teisę iškasti šventosios 
palaikus ir išsivežti juos į Šrusberį. Tačiau reikia pri- 
pažinti, kad iki šiol mums nepavyko įtikinti čionykš- 
čių žmonių. Vakar nuoširdžiai tikėjausi dėl visko su- 
sitarti. Mes pagarbiai ruošėmės, todėl nusipelnėme 
sėkmės... 

Staiga jo kalbą pertraukė garsus brolio Kolumbano 
kūkčiojimas, ir visų žvilgsniai nukrypo į vaikiną. Dre- 
bėdamas jis nuolankiai atsistojo nuo suolo, sudėjo ran- 
kas ir nudelbė akis prieš Robertą. 

— Tėve priore, deja, m2ea culpa!2. Aš dėl to kaltas! Pa- 
sielgiau nedorai, noriu išpažinti nuodėmę. Atėjau čia, 
pasiryžęs apvalyti savo sielą ir paprašyti bausmės, nes 
dėl mano paklydimo mus užgriuvo šios nelaimės. Ar 
galiu kalbėti? 

„Žinojau, kad netrukus kažkas atsitiks, — pasibjaurė- 
jęs ir jau niekuo nesistebėdamas galvojo Kedfaelis. — 
Gerai, kad šįkart bent nesiraičioja ant žemės ir nekan- 
džioja žolės!“ 

— Kalbekite, - gana maloniai paragino prioras. - Jūs 
niekada nemėginate išsisukti nuo bausmės, todėl nema- 
nau, kad jums reikėtų bijoti per griežto mūsų nuosp- 
rendžio. Paprastai pats sau būnate rūsčiausias teisėjas. — 


2Mano kaltė! (/ot.) 

Prioras sakė tiesą, tačiau tai irgi buvo neblogas būdas 
užbėgti už akių ir išvengti kitų pasmerkimo. 

Brolis Kolumbanas atsiklaupė ant sužėlusios sodo 
velėnos. Ir atrodė labai gražiai, aristokratiškai — tai pri- 
pažino net Kedfaelis, vėl su nuostaba ir susižavėjimu 
žvelgdamas į lankstų, tvirtą jaunuolio kūną bei grakš- 
čius judesius. 

— Tėve, vakar pasiuntėte mane ir brolį Džeromą, 
kad budėtume koplyčioje, nuoširdžiai melsdamiesi už 
laimingą pabaigą, draugišką ir taikų susitarimą. Tėve, 
mudu buvome ten laiku, mano manymu, dar prieš vie- 
nuoliktą, pavalgę įėjome į vidų ir suklaupėme į savo 
vietas, nes ten yra klauptai, o altorius —- švarus, gerai 
prižiūrimas. O, tėve, aš tikrai norėjau budėti, bet ma- 
no kūnas buvo silpnas. Vos pusvalandį klūpomis pasi- 
meldęs, užsikniaubiau ant rankų ir užsnūdau — dabar 
man del to labai gėda. Manęs, žinoma, nepateisina tai, 
kad miegojau prastai ir grįžęs daug mąsčiau. Maldos tu- 
rėtų nuraminti ir apvalyti sielą. Aš miegojau, ir dėl to 
mums nepasisekė. Tikriausiai prasnaudžiau visą popie- 
tę, nes prasimerkęs pamačiau brolį Džeromą, purtantį 
mane už peties ir sakanų, kad atėjo pasiuntinys mūsų 
pakviesti. 

Jis sulaikė kvėpavimą, ir sopulinga ašara nuriedėjo 
jam per skruostą, apsukusi ratą aplink ryškų normaniš- 
ką skruostikaulį. 

— O, nežiūrėkite šnairai į brolį Džeromą, nes jis, be 
abejo, nežinojo, kad aš miegu, ir negalima jo kaltinti 
už tai, kad nepastebėjo ir nepranešė apie mano nuo- 
dėmę. Pabudau iš karto, kai jis mane palietė, atsisto- 

jau ir išėjau paskui jį. Jis buvo įsitikinęs, jog mel- 
džiausi taip pat nuoširdžiai kaip jis, ir neįtarė nieko 
blogo. 

Iki tol niekas nė neketino šnairai žiūrėti į brolį Dže- 
romą, bet Kedfaelis, matyt, buvo nuovokiausias ir bud- 
riausias, todėl jis vienintelis pastebėjo, kaip staiga kažin 
koks negeras nujautimas šmėstelėjo paprastai ramiame 
brolio Džeromo veide, nors po akimirkos jis vėl atro- 
dė patenkintas savimi. Džeromas nežinojo, kokiu tyri- 
nėjimu užsiėmęs Kedfaelis, kitaip nebūtų greitai nusira- 
minęs. Nes brolis Kolumbanas, kuris galvojo tik apie 
save, kuo nekalčiausiai ką tik buvo paneigęs įsitikinimą, 
jog Džeromas praėjusį vidurdienį bei popietę praleido 
klūpodamas šventosios Vinifredos koplyčioje ir melsda- 
masis už laimingą pabaigą. Paaiškėjo, kad vienintelis jo 
laiduotojas visą tą laiką kietai miegojo. Taigi Džeromas 
galėjo nepastebimai išslinkti bet kur. 

— Sūnau, - atlaidžiai tarė prioras Robertas, kaip nie- 
kada nebūtų kalbėjęs su broliu Džonu, - jūsų nusižen- 
gimas labai žmogiškas, iš prigimties visi esame silpni. Ir 
jūs jau išpirkote šią nuodėmę, gindamas savo brolį. Ko- 
dėl vakar mums to nepasakėte? 

— Tėve, kaip aš galėjau? Nebuvo progos, kol sužino- 
jome apie Rišarto mirtį. O vėliau, kai pasijutome tokie 
prislėgti, nedrįsau užkrauti jums dar didesnės naštos. 
Nusprendžiau pasakyti per šį aptarimą — juk tai tinka- 
miausias laikas nusidėjusiems broliams prašyti bausmės 
ir deramai nusižeminti. Kaip aš nusižeminu, nes nesu 
vertas gyvenimo, kurį pasirinkau. Paskelbkite man 
nuosprendį, aš trokštu bausmės už šią nuodėmę. 

Prioras, nepraradęs kantrybės ir nuginkluotas tokio 
pamaldaus nuolankumo bei kaltės suvokimo, jau buvo 
bepraveriąs burną, ketindamas skirti bausmę, kai staiga 
jų dėmesį išblaškė medinio sodo vartelių skląsčio trink- 
telėjimas, ir visi pamatė per žolę ateinantį tėvą Hiujį. Jo 
barzda ir plaukai atrodė susivėlę dar labiau negu visuo- 
met, akys užtinusios ir pavargusios po bemiegės nakties, 
bet veidas ryžtingas, ramus. 

— Tėve priore, - tarė Hiujis, sustojęs priešais juos, — 
aš ką tik pasitariau su Kedvalonu, Rizu, Morisu ir ki- 
tais turtingais parapijos žmonėmis. Pasitaikė gera pro- 
ga, nors labai gaila, kad būtent tokiomis aplinkybėmis. 
Jie visi atėjo į Rišarto šermenis. Visi jau žinojo, kaip jis 
krito ir kad toks likimas buvo jam išpranašautas... 

— Saugok Dieve, - paskubomis įsiterpė prioras Ro- 
bertas, — aš juk nenorėjau niekieno mirties. Sakiau, kad 
šventoji Vinifreda kada nors atkeršys tam, kuris jai 
trukdo ir nepaiso jos valios. Nė žodžio neištariau apie 
žmogžudystę. 

— Bet kai jis jau buvo negyvas, juk sakėte, jog tai 
šventosios kerštas. Visi tai girdėjo, ir dauguma patikė- 
jo. Todel pasinaudojau proga dar kartą su jais apie tai 
pasišnekėti. Jie nenori daryti nieko, kas būtų prieš Die- 
vo valią, nenori įžeisti nei benediktinų ordino, nei Šrus- 
berio abatijos. Jie nemano, kad po visko, kas atsitiko, 
būtų teisinga ar išmintinga užtraukti pavojų Gvizerino 
vyrams, moterims ir vaikams. Taigi, tėve priore, esu 
įgaliotas jums pasakyti, kad jie nebesipriešins jūsų ke- 
tinimams. Galite pasiimti šventosios Vinifredos pa- 
laikus. 

Prioras Robertas, apimtas pergalingo džiaugsmo, giliai 
įkvėpė, ir tuoj pat jam galutinai praėjo noras skirti baus- 
mę, netgi pačią švelniausią, nusižengusiam broliui. Tai 
buvo viskas, ko jis tikėjosi. Tebeklūpintis brolis Kolum- 
banas pakėlė spindinčias akis į dangų, iš dėkingumo su- 
nėrė rankas ir atrodė taip, tarsi pats būtų pelnęs tą ma- 
lonę, nuoširdžia atgaila atitaisęs nuodėmės padarytą žalą. 
Brolis Džeromas, taip pat norėdamas priorui bei kunigui 
parodyti, koks yra pamaldus, iškėlė rankas ir lotyniškai 
emė šlovinti Dievą bei šventuosius. 

— Esu įsitikinęs, — kilniaširdiškai tarė prioras Rober- 
tas, - kad Gvizerino žmonės nenorėjo nieko įžeisti, o 
dabar pasielgė išmintingai ir teisingai. Džiaugiuosi dėl 
jų ir dėl savo abatijos, nes galėsime atlikti šią užduotį 
ir iškeliauti, draugiškai su visais atsisveikinę. Ir esame 
labai dėkingi jums, tėve Hiuji, kad padėjote laimingai 
visa tai užbaigti. Padarėte gerą darbą savo parapijai ir 
savo žmonėms. 

— Turiu jums pasakyti, — sąžiningai paaiškino Hiu- 
jis, - kad jie anaiptol nesidžiaugia, praradę šventąją. Bet 
nė vienas jums netrukdys. Jei pageidaujate, šiandien pat 
nuvesime jus prie kapavietės. 

— Po mišių surengsime iškilmingą procesiją, — atsa- 
kė prioras. Dabar, kai pasiekė savo tikslą, griežtas jo 
veidas atrodė neįprastai pagyvėjęs. — Ir neprisiliesime 
prie maisto tol, kol galėsime atsiklaupti priešais švento- 
sios Vinifredos altorių ir jai padėkoti. — Staiga jis paste- 
bėjo brolį Kolumbaną, kantriai tebeklūpintį, su šuniš- 
ka ištikimybe žiūrintį į šeimininką ir laukiantį, kada 
bus atkreiptas dėmesys į jo nuodėmę. Iš pradžių Rober- 

tas tarsi nustebo — ko gero, jis apskritai buvo jaunuolį 
pamiršęs. — Stokitės, broli, ir nenusiminkite, nes juk 
matote, kad jums atleista. Neatimsiu iš jūsų malonumo 
aplankyti šventąją mergelę ir ją pagerbti. 

— O bausmė už nuodėmę? — atkakliai reikalavo ne- 
pataisomas atgailautojas. Nuolankusis brolis Kolumba- 
nas taip lengvai nenusileisdavo. 

— Bausmei perimsite brolio Džono pareigas — patar- 
nausite savo broliams ir prižiūrėsite gyvulius, kol grįši- 
me namo. Bet būtinai dalyvausite šios dienos iškilmė- 
se, kartu su kitais nešite relikvijų skrynią, kurioje ilsė- 
sis šventosios kaulai. Nusinešime ją ten ir padėsime 
priešais altorių. Tegu mergelė parodo, jog pritaria kiek- 
vienam mūsų žingsniui, kad visi tai matytų. 

— Ar šiandien ir iškasite? — paklausė nuvargęs tėvas 
Hiujis. Be abejo, jis norėjo, kad visa tai greičiau baig- 
tųsi ir būtų pamiršta, norėjo jais atsikratyti, kad Gvize- 
rinas vėl galėtų užsiimti nuo seno įprastais reikalais, 
nors ir be vieno gero žmogaus. 

— Ne, - pagalvojęs atsakė prioras. - Noriu prieš 
kiekvieną etapą visiems parodyti, jog veikiame ne savo 
valia, jog anksčiau sakėme tiesą ir šiam žygiui mus tik- 
rai įkvėpė pati šventoji Vinifreda. Nusprendžiau, jog 
pirmiausia tris naktis budėsime koplyčioje ir melsimės 
priešais altorių, tik paskui pakelsime velėną, - kad nie- 
kas neabejotų, jog elgiamės teisingai ir su Dievo palai- 
minimu. Iš viso esame šeši, jeigu jūs prisidėsite prie 
mūsų, tėve Hiuji. Po du visą naktų budėsime koplyčioje 
ir melsimės, kad Dievas parodytų teisingą kelią. 

Jie pasiėmė sidabru inkrustuotą karstą, kurį, aklo tikėji- 
mo skatinami, buvo atsigabenę iš Šrusberio, iškilmingai 
nusinešė jį per mišką, pro Kedvalono sodybą, pasirinkę 
taką labiau į dešinę, kad aplenktų Rišarto mirties vietą, 
ir galiausiai priėjo nedidelę aikštelę ant kalvos šlaito, iš 
trijų pusių apsuptą aukštų, tankių gudobelių, kaip tik 
pražydusių sniego baltumo žiedais. Koplyčia buvo medi- 
nė, pajuodusi nuo senumo, viduje ankšta ir tamsi, su 
mažyčiu bokšteliu be varpo, pasvirusiu virš durų. Seno- 
sios kapinės aplink ją, užžėlusios gervuogėmis bei aukš- 
tomis žolėmis, atrodė kaip išskleistas banguotas žalias si- 
jonas. Kol jie čia atėjo, iš paskos tylomis jau sekė nemaža 
ir vis didėjanti smalsių, nuolankių, pavargusių kaimiečių 
minia. Sunku buvo suprasti, ar jie tebėra priešiškai nu- 
siteikę. Žiūrėjo išsproginę akis, atidžiai, nekeisdami vei- 
do išraiškos, pasiryžę nieko nepražiopsoti ir neišsiduoti. 

Prie įlinkusių medinių vartelių, vis dar kabančių toje 
vietoje, kur baigėsi takas, prioras Robertas stabtelėjo ir 
plačiais, iškilmingais judesiais peržegnojo orą. 

— Palaukite čia! — tarė, kai Hiujis jau norėjo vesti jį 
toliau. - Pažiūrėkime, ar maldos parodys kelią mano 
kojoms, nes aš meldžiausi. Neveskite manęs prie šven- 
tosios kapo. Aš pats jus ten nuvesiu, jeigu ji man padės. 

Jie klusniai sustojo ir žiūrėjo, kaip aukšta jo figūra 
tolygiais žingsniais juda į priekį, tarsi jis būtų apgraibo- 
mis ieškojęs kelio, abito padurkais braukdamas per su- 
siraizgiusias piktžoles bei gėles. Nedvejodamas ir nesku- 
bėdamas, Robertas priėjo prie nedidelio apžėlusio kau- 
burėlio, supilto lygiagrečiai su rytine koplyčios siena, ir 
atsiklaupė priešais jį. 

— Šventoji Vinifreda palaidota čia, — tarė. 

Kedfaelis vien apie tai ir galvojo, po pietų per mišką ei- 
damas į Rišarto dvarą. Galėjai tikėtis, kad prioras Ro- 
bertas padarys įspūdį, tačiau tą mažytį stebuklą jis pa- 
demonstravo tiesiog meistriškai. Sunku buvo pamiršti, 
kaip iš pradžių Gvizerino žmonės nuščiuvo, o paskui 
staiga suošė iš nuostabos, apimti pagarbios baimės. Tik- 
riausiai jau kiekvieną tolimiausią parapijos trobelę, kiek- 
vieną vargingiausią laisvųjų valstiečių ūkį buvo pasieku- 
si Žinia apie tą įvykį. Šrusberio vienuoliai įrodė, jog sa- 
kė tiesą. Šventoji paėmė jų priorą už rankos ir privedė 
prie savo kapo. Ne, tas žmogus niekada anksčiau ten 
nebuvo, ir kapas niekaip nebuvo pažymėtas — niekas ne- 
mėgino pavėluotai nukapoti gervuogių, ar panašiai. Ka- 
pas atrodė kaip visada, bet prioras vis tiek surado jį 
tarp daugybės kitų. 

Nebuvo prasmės įsiaudrinusiems žmonėms sakyti, 
kad gal pats prioras Robertas anksčiau ir nesilankė kop- 
lyčioje, tačiau broliai Džeromas ir Kolumbanas, ištiki- 
„miausi jo šalininkai, iš vakaro tikrai ten buvo, juos ly- 
dėjo tas berniukas, Edvinas, ir vienas iš jų, be abejo, 
vaiko paklausė, kur guli mergelė, kurios ieškodami jie 
sukorė šitokį kelią. 

O dabar, pergalingai įrodęs savo užmačių teisėtumą, 
Robertas paskelbė lauksiąs tris dienas bei naktis, per ku- 
rias, matyt, turės įvykti dar bent vienas panašus stebuk- 
las, kad patvirtintų jo pranašumą. Labai drąsus žingsnis, 
bet Robertas visada buvo drąsus ir išradingas — toks gali 
iš anksto pažadėti daugiau stebuklų, net rizikuodamas 
priešingu atveju pralaimėti. Jis pasiryžęs iš Gvizerino iš- 
vykti su tuo, dėl ko atkeliavo, ir atsisveikinti jei ne vi- 
sai susitaikinęs su kaimiečiais, tai bent jau ilgam juos 

įbauginęs. Jis nespruks, pasičiupęs kaulus, tarsi bijotų, 
kad jam kas nors sukliudys. 

„Bet jis negalėjo nužudyti Rišarto, - neabejojo Ked- 
faelis. — Tai aš tikrai žinau. Ar būtų drįsęs pavesti tai 
padaryti kitam?“ — Jis sąžiningai apsvarstė šią galimybę 
ir ją atmetė. Robertas jį nervino, Kedfaelis jo nemėgo, 
bet savaip ir žavėjosi. Jei būtų buvęs toks jaunas kaip 
brolis Džonas, būtų juo bjaurėjęsis, bet Kedfaelis buvo 
senas, patyręs ir jau daug pakantesnis. 

Jis priėjo prie Rišarto sargo namo — tai buvo pinu- 
čių lūšna, kampe atremta į statinių tvorą. Žmogelis, 1iŠ- 
vakarėse jį matęs, atpažino ir įleido pro vartus. Kajus 
šypsodamas atskubėjo iš kito kiemo galo jo pasitikti. 
Visos šypsenos dabar čia buvo liūdnos, tarsi suvaržytos, 
bet švystelėjo ir išdykėliška kibirkštelė: 

— Atėjote išlaisvinti savo draugo? — paklausė Kajus. — 
Vargu ar jis jums padėkos — patogiai sau guli, penimas 
kaip gaidys prieš peštynes, ir apie antstolį kol kas nėra 
jokių žinių. J tikrai nieko nesakė, dėl to galite neabe- 
joti, o tėvas Hiujis, matyt, irgi neskuba. Taigi turėsime 
dar bent porą dienų, nebent jūsų prioras įsikištų, kur 
jam nedera. Jeigu jis taip ir padarytų, yra vaikinų, ku- 
rie mums praneštų, nespėjus raiteliui prijoti prie vartų. 
Bręlis Džonas pakliuvo į geras rankas. 

Taip šnekėjo Engelardo porininkas - žmogus, kuris 
puikiai jį pažinojo, kaip ir visi kiti šiame ūkyje. Buvo 
aišku, kad brolis Džonas gražiai sutaria su savo sargu, 
ir Kajus labiau stengiasi apsaugoti jį nuo grėsmingo pa- 
saulio, negu neleisti jam netikėtai pabėgti. Jei rakto iš 
tikrųjų prireiktų, jis būtų panaudotas. 

— Ir patys pasisaugokite, — tarė Kedfaelis, nors nebu- 
vo labai susirūpinęs. Jie juk žinojo, ką daro. - Gal jū- 
sų princas šį tą supranta apie įstatymus ir nenori pyk- 
tis su benediktinais pasienyje. 

— Nesijaudinkite! Dėl to, kad kalinys pabėgo, kartais 
niekas nebūna kaltas. Visi persekioja, bet nė vienas ne- 
sugauna. Argi jūs pats kada nors uoliai neieškojote vi- 
sai netinkamose vietose to, ko nenorėjote surasti? 

— Daugiau nieko nešnekėkite, - perspėjo Kedfaelis, — 
arba turėsiu užsikimšti ausis. Ir pasakykite tam vaikinui, 
kad apie jį net neklausinėjau, nes žinau, jog tai nebū- 
tina. 

— Gal norite su juo paplepėti? — kilniaširdiškai pa- 
siūlė Kajus. — Jis įkurdintas štai ten, nedidelėje jaukio- 
je arklidėje, švarioje ir tuščioje, ir tikrai dosniai maiti- 
namas, sakau jums! 

— Nieko man nesakykite, nes mane gali klausinėti, — 
tarė Kedfaelis. - Kartais naudinga nematyti ir negirdė- 
ti. Vėliau mielai su jumis dar pašnekėsiu, bet dabar tu- 
riu užeiti pas 74. Reikia kai ką aptarti. | 

Šaneda sėdėjo ne menėje, o viename užuolaida ati- 
tvertame jos gale, tarsi atskirame Rišarto kambarėlyje. 
Rišartas čia galėjo niekieno netrukdomas pabūti su duk- 
terimi — išsitiesęs, sustingęs jis gulėjo ant kailiais ap- 
dangstyto paaukštinimo, užklotas balta linine paklode. 
Mergina rymojo šalia, labai oficialiai apsirengusi, labai 
nusiminusi, asketiškai supintus plaukus apsukusi aplink 
galvą. Ji atrodė vyresnė ir aukštesnė, tapusi dvaro šeimi- 
ninke. Tačiau atsistojusi pasitikti brolio Kedfaelio, nu- 
sišypsojo nuoširdžiai, liūdnai ir nekantriai kaip vaikas, 
pagaliau sulaukęs pagalbos ir patarimo. 

— Laukiau jūsų anksčiau. Bet nesvarbu - džiaugiuosi, 
kad esate čia. Palikau jums jo drabužius. Net nesulanks- 
čiau jų; kitaip drėgmė būtų pasklidusi vienodai, o da- 
bar, nors gal jie truputį pradžiūvo, vis tiek pajusite skir- 
tumą. — Ji atnešė kelnes, tuniką bei marškinius, o jis 
ėmė po vieną ir atidžiai pirštais braukė per audinį. — 
Matau, — tarė ji, - kad jau žinojote, kur čiupinėti. 

Rišarto kelnės, kurias šiek tiek turėjo dengti tuni- 
ka, tebebuvo drėgnos ties užpakaline šlaunų bei blauz- 
dų dalimi, o iš priekio sausos, nors drėgmė jau paskli- 
dusi aplinkui ir sausas telikęs tik siauras ruoželis. Tu- 
nikos nugara buvo drėgna iki pat apsiuvo; per visą 
pečių plotį išsiplėtusi tamsi dėmė atrodė lyg išskleisti 
sparnai, o krūtinė aplink strėlės padarytą iš kraštų pa- 
juodusią skylę - visiškai sausa. Marškiniai irgi buvo 
sudrėkę tose pačiose vietose, tik ne taip aiškiai. Prie- 
kinės rankovių pusės buvo sausos, o užpakalinės — šla- 
pios. Toje vietoje, kur nugaroje žiojėjo žaizda, marš- 
kiniai bei tunika buvo sumirkę nuo kraujo, dabar jau 
džiūstančio ir sukrešėjusio. 

— Ar prisimenate, - paklausė Kedfaelis, - kaip jis gu- 
lėjo, kai jį radome? 

— Nepamiršiu visą gyvenimą, — atsakė Šaneda. - Nu- 
gara iki juosmens buvo prispausta prie žemės, bet de- 
šinė šlaunis panirusi į žolę, kojos pariestos ir kairė už- 
mesta ant dešinės, tarytum... - Suraukusi antakius, ji 
akimirką pagalvojo, į ką jai panašus tas vaizdas, ir staiga 
suvokė: —- Tarytum žmogus iš pradžių būtų gulėjęs vei- 
du žemyn, paskui per miegus kilstelėjęs, persivertęs ant 
nugaros ir tuoj pat vėl įmigęs. 

— Arba, - pasakė Kedfaelis, - kas nors jį, gulintį vei- 
du žemyn, būtų paėmęs už kairio peties ir atvertęs ant 
nugaros. Kai jis buvo tikrai kietai įmigęs! 

Šaneda žiūrėjo į jį neatitraukdama įdubusių ir tam- 
sių kaip žaizdos akių. 

— Pasakykite man viską, ką apie tai manote. Aš tu- 
riu žinoti. Privalau. 

— Pirmiausia, — tarė brolis Kedfaelis, - siūlyčiau at- 
kreipti dėmesį į vietą, kur tai atsitiko. Ankštas plotelis 
tankmėje, aplink daugybė krūmų, kuriuose galima pa- 
sislėpti, bet nė į vieną pusę nebūtų ir penkiasdešimties 
jardų atviro lauko. Argi lankininkas rinktųsi tokią aikš- 
telę? Manau, kad ne. Netgi jei ketintų palikti kūną miš- 
ke, kur dar keletą valandų jo niekas neaptiktų, vis tiek 
tikriausiai susirastų šimtus patogesnių vietų. Patyrusiam 
lankininkui nebūtina arti prieiti prie to, į kurį šauna, 
jam reikia erdvės, kad pakankamai ilgai matytų auką ir 
gerai nusitaikytų. 

— Taip, — pritarė Šaneda. — Netgi jei manytume, kad 
jis galėtų ką nors nužudyti, vis tiek turėtume Engelar- 
dą atmesti. 

— Ne tik Engelardą - bet kurį gerą lankininką, o jei- 
gu tai padaryti mėgintų koks nors prastas šaulys, ku- 
riam reikia taip arti prieiti, tai vargu ar jam apskritai 
pavyktų. Man nepatinka ši strėlė, ji čia lyg ne vietoje, 
bet yra. Tikslas aiškus - apkaltinti Engelardą. Tačiau 
negaliu atsikratyti minties, kad tas tikslas ne vieninte- 
lis, yra ir kažkoks kitas. 

— Nužudyti! - nesirverdama iš pykčio, pasakė Ša- 
neda. 

— Net ir dėl to aš abejoju, nors gal atrodo keista. 
Pažiūrėkite, kokiu kampu ji smigo ir išlindo. O krau- 
jo daugiausia ties nugara — ne ten, kur pataikė strėlė. 
Dar prisiminkite, ką matėme, čiupinėdami drabužius; 
visa nugara šlapia, nors jis ant jos gulėjo. Ir kaip pati 
sakėte, jis atrodė tarytum žmogus, gulėjęs veidu žemyn 
ir paskui persivertęs. Be to, dar šį tą pastebėjau, kai va- 
kar klūpojau šalia jo. Po juo žolė buvo šlapia. Tačiau 
palei dešinį šoną, nuo peties iki klubo, per visą kūno 
plotį ji buvo sausutėlė. Vakar iš ryto lijo smarkiai, bet 
neilgai, gal pusę valandos. Kai lietus prasidėjo, jūsų tė- 
vas gulėjo veidu žemyn, jau negyvas. Kaip kitaip tas žo- 
lės plotelis būtų likęs sausas, jeigu jo nebūtų uždengęs 
jo kūnas? 

— O paskui, - tyliai, bet aiškiai tarė Šaneda, — kaip 
sakote, kažkas jį paėmė už kairio peties ir atvertė ant 
nugaros. Kai jis jau buvo įmigęs. Kietai įmigęs! 

— Man taip atrodo! 

— Tačiau strėlė smigo į krūtinę, — tarė ji. - Kaip jis 
galėjo kristi veidu žemyn? 

— Tai ir turime sužinoti. Ir kodėl kraujas tekėjo iš 
nugaros, o ne iš priekio. Bet ant pilvo jis tikrai gulėjo — 
parkrito, kai lietus dar nebuvo prasidėjęs, ir ant nuga- 
ros. atvirto, kai jau nebelijo, kitaip žolė šalia jo nebūtų 
išlikusi sausa. Nuo pusvalandžio iki vidurdienio, kai 
ėmė kristi pirmieji lašai, iki kelių minučių po vidurdie- 
nio, kai vėl išlindo saulė. Šaneda, gal leistumėte man — 
labai pagarbiai — dar kartą apžiūrėti kūną? 

— Nežinau, kaip kas nors galėtų geriau pagerbti nu- 
žudytą žmogų, — niūriai atsakė ji, - negu visais būdais 

mėgindamas surasti ir atkeršyti jo žudikui. Taip, apžiū- 
rėkite jį, jei reikia. Aš jums padėsiu. Bet niekas kitas! 
Mudu, - tarė ji, blankiai ir kandžiai nusišypsojusi, — 
bent jau drįstame jį liesti, nebijodami, kad jo kraujas 
prasiverš ir apkaltins mus. 

Kedfaelis tuo metu kaip tik traukė paklodę nuo Ri- 
šarto kūno ir staiga sustingo, tarsi jos žodžiai būtų jam 
pakišę naują, išganingą mintį. 

— Tikrai! Ko gero, nedaug atsirastų rimtai nežiūrin- 
čių į tokį patikrinimą. Kaip manote, ar visi čionykščiai 
tuo tiki? 

— O jūsiškiai argi netiki? O jūs pats? — Ji atrodė ap- 
stulbusi. Išpūtė akis kaip vaikas. 

— Mano broliai vienuoliai... Taip, greičiausiai visi ar 
bent jau dauguma tuo tiki. O aš? Vaikeli, mačiau dau- 
gybę nužudytų žmonių, kuriuos po mūšio prieš pribaig- 
dami lietė jų žudikai, ir negirdėjau, kad bent vieno ne- 
gyvėlio žaizdos būtų ėmusios iš naujo kraujuoti. Tačiau 
dabar nesvarbu, kuo aš tikiu ir kuo ne. Svarbiau, kuo 
tiki žudikas. Ne, jūs jau pakankamai prisikentėjote. Pa- 
likite jį man. 

Bet ji nenusuko akių į šalį, kai Kedfaelis nutraukė 
paklodę. Ir turbūt jau anksčiau numanė, kad reikės ati- 
džiai apžiūrėti kūną, nes laikė jį nuogą, dar neapreng- 
tą įkapėmis. Kraujas jau buvo nuplautas, Rišartas gulėjo 
ramus, tarsi ilsėjosi — stambus, stiprus vyriškis, iki juos- 
mens įdegęs nuo saulės, o žemiau baltesnis. Žaizda po 
šonkauliais, statmena įpjova, dabar atrodė bjauri ir iš- 
plėšyta, nelygiais melsvais kraštais, nors jie, matyt, kaip 
galėdami stengėsi sustumti išdraskytus audinius. 

— Turiu jį apversti, - pasakė Kedfaelis. — Reikia ap- 
žiūrėti ir kitą žaizdą. 

Ji nedvejodama, labai švelniai — greičiau kaip moti- 
na, o ne duktė - pakišo vieną ranką po tėvo pečiais ir, 
laisvąja prilaikydama iš kitos pusės, vertė sustingusį kū- 
ną ant dešinio šono, kol veidas prisiglaudė prie sulenk- 
tos jos alkūnės. Kedfaelis pataisė ištiestas kojas ir pasi- 
lenkė iš arčiau pažiūrėti į žaizdą, žiojinčią gana aukštai, 
kairėje nugaros pusėje. 

— Tikriausiai sunku buvo ištraukti strėlę. Reikėjo iš 
priekio. 

— Taip. - Prisiminusi ji net sudrebėjo, nes tai buvo 
sunkiausias išmėginimas. - Nugaroje smaigalys buvo 
vos pradūręs odą, niekaip negalėjome nulaužti. Gaila, 
kad turėjome jį taip darkyti, bet ką daugiau padarysi? 
O šitiek kraujo! 

Plieninis strėlės antgalis iš tikrųjų buvo tik truputį 
pradūręs odą; toje vietoje juodavo mažytė dėmelė - su- 
džiūvęs kraujas ir nedidelė mėlynė aplink. Tačiau ten 
buvo ir kita žymė — plona, tiesi, vos pastebima. Nuo 
juodosios dėmelės statmenai ėjo ruda įpjova, šiek tiek 
daugiau į viršų, negu į apačią, iš viso apytikriai tokio il- 
gio, kaip Kedfaelio nykščio sąnario plotis, nors iš abiejų 
galų atrodė ilgesnė dėl neryškios mėlynės. Visas tas 
kraujas, - kurio, tiesą sakant, gal ir nebuvo labai daug, 
bet Rišartas kartu su juo neteko gyvybės, — kaip tik ir 
sruvo iš šios plonos įpjovos, o ne iš žaizdos krūtinėje, 
nors toji dabar labiausiai krito į akis, o ši buvo susi- 
glaudusi ir vos įžiūrima. 

— Jau, — švelniai tarė Kedfaelis ir padėjo jai gražiai 
paguldyti tėvą. Tvarkingai suglostę tankius jo plaukus, 

jie vėl pagarbiai jį uždengė. Tuomet Kedfaelis jai tiks- 
liai nupasakojo viską, ką buvo pastebėjęs. Ji žiūrėjo iš- 
plėtusi akis ir kelias akimirkas tyliai kažką mąstė. O 
paskui prabilo: 

— Aš mačiau tą žymę, apie kurią kalbate. Tik nesu- 
pratau, iš kur ji atsirado. Jei žinote, pasakykite. 

— Iš ten ištekėjo tas pražūtingas kraujas, - tarė Ked- 
faelis. - Ne iš strėlės įdrėskimo, o iš anksčiau padary- 
tos žaizdos. Padarytos, mano nuomone, ilgu durklu, la- 
bai plonu ir aštriu, ne paprastu peiliu. Todėl žaizda iš 
karto beveik susiglaudė. Bet ašmenys, matyt, smigo 
lengvai. Nes žudikui paskui pavyko tiksliai tuo pačiu 
kampu juos ištraukti. Taigi čia ne išlindusios strėlės žy- 
mė, o durklo padaryta žaizda. Strėlė buvo įsmeigta iš 
priekio vėliau, kai jis jau gulėjo negyvas, nes kažkas no- 
rėjo nuslėpti tai, kad iš tikrųjų jis nužudytas durklu į 
nugarą. Todėl žudikas ir tykojo tame brūzgyne, tarp 
krūmų. Todėl jūsų tėvas krito veidu žemyn, ir todėl jį 
vėliau atvertė ant nugaros. Todėl ir strėlės kryptis į vir- 
šų atrodo neįtikima. Ji nebuvo iššauta iš lanko. Ranka 
įsmeigti strėlę — gana sunku, reikia jėgos, kurią šiaip ji 
įgauna skrisdama. Manau, pirmiausia durklu buvo pa- 
daryta skylė. 

— Tuo pačiu, kuriuo dūrė jam į nugarą, — tarė Šane- 
da, išbalusi ir kone permatoma kaip liepsna. 

— Tikriausiai. O paskui įstatyta strėlė. Netgi taip jis 
nepajėgė įstumti jos giliau. Iš pat pradžių man tas šū- 
vis atrodė įtartinas. Iš tokio nuotolio Engelardas įsteng- 
tų kiaurai perverti keletą ąžuolinių lentų. Kaip ir bet 
kuris kitas lankininkas, jeigu jis šio to vertas. Tačiau 
rankomis įstumti strėlę, netgi taip nevykusiai, galėjo tik 

stiprus, sveikas vyriškis. Bet kryptį jis pasirinko teisin- 
gai. Taikli akis, jautri ranka. 

— Velnio širdis, - pridūrė Šaneda, - ir Engelardo 
strėlė! Kažkas, kas žinojo, kur jos sudėtos, ir kad Enge- 
lardo tuo metu ten nebus, todėl negalės sukliudyti. — 
Nors ir prislėgta nepakeliamos riaštos, ji visgi sugebėjo 
blaiviai mąstyti. — Bet vis tiek man kai kas neaišku. Ko- 
dėl praėjo tiek daug laiko tarp nužudymo ir pėdsakų 
slėpimo? Tėvas buvo negyvas dar prieš lietų. Jūs aiškiai 
tai įrodėte. Bet ant nugaros jį apvertė ir Engelardo strė- 
lę įsmeigė tik po lietaus. Tai daugiau negu pusvalandis. 
Kodel? Gal kas nors, eidamas pro šalį, žudiką nubaidė? 
O gal, nedrįsdamas prisiliesti, jis laukė krūmuose, kol 
įsitikino, jog Rišartas tikrai negyvas? Arba tik vėliau su- 
galvojo šią velnišką apgavystę ir ėjo pasiimti strėlės? Ko- 
dėl taip ilgai? 

— To aš nežinau, — sąžiningai prisipažino Kedfaelis. 

— O ką mes žinome? Kad ir kas ten buvo, jis norė- 
jo suversti kaltę Engelardui. Ar tai vienintelė priežastis? 
Ar tėvas buvo tik priemonė atsikratyti Engelardo? Ma- 
salas, kad įkliūtų kitas žmogus? O gal kažkas norėjo pa- 
šalinti nuo kelio mano tėvą, o vėliau suvokė, jog tai pa- 
togi proga atsikratyti ir Engelardo? 

— Žinau ne daugiau už jus, - sukrėstas tarė Kedfae- 
lis. Ir pats nenorėdamas prisiminė, kaip tas jaunuolis 
kojomis nervingai žarstė lapus ir lyg nuplikytas bėgo 
nuo Šanedos rodomo pasitikėjimo. — Tikriausiai, kad ir 
kas ten buvo, iš pradžių nužudė ir spruko, o paskui 
stabtelėjo pagalvoti, tuomet suvokė, kaip lengva būtų 
nukreipti įtarimą nuo savęs, ir grįžo to padaryti. Kol 
kas tik dėl to galime neabejoti, ir, vaikeli, turime dėkoti 


141 


Dievui. Engelardas buvo numatytas kaip auka, o dabar 
vėl yra švarus. Nepamirškite to ir šiek tiek palūkėkite. 

— Ir nesvarbu, rasime tikrąjį žmogžudį ar ne, jeigu 
prireiks, jūs ginsite Engelardą? 

— Taip, iš visos širdies. Bet kol kas niekam to nesa- 
kykite, nes 7205 dar esame čia, Gvizerino ramybės 
drumstėjai, ir nemanykite, kad saviškius išskiriu kaip 
nepriekaištingus. Kol nežinome, kas yra žudikas, neži- 
nome ir kas nekaltas. 

— Aš neatsiimu nieko, — tvirtu balsu tarė Šaneda, — 
ką pasakiau apie jūsų priorą. 

— Bet jis negalėjo to padaryti. Aš visą laiką jį ma- 
čiau. 

— Ne, šitai aš pripažįstu. Tačiau jis papirkinėja žmo- 
nes ir žūtbūt nori gauti šventąją, o dabar, kaip supran- 
tu, jam pagaliau pavyko. Tai jau priežastis. Ir nepamirš- 
kite, kad kai kurie velsiečiai, kaip ir anglai, gali parsiduo- 
ti. Tikiuosi, jog nedaugelis. Bet vienas kitas atsirastų. 

— Aš nepamirštu, — atsakė Kedfaelis. 

— Kas jis? Kas? Žinojo, kur eis mano tėvas. Žinojo, 
kur sudėtos Engelardo strėlės. Nežinia, kam jam reikė- 
jo, kad tėvas mirtų, bet jis tikrai mėgino suversti kaltę 
Engelardui. Broli Kedfaeli, kas toks jis galėtų būti? 

— Jei Dievas leis, - tarė Kedfaelis, - mudu tai išsiaiš- 
kinsime. Tačiau kol kas negaliu nieko sakyti ar spėlio- 
ti, esu išmuštas iš vėžių. Matau, kas padaryta, bet kode! 
ir kas tai padarė — žinau ne geriau už jus. Tačiau jūs 
man priminete, kaip, visų įsitikinimu, nužudytieji suky- 
la prieš juos liečiančius žudikus; iš Rišarto jau nemažai 
sužinojome, ir tikiuosi, kad jis dar gali pasakyti mums 
viską. 

Tuomet Kedfaelis jai papasakojo apie prioro Rober- 
to įsakymą tris naktis budėti ir melstis, ir kaip visi vie- 
nuoliai bei tėvas Hiujis paeiliui turės atlikti tą pareigą. 
Bet jis nieko neužsiminė apie tai, kaip Kolumbanas, 
naiviai susirūpinęs tik dėl savo sąžinės, pridėjo dar vie- 
ną prie galėjusių tykoti jos tėvo miške. Be to, nei jai, 
nei sau jis nenorėjo prisipažinti, jog tai, ką jie Čia pa- 
stebėjo, Kolumbano žodžiams suteikė bloga lemiančią 
prasmę. Sunku buvo įsivaizduoti Džeromą, medžiojantį 
auką su lanku bei strėle, bet Džeromą, pasislėpusį krū- 
muose ir su aštriu durklu rankoje sėlinantį žmogui iš 
paskos... 

Kedfaelis stengėsi nustumti tą mintį, bet ji niekur 
nedingo. Buvo tokia tikimybė, nors ji jam visai nepa- 
tiko. 

— Šiąnakt ir dar dvi naktis mes po du budėsime 
koplyčioje nuo vakarinių pamaldų iki rytmetinių. Visus 
šešis taip pat galima patikrinti, ir nė vienas neturėtų 
jaustis išskirtas. Veliau pamatysime. O dabar, — tarė 

SEPTINTAS SKYRIUS 


PO MIŠPARŲ, ŠVELNIOJE VAKARO ŠVIESOJE, 
KAI NUOŽULNIAI PAKRYPĘ SAULĖS SPINDU- 
LIAI DAR SKVERBĖSI PRO JAUNUS, ŽALIUS LA- 
pelius, jie — visi šeši - užkopė į kalvą prie medinės kop- 
lytėlės bei apleistų kapinių, kad paliktų budėti pirmą- 
ją maldininkų porą. Ir ten, aikštelėje priešais vartus, 
juos pasitiko kita procesija: aštuoni Rišarto šeimynykš- 
čiai bei tarnai išlindo iš miško, ant pečių nešdami sa- 
vo lordo kūną, o priešakyje, oriai iškėlusi galvą, ėjo lor- 
do duktė, dabar pati tapusi vienintele jų šeimininke, 
apsirengusi tamsia suknele ir apsigobusi pilku šydu, po 
kuriuo, kaip gedulo ženklas, buvo matyti palaidi ilgi 
plaukai. Jos veidas atrodė ramus ir sustingęs, o akys 
žvelgė į tolį. Ji būtų galėjusi įbauginti bet ką, netgi aba- 
tą; prioras Robertas aiškiai nustėro, ją pamatęs. Kedfa- 
elis pajuto pasididžiavimą ja. | 

Išvydusi Robertą, ji anaiptol nesutriko, o dar ver- 
žliau, nė nemirktelėjusi, su viltimi žengė į priekį. Su- 
stojusi akis į akį, per tris žingsnius nuo jo, ji žvelgė 
taip ramiai, kad jis, ko gero, būtų palaikęs tai nuolan- 
kumu, jei būtų buvęs kvailesnis. Bet jis toli gražų ne- 
buvo kvailys, todel žiūrėjo, tylomis ją vertindamas, ir 
matė moterį, kone mergaitę, atėjusią su juo pasigaly- 
nėti, nors kol kas Robertui neatrodė, kad ji galėtų jam 
prilygti. 

— Broli Kedfaeli, — tarė ji, neatitrraukdama akių nuo 
Roberto veido, — prieikite arčiau ir išverskite mano žo- 
džius didžiai gerbiamam priorui, nes norėčiau kreiptis 
į jį su prašymu del tėvo. 

Rišartas buvo čia pat, jai už nugaros, ne karste, o tik 
standžiai suvyniotas į baltas paklodes; po įremptu au- 
deklu prioras aiškiai matė jo veido bruožus bei kūno, 
paguldyto ant žaliomis šakelėmis išklotų medinių neš- 
tuvų, kontūrus. Tamsios, paslaptingos, velsietiškos jį 
laikančių vyrų akys kaip žibintai spindėjo aplink kata- 
falką, viską pastebinčios ir nieko neišduodančios. Ir 
mergina buvo tokia jauna, tokia vieniša. Prioras Rober- 
tas, nors ir nepraradęs pasitikėjimo savimi, pasijuto ne- 
jaukiai. Galbūt tas vaizdas jį net sujaudino. 

— Prašykite, ko norite, dukrele, — tarė jis. 

— Girdėjau, kad prieš išgabendami šventąją Vinifre- 
dą, ketinate tris naktis budėti ir ją garbinti. Vardan tė- 
vo sielos ramybės prašau — jeigu jis ją kuo nors įžeidė, 
nors niekada to nenorėjo, - kad leistumėte jam tas tris 
naktis gulėti priešais jos altorių, budinčių brolių saugo- 
mam. Ir dar prašau, kad jie sukalbėtų po vieną maldą 
už amžiną jo sielos atilsį - vienintelę maldą per visą ilgą 
naktį. Ar tai nebus per daug? 

— Ištikima duktė turi teisę to prašyti, — atsakė Ro- 
bertas. Šiaip ar taip, jis buvo gimęs kilmingoje šeimo- 
je ir žinojo, ko verti kraujo bei giminystės ryšiai, be to, 
jis ne visada elgdavosi klastingai. 

— Tikiuosi kokio nors malonės ženklo, — tarė Šane- 
da, - tuo labiau, jeigu jūs man pritariate. 

Toks prašymas galėjo tik suteikti jam dar daugiau 
garbės, dar labiau išgarsinti. Jo priešininko paveldėtoja, 

vienintelė duktė meldžia jo pritarimo ir globos. Jis bu- 
vo daugiau negu patenkintas, jis buvo sužavėtas. Malo- 
ningai pritarė jos norui ir visą laiką jautė, kad jį stebi 
ne vien Rišarto nešikų, bet ir daugybė kitų Gvizerino 
akių. Nors sodybos buvo plačiai išsibarsčiusios ir tik 
kaimo bendruomenė ūkininkavo kaip viena šeima, miš- 
kuose, kad ir kur pasisukdavo svetimšaliai, dabar visuo- 
met knibždėdavo galybė akių. Gaila, kad jos taip ati- 
džiai nesekė Rišarto, kai jis dar buvo gyvas! 

Jie padėjo žaliuosius neštuvus ant paaukštinimo 
priešais altorių, šalia relikvijų skrynios, paruoštos šven- 
tosios Vinifredos kaulams sukrauti. Altorius buvo ma- 
žytis ir kuklus, neštuvai beveik jį užstojo, o šviesos, 
sklindančios pro siaurą langą į rytus, matyt, nedaug čia 
patekdavo netgi ryte. Prioras Robertas skrynioje buvo 
atsigabenęs puošnių apdangalų altoriui, kuriais dabar 
aptiesė paaukštinimą. Tuomet žmonės iš Rišarto dvaro 
paliko prašmatniai paguldytą savo šeimininką ir tyliai 
patraukė namo. 

— Iš ryto, < išeidama tarė Šaneda, — ateisiu padėko- 
ti tiems, kurie per naktį prašys malonės mano tėvui. Ir 
taip darysiu kiekvieną rytą, kol jį palaidosime. 

Ji pagarbiai nusilenkė priorui Robertui ir išėjo, dau- 
giau neištarusi nė žodžio, net nepažvelgusi į brolį Ked- 
faelį ir vėl užsitraukusi ant veido šydą. 

Kol kas viskas sekėsi puikiai! Roberto tuštybė bei sa- 
vanaudiškumas, o gal ir jo sąžinės graužimas suteikė jai 
progą, ir dabar reikėjo pažiūrėti, kas iš to išeis. Rober- 
tas jau buvo paskelbęs, kas po ko budės; jis nesitarė su 
niekuo, tik su tėvu Hiuju, kuris norėjo pirmas praleis- 
ti naktį koplyčioje ir atverti širdį šventajai, jeigu ji teik- 

tųsi kaip nors apsireikšti. Jo porininkas buvo brolis 
Džeromas, kurio vergiškas šliaužiojimas aplinkui kartais 
priorui įkyrėdavo, ir Kedfaelis dėkojo Dievui už tokį at- 
sitiktinį paskirstymą, kaip tik labiausiai jam tinkantį. 
Bent jau pirmąjį rytą viskas įvyks netikėtai. Paskui ki- 
ti jau bus perspėti, bet vis tiek negalės išsisukti. 

Iš ryto užkopę prie koplyčios, jie ten jau rado ne- 
mažai gvizeriniečių, neįkyriai išsislapsčiusių pamiškė- 
je bei kvapniuose gudobelių krūmų šešėliuose. Tiktai 
kai prioras su palydovais įėjo į vidų, kaimiečiai tyliai 
išlindo iš savo slėptuvių ir susibūrė netoliese, o pirmo- 
ji artyn žengė Šaneda, už parankių susikabinusi su 
Anesta. Žmonės, praleidę abi merginas, vėl susiglaudė 
joms už nugarų, užkimšo koplyčios tarpdurį, užstojo 
ankstyvo ryto šviesą, ir tik ant altoriaus surikiuotos 
žvakės blankiai žibėjo virš neštuvų, kur gulėjo negy- 
vėlis. 

Tėvas Hiujis stojosi sunkiai, girgždėdamas, remda- 
masis į tvirtą medinį klauptą, kol pagaliau ištiesė ir pri- 
vertė vėl dirbti savo senas kojas. Džeromas nuo gretimo 
klaupto pašoko vikriai ir lengvai. Kedfaelis įtariai pagal- 
vojo, kad budėtojai, ko gero, snaudė, kuo patogiau už- 
sikniaubę ant pamaldžiai sudėtų rankų, tačiau tą aki- 
mirką tai buvo nesvarbu. Vargu ar dangus galėjo atsi- 
verti ir lyti atleidimo rožėmis, kad ir kaip Džeromas 
būtų prašęs. 

— Rami naktis, - tarė Hiujis, - juo labiau kad ma- 
nęs neaplankė joks ypatingas jausmas, bet kukliems pa- 
rapijų kunigams tikriausiai išvis nelemta nieko panašaus 
patirti. Mes meldėmės, vaikeli, ir tikiuosi, kad buvome 
išklausyti. 

— Dėkoju jums, - atsakė Šaneda. — Ir kol neišėjote, 
gal padarytumėte man ir tėvui dar vieną paslaugą? Ka- 
dangi visi patyrėte nuoskaudą dėl šios nesantaikos, gal 
dabar parodytumėte gerą valią bei gailestingumą? Jūs 
meldėtės už jį, o aš prašau, kad abu dar uždėtumėte 
ranką mano tėvui ant širdies — tai būtų tarsi paguodos 
ir atleidimo ženklas. 

Gvizerino žmonės, kaip medžiai sustingę tarpdury- 
je, bet ir gyvi kaip medžiai, įsmeigė į juos tiek akių, 
kiek medis turi lapų, ir neišleido nė garso, tik atidžiai 
stebėjo kiekvieną judesį. 

— Mielai! — tarė tėvas Hiujis, žengė prie neštuvų, 
švelniai uždėjo savo šiurkščią ranką ant nurimusios šir- 
dies, ir iš krutančios barzdos galima buvo suprasti, kad 
jo lūpos vėl tyliai šnabžda maldos žodžius, prašydamos 
užtarimo. Visos akys sužiuro į brolį Džeromą, nes bro- 
lis Džeromas dvejojo. 

Jis nebuvo labai sunerimęs, bet atrodė, kad nori iš- 
sisukti. Atgręžęs į Šanedą savo meilų, gero linkintį vei- 
dą, pažvelgė į ją privalomu užuojautos kupinu žvilgsniu 
ir tuoj pat, kaip dera, kukliai nuleido akis, o paskii pa- 
tikliai dirstelėjo į priorą Robertą. 

- Tėvas Hiujis yra šios parapijos ganytojas ir laiko- 
si vienokios tvarkos, o aš — kitokios. Lordas Rišartas, be 
abejo, buvo ištikimas savo bažnyčiai, ir man jo labai 
gaila. Bet jis mirė nuo smurtininko rankos, neišpažinęs 
nuodėmių ir negavęs atleidimo, o kai žmogus taip mirš- 
ta, del jo sielos ne viskas būna aišku. Aš šiuo atveju ne- 
galiu nieko spręsti. Meldžiausi, bet palaiminti jo nedrįs- 
tu... be vyresniojo pritarimo. Jei priorui Robertui tai at- 

rodo teisėta ir jis man leis, - mielai padarysiu, ko pra- 
šote. 

Kedfaelis kiek nustebęs, įtariai klausėsi jo išsisukinė- 
jimo. Jeigu prioras pats suplanavo tą žmogžudystę ir 
pasiuntė pakaliką, kad ją įvykdytų, tai Džeromas labai 
sumaniai nukreipė grėsmę į savo vyresnįjį. Bet kita ver- 
tus, Kedfaelis puikiai pažinojo Džeromą ir suprato, jog 
tai jam galėjo būti tik dar viena proga įsiteikti priorui 
ir užsitarnauti jo prielankumą. Ir jeigu Robertas malo- 
ningai leistų palaiminti Rišartą, ar tai reikštų, kad jis ti- 
kisi, jog tai apsaugos Džeromą, aiškiai perdavusį kaltę 
bei grasinimą tam, kas jų iš tikrųjų nusipelnė, ir todėl 
dabar galintį nebaudžiamai liesti savo auką? Tai nebū- 
tų atrodę taip svarbu, jei Kedfaelis būtų tvirtai tikėjęs, 
kad nužudytasis visuomet ima iš naujo kraujuoti, kai jį 
paliečia žudikas, bet jis pasikliovė kuo kitu —- papras- 
čiausiai žinojo, jog dauguma tuo tiki, todėl žudikas tu- 
rėtų pasijusti įvarytas į kampą, išsigąsti ir prisipažinti. 
Gal, jei išsigandęs žudikas smarkiau paspaudžia, kartais 
iš tiesų išsilieja šiek tiek kraujo? Bet Kedfaelis nemanė, 
jog tai įtikima. Jam jau atrodė, kad ir Džeromas dėl to 
abejoja. 

Budrios akys dabar turėjo kitą auką, jos buvo niū- 
riai įremtos į priorą. Robertas suraukė antakius, kurį 
laiką rimtai galvojo, paskui nusprendė: | 

— Ramia sąžine galite daryti tai, ko ji nori. Ji prašo 
tik ženklo, kad nepykstate ant jos tėvo, o ne nuodėmių 
atleidimo. 

Tuomet brolis Džeromas, padėkojęs už patarimą, 
žengė prie neštuvų ir nė kiek nevirpėdamas uždėjo ran- 
ką ant paklodėmis apmuturiuotos širdies. Jokia raudo- 

na čiurkšlė neprasisunkė pro įkapes ir jo neapkaltino. 
Patenkintas savimi, jis paskui priorą Robertą išėjo iš 
koplyčios, jiems įkandin sekė visi kiti, o tylūs, smalsiai 
spoksantys kaimiečiai pasitraukė nuo durų, kad juos 
praleistų. 

„Ir ką, - eidamas galvojo Kedfaelis, - mes iš to su- 
žinojome? Ar jis drąsiai išlaikė išmėginimą todėl, kad 
apskritai tuo netiki, ar manė, jog perleidęs kaltę kalta- 
jam, nors pats irgi prisidėjęs, gali jaustis nebaudžiamas? 
O gal jis išvis nieku dėtas, ir sumanymas nuėjo veltui? 
Juk jis pakankamai negailestingas, kad atmestų mergi- 
nos prašymą, nebent tai suteiktų garbės ir būtų naudin- 
ga jam pačiam“. 

„Na, rytoj pažiūrėsime, - mąstė Kedfaelis, - kaip 
Robertas elgsis, kai turės pats parodyti atlaidumą, o ne 
kilniai leisti tai daryti kitam“. 

Bet viskas pakrypo ne taip, kaip jis tikėjosi. Prioras 
Robertas tikrai buvo paskelbęs, jog kitą naktį budės 
kartu su broliu Ričardu. Tačiau kai jiedu pro Kedvalo- 
no sodybą jau kopė į koplyčią, priorą staiga pašaukė 
vartininkas, ir netrukus prie jo atskubėjo pats Kedvalo- 
nas su įkandin sekančiu apkūniu, gražiai apsirengusiu 
velsiečiu, tebevilkinčiu trumpa jojimo tunika. 

Kedfaelis apie tai sužinojo tada, kai prioras su nepa- 
žįstamuoju dideliais žingsniais grįžo į Hiujo sodą — kaip 
tik tuo metu, kai turėjo klauptis ant kelių niūrioje, 
menkai apšviestoje koplyčioje, kad visą naktį praleistų 
šalia savo aukos, ir ta akistata galbūt būtų padėjusi ką 
nors įrodyti. Tačiau dabar jis buvo čia, parėjo pačiu lai- 
ku, nes Kedfaelis jau ketino sprukti į Benedo kalvę ap- 
svarstyti dienos naujienų ir išgerti vyno. Beje, prioras 

neatrodė labai nepatenkintas del to, kad jam sutrukdė 
budėjimą. 

— Broli Kedfaeli, pas mus atvyko svečias, ir man pri- 
reiks jūsų paslaugų. Tai Grifitas iš Rizo, princo Oveno 
antstolis. Kedvalonas buvo pasiuntęs jam žinią apie lor- 
do Rišarto mirtį, todėl dabar turiu kai ką oficialiai jam 
pranešti ir kartu apsvarstyti, kaip elgsimės toliau. Jis ap- 
klaus visus, kurie galėtų ką nors paliudyti, bet pirmiau- 
sia prašo, kad aš pats apie tai papasakočiau. Taigi teko 
nusiųsti brolį Ričardą budėti koplyčioje be manęs. 

Džeromas ir Kolumbanas jau buvo beeiną nakvoti 
pas Kedvalonus, tačiau išgirdę šiuos žodžius, pareigin- 
gai nusprendė dar truputį palaukti. 

— Aš nueisiu už jus, tėve priore, - pasiaukojamai tarė 
Džeromas, puikiai žinodamas, kad prioras nesutiks. 

— Ne, jūs vieną naktį jau nemiegojote. (Ar tikrai? 
Toje prietemoje niekas negalėjo nieko pastebėti, net jei 
tėvas Hiujis būtų buvęs pakankamai įtarus. O Džero- 
mas neatrodė panašus į žmogų, kuris tuščiai save var- 
gintų.) Jums reikia pailsėti. 

— Aš mielai pabudėčiau už jus, tėve priore, — taip pat 
aistringai pasisiūlė Kolumbanas. 

— Jūsų eilė bus rytoj. Saugokitės, broli, neprisiimkite 
per daug, kad, prisidengęs nuolankumu, nepradėtumėte 
keltis į puikybę. Ne, brolis Ričardas šiąnakt budės vie- 
nas. Bet jūs abu galite palaukti, duosite parodymus apie 
tai, ką darėte ir matėte užvakar, o paskui eisite ir gerai 
išsimiegosite. 

Pokalbis buvo ilgas ir varginantis, jis gerokai suerzi- 
no brolį Kedfaelį, kuris turėdavo kartais nukrypti ir iš- 
dėstyti, kaip pats suvokia tiesą, ne klaidingai versdamas, 

žinoma, o tiesiog pridurdamas ir savo nuomonę apie 
tai, kas įvyko miške prie Rišarto kūno. Jis nenutylėjo 
nieko, ką sakė Robertas, bet kalbėdamas aiškiai atsky- 
rė tikrovę nuo spėliojimų ir tai, ką visi matė, nuo per 
anksti daromų išvadų. Tačiau ar buvo tarp jų bent vie- 
nas, be paties Grifito iš Rizo, pakankamai gerai supran- 
tantis velsietiškai, kad galėtų jį pričiupti? Be to, netru- 
kus paaiškėjo, jog tas patyręs ir skeptiškai nusiteikęs pa- 
reigūnas yra ne tik nuovokus, atidus klausytojas, bet ir 
įžvalgus jausmų bei slaptų priežasčių žinovas. Šiaip ar 
taip, jis buvo velsietis iki kaulų smegenų, o kaip tik dėl 
velsietiškų kaulų jie ir nesutarė. Jis dar kalbėjosi su Ko- 
lumbanu bei Džeromu - dviem atsidavusiais budėtojais, 
iš kurių vienas išdavikiškai užmigo priešais altorių (nors 
nei jie patys, nei prioras Robertas nemanė, kad reikėtų 
apie tai užsiminti!), o Kedfaelis jau pajuto, kad galėtų 
pasikliauti sveiku princo antstolio protu ir be reikalo 
varginosi, mėgindamas nuslėpti, ką pats žinojo ir keti- 
no daryti. Tuo geriau, nors galų gale Kedfaelis visgi nu- 
sprendė, kad labiausiai jam dabar reikia laiko, ir per su- 
taupytą dieną ar dvi, kol Grifitas vaikščios po parapi- 
ją, rinkdamas parodymus, jis pats gal spėtų įtikinamai 
užbaigti savo tyrimą. Oficialus teisingumas giliai nesi- 
knaisioja, apžiūri tik tai, kas išlindę į paviršių, ir atitin- 
kamai daro išvadas. Retkarčiais graužianti abejonė yra ta 
kaina, kurią jis sumoka už greitai įvestą tvarką bei ra- 
mų šalies gyvenimą. Bet Kedfaelis nenorėjo, kad jį 
graužtų abejones, tolydžio iškylančios Engelardo ar bro- 
lio Džono pavidalu. Ne, geriau jis eis savo keliu iki ga- 
lo ir tik užbaigęs bylą viską papasakos antstoliui bei 
princui. 

Kitą rytą atėjusi Šaneda negalėjo nieko daugiau nu- 
veikti, tik paprašyti brolio Ričardo — to storo, tingaus, 
gero žmogaus, trokštančio, kad aplink jį būtų taika ir 
ramybė, — pasigailėti jos tėvo ir, kaip draugiškumo žen- 
klą, uždėti ranką jam ant krūtinės. Noriai ir atvirašir- 
diškai palaiminęs mirusįjį, jis išėjo net neįtardamas, ką 
iš tikrųjų padare ir dėl ko yra išteisintas. 


— Pasiilgau jūsų, tarė Benedas, kai Kedfaelis pas jį už- 
bėgo tarp mišių ir pietų. - Buvo atėjęs Padrigas, pašne- 
kėjome apie senus laikus, kai Rišartas buvo jaunesnis. 
Jau daugelį metų Padrigas čia apsilanko. Visus pažįsta. 
Klausinėjo apie jus. 

— Pasakykite, kad netrukus kur nors kartu išgersime. 
Ir dar pasakykite, jog esu užsiėmęs Rišarto reikalais, jei- 
gu tai jį nuramins. 

— Mes prie jūsų beveik pripratome, — vėl prašneko 
Benedas, pasilenkęs prie savo žaizdro, kur raumeningas 
vaikinas spaudė dumples. — Pasilikite, jums tikrai atsi- 
rastų vieta. 

— Aš jau turiu sau vietą, — atsakė Kedfaelis. - Nesi- 
jaudinkite dėl manęs, abitą apsivilkau sąmoningai. Ži- 
nojau, ką darau. 

— Yra keletas, prie kurių, mano nuomone, jūs visai 
netinkate, — tarė Benedas, laikydamas rankoje pasagai 
skirtą geležį. 

— A, priorai ir broliai ateina ir išeina, visokių pasi- 
taiko, kaip ir pasauliečių, bet vienuolynas lieka tas pats. 
Be abejo, yra ir pasukusių ne tuo keliu, - pripažino 
Kedfaelis, - daugiausia jaunuoliai, kuriems kadaise pa- 
sirodė, jog merginos „ne“ — tai jau pasaulio pabaiga. 

Kai kurie iš jų būtų puikūs amatininkai, jei kada nors 
ištrūktų. Jei būtų laisvi ir galėtų mokytis, sakykim, kal- 
vio meno... 

— Jo gera ranka, tvirtas riešas, to vaikino... — susi- 
mąstęs tarė Benedas, - moka laiku pašokti ir daryti, kas 
jam liepiama, jei tas, kuris liepia, pats išmano savo dar- 
bą. O tai jau pusė amato. Jeigu jis nepaleido į laisvę Ri- 
šarto žudiko, tuomet nėra svetimšalio, kurį mieliau pri- 
imtume. Tačiau tai dar neaišku, nors vargšei mergaitei 
atrodo, kad ji viską žino. O jeigu ji klysta? O jas ar ži- 
note? 

— Dar ne, — atvirai atsakė Kedfaelis. - Tačiau duo- 
kite mums laiko, ir tikrai sužinosime. 


Šią trečią tariamos nelaisvės dieną brolis Džonas pasi- 
juto labiau įkalintas, negu iki tol. Visur jau buvo pa- 
sklidęs gandas, kad į parapiją atvyko antstolis ir klau- 
sinėja apie Rišarto mirtį, be to, visi žinojo, kad tėvo 
Hiujo klebonijoje jis ilgai kalbėjosi su prioru ir tikriau- 
siai buvo raginamas atlikti pareigą, imtis kokių nors 
priemonių ir dėl brolio Džono nusikaltimo. Džonas, ži- 
noma, negalėjo skųstis gyvenimo sąlygomis, maistu ar 
draugija; iki tol jis retai būdavo toks viskuo patenkin- 
tas. Bet anas dvi dienas, su trumpomis pertraukomis, 
kai tekdavo elgtis atsargiau, jam leido būti lauke nuo 
aušros iki sutemų, vaikščioti po ūkį, padėti prižiūrėti 
gyvulius, atnešti malkų, sodinti daržoves, todel jis ne- 
turėjo nei laiko, nei noro rūpintis dėl savo padėties. O 
dabar, kai buvo skubiai paslėptas nuo svetimų akių ir 
nieko neveikdamas sėdėjo arklidėje, tikrovė ėmė nervin- 
ti netgi Džoną, ir poreikis kalbėti velsietiškai arba tu- 

rėti šalia brolį Kedfaelį, kuris tą poreikį patenkintų, at- 
rodė jau sunkiai pakenčiamas. Jis nežinojo, ką yra su- 
manę Kedfaelis su Šaneda, nežinojo, kas daroma su 
šventąja Vinifreda, ką veikia prioras ir kiti broliai, bet 
blogiausia, kad jis nežinojo, kur yra Engelardas ir kaip 
ketinama jį išpainioti iš to įtarimų raizginio. Pasielgęs 
instinktyviai ir draugiškai, Džonas dabar domėjosi En- 
gelardu kaip kokia nuosavybe ir troško, kad jis būtų 
saugus, išteisintas ir laimingas su savąja Šaneda. 

Tačiau Šaneda, laikydamasi pažado, nėjo prie jo ar- 
tyn, o daugiau ūkyje nebuvo nė vieno, su kuriuo jis būtų 
galėjęs laisvai susišnekėti. Paprastus dalykus jie šiaip taip 
jam paaiškindavo, bet nesugebėjo papasakoti visko, ką jis 
norėjo žinoti. Taip jis ir tūnojo, viskam pasirengęs, bet 
niekam nenaudingas, nuolatos spėliodamas, kaip sekasi 
draugams, bet niekuo negalėdamas jiems padėti. 

Anesta atnešė jam pietus ir sėdėjo šalia, kol jis val- 
gė, irgi susirūpinusi, kad negali susišnekėti. Žinoma, ji 
mokė jį paprastų velsietiškų žodžių bei sakinių, liesda- 
ma įvairius daiktus, bet kaip dabar išsakyti viską, ką ji 
norėtų, kas vyksta koplyčioje, ką šneka ir mąsto kaimie- 
čiai? Jie jautėsi bejėgiai ir susitikę dažniausiai tylėdavo, 
bet kartais visgi pamėgindavo kalbėti garsiai, jis - an- 
gliškai, o ji - velsietiškai; sakydavo tai, ko nepajėgdavo 
užgniaužti savyje, žinodami, kad kitas tik kada nors at- 
eityje tai supras, nors iš balso ir dabar gali bent jau pa- 
jausti draugiškumą, tarsi nedrąsią glamonę. Tai būdavo 
lyg du monologai, tačiau vis tiek geriau negu nieko ir 
šiokia tokia paguoda. 

Kartais, patys to nežinodami, jie netgi atsakydavo į 
kito klausimus. 

— Kažin, kas tokia ji buvo, — švelniai ir neryžtingai 
klausė Anesta, — ta, kuri privertė tave apsivilkti abitą? 
Mudvi su Šaneda dažnai spėliojame, kaip toks vaikinas 
galėjo tapti vienuoliu. - Jeigu jis būtų supratęs velsietiš- 
kai, ji nieku gyvu nebūtų to sakiusi. 

— Ir kaip aš galėjau manyti, kad Mardžerė — gražuo- 
le?! — stebėjosi Džonas. — Ir kodėl taip nusiminiau, kai 
ji mane atstūmė? Tada dar nebuvau matęs tikros gra- 
žuolės - nebuvau matęs tavęs! 

— Ji mus visus labai nuskriaudė, — atsidususi toliau 
kalbėjo Anesta, - kad ir kas ji buvo, visam gyvenimui 
uždariusi tave vienuolyne! 

— Dieve mieliausias, - tarė Džonas, - ko gero, bū- 
čiau ją vedęs! Ji bent jau vieną paslaugą man tikrai pa- 
darė, kai pasakė „ne“. Dabar mane nuo tavęs skiria tik 
abitas, o ne žmona. — Tai buvo pirmas kartas, kai jam 
į galvą šovė svaiginanti mintis, kad gal ir įmanoma pa- 
bėgti nuo įžadų. Ta mintis privertė jį atsisukti ir iš ar- 
ti dar atidžiau pažiūrėti į skaistų veidą šalia. Jos skruos- 
tai buvo glotnūs, apvalūs kaip obels žiedlapiai; dailūs, 
saulės nublizginti skruostikauliai, o akys - lyg upelio 
vanduo virš permatomų akmenukų - žibančių, nuglu- 
dintų ir skaidrių kaip krištolas. 

— Ar iki šiol graužiesi dėl jos? - pašnibždomis klausė 
Anesta. - Del pasipūtusios neišmanėlės, kuri nepažino 
gero žmogaus, kai matė jį priešais? — Nes jis iš tikrųjų 
buvo puikiai nuaugęs, sumanus, gražus, linksmas vaiki- 
nas su ilgomis, tvirtomis kojomis, didelėmis nagingomis 
rankomis bei kupeta rausvai rudų garbanų, todėl mer- 
gina, kuriai atrodė, kad ji jam per gera, turėjo būti pas- 

kutinė kvailė. — Aš jos nekenčiu! - tarė Anesta, nejučio- 
mis linkdama prie jo. 

Lūpos, nesuprantamais žodžiais jį kankinusios ir ža- 
dinusios viltį, atsidūrė prie pat jo lūpų. Iš nevilties jis 
griebėsi ženklų kalbos, kuriai nereikėjo vertėjų. Nebu- 
vo bučiavęs jokios merginos nuo to laiko, kai Mardže- 
rė, manufaktūros pirklio duktė, jį paliko, vos tik jos tė- 
vas tapo Šrusberio antstoliu, tačiau dabar paaiškėjo, jog 
visgi nėra pamiršęs, kaip tai daroma. Ir Anesta ištirpo 
jo glėbyje, buvo jam labiau prie širdies, negu visi sku- 
botai duoti įžadai. 

— Ak, Anesta! —- dusdamas tarė brolis Džonas, kuris 
dar niekada gyvenime nesijautė mažiau panašus į bro- 
lį, - ko gero, aš tave myliu! 


Brolis Kedfaelis ir brolis Kolumbanas kartu ėjo per miš- 
ką trečią naktį budėti bei melstis koplyčioje. Vakaras 
buvo šiltas, ramus, bet apsiniaukęs, ir po medžiais jau 
tirštėjo žalsva prietema. Iki paskutinės akimirkos jie ne- 
žinojo, ar prioras Robertas, praleidęs pasirinktą naktį, 
nenuspręs pasinaudoti proga ir eiti pats, bet jis nieko 
nesakė, ir Kedfaelis iš tikrųjų pradėjo įtarinėti, ar ap- 
skritai reikėjo taip ilgai kalbėtis su antstoliu, o gal pri- 
oras šitaip elgėsi tik todėl, kad išvengtų budėjimo bei 
Šanedos prašymo ryte? Tai nebūtinai reikštų, kad jis yra 
kaltas, nebent tuo, kad ir dabar nenori suteikti malonės 
Rišartui, kol nėra priverstas tai padaryti, susitikęs akis 
į akį su jo dukterimi. Nors prioras Robertas ir turėjo 
keletą gerų savybių, bet tikrai nebuvo nei nuolankus, 
nei didžiadvasis. Jis niekada neabejodavo, kad yra tei- 
sus, ir neatleisdavo nė vienam, drįsusiam mesti iššūkį. 

— Šis žygis ir šis budėjimas, broli, - prabilo Kolum- 
banas, plačiais jaunatviškais žingsniais eidamas greta jū- 
reiviškai krypuojančio Kedfaelio, - yra didelė malonė 
mums. Mūsų vardai bus įrašyti abatijos istorijoje, ir visi 
broliai, ir kitos kartos pavydės mums. 

— Girdėjau, — abejingai atsakė Kedfaelis, - kad pri- 
oras Robertas ketina aprašyti šventosios Vinifredos gy- 
venimą ir knygą užbaigti istorija apie jos palaikų perve- 
žimą į Šrusberį. Manote, kad jis įamžins visy savo pa- 
lydovų vardus? 

„Tave tai tikriausiai paminės, — toliau galvojo Ked- 
faelis, — kaip vargšą brolį, kuris sirgo nuomariu ir bu- 
vo pasiųstas į Holivelą gydyti. Ir Džeromą, kuris susap- 
navo tą pranašingą sapną. Bet apie mane, be abejo, nu- 
tylės. Ir tuo geriau!“ 

— Padariau nuodėmę, ir už ją privalau atlikti baus- 
mę, — pareigingai prisiminė Kolumbanas, — išdaviau pa- 
sitikėjimą, kaip tik šioje koplyčioje... aš, kuris labiau už 
kitus turėjau būti ištikimas. — Jie jau stovėjo prie nu- 
triušusių vartelių, priešais užžėlusias kapines, per kurias 
vingiavo tarp aukštų žolių vos įžiūrimas siauras take- 
lis. —- Jaučiu šventą dvelksmą, besiskverbiantį į mane, — 
virpėdamas tarė jaunuolis, pakėlęs aukštyn išbalusį vei- 
dą. — Mane traukia šviesa. Tikiu, jog artėjame prie ste- 
buklo, prie nuostabios malonės. Šitoks gailestingumas 
man, išdavikiškai užmigusiam jos koplyčioje! — Ir jis 
pirmas nuskubėjo atvirų durų link, iš nekantrumo vis 
didesniais žingsniais, ištiesęs į priekį rankas, tarsi būtų 
norėjęs apglėbti mylimąją, o ne paprasčiausiai pareikš- 
ti pagarbą šventajai. Kedfaelis niūriai, bet klusniai sekė 
iš paskos, jau pripratęs prie tokių nemalonių aistros 

protrūkių, tačiau anaiptol nesidžiaugdamas, kad visą 
naktį turės tai matyti, uždarytas šioje mažytėje koply- 
čioje. Jam reikėjo ir pamąstyti, ir pasimelsti, bet atro- 
dė, kad Kolumbanas tam gerokai trukdys. 

Viduje oras buvo troškus nuo senos medienos bei 
smilkalų, įsigėrusių į patiesalą po relikvijų skrynia, kva- 
po; be to, atsidavė dulkėmis ir praeitimi, kaip visose re- 
tai naudojamose patalpose. Ant altoriaus žibėjo tamsiai 
geltona aliejinės lempelės liepsna; Kedfaelis priėjęs nuo 
jos uždegė dvi žvakes ir pastatė iš abiejų pusių. Pro 
siaurą langą į rytus, net menkiausiam vėjeliui pūstelėjus, 
atsklisdavo gaivus byrančių gudobelių žiedų aromatas ir 
keletą minučių virpindavo liepsneles. Jų neryškūs šo- 
kantys atspindžiai sušvytuodavo ant visų artimesnių pa- 
viršių, tik nepasiekdavo stogo skliautų ir neapšviesdavo 
sienų. Jie buvo tarsi siaurame, tamsiai rudame, medie- 
na kvepiančiame urve, o priešakyje dėmesį traukė blausi 
šviesa, krintanti ant tuščio karsto bei ne karste gulinčio 
kūno ir tik truputį paryškinanti dviejų netoli katafalko 
šalimais sustatytų klauptų kontūrus. Rišartas gulėjo ar- 
čiau jų, ir didžiulė, juoda, sidabru papuošta relikvijų 
skrynia kaip neaukšta siena užstojo jį nuo šviesos. 

Brolis Kolumbanas nusižeminęs nusilenkė altoriui ir 
atsiklaupė prie dešiniojo klaupto. Brolis Kedfaelis pati- 
kimai įsitaisė prie kairiojo ir, kaip jau buvo įgudęs, kuo 
patogiau atrėmė kelius. Pamažu juos apgaubė ramybė. 
Kedfaelis susikaupė prieš ilgą budėjimą ir sukalbėjo jau 
ne pirmą maldą už Rišartą. Neįžvelgiama tamsa ir ne- 
siliaujantis blankios šviesos srautas, lėta laiko tėkmė, 
kurios jis negalėjo nei suvokti, nei pasivyti, vienatvė ap- 
link jį ir pilnas rūpesčių bei žmonių pasaulis — visa tai 

susipynė į begalinį raštą, amžiną ritmą, tokį pat tobu- 
lą kaip miegas. Jis nebegalvojo apie Kolumbaną, apskri- 
tai pamiršo, kad Kolumbanas gyvena šioje žemėje. Ir jo 
malda buvo tarytum kvėpavimas — be žodžių, be jokių 
ypatingų prašymų; jis tiesiog laikė savo širdyje, kaip su- 
žeistus paukštelius suglaustuose delnuose, visus tuos 
žmones, kurie dabar jautė skausmą del šios šventosios 
mergelės, nes jeigu jau jis taip kentė dėl jų, tai kaip tu- 
rėjo sielotis ji pati? 

Atrodė, kad žvakių pakaks visai nakčiai; pagal tai, 
kaip jos mažėjo, Kedfaelis atsekė laiką ir žinojo, kad 
tuoj bus vidurnaktis. 

Jis galvojo apie Šanedą, kuriai iš ryto neturės ko pa- 
siūlyti, tik save, — nes šis dievobaimingas, nekaltas kan- 
kinys iš esmės buvo niekas, o vieno Kedfaelio jai tikrai 
negalėjo pakakti, — kai staiga išgirdo kažkokius keistus 
garsus, sklindančius nuo dešiniojo klaupto, prie kurio, 
visiškai paskendęs maldose, klūpojo Kolumbanas. Jis 
jau nebebuvo užsikniaubęs ant rankų: pakėlęs veidą 
aukštyn, įsitempęs žiūrėjo į pro langą srūvančią šviesą, 
ir nors ji buvo gana blausi, smailus jo profilis atrodė 
neįprastai, gelsvai baltas. Plačiai atmerktos akys spokso- 
jo į kažką anapus koplyčios sienos, o praviros, iš liguis- 
to susijaudinimo persikreipusios lūpos giedojo lotyniš- 
ką giesmę, šlovindamos skaistybę. Giedojo labai tyliai, 
bet aiškiai, lyg per sapną. Nespėjęs gerai suvokti, ką čia 
girdi, Kedfaelis pamatė, kaip jaunuolis, įsitvėręs klaup- 
to, pašoko ir atsistojo priešais altorių. Giesmė nutrūko. 
Staiga jis išsitempė visu ūgiu, atlošė galvą, tarsi kiaurai 
per stogą būtų galėjęs matyti žvaigždėtą pavasario naktį, 
ir išskėte rankas, tarytum prikaltas prie kryžiaus. Paskui 

garsiai, be žodžių suriko — lyg iš didelio džiaugsmo, su- 
mišusio su skausmu, — ir kaip ilgas triukšmingai griu- 
vo ant kietų plūktinių grindų, vis dar išskėtęs rankas, 
įtempęs visą kūną iki pirštų galiukų, ir tysojo nejudė- 
damas, prispaudęs kaktą prie patiesalo, ant kurio gulė- 
jo Rišarto kūnas, kutų. 

Kedfaelis paskubomis atsistojo ir priėjo prie jo, ne 
tik išsigandęs bei sunerimęs, bet ir jausdamas pasišlykš- 
tėjimą. 

„Kaip tik to ir reikėjo tikėtis iš tokio pakvaišėlio, — 
piktai galvojo jis, visgi atsiklaupęs, čiupinėdamas su- 
trenktą kaktą, kišdamas po ja patiesalo kraštą ir sukda- 
mas vaikino galvą į šoną, kad nebūtų prispausta nosis 
bei burna ir jis galėtų laisviau kvėpuoti. - Juk turėjau 
pastebėti požymius! Kaip pagal įsakymą nepraleidžia 
progos pademonstruoti kokį pamaldų priepuolį ar pa- 
slaptingą ekstazę. Greitu laiku ta šviesa jį įtrauks, ir at- 
gal jis jau nebesugrįš. Tačiau keista, kad sugeba kristi 
tiesiai ant veido ir nė kiek nesusižeisti, ir kai jį tampo 
visokių regėjimų ar minčių apie nuodėmes sukeltas 
mėšlungis, jis niekada neatsitrenkia į jokį aštrų ar kie- 
tą daiktą, net liežuvio nepersikanda. Matyt, ta pati Ap- 
vaizda, kuri rūpinasi girtais, saugo ir besiskėtriojantį 
Kolumbaną“. - Ir Kedfaeliui nejučiomis į galvą lindo 
įkyri mintis, jog tie išsišokimai greičiausiai turi kažko- 
kią prasmę ir yra susiję. 

Šįkart bent jau apsiėjo be mėšlungio. Tiesiog matė 
savo regėjimą, arba įsivaizdavo matąs, ir krito prieš jį 
ant Žemės, apimtas pragaištingo susižavėjimo. Kedfaelis 
papurtė Kolumbaną už peties — iš pradžių švelniai, pas- 
kui smarkiau, bet jaunuolis gulėjo sustingęs, tarsi nie- 

ko nejausdamas. Jo kakta buvo vėsi, glotni, ir veidas, 
nors sunkiai įžiūrimas, atrodė visiškai giedras, tyras, ku- 
pinas palaimos. Jei ne keistai sustingęs kūnas bei galū- 
nės ir ta nenatūrali nukryžiuotojo poza, galėjai pamany- 
ti, kad jis miega. Kedfaelis niekuo daugiau neįstengė 
jam padėti, tik pasuko galvą, kad gulėtų ant dešinio 
skruosto, ir pakišo patiesalą. Mėgino sulenkti dešinę 
ranką ir paversti jaunuolį ant šono, kad būtų patogiau, 
bet sąnariai nepasidavė, ir jis paliko jį ramybėje. 

„Kaip turėčiau elgtis dabar? — galvojo Kedfaelis. — 
Mesti budėjimą ir eiti pakviesti prioro bei kitų į pa- 
galbą? O ką jie padarys, ko negalėčiau aš pats? Jeigu 
jau aš neįstengiu jo pažadinti, tai neįstengs ir jie. Kai 
bus laikas, jis atsipeikės, bet ne anksčiau. Juk nesusi- 
žeidė, kvėpuoja ramiai ir giliai. Širdis plaka aiškiai, rit- 
mingai, jis nekarščiuoja. Kodėl turėčiau neleisti žmo- 
gui patirti šio keisto malonumo, jeigu tai jam neken- 
kia? Čia nešalta, galiu jį dar užkloti kitu altoriaus 
apdangalu, labai puošniu, jam tikriausiai patiktų. Ne, 
mudu čia atėjome, kad kartu budėtume visą naktį, tai- 
gi taip ir darysime — aš klūposiu kaip dera, o jis tegu 
sau sklando savo sapnuose“. 

Jis užklojo Kolumbaną, pataisė patiesalą po galva, 
kad būtų minkščiau, ir grįžo prie savo klaupto. Neži- 
nia, kaip tas regėjimas buvo paveikęs Kolumbaną, bet 
Kedfaeliui tikrai išblaškė visas mintis. Kuo labiau jis 
mėgino susikaupti, kad galėtų pasimelsti, pamąstyti arba 
pagalvoti apie Šanedos reikalus, ką ji turėtų daryti to- 
liau, tuo labiau jam rūpėjo žiūrėti į tą kniūpsčią kūną 
ir klausyti, ar jis tebekvėpuoja ritmingai kaip anksčiau. 
Užuot naudingai praleidęs laiką garbindamas Dievą bei 

mąstydamas, jis jautėsi prislėgtas ir pavargęs — tai buvo 
viena iš ilgiausių ir niūriausių naktų jo gyvenime. 

Pirmasis melsvai pilkas prašviesėjimas atrodė kaip 
tikra palaima, bent jau akims. Siauras dangaus rėželis, 
kurį jis matė pro langą už altoriaus, iš pilko tapo bals- 
vas, skaisčiai žalias, paskui violetinis kaip krokas, dar 
vėliau — auksinis. Rytas buvo be debesų, tekančios sau- 
lės spinduliai skverbėsi pro plyšį ir krito ant altoriaus, 
ant relikvijų skrynios, ant suvynioto kūno, o toliau kaip 
auksinis kardas smigo gilyn į koplyčią, aplenkdami tik 
tamsoje gulintį Kolumbaną. Jaunuolis tebebuvo sustin- 
gęs, bet kvėpavo giliai ir ramiai, ir joks prisilietimas, 
joks žodis negalėjo jo pasiekti. 

Tokį jį rado ir prioras Robertas, atėjęs kartu su kitais 
vienuoliais, ir Šaneda su Anesta, ir visi kaimiečiai bei 
žmonės iš vienkiemių — tylūs ir budrūs kaip anksčiau, su- 
sirinkę pažiūrėti, kuo baigsis tas trijų naktų budėjimas. 

Šaneda įėjo pirmoji ir, iš ryškios šviesos staiga pate- 
kusi į prietemą, kurį laiką nieko nematė, todel stovėjo 
tarpduryje, kad apsiprastų akys. Prioras Robertas įžen- 
gė jai iš paskos, ir tada ji staiga išvydo brolio Kolum- 
bano sandalų padus, kaip tik apšviestus pro langą sklin- 
dančių spindulių, nors visas kūnas dar tebegulėjo šešė- 
lyje. Jos akys išsiplėtė iš nuostabos ir pasibaisėjimo; 
Kedfaelis atsigręžė, norėdamas ją nuraminti, bet ji jau 
garsiai šaukė: „Kas čia? Ar jis negyvas?“ 

Prioras paskubomis ją nustūmė, dideliais žingsniais 
puolė į priekį ir sustojo tik tada, kai viena koja užmy- 
nė ant Kolumbano abito krašto. 

— Kas čia darosi? Kolumbanai! Broli! — Jis pasilenkė 
ir uždėjo ranką ant sustingusio peties. Kolumbanas to- 

liau sau miegojo ir sapnavo, nieko nejausdamas ir ne- 
krutėdamas. — Broli Kedfaeli, ką visa tai reiškia? Kas 
jam nutiko? 

— Jis gyvas, — pirmiausia patikino priorą Kedfaelis, — 
ir manau, kad jam negresia joks pavojus. Kvėpuoja kaip 
ramiai miegantis žmogus. Veido spalva normali, oda vė- 
si, nesusižeidęs. Tiesiog vidurnaktį atsistojo priešais al- 
torių, išskėtė rankas ir krito kniūpsčias, apimtas eksta- 
zės. Visą naktį šitaip išgulėjo, bet nesikankino ir nesi- 
blaškė. 

— Turėjote pasikviesti mus į pagalbą, —- sukrėstas ir 
nusiminęs, tarė prioras. 

— Tačiau turėjau ir kitą pareigą — likti čia ir budė- 
ti, kaip man buvo liepta, — atšovė Kedfaelis. —- Be to, ką 
daugiau jūs būtumėte padarę, ko nesugebėjau aš? Juk 
pakišau jam po galva patiesalą ir užklojau, kad nesušal- 
tų. Beje, nemanau, kad jis jaustųsi dėkingas, jei būtu- 
me prieš laiką ištempę jį iš koplyčios. Dabar bus ištiki- 
mai budėjęs visą naktį, ir jei neįstengsime pažadinti, ga- 
lėsime šitaip nešti į lovą, neužgaudami jo pareigos 
jausmo. 

— Greičiausiai jis teisus, - nuoširdžiai tarė brolis Ri- 
čardas, — nes visi žinome, kad brolis Kolumbanas jau 
keletą kartų matė stebuklingus apsireiškimus, todėl bū- 
tume labai jį nuskriaudę, išnešdami iš tos vietos, kur jis 
mėgavosi palaimingu regėjimu. Gal netgi būtume įžei- 
dę šventąją, jeigu ji teikėsi jam pasirodyti. Jeigu viskas 
taip ir yra, tuomet jis pats pabus, kai reikės, o mes tik 
pakenktume, mėgindami jį pažadinti anksčiau. 

— Iš tikrųjų, - šiek tiek apramintas, sutiko prioras, — 
jis berods ramus, neišblyškęs, ir neatrodo, kad kankin- 

tųsi. Labai keista. Gal šis jaunasis brolis tikrai mato 
pranašystę, panašią į tą, kuri po jo priepuolio pirmą 
kartą atvedė mus prie šventosios Vinifredos? 

— Jam jau teko būti dieviškos malonės įrankiu, — ta- 
rė Ričardas, — gal ir vėl taip atsitiks. Nuneškime jį į lo- 
vą, pas Kedvaloną, šiltai apklostykime ir laukime. O gal 
verčiau nugabenkime į tėvo Hiujo kleboniją, kad būtų 
netoli bažnyčios? Ko gero, jis pirmiausia norės padėkoti 
Dievui. 

Iš sunkaus altoriaus užtiesalo bei virvių, kuriomis 
buvo susijuosę, jie padarė Kolumbanui savotiškus neš- 
tuvus ir pakėlė jį nuo žemės, sustingusį kaip kokį rąs- 
tą, vis dar į šalis styrančiomis išskėstomis rankomis. Pa- 
guldė ant nugaros, bet jis tarytum nieko nejautė, neiš- 
leido nė garso, nerodė jokių gyvybės žymių. Keletas 
kaimiečių, išsigandę ir sujaudinti tokio reginio, priėjo 
arčiau, kad padėtų per mišką nunešti jį žemyn, į Hiu- 
jo namus. Kedfaelis su jais nėjo. Jis atsisuko į Šanedą, 
kuri susimąsčiusi, tarsi kažką įtardama, žiūrėjo į jį. 

— Na, bent jau aš, — tarė jis, - nepraradau sveiko 
proto, todėl mielai padarysiu, ko manęs dar neprašėte. — 
Jis iš šono priėjo prie Rišarto, uždėjo ranką ant negy- 
vos jo širdies ir peržegnojo kaktą. 

Paskui jie kartu iš lėto ėjo į pakalnę, kaimo link. 

„— Ką dar galėtume padaryti? Jei esate ką sumanęs, 
tik pasakykite. Kol kas mums nesisekė. O šiandien rei- 
kės jį palaidoti. 

— Žinau, — susimąstęs atsakė Kedfaelis. - Bet iki šiol 
nesuvokiu, kaip turėtume vertinti šios nakties įvykį. Ko 
gero, manyčiau, jog visa tai buvo iš anksto suplanuota, 
kad mūsų ketinimus paremtų dar vienas stebuklas. Bet 

privalau atsižvelgti į dvi aplinkybes. Kad ir kaip žiūrė- 
čiau, prioro Roberto nustebimas bei susirūpinimas man 
atrodo ne apsimestinis, o visiškai nuoširdus. Be to, šias 
keistas Kolumbano savybes mes ne kartą pastebėjome 
jau anksčiau — ištiktas priepuolio, jis baisiai, pavojingai 
blaškydavosi, todėl sunku patikėti, jog tai vaidyba. Net 
akrobatas turgaus aikštėje, nežinia ką išdirbinėjantis su 
savo kūnu ir šitaip užsidirbantis pragyvenimui, nepri- 
lygtų Kolumbanui, kai jį tampo traukuliai. Taigi nega- 
liu nieko spręsti. Mano manymu, yra žmonių, kurie vi- 
są laiką tarsi balansuoja ant peilio ašmenų, o kartais pa- 
kimba ore, ir tik Dievas arba velnias tada juos 
pastūmėja į kurią nors pusę. 

— O aš žinau tik tiek, — tarė Šaneda, tamsiai nurau- 
dusi, kaip iš lėto rusenantis deglas, - kad mano tėvas, 
kurį mylėjau, dabar guli nužudytas, todėl noriu, kad 
žudikas būtų teisingai nubaustas, ir nenoriu derėtis dėl 
kainos. Nes Rišarto kraujas —- neįkainojamas. 

— Žinau, žinau! - pasakė Kedfaelis. - Juk pats irgi 
esu velsietis. Bet nepamirškite gailestingumo, nes kada 
nors gal ir jums, ir man jo dar prireiks! Beje, ar kalbė- 
jote su Engelardu? Kaip jis laikosi? 

Ji krūptelėjo, dar labiau paraudo ir pastebimai su- 
švelnėjo, tarytum šalnos pakąsta gėlė, stebuklingai atgai- 
vinta šilto pietų vėjelio. Bet nieko neatsakė. To ir ne- 
reikėjo. 

— Matau, kad gyvensite toliau! - patenkintas tarė 
brolis Kedfaelis. - Kaip jis ir norėtų. Nors ir priešino- 
si, kaip dera tikram Velso lordui. Galų gale vis tiek bū- 
tumėte pasielgusi savaip — teisingai sakėte. Bet paklau- 
sykite, turiu du sumanymus, jums reikėtų tai padaryti. 

Privalome išmėginti viską. Neskubėkite dabar namo. 
Tegu Anesta jus nusiveda į Benedo kalvę pailsėti, pas- 
kui abi ateikite mišių. Gal ką sužinosime, kai mūsų 
naujai iškeptas šventasis pagaliau atsigaus? O vėliau, kai 
laidosite tėvą, tegu Peredijus būtinai ateina su 5470 tė- 
vu. Kitaip jis tikriausiai išsisuktų, kaip vengė jūsų iki 
šiol, bet jei pati paprašysite, tikrai negalės atsisakyti. Aš 
vis dar turiu keletą nuomonių — ir nė vienos aiškios — 
apie ponaitį Peredijų. 


AŠTUNTAS SKYRIUS 


MAŽOJO VARINIO VARPELIO SKAMBĖJIMAS, 
KVIEČIANTIS EITI MIŠIŲ, PAGALIAU PRASI- 
SKVERBĖ Į PALAIMINGĄ BROLIO KOLUMBANO 
miegą. Negalima sakyti, kad pažadino, bet privertė at- 
merkti akis, pakrutinti nutirpusias kūno dalis, pa- 
mankštinti galūnes ir sudėti vėl judančias rankas prie 
krūtinės. O šiaip jo veido išraiška nepasikeitė, jis tarsi 
nematė susirūpinusių žmonių, apstojusių jo lovą. Lyg jų 
visai čia nebūtų buvę. Brolis Kolumbanas reagavo tik į 
varpą, į raginimą melstis. Jis krūptelėjo ir atsisėdo. Pas- 
kui išlipo iš patalo ir tvirtai atsistojo ant kojų. Švytėjo 
džiaugsmu, bet atrodė paslaptingas. 

— Jis ruošiasi užimti įpfastinę savo vietą tarp mū- 
sų, — sujaudintas pagarbiai tarė prioras. — Eime, kol kas 
nemeginkime jo žadinti. Padėkojęs Dievui, pats atsipei- 
kės ir papasakos, ką patyrė. 

Prioras pirmas žengė į bažnyčią, o Kolumbanas, kaip 
jis ir tikėjosi, atsistojo į savo vietą eilės gale, nes kai 
Džonas buvo nubaustas, jis liko jauniausias iš čia esan- 
čių brolių, taigi dabar kukliai sekė visiems iš paskos, 
kukliai dalyvavo pamaldose, bet atrodė, jog tebemiega. 

Bažnyčia buvo pilnutėlė, ir keletas netilpusių žmonių 
dar spietėsi už atvirų durų. Visi jau žinojo, kad kažkas 
keisto ir nuostabaus atsitiko šventosios Vinifredos kop- 
lyčioje, o per mišias gali būti ir daugiau apsireiškimų. 

Iki pat mišių pabaigos brolio Kolumbano būklė nė 
kiek nepasikeitė. Tačiau kai prioras, lėtai ir viltingai, 
kaip žmogus, sukantis raktą ir žinantis, jog durys tikrai 
atsidarys, žengė pirmą žingsnį išėjimo link, Kolumbanas 
staiga visas suvirpėjo, tyliai riktelėjo ir nustebęs apžvelgė 
pažįstamus veidus. Jo paties veidas atgijo, jis nusišypso- 
jo. Paskui, ištiesęs ranką, tarsi norėdamas sulaikyti pri- 
orą, garsiai tarė: 

— O tėve, man suteikta šitokia malonė! Patyriau ne- 
apsakomą palaimą! Kaip čia atsiradau — juk buvau ki- 
tur? Ir mane pernešė iš nakties tamsos į spindinčią švie- 
są. O čia vėl tas pats pasaulis, kurį buvau palikęs! Pa- 
kankamai geras pasaulis, bet mačiau dar geresnį, kurio 
nesu vertas. O, kad galėčiau jums apsakyti! 

Visų akys buvo susmeigtos į jį, ir visi, ištempę au- 
sis, gaudė jo žodžius. Nė vienas žmogus neišėjo iš baž- 
nyčios, o tie, kurie spietėsi lauke, susigrūdo dar arčiau. 

— Sūnau, — švelniai ir neįprastai pagarbiai tarė pri- 
oras Robertas, — jūs esate čia, tarp savo brolių, kartu 
su jais garbinate Dievą; jums nereikia nieko bijoti ar 
gailėtis, nes apsireiškimas, kurį matėte, tikriausiai tu- 
rėjo jus dar labiau įkvėpti ir padrąsinti, kad be baimės 
žengtumėte per šį netobulą pasaulį, tikėdamasis ateity- 
je išvysti kitą, daug gražesnį. Naktų budėjote su bro- 
lių Kedfaeliu šventosios Vinifredos koplyčioje... ar pri- 
simenate? Ir ten kažkas atsitiko — jūsų siela kurį laiką 
buvo atsiskyrusi nuo mūsų, ir nuo jūsų kūno, bet kū- 
nas gulėjo saugiai, miegojo ramiu kūdikio miegu. Dar 
neatgavusį nuovokos, atnešėme jus čia, tačiau dabar 
vėl esate su mumis, sveikas ir gyvas. Jums suteikta di- 
delė malonė. 

— O, daug didesnė, negu jūs manote, - išblyškęs 
kaip drobė, užgiedojo Kolumbanas. - Esu nežemiško 
gerumo pasiuntinys, taikos grąžinimo įrankis. O tėve... 
teve Hiuji... broliai... leiskite garsiai pasakyti čia, nes 
tai, ką privalau pranešti, turi išgirsti visi. 

„Niekas, — galvojo Kedfaelis, - ir negalėtų jo sustab- 
dyti; jis aiškiai pasiryžęs atlikti dieviškąjį pavedimą, ne- 
kreipdamas dėmesio į jokius paprastus priorus ar kuni- 
gus, net jeigu jie ir sumanytų prieštarauti“. 

O Robertas šįkart pasirodė esąs keistai nuolaidus ir 
sutiko perleisti valdžią. Arba jis jau anksčiau žinojo, kad 
balsas iš dangaus pritars jo ketinimams ir nė kiek nepa- 
kenks jo šlovei, arba iš tikrųjų jautėsi sužavėtas ir nuo- 
širdžiai, kaip ir visi kiti, norėjo paklausyti. 

— Kalbėkite drąsiai, broli, — tarė jis, - pasidalinkite 
su mumis savo džiaugsmu. 

— Tėve, vidurnakų, kai klūpojau priešais altorių, 
staiga išgirdau meilų balsą, tariantį mano vardą, todėl 
atsistojau, paklusdamas tam kvietimui. Nežinau, kas 
tuomet atsitiko mano kūnui; sakote, kad jis gulėjo lyg 
užmigęs, kai atėjote. Bet man atrodė, kad kai žengiau 
artyn, altorius netikėtai sutvisko švelnia, auksine švie- 
sa, o tos šviesos viduryje iškilo nuostabiai graži mer- 
gelė - ji sklandė stebuklingame baltų žiedlapių lietu- 
je, svaigus kvapas sklido nuo jos drabužių bei ilgų 
plaukų. Ir ta maloningoji būtybė kreipėsi į mane: pa- 
sakė, kad jos vardas — Vinifreda, kad ji pritaria mūsų 
sumanymui ir atleidžia tiems, kurie, neteisingai suvok- 
dami ištikimybę bei pagarbą, iki šiol priešinosi. Pas- 
kui — nuostabus jos širdies gerumas! — ji uždėjo ranką 
Rišartui ant krūtinės, kaip ir jo duktė prašė mus pa- 

daryti žmogiško atleidimo vardan, ir suteikė jam dan- 
giškąjį nuodėmių atleidimą — taip maloniai ir švelniai, 
kad man sunku net nupasakoti. 

— O sūnau, - nudžiugęs tarė prioras Robertas, per- 
rėkdamas neramų murmesį, nuvilnijusį per bažnyčią, — 
jūs pasakojate apie didesnį stebuklą, negu drįsome tikė- 
tis. Ner atsimetėliai išgelbėti! 

— Taip! Tačiau, tėve, tai dar ne viskas! Uždėjusi ran- 
ką jam ant krūtinės, ji paprašė manęs pasakyti čia esan- 
tiems žmonėms — ir velsiečiams, ir atvykėliams —- kad vi- 
si išgirstų maloningą jos valią: „Kur mano kaulai bus iš- 
kasti iš žemės, — sakė ji, — liks tuščias kapas. Ką palieku, 
galiu ir užpildyti. Šiame kape, — sakė Vinifreda, — ir pa- 
laidokite Rišartą, kad jis ilsėtųsi ramybėje ir būtų įvyk- 
dyta mano valia“. 


— Nieko daugiau negalėjau padaryti, - kalbėjo Šaneda, — 
tik padekoti už paslaugą, kai jis persakė dieviško atlei- 
dimo mano tėvui žodžius. Bet vis tiek jaučiuosi įžeista, 
mielai būčiau atsistojusi ir išrėžusi, jog nė kiek neabe- 
joju, ir niekada neabejojau, kad mano tėvas dabar mė- 
gaujasi dangiška palaima, nes jis buvo geras žmogus, nė 
karto nieko nenuskriaudė. Be abejo, labai gražu, kad 
šventoji Vinifreda siūlo jam vietą, kurią pati palieka, ir 
maloningai atleidžia, bet... už ką atleidžia? Už kokias 
nuodėmes? Geriau jau būtų jį pagyrusi, jei nusprendė 
apie tai kalbėti, ir atvirai pasakiusi, kad jis išteisintas, o 
ne jam atleista. 

— Visgi labai diplomatiškas regėjimas, — turėjo pripa- 
žinti Kedfaelis, - mes gauname tai, dėl ko čia atvyko- 
me, Gvizerino žmonės nuraminti, visi sutaikinti... 

— O aš pamaloninta, kad nebeieškočiau tėvo žudi- 
ko, — tarė Šaneda, - kad palaidočiau nusikaltimą kartu 
su auka. Bet aš nenurimsiu, kol sužinosiu... 

— ... O prioras Robertas dar labiau išgarsėja, norėjau 
pasakyti. Kažin, kas tai sugalvojo? 

Jie tik keletą minučių kalbėjosi Benedo kalvėje, kur 
Kedfaelis užsuko pasiskolinti kirtiklio bei kastuvo šven- 
tam darbui atlikti. Netgi keli Gvizerino vyrai atėjo pra- 
šytis, kad ir jiems būtų leista kasti palaimintą žemę; ži- 
noma, jie ir dabar nenorėjo prarasti savo šventosios, bet 
neketino priešintis jos valiai. Prisiklausę apie visokius 
stebuklus, nusprendė verčiau užsitarnauti jos pritarimą 
bei palaiminimą, negu, Dieve saugok, turėti reikalų su 
jos strėlėmis. 

— Man atrodo, kad pastaruoju metu daugiausia gar- 
bės tenka broliui Kolumbanui, — įžvalgiai pasakė Šane- 
da. — O prioras elgėsi gana kukliai, nė karto nemėgino 
pasiglemžti jos sau. Dėl to pradedu tikėti, kad gal jis ir 
sąžiningas. 

Jos žodžiai privertė Kedfaelį susimąstyti. Neryžtingai 
trindamas nosį, jis atidžiai pažvelgė į ją: 

— Tikriausiai jūs teisi. Be abejo, ši istorija keliaus į 
Šrusberį su mumis, bus žinoma ir kituose vienuolynuo- 
se, kai šitaip pergalingai grįšime į namus. Taip, Kolum- 
banas visame ordine pagarsės kaip šventasis brolis, ku- 
riam buvo suteikta dieviška malonė. 

— Girdėjau, kad ambicingas žmogus vienuolyne ga- 
li aukštai iškilti, — tarė ji. — Gal jis jau deda pagrindus, 
kad pats taptų prioru, kai Robertas bus paskirtas aba- 
tu? O gal netgi iš karto abatu, nors Robertas tikisi, kad 
abatu netrukus taps j+5/ Nes me Roberto vardas bus mi- 

nimas visose grafystėse, kai ims sklisti gandai apie pra- 
našautoją, kurį šventieji išsirinko, kad skelbtų jų valią. 

— To, - sutiko Kedfaelis, - Robertas gal dar net ne- 
suvokia, bet būtinai suvoks, kai atsipeikės po visų įvy- 
kių. O juk jis iškilmingai pasižadėjo aprašyti šventosios 
gyvenimą ir knygą užbaigti pasakojimu apie šią kelionę. 
Taigi Kolumbanas, ko gero, taip ir liks nežinomas bro- 
lis, kuriam atsitiktinai buvo pavesta persakyti priorui jo 
globėjos žodžius. Metraštininkai gali taip pat lengvai 
vardus išbraukti, kaip pranašautojai — juos viešai pa- 
skelbti. Bet pripažįstu, kad šis jaunuolis kilęs iš ryžtin- 
gos normanų giminės, kuri net jaunesniuosius sūnus 
benediktinų abitais apvelka ne tam, kad jie visą gyveni- 
mą vergiškai dirbtų sode. 

— Ne kiek nepasistūmėjome į priekį, - susierzinusi 
tarė Šaneda. 

— Ne. Tačiau dar nebaigėme darbo. 

— O man atrodo, kad jie nusprendė šitaip viską ir 
užraukti; visi sutaikinti, tarsi nebebūtų jokių abejonių. 
Bet juk žinome toli gražu me viską! Kažkur šia žeme 
vaikšto žmogus, smeigęs mano tėvui peilį į nugarą, o 
jie nori, kad užmerktume akis ir vardan taikos ne- 
kreiptume į tai dėmesio. Bet aš reikalauju, kad tas 
žmogus būtų surastas, Engelardas išteisintas, o už tė- 
vą atkeršyta, ir nenurimsiu, kol gausiu, ko trokštu, ir 
kitiems neleisiu nurimti. O dabar pasakykite, ką turė- 
čiau daryti. 

— Tą parį, ką jau sakiau, — tarė Kedfaelis. - Tegu vi- 
si jūsų šeimynykščiai bei draugai ateina prie koplyčios 
pažiūrėti, kaip atkasime kapą, ir pasirūpinkite, kad ten 
būtų Peredijus. 

— Jau pasiunčiau Anestą, kad paprašytų jį ateiti, — 
atsakė Šaneda. - O paskui? Ką turėčiau Peredijui sakyti, 
kaip su juo elgtis? 

— Ant jūsų kaklo kabo sidabrinis kryželis, - tarė 
Kedfaelis. - Ar sutiktumėte jį paaukoti ir šitaip žengti 
dar vieną žingsnį to, ką norite sužinoti, link? 

— Ir jį, ir visa kita, ką turiu vertingo. Juk pats tai Ži- 
note. 

— Tuomet, - tarė Kedfaelis, - jums reikės... 


Garsiai melsdamiesi bei giedodami psalmes, jie užsine- 
šė įrankius ant kalno, į užžėlusias kapines šalia koply- 
čios, nurovė nuo mažyčio Vinifredos kapo kauburėlio 
gervuoges, laukines gėles bei aukštą žolę ir pagarbiai su- 
ardė velėną. Dirbo paeiliui, kad kiekvienas galėtų pri- 
sidėti. Po truputį, metę darbus laukuose bei sklypeliuo- 
se prie sodybų, beveik visi Gvizerino žmonės susirinko 
pažiūrėti, kuo baigsis ši nesantaika. Nes Šaneda sakė 
tiesą. Ji irgi buvo čia su savo tarnais — visi apsivilkę ge- 
dulo drabužiais, pasirengę išnešti Rišarto kūną, kai bus 
laikas jį laidoti; bet kol kas jo laidotuvės atrodė tik ant- 
racilis reikalas, atsitiktinis įvykis šventosios Vinifredos 
istorijoje, dėl kurio jau viskas aišku. 

Čia buvo ir Kedvalonas, ir dėdė Morisas, ir Bene- 
das, ir kiti kaimynai. Šalia tėvo, susimąstęs ir šiek tiek 
atsitraukęs atgal, stovėjo jaunasis Peredijus, ir iš išvaiz- 
dos atrodė, kad svajoja būti už tūkstančio mylių nuo 
čia. Matydamas surauktus vešlius, tamsius antakius, ga- 
lėjai pamanyti, kad jam skauda galvą, o rudos akys, 
nors tarpais ir lakstė į visas puses, nė karto nepažvelgė 
į Šanedą. Maryt, nenoromis čia atėjo - vien todėl, kad 

ji labai prašė, - bet negalėjo arba nenorėjo susitikti su 
ja akis į akį. Išraiškingos raudonos lūpos dabar buvo su- 
stingusios ir nubalusios, nervingai įtemptos ir prispaus- 
kvėpavo sunkiai ir skausmingai - kaip žmogus, kurį 
kažkas slegia. Atrodė visai nepanašus į tą dideliais žings- 
niais liuoksintį, įžūliai besišypsanųį išlepintą jaunikaitį, 
kuris buvo aiškiai įsitikinęs, kad viskas priklausys jam, 
tereikia tik panorėti. Peredijų persekiojantis blogis da- 
bar graužė jį iš vidaus. 

Žemė buvo drėgna, bet lengva, tokią kasti nesunku, 
tiktai kapas pasirodė esąs gana gilus. Kasėjai po truputį 
leidosi žemyn, stovėjo duobėje ligi pečių, o popietei įpu- 
sėjus, brolis Kedfaelis, kuris buvo žemiausias ir kasė jau 
pačiame dugne, beveik visai dingo iš akių. Niekas nedrį- 
so garsiai abejoti, ar čia tikrai ta vieta, bet kai kurie, ko 
gero, stebėjosi. Kedfaeliui, nors jis pats nežinojo kodėl, 
tokia mintis net neatėjo į galvą. Mergelė gulėjo čia. Kaip 
kankinė numirusi ir vel stebuklingai atgaivinta, ji paskui 
dar daugelį metų buvo abatė, bet Kedfaelis vis tiek ją įsi- 
vaizdavo kaip jauną, pamaldžią mergelę, romantiškai pa- 
sirinkusią skaistybę bei šventą gyvenimą, kaip nuo paties 
velnio pabėgusią nuo princo Kredoko užmačių. Tarsi pa- 
dalijęs savo širdį į dvi dalis, Kedfaelis užjautė ir ją, ir iš 
nevilties pakvaišusį įsimylėjelį, kurio kūnas buvo taip 
žiauriai sulydytas, o siela tikriausiai irgi sunaikinta. Ar 
kas nors kada nors meldėsi už jį? Juk jam to reikėjo la- 
biau, negu Vinifredai. Greičiausiai už jį meldėsi tik pa- 
ti Vinifreda. Ji buvo velsietė, todel mokėjo elgtis nešališ- 
kai ir švelniai. Galėjo netgi jį užtarti, kad suskystėjęs jo 
kūnas vėl būtų surinktas ir atgautų žmogaus formą. Su- 

drausminto Žmogaus, žinoma, bet taip pat atrodančio. 
Netgi šventajai kartais turbūt malonu prisiminti, kaip ka- 
daise vyriškis jos geidė. 

Bedamas į tamsų, purų dirvožemį, kastuvas staiga 
grikštelėjo — ten kažkas buvo, ne molis ir ne akmuo. 
Kedfaelis akimirksniu sustojo, atsižvelgdamas į amžių, 
trapumą bei sausumą. Padėjęs kastuvą, jis pasilenkė ir 
ėmė rankomis semti vėsią, kvapnią, švelnią žemę, norė- 
damas pamatyti kliūtį. Pirštais atsargiai nubraukė juo- 
dus grumstelius nuo kažkokio plono, blyškaus, gležno 
daikto, melsvai pilkos, kaip priešaušrio šviesa, spalvos, 
su tamsiomis įdubusiomis dėmelėmis. Ištraukė rankos 
kaulą, nedaug didesnį už vaiko, ir nuvalė prilipusias že- 
mes. Apačioje buvo matyti daugiau tokios pačios švie- 
sios spalvos kaulų, nesukibusių vienas su kitu. Jis neno- 
rėjo nė vieno sulaužyti, todėl išmetė kastuvą iš duobės. 

— Ji čia. Mes ją radome. Atsargiau, leiskite man. 

Iš viršaus į jį žvelgė daugybė veidų. Prioras Rober- 
tas iš susijaudinimo švytėjo lyg pasidabruotas, jau no- 
rėjo šokti į duobę ir pats pasiimti grobį, bet susilaikė, 
pagalvojęs apie lipnų, juodą dirvožemį ir baltas savo 
rankas. Brolis Kolumbanas kaip bokštas stovėjo prie 
krašto, kupiną susižavėjimo veidą nukreipęs ne žemyn, 
kur gulėjo trapūs mergelės palaikai, o į dangų, iš kurio 
jos dvasia neseniai kreipėsi į jį. Be abejo, jį supo tikro 
savininko aureolė, akinanti visus, žiūrinčius iš toliau, o 
prioras ir subprioras šalia jo atrodė kaip nykštukai. Bro- 
lis Kolumbanas norėjo būti, buvo ir žinojo, kad yra la- 
biausiai įsimintinas šią įsimintiną valandą. 

Brolis Kedfaelis atsiklaupė. Galbūt kažką reiškė ir tai, 
kad šią akimirką tik jis vienas klūpojo. Čia turėjo būti 

kojūgalis. Ji keletą amžių gulėjo palaidota, bet žemė el- 
gėsi su ja švelniai, taigi jie galėjo išvysti ją visą, ar beveik 
visą. Kedfaelis apskritai nenorėjo drumsti jai ramybės, o 
dabar stengėsi kuo mažiau ją sujudinti, todėl kasė atsar- 
giai, rieškučiomis, apčiupinėdamas pirštų galais, kol nie- 
ko nesuardęs atidengė visą grakštų jos skeletą. Ji turėjo 
būti šiek tiek aukštesnė negu vidutinio ūgio, bet lanksti 
kaip septyniolikametė mergaitė. Jis švelniai nubraukė že- 
mes aplink ją. Radęs kaukolę, pasilenkė į priekį, atsirė- 
męs ant ištiestų rankų, pirštu švariai išvalė akiduobes, pa- 
sigrožėjo dailiais, smulkiais skruostikauliais bei kilnia gal- 
vos forma. Netgi po mirties ji atrodė graži. Palinkęs virš 
jos kaip skydas, jis liūdėjo del jos. 

— Duokite lininę paklodę, — tarė jis, — ir keletą juos- 
tų, kad galėtume lygiai pakelti. Ji iš čia išeis ne kaulas 
po kaulo, o visa moteris, kaip ir buvo palaidota. 

Jie padavė jam paklodę; jis išskleidė ją šalia gležno 
skeleto, labai atsargiai atskyrė jį nuo supurentos žemės, 
pamažu parkėlė ant lininių įkapių, padėjo į vietą išju- 
dintą rankos kaulą.:Pakišę juostas, jie iškėlė ją į dienos 
šviesą ir švelniai paguldė ant žolės greta kapo. 

— Reikia nuo kaulų švariai nuplauti žemes, — pasakė 
prioras Robertas, su baiminga pagarba žvelgdamas į taip 
sunkiai iškovotą laimikį, — ir suvynioti iš naujo. 

— Jie sausi ir trapūs, - nekantriai perspėjo Kedfae- 
lis. — Jei atimsite iš jos šią Velso žemę, ji gali tiesiog su- 
byrėti jūsų rankose ir pati pavirsti Velso žeme. Ir jeigu 
per ilgai laikysite ją atvirame ore, prieš saulę, ji irgi su- 
trupės į dulkes. Todėl būtų protingiau, tėve priore, su- 
vynioti ją taip, kaip yra, kuo greičiau dėti į relikvijų 
skrynią ir užantspauduoti, kad nepraeitų oras. 

Tai buvo geras patarimas; prioras nusprendė taip ir 
pasielgti, nors apskritai nemėgo, kad kas nors jam šitaip 
atvirai įsakinėtų. Paskubomis, bet džiaugsmingai melsda- 
miesi, jie atnešė žvilgančią skrynią prie mergelės, kad ne- 
reikėtų per daug jos judinti, gerai apmuturiavo paklodė- 
mis smulkius kaulelius ir paguldė savo lobį į naująjį kars- 
tą. Broliai, kurie jį darė, be abejo, žinojo, kad jis turi 
būti sandarus, ir pasistengė, kad dangtis užsidarytų kuo 
glaudžiau, nepraleistų oro, be to, vidų išklojo švininiais 
lakštais. Prieš nešdami šventąją Vinifredą į koplyčią, kur 
turėjo būti laikomos padėkos mišios, jie gerai pritvirtino 
viršų, o pamaldoms baigiantis, prioras dėl visa ko dar už- 
dėjo savo antspaudus. Mergelė buvo įkalinta ir pareng- 
ta kelionei į svetimą šalį, trokštančią jos globos. Visi vel- 
siečiai, kuriems pavyko įsigauti į koplyčią arba prieiti pa- 
kankamai arti prie durų, kad matytų, kas vyksta viduje, 
kažkaip šiurpiai tylėjo, akimis sekdami kiekvieną judesį; 
tos paslaptingos akys neatrodė piktos, bet iš įdėmių 
žvilgsnių galima buvo suprasti, kad jie tebejaučia priešiš- 
kumą, nors ir bijo garsiai apie tai kalbėt. 

— Atlikę šią šventą pareigą, - su palengvėjimu, bet 
kartu ir nuliūdęs tarė tėvas Hiujis, — turime įvykdyti ir 
kitą šventosios mums pavestą užduotį — garbingai palai- 
doti Rišartą, kuriam atleistos visos nuodėmės, jos palik- 
tame kape. Ir noriu dar kartą visiems pasakyti, jog tai 
iš tikrųjų yra nuostabi jos suteikta malonė, didelė gar- 
be. - Tik taip jis drįso pareikšti savo nuomonę apie Ri- 
šartą, ir bent jau dabar visi aplinkui susirinkę velsiečiai 
nuoširdžiai jam pritarė. 

Laidotuvių apeigos buvo trumpos; po jų šeši seniau- 
si bei patikimiausi Rišarto tarnai pakėlė iš šakų nupin- 

tus neštuvus, jau truputį apvytusius, bet vis dar žalius, 
ir nunešė prie kapo duobės. Tomis pačiomis juostomis, 
kuriomis ką tik buvo iškelta šventoji Vinifreda, dabar 
reikėjo nuleisti Rišartą žemyn, į tą patį guolį. 

Šaneda atsistojo šalia dėdės, apžvelgė aplinkui susi- 
spietusius draugus bei kaimynus ir nusisegė nuo kaklo 
sidabrinį kryželį. Tyčia pasirinko tokią vietą, kad Ked- 
valonas su Peredijumi būtų čia pat, dešinėje pusėje, tai- 
gi atrodė visai natūralu, kai ji kreipėsi į juos. Peredijus 
visą laiką traukėsi atgal ir žiūrėjo į ją tik įsitikinęs, kad 
ji jo nemato, tačiau dabar, kai ji staiga atsigręžė, jis nie- 
kaip negalėjo išsisukti. 

— Noriu atiduoti tėvui paskutinę dovaną. Ir man 
būtų malonu, jeigu tu, Peredijau, ją įteiktum. Tu bu- 
vai jam kaip sūnus. Gal padėtum šį kryželį jam ant 
krūtinės — toje vietoje, kur ją perdūrė žudiko strėlė? 
Noriu, kad jis būtų palaidotas kartu su tėvu. Tai - ma- 
no atsisveikinimas. Tegu būna ir tavo. 

Peredijus stovėjo priblokštas, tarsi žado netekęs; žiū- 
rėjo tai į ramų, ryžtingą jos veidą, tai į mažytį jam duo- 
damą daikčiuką, o aplinkui buvo tiek daug liudininkų, 
visi jį pažinojo, ir jis pažinojo juos. Ji kalbėjo aiškiai, 
kad visi girdėtų. Visų akys buvo nukreiptos į jį, ir visi 
pastebėjo, nors nieko nesuprasdami, kaip jo veidas iš lė- 
to nubalo, o akys pastėro iš siaubo. Jis negalėjo neįvyk- 
dyti jos prašymo. Ir negalėjo to padaryti, neprisiliesda- 
mas prie negyvėlio, kaip tik prie tos vietos, kur buvo 
mirtina žaizda. 

Nenoromis, tarsi kankinamas skausmo, jis paėmė 
kryželį. Nedrįso versti jos ilgiau stovėti su ištiesta ran- 
ka. Apimtas nevilties, nė nedirstelėjęs į papuošalą, žiū- 

rėjo jai į akis, o ji jau nebesistengė atrodyti rami, jos 
veidas išblyško, jame šmėstelėjo apmaudas bei nepasiti- 
kėjimas, nes dabar Šaneda manė, jog žino viską, ir tai 
buvo dar blogiau, negu ji anksčiau įsivaizdavo. Bet kaip 
jis negalėjo išvengti jos paspęstų pinklių, taip ir ji ne- 
galėjo jo paleisti. Jis buvo jau įkliuvęs ir turėjo kuo 
greičiau išsilaisvinti pats. Visi stebėjosi, kodėl jis nieko 
nedaro, ir, sunerimę dėl tokių dvejonių, kažką šnabždė- 
jo vienas kitam į ausį. 

Paklaikęs jis staiga tarytum atgijo, iš paskutiniųjų 
mėgino susitvardyti. Neryžtingai žengė keletą žingsnių 
neštuvų bei duobės link, bet paskui atšoko kaip pabai- 
dytas žirgas ir vėl sustingo, tik dabar buvo dar blogiau, 
nes stovėjo vienas liudininkų rato viduryje ir negalėjo 
eiti nei pirmyn, nei atgal. Kedfaelis matė, kaip jo kak- 
tą bei viršutinę lūpą išmušė didžiuliai prakaito lašai. 

— Nagi, sūnau, - švelniai tarė tėvas Hiujis, kuris vie- 
nintelis dar neįtarė nieko blogo, — neverskime mirusiųjų 
laukti ir per daug dėl jų nesielvartaukime, nes tai bū- 
tų nuodėmė. Žinau — ir Šaneda ką tik sakė, - kad jis 
buvo tau kaip antras tėvas, ir tu liūdi kartu su ja. Mes 
visi irgi liūdime. 

Išgirdęs Šanedos vardą, paskui žodį „tėvas“, Peredi- 
jus ėmė dar labiau virpėti, mėgino eiti pirmyn, bet ne- 
įstengė pajudėti iš vietos. Kojos atsisakė žengti prie su- 
vynioto kūno, gulinčio šalia duobės. Smarkiai spiginan- 
ti saulė bei daugybė žvilgsnių lenkė Peredijų žemyn. 
Staiga jis puolė ant kelių, vienoje rankoje tebelaikyda- 
mas suspaustą kryželį, o kita prisidengęs veidą: 

— Jis negali! - sušuko kimiu balsu, delnu užsiėmęs 
burną. — Jis negali manęs apkaltinti! Aš nekaltas dėl 

žmogžudystės! Viską padariau tada, kai Rišartas jau bu- 
vo negyvas! 

Gilus atodūsis kaip netikėtas vėjo gūsis ūžtelėjo per 
aikštelę, virš atviros kapo duobės, ir vėl visi nuščiuvo. 
Tėvas Hiujis ne iš karto ryžosi prabilti, nes tai buvo jo 
avelė, ne prioro Roberto, vienas iš jo ganomos kaime- 
nės jauniklių, iki šiol nepridaręs jokių rūpesčių, o da- 
bar save kaltinantis baisia nuodėme, nors dar neaišku 
kokia, bet susijusia su žmogžudyste. 

— Sūnau Peredijau, — tvirtu balsu tarė tėvas Hiujis, — 
niekas tavęs niekuo nekaltina, tik tu pats. Mes papras- 
čiausiai laukiame, kad padarytum, ko prašė Šaneda, nes 
tai yra malonė tau. Taigi įvykdyk jos norą arba aiškiai 
pasakyk, kodėl negali. 

Peredijus išgirdo jo žodžius ir liovėsi drebėjęs. Dar 
kurį laiką klūpojo, kol šiaip taip apsiramino — susiglo- 
bė pasitikėjimo savimi likučius, kaip išdrikusius ap- 
siausto skvernus. Paskui atitraukė ranką nuo veido; te- 
bebuvo išbalęs, apimtas nevilties, bet prisipažinęs, ma- 
tyt, jautė palengvėjimą, nes dabar nebereikėjo slėpti 
tiesos. Visgi jis buvo drąsus jaunuolis. Atsistojęs atvirai 
pažvelgė į juos: 

— Tėve, prisipažįstu ne savo valia, esu priverstas tai 
padaryti, ir dėl to man taip pat gėda, kaip ir dėl pačios 
nuodėmės. Tačiau tai ne žmogžudystė. Aš nenužudžiau 
Rišarto. Radau jį negyvą. 

— Kelintą valandą? — paklausė brolis Kedfaelis, nors 
neturėjo jokios teisės taip elgtis; bet niekas nepuolė 
prieštarauti. 

— Išėjau, kai nustojo lyti. Juk prisimenate, kad tą 
dieną lijo? — Jie prisiminė. Ir ne šiaip sau. - Tikriausiai 

buvo šiek tiek po vidurdienio. Ėjau į savo ganyklą šioje 
Brino pusėje ir radau kniūpsčią toje vietoje, kur vėliau 
visi jį aptikome. Buvo jau negyvas, prisiekiu! Labai del 
to sielojausi, bet pajutau pagundą, nes tikrai niekuo ne- 
galėjau Rišartui padėti... sugalvojau, kaip... - Peredijus 
nugurkė seiles, atsiduso ir, sukaupęs drąsą, kalbėjo to- 
liau: - Sugalvojau, kaip galėčiau atsikratyti varžovo. Lai- 
mingojo varžovo. Rišartas nesutiko išleisti dukters už 
Engelardo, bet Šaneda jo neatstūmė, todėl žinojau, kad, 
kol Engelardas čia, man nėra jokios vilties, kad ir kiek 
tėvas ją ragintų. Pamaniau, kad žmonės patikėtų, jog 
Rišartą nužudė Engelardas, jeigu... jeigu būtų koks nors 
įrodymas... 

— Bet 72s pats tuo netikėjote, - tarė Kedfaelis, taip 
tyliai, kad niekas ir nepastebėjo jo įsikišimo, tačiau Pe- 
redijus visgi išgirdo ir tuoj pat atsiliepė: 

— Ne! - kone niekinamai atsakė jis. - Aš jį pažįstu, 
jis niekada taip nepadarytų! 

— Bet jūs vis tiek norėjote, kad jį sučiuptų ir apkal- 
tintų. Jums nerūpėjo, kad jis gali netekti galvos, žūtbūt 
troškote jį pašalinti. | 

— Ne! - vėl atsakė Peredijus, nesirverdamas iš pyk- 
čio, bet suvokdamas, kad nusipelnė tokių priekaištų. — 
Ne, ne taip! Maniau, kad jis pabėgs, grįš į Angliją ir 
paliks mus ramybėje, Šanedą ir mane. Tikrai nelinkėjau 
jam nieko dar blogesnio. Tikėjausi, kai jo nebebus, Ša- 
neda galų gale pasielgs taip, kaip norėjo jos tėvas, ir iš- 
tekės už manęs. Aš būčiau laukęs! Būčiau laukęs! Bū- 
čiau laukęs metai iš metų... 

Jis nepasakė, bet buvo mažiausiai du žmonės, kurie 
žinojo ir Peredijaus naudai dabar prisiminė, jog būtent 

jis paliko spragą Engelardui prasiveržt, kai tas buvo ap- 
stotas iš visų pusių, ir tyčia jo nesulaikė, kaip ir brolis 
Džonas, kuris sužlugdė persekiojimą, nors jo sąžinės ir 
neslėgė jokia nuodėmė. 

Brolis Kedfaelis rūsčiai tarė: 

— Bet jūs drįsote pavogti to nelaimingo vaikino strė- 
lę ir padaryti taip, kad visų akys būtų nukreiptos į jį. 

— Aš jos nevogiau, nors man vis tiek gėda dėl to, 
kaip ją panaudojau. Gal prieš savaitę mudu su Engelar- 
du medžiojome, Rišartas mums leido. Kai susirinkome 
strėles, vieną netyčia pasiėmiau kartu su savosiomis. O 
tuomet kaip tik ją nešiausi. 

Peredijaus pečiai dabar buvo tiesūs, galva pakelta, o 
rankos laisvai nuleistos prie šonų; dešinėje jis tebelaikė 
Šanedos kryželį. Veidas atrodė išbalęs, bet ramus. Jis 
jautėsi jau nusimetęs sunkiausią naštą — po visko, ką 
vienas iškentė per pastarąsias dienas, išpažintis bei baus- 
mė už nuodėmę jam buvo tikra paguoda. 

— Leiskite papasakoti viską... viską, ką padariau, del 
ko pats jaučiuosi esąs pabaisa. Neketinu nieko slėpti, 
nors pasielgiau šlykščiai. Rišartui buvo durta į nugarą, 
durklas ištrauktas - žudikas, matyt, jį pasiėmė. Atver- 
čiau kūną ant nugaros ir pasistengiau, kad atrodytų, jog 
šauta iš priekio; iki šiol man rankos dega, bet aš tai pa- 
dariau. Jis buvo negyvas, jam neskaudėjo. Tarsi save 
persmeigiau, o ne jį. Aiškiai mačiau kryptį - durklas 
buvo pervėręs jį kiaurai, nors krūtinėje radau tik nedi- 
delę žaizdelę. Savo durklu ją atvėriau ir, įkišęs Engelar- 
do strėlę, palikau ten styrančią... kaip įkaltį. Ir nuo to 
laiko negaliu nusiraminti... nei dieną, nei naktį, — kal- 
bėjo Peredijus, ne norėdamas sužadinti gailestį, o vei- 

kiau dėkingas, kad jį privertė prabilti, papasakoti apie 
savo gėdą, nusimesti taip ilgai širdį slėgusią naštą, — nes 
pasielgiau niekšiškai, o dabar džiaugiuosi viską pasakęs, 
kad ir kas man nutiktų. Ir atkreipkite dėmesį: nespen- 
džiau spąstų taip, kad atrodytų, jog Engelardas šovė 
žmogui į nugarą! Puikiai jį pažįstu! Gyvenau šalia jo 
nuo to laiko, kai jis pabėgęs įsikūrė čia, buvome vieno- 
do amžiaus, todel susidraugavome. Jis man patiko, me- 
džiodavau su juo, grumdavausi, pavydėjau jam, netgi 
nekenčiau jo, nes jį mylėjo, o manęs — ne. Kartais meilė 
priverčia vyrus pasielgti baisiai, netgi su draugais, — tarė 
Peredijus, ne prašydamas pasigailėjimo, o greičiau pats 
nustebęs. 

Visi jo klausėsi nejaukiai nuščiuvę, pasibaisėję tokiu 
šventvagišku nusikaltimu, netikėtai pajutę gailestį vieni- 
šam jaunuoliui ir stebėdamiesi savo nenuovoka. Tiesa 
trenkė kaip perkūnas iš giedro dangaus ir atėmė jiems 
amą. Vadinasi, ne strėlė pervėrė Rišartą, o bailio, išlindu- 
sio iš tankių krūmų ir smogusio į nugarą, durklas. Šven- 
tieji taip klastingai nesielgia, tai galėjo būti tik žmogus. 

Pirmas prabilo tėvas Hiujis. Savo valdose, kur jokie 
svetimieji nedrįso kištis, jis jautėsi viršesnis, labiau pasi- 
tikintis savimi ir turįs teisę švelniai, kaimyniškai vadovau- 
ti. Baisiai nusižengta viskam, kas yra šventa, todėl nusi- 
dėjėlis turi būti pelnytai nubaustas, ir jį reikia užjausti. 

— Sūnau Peredijau, — tarė jis, - tu padarei siaubin- 
gą nuodėmę, kurios negalima pateisinti. Toks Dievo at- 
vaizdo išniekinimas, toks piktnaudžiavimas nuoširdžiu 
prisirišimu, — nes žinau, kad būtent tai siejo judu su Ri- 
šartu... ir toks kenkimas nekaltam žmogui, - nes pats 


sakai, kad Engelardas nekaltas, — negali likti be atpildo. 

— Neduok Dieve, - nuolankiai atsakė Peredijus, — 
kad aš išvengčiau bausmės. Noriu būti nubaustas! Ne- 
galiu ilgiau gyventi toks, koks esu dabar! 

— Vaikeli, jeigu nuoširdžiai tai sakai, pasitikėk mani- 
mi, ir būsi atiduotas pasaulietiškam bei bažnyčios teis- 
mui. Dėl bausmės pagal įstatymą pasikalbėsiu su princo 
antstoliu. O dėl bausmės už nuodėmę, kurią padarei 
prieš Dievą... ją, kaip tavo nuodėmklausys, turėčiau skirti 
aš pats, bet prašau palaukti, kol gerai viską apgalvosiu. 

— Palauksiu, tėve, - tarė Peredijus. - Nenoriu nepel- 
nyto atleidimo. Mielai atliksiu bausmę. 

— Tuomet gali tikėtis malonės. Dabar eik namo ir 
būk užsidaręs, kol ką nors nusiųsiu tavęs pakviesti. 

— Paklusiu jums, kad ir ką lieptumėte. Bet prieš ei- 
damas dar noriu kai ko paprašyti. - Jis iš lėto atsisuko 
ir pažvelgė į Šanedą. Ji nejudėdama tebestovėjo toje vie- 
toje, kur ją užklupo siaubinga žinia, rankomis susiėmusi 
už skruostų, skausmo kupinas akis lyg užburta įbedusi 
į jaunuolį, su kuriuo vaikystėje kartu žaidė. Tačiau jos 
pyktis buvo atslūgęs, nes paaiškėjo, kad Peredijus, nors 
ir vadino save pabaisa, visgi ne toks baisus, kaip jai iš 
pradžių pasirodė. - Aš galiu dabar padaryti, ko manęs 
prašei? Dabar nebebijau. Jis visada buvo sąžiningas. Ne- 
apkaltins manęs labiau, negu esu nusipelnęs. 

Jis tarsi prašė jos atleidimo ir kartu norėjo pasaky- 
ti, kad nuo šiol nebepuoselės vilčių kada nors ją gauti, 
nes viskas galutinai žlugo. Bet keisčiausia buvo tai, kad 
dabar, šitaip baisiai įskaudinęs, jis galėjo ramiai į ją 
kreiptis, beveik nepavyduliaudamas. Ir ji iš veido neat- 
rodė labai supykusi. Veikiau susimąsčiusi ir nusiteiku- 
si ryžtingai. 

— Taip, — atsakė ji, - aš ir dabar to noriu. 

Jeigu jis pasakė visą tiesą — o ji manė, jog taip ir bu- 
vo, — tai turėjo teisę visiems priimtinu būdu prašyti Ri- 
šarto malonės. Iš ano pasaulio vykdydamas teisingumą, 
kūnas galėjo išsklaidyti abejones dėl to, ko jis nepada- 
rė, kai pats jau buvo prisipažinęs, ką padarė. 

Peredijus šįkart gana ramiai žengė į priekį, atsiklau- 
pė prie Rišarto kūno ir uždėjo pirmiausia ranką, o pas- 
kui Šanedos kryželį ant širdies, kurią buvo pervėręs, ir 
kraujas nesiūbtelėjo aukštyn, jam prisilietus. Neabejoti 
buvo galima bent jau tuo, kad vienas žmogus tikrai pa- 
tikėjo. Lyg nesiryždamas, jis kurį laiką dar klūpojo, pas- 
kui pasilenkė ir — labiau norėdamas padėkoti, kad jo 
neatstūmė, negu pavėluotai ir netinkamai parodyti pri- 
sirišimą — pabučiavo dešinę Rišarto ranką, ramiai uždėtą 
virš kairės ir aiškiai įžiūrimą ant standžiai suvyniotos 
krūtinės. Tai padaręs, atsistojo ir nedvejodamas nuėjo 
taku žemyn, tėvo namų link. Žmonės tylėdami prasi- 
skyrė, o Kedvalonas, tik dabar atsipeikėjęs ir suvokęs, 
kokia nelaimė jį ištiko, svirduliuodamas puolė į priekį 
ir pabėgomis nusivijo sūnų. 


DEVINTAS SKYRIUS 


KOL JIE PALAIDOJO RIŠARTĄ, PO TRUPUTĮ 
ATĖJO VAKARAS, TODĖL PRIORUI ROBERTUI 
SU PALYDOVAIS JAU BUVO PER VĖLU IMTI SA- 
vo laimikį ir keliauti namo, be to, ir nepriderėjo taip 
elgtis po visko, kas atsitiko. Reikėjo iškilmingai atsisvei- 
kinti su šventosios paliekama bendruomene bei namų 
šeimininkais, be jokio užmokesčio svetingai priėmusiais 
netgi tuos, kurie atvyko jų apiplėšti. 

— Šią naktį dar pasiliksime, giedosime bažnyčioje per 
mišparus bei vakarines pamaldas ir nuoširdžiai visiems 
padėkosime, — tarė prioras. - O po vakarinių pamaldų, 
kaip ir dera, vienas iš mūsų vėl budės prie šventosios 
Vinifredos. Jei princo antstolis norės, kad pabūtume il- 
giau, mielai tai padarysime. Nes dar neaišku, kaip tu- 
rėtume pasielgti su broliu Džonu, nusižengusiu įstaty- 
mui ir užtraukusiu mums tokią gėdą. 

— Dabar, —- paprieštaravo tevas Hiujis, - antstoliui 
rūpi tik Rišarto nužudymas. Nes pats suprantate, kad 
iki šiol, nors sužinojome daug nemalonių dalykų, nė 
kiek nepriartėjome prie žudiko. Ir šiandien matėme 
žmogų, kuris, be abejo, nekaltas dėl jo mirties, nors ir 
baisiai nusidėjęs. 

— Deja, - neįprastai nuolankiai pasakė prioras Ro- 
bertas, — patys to nenorėdami, suteikėme jums daug 
skausmo, pridarėme rūpesčių, dėl to tikrai gailiuosi. Ir 

užjaučiu to jaunojo nusidejėlio tėvus, kurie, mano ma- 
nymu, kankinasi dar labiau negu jis, ir be jokios kaltės. 

— Kaip tik dabar pas juos einu, — tarė Hiujis. - Gal 
per mišparus, tėve priore, pagiedotumėte už mane? Nes, 
ko gero, šiek tiek užtruksiu. Privalau kuo galėdamas pa- 
dėti tiems nelaimingiems namams. 

Gvizerino žmonės jau buvo pradėję tyliai skirstytis — 
jie išsivaikščiojo per mišką vingiuojančiais takais, nešda- 
mi naujienas į tolimiausius parapijos užkampius. Aukš- 
toje kapinių žolėje, dabar ištryptoje daugybės kojų, tam- 
sus, ką tik supiltas Rišarto kapas atrodė kaip didžiulis 
randas, o du jo tarnai dar bėrė ant viršaus žemę. Vis- 
kas buvo baigta. Šaneda pasuko vartų link, ir visi šei- 
mynykščiai nusekė paskui ją. 

Kedfaelis prisigretino prie jos, kai pakrikas prislėg- 
tų Žmonių būrys iš lėto patraukė namo. 

— Ką gi, - nelinksmai tarė jis, —- vis tiek buvo verta 
pamėginti. Ir negalime sakyti, kad nieko nesužinojome. 
Dabar bent jau aišku, kas įvykdė tą mažesnį nusikalti- 
mą, nors prie didžiojo ir nedaug tepriartėjome. Ir žino- 
me, kad jie buvo du, nes iki šiol nesupratau, kodėl vie- 
nas žmogus turėjo šitaip elgtis. Šiaip ar taip, padėjome 
vaikinui nusimesti sunkią naštą. Ar labai pasibjaurėjo- 
te tuo, ką jis padarė? Taip pat, kaip ir jis pats? 

— Keista, — atsakė Šaneda, — bet, ko gero, ne. Iš pra- 
džių net pykinti pradėjo iš siaubo, nes kurį laiką ma- 
niau, kad jis yra žudikas. O paskui tiesiog pajutau pa- 
lengvėjimą, kad tai ne jis. Jis visuomet gaudavo, ko tik 
užsigeisdavo, kol galiausiai užsigeidė manęs. 

— Tai buvo tikras geismas, — tarė brolis Kedfaelis, 
prisiminęs senus savo paties troškimus. - Vargu ar ka- 

da nors jam pavyks galutinai jį užgniaužti, nors nė kiek 
neabejoju, kad jis laimingai ves, turės tokių pat gražių 
vaikų ir jausis gana patenkintas. Šiandien jis suvyriškė- 
jo, ji nenusivils, kad ir kas ji būtų. Tačiau ji niekada 
jam neatstos Šanedos. 

Jos pavargęs, liūdnas, sutrikęs veidas sušvelnėjo, at- 
gijo, ir staiga ji nusišypsojo jam — vos pastebimai, bet 
jau atgavusi pasitikėjimą: 

— Jūs —- geras žmogus. Mokate visus sutaikint. Ta- 
čiau šįkart to nereikia! Argi manote, kad nemačiau, 
kaip nenoromis jis šiandien atėjo, kaip kankinosi ir 
kaip drąsiai, iškėlęs galvą, nuskubėjo laukti bausmės? 
Gal ir būčiau jį šiek tiek mylėjusi, jei nebūčiau pažino- 
jusi Engelardo. Bet tik šiek tiek! O jis vertas daugiau. 

— Esate puiki mergina, — nuoširdžiai tarė brolis Ked- 
faelis. — Jei būčiau jus sutikęs, kai buvau trisdešimčia 
metų jaunesnis, būčiau privertęs Engelardą paprakaituo- 
ti dėl grobio. Peredijus privalo dėkoti Dievui ir už tai, 
kad turi šitokią seserį. Bet vis tiek kol kas nesužinojo- 
me, ką mums reikia žinoti. 

— O ar turime daugiau strėlių, kurias galėtume pa- 
leisti? — nusiminusi paklausė ji. - Arba paspęstų kilpų? 
Bent jau išlaisvinome vargšelį, įkliuvusį į anuos spąstus. 

Jis tylėjo, paniuręs kažką mąstė. 

„— Rytoj, — liūdnai tarė ji, - prioras Robertas pasiims 
savo šventąją, visus savo brolius — jus irgi — ir iškeliaus 
namo, o aš čia neturėsiu į ką kreiptis. Tėvas Hiujis pats 
yra toks pat šventasis, kokia kadaise buvo Vinifreda, ta- 
čiau man jis negali padėti. Dėdė Morisas - malonus 
žmogus, moka tvarkyti ūkį, bet daugiau apie nieką ne- 
nutuokia, be to, nenori jokių rūpesčių, jokio vargo. O 

Engelardui juk reikia ir toliau slapstytis. Žinoma, Pere- 
dijaus klastą jau atskleidėme, bet argi tai įrodo, kad En- 
gelardas tikrai nenužudė mano tėvo, smarkiai su juo su- 
sikivirčijęs? 

— Durklu į nugarą? — nejučia pasipiktinęs, paklausė 
Kedfaelis. 

Ji nusišypsojo: 

— Tai tik patvirtina, kad js gerai jį pažįstate! Bet ne 
visi. Kai kurie tikriausiai dabar šneka, jog Peredijus... 
gal ir teisingai atspėjo, pats to nežinodamas. 

Jis apie tai pagalvojo ir nuliūdo, nes ji akivaizdžiai 
buvo teisi. Iš tikrųjų, ką įrodo tai, kad kitas žmogus ke- 
tino suversti jam kaltę? Be abejo, tai dar nereiškia, kad 
jis mera kaltas. Brolis Kedfaelis savo noru prisiėmė at- 
sakomybę ir dabar pasiryžo žūtbūt su tuo susidoroti. 

— Be to, reikia prisiminti ir brolį Džoną, — tarė Ša- 
neda. Greičiausiai iš paskos einanti Anesta kaip nors jai 
bakstelėjo. 

— Aš nepamiršau brolio Džono, — pritarė Kedfaelis. 

— Bet nujaučiu, kad antstolis mielai pamirštų. Galė- 
tų užsimerkti arba nusisukti, jei brolis Džonas kartu su 
kitais išvyktų į Šrusberį. Jam ir taip čia rūpesčių pakan- 
ka, kam dar tos svetimos bėdos? 

— O jeigu jam tik atrodytų, kad brolis Džonas išvy- 
ko į Šrusberį, ar jis būtų patenkintas? Ir nieko neklau- 
sinėtų apie dar vieną svetimšalį, susiradusį čia globėją? 

— Žinojau, kad esate nuovokus, — atsakė Šaneda, nu- 
švitusi ir pagyvėjusi, vėl beveik tokia kaip visuomet. — 
Bet ar prioras Robertas neims iš naujo persekioti, kai iš- 
girs, jog Džonas pabėgo? Nemanau, kad jis labai atlai- 


dus. 

— Ne, jis nėra toks, bet kaip galėtų ką nors padary- 
ti? Benediktinų ordinas Velse neturi jokios įtakos. Ne, 
greičiausiai jis viską taip ir paliks, juo labiau kad gavo, 
ko norėjo. Bet neramu dėl Engelardo. Duokite man dar 
šią naktį, vaikeli, ir elkitės, kaip jums pasakysiu! Nu- 
siųskite savo žmones namo, o pati su Anesta nakvoki- 
te pas Benedą, ir jeigu Dievas padės man ką nors sugal- 
voti, - nepamirškite, jog Dievą ši neteisybė įskaudino 
labiau negu jus arba mane! — aš pas jus ateisiu. 

— Taip ir padarysime, — tarė Šaneda. — Ir neabejoju, 
kad jūs ateisite. 

Jie buvo sulėtinę žingsnius ir praleidę visą būrį ge- 
rokai į priekį, kad niekas netrukdytų pasikalbėti. Kaip 
tik artėjo prie Kedvalono vartininko namelio, o prioras 
Robertas su palydovais, jau praėjęs pro šalį, skubėjo to- 
lyn, pasiryžęs laiku pradėti giedoti mišparus. Susijaudi- 
nęs tėvas Hiujis, kuris staiga išlėkė priešais juos, ieško- 
damas pagalbos, tarytum lengviau atsiduso, o ne nusi- 
minė, kai suprato, kad galės prisišaukti tik Kedfaelį. 
Išvydęs Šanedą, sumažino greitį ir stengėsi kalbėti ra- 
miai, bet piestu stovintys plaukai ir paklaikusi veido iš- 
raiška vis tiek atrodė gana įspūdingai. 

— Broli Kedfaeli, gal skirtumėte keletą minučių 
šiems nelaimingiems namams? Nusimanote apie gydy- 
mą, gal patartumėte... 

— Jo motina! — iškart viską suvokusi, sušnibždėjo Ša- 
neda. — Ji rauda kaip išprotėjusi, kai kas nors ją suer- 
zina. Žinojau, jog tai išmuš ją iš pusiausvyros. Vargšas 
Peredijus, jis jau nubaustas! Ar man irgi eiti? 

— Geriau ne, — taip pat tyliai atsakė jis ir žengė pa- 
sitikti tevo Hiujo. 

Šiaip ar taip, nors ir nekalta, Šaneda buvo priežastis, 
dėl kurios Peredijus nusidėjo, todėl vargu ar jie galėjo ti- 
kėtis, kad jai pavyks paguosti sielvartaujančią motiną. Ša- 
neda taip ir suprato; ji paliko visa tai Kedfaeliui ir ramiai 
nuėjo, tikriausiai iš anksto numanydama, jog tas triukš- 
mas taip ir pasibaigs be jokių tragiškų pasekmių. Ji visą 
gyvenimą pažinojo Kedvalono žmoną ir, be abejo, buvo 
įpratusi filosofiškai žiūrėti į jos priepuolius, kaip ir Ked- 
faelis į visokias brolio Kolumbano ekstazes bei išsišoki- 
mus. Juk jis irgi niekada rimtai nesusižeisdavo! 

— Ledi Branvena taip susijaudino! —- sutrikęs skery- 
čiojo rankomis tėvas Hiujis, paskubomis vesdamas Ked- 
faelį atvirų namo durų link. - Bijau, kad jai nepasimai- 
šytų protas. Ir seniau kartais matydavau nusiminusią, ją 
visuomet sunku paguosti, tačiau dabar... jos vieninte- 
lis vaikas... ir šitoks smūgis... Tikrai gali susižaloti, jei 
nenuraminsime. 

Jie iš tiesų išgirdo ledi Branveną gerokai anksčiau, 
negu įėjo į mažą kambarėlį, kur vyras ir sūnus mėgino 
ją paguosti, abu kone apkurtinti reksmingų skundų bei 
virkavimų srauto. Ponia — stora šviesiaplaukė, kokios iš 
pažiūros atrodo viskuo patenkintos, lėkštos ir taikios, — 
pusiau gulėjo, pusiau sėdėjo ant sofos ir, apimta bepro- 
tiško sielvarto, blaškėsi visu galingu kūnu, tai užsideng- 
dama savo kvailą veidą, tai vėl iš nevilties ir gėdos mo- 
juodama ištiestomis rankomis, bet nė akimirką nenusto- 
dama bliauti. Nei putliais skruostais riedančios ašaros, 
nei gailus ją purtantis kūkčiojimas negalėjo sustabdyti 
žodžių, besiliejančių iš gerklės. 

Kedvalonas iš vienos pusės ir Peredijus iš kitos vel- 
tui ją glostė, tapšnojo ir visaip ramino. Kai tik tėvas la- 


192 


biau įsidrąsindavo, ji tuoj pat apiberdavo jį priekaištais, 
garsiai rėkdama, kad jis nepasitiki savo sūnumi, kitaip 
nebūtų tų baisybių klausęs, kad berniukas tikriausiai 
apkerėtas, kažkokia jėga privertė jį neteisingai save ap- 
kaltinti, o jis privalėjo sūnų užstoti, kad visi taip leng- 
vai nepatikėtų tomis pasakomis, nes tai, be abejo, kaž- 
kokie burtai. O kai Peredijus mėgindavo ją įtikinti, jog 
pasakė tiesą ir nori būti nubaustas už nuodėmę, todėl 
ji neturinti prieštarauti, ji staiga atsigręždavo į jį, iš 
naujo apsipylusi ašaromis, žviegdama, kad sūnus užtrau- 
kė baisią gėdą ir sau, ir jai, ir kaip jis drįsta prie jos ar- 
tintis, ji niekada negalėsianti pažiūrėti žmonėms į akis, 
jis tikras pabaisa... 

O kai vargšas tėvas Hiujis, jų sielų ganytojas, norė- 
jo parodyti savo valdžią ir liepė jai nuolankiai pripažinti 
tiesą, kaip jau pasielgė pats Peredijus, atvirai papasako- 
jęs apie šią nuodėmę ir nuoširdžiai nusižeminęs, ji ėmė 
garsiai rėkti, jog visuomet paklusdavo Dievui bei įsta- 
tymams, stengėsi gerai išauklėti sūnų ir dabar negali 
pripažinti jo kaltės, nes tai daro gėdą ir jai. 

— Mama, - tarė Peredijus, išvargęs ir suprakaitavęs 
dar labiau negu tada, kai stovėjo prie Rišarto kūno, — 
niekas jūsų nekaltina ir nekaltins. Aš pats tai padariau, 
ir tik aš turėsiu už tai kentėti, ne jūs. Nėra Gvizerine 
moters, kuri jūsų neužjaustų. 

Tai išgirdusi, ji suklykė iš skausmo, apkabino jį abiem 
rankom ir iškilmingai pareiškė, kad jis nebus žiauriai nu- 
baustas, nes yra jos sūnus ir jinai jį apgins. O kai jis, be- 
veik netekęs kantrybės, šiaip taip išsilaisvino, ji sušuko, 
kad jis nori ją nužudyti, šis kieraširdis niekšas, ir netikė- 
tai prapliupo šaižiai, pasikūkčiodama kvatoti. 

Brolis Kedfaelis tvirtai suėmė Peredijų už rankovės 
ir nutempė į kitą kambario galą: 

— Turek proto, vaikine, nelįsk jai į akis, nes dar la- 
biau įaudrini. Jei niekas nebūtų kreipęs dėmesio, seniai 
būtų nustojusi rėkti, o dabar pati jau nebegali nusira- 
minti. Gal matei, ar tiedu mūsų broliai dar čia, ar nu- 
ėjo su prioru? 

Peredijus visas drebėjo ir buvo išvargęs, tačiau toks 
konkretus gydymas jam padėjo: 

— Jie išvis čia neužsuko, būčiau pastebėjęs. Matyt, 
nuėjo tiesiai į bažnyčią. 

Žinoma, juk nei Kolumbanas, nei Džeromas nieku 
gyvu nebūtų praleidę mišparų tokią reikšmingą dieną. 

— Nesvarbu, jūs pats galite parodyti, kur jie miega. 
Kolumbanas turi atsinešęs šiek tiek mano aguonų sun- 
kos, jei kartais prireiktų; buteliukas tikriausiai jo kelion- 
maišyje — vargu ar bus pasiemęs į bažnyčią. Kiek žinau, 
kol kas nė karto neprireikė, Velse jo regėjimai ne tokie 
audringi. Bet gal pravers dabar. 

— O ką ta sunka daro? — išpūtė akis Peredijus. 

— Sušvelnina priepuolius bei malšina skausmą — ir 
kūno, ir sielos. 

— Man ir pačiam jos reikėtų, — kreivai šyptelėjo Pe- 
redijus ir per kiemą nuvedė Kedfaelį į vieną iš mažų 
trobelių, surikiuotų palei statinių tvorą. Svečiai iš 
Šrusberio buvo gavę puikiausią būstą, kokį tik šie na- 
mai galėjo pasiūlyti: su dviem žemais gultais, nedide- 
le komoda bei lempa su dagtimi iš vikšrio šerdies. 
Vienuolių daiktai beveik neužėmė vietos, bet visi tu- 
rėjo odinius maišelius jiems susidėti: du tokie maiše- 
liai dabar kabojo ant vinies, įkaltos į medinę sieną. 

Brolis Kedfaelis atrišo vieną, paskui kitą, ir antrame 
rado, ko ieškojo. 

Ištraukęs mažą žalsvo stiklo buteliuką, pakėlė jį prieš 
šviesą. Dar nespėjęs įžiūrėti, kiek skysčio ten yra, iš 
lengvo svorio suprato, kad kažkas ne taip. Tirštos, sal- 
džios sunkos turėjo būti iki pat kamščio, o buvo likęs 
tik ketvirtadalis. 

Brolis Kedfaelis sustojo kaip įbestas, laikydamas ran- 
koje buteliuką ir nepajėgdamas atitraukti nuo jo akių. 
Žinoma, Kolumbanas galėjo gurkštelėti, kad išvengtų 
gresiančio proto aptemimo, bet nė karto apie tai neuž- 
siminė, ir Kedfaelis nepastebėjo jokios džiaugsmingos 
ramybės, paprastai apimančios išgėrusius aguonų sun- 
kos. O jos trūko tiek, kad būtų galima tris kartus žmo- 
gų nuraminti arba užmigdyti keletui valandų. Ir dabar, 
mintimis grįžęs į praeitį, jis tikrai prisiminė atvejį, kai 
žmogus dieną ilgai miegojo, užuot budėjęs koplyčioje. 
Tą dieną, kai mirė Rišartas, Kolumbanas neatliko savo 
pareigos, pats prisipažino ir nuoširdžiai dėl to atgaila- 
vo. Kolumbanas, kuris turėjo aguonų sunkos ir žinojo, 
kaip ji veikia... 

— Ką dabar darysime? — sunerimęs paklausė Peredi- 
jus. — Jeigu ši sunka bjauraus skonio, bus nelengva pri- 
versti ją išgerti. 

- Ji saldi. - Bet nedaug jos buvo likę, reikėjo įpilti 
dar ko nors skanaus ir raminančio. — Atnešk taurę stip- 
raus vyno, tuomet pažiūrėsime, ar ji negers. 

Jis prisiminė, jog tą dieną, eidami į koplyčią, jie bu- 
vo pasiėmę ir vyno, skirto dviem žmonėms. Kolumba- 
nas pats jo pripylė ir nešė. Ir dar butelį vandens sau, 
nes buvo pamaldžiai pasižadėjęs, jog negers vyno, kol 

jie gaus, ko atvykę. Džeromui tada pasisekė, nes jam te- 
ko dviguba norma. 

Brolis Kedfaelis šiaip taip išsijudino, atsikratė jį ap- 
nikusių minčių, kad galėtų imtis neatidėliotino reikalo. 
Peredijus nulėkė vykdyti paliepimo, bet atnešė midaus, 
o ne vyno. 

— Gal išgers, nepradės spyriotis, nes midus jai labiau 
patinka. Be to, jis stipresnis. 

— Gerai! — tarė Kedfaelis. - Bus dar sunkiau pajaus- 
ti sunką. O dabar kur nors ramiai pasėdėk, pasistenk 
nesijaudinti, užsikimšk ausis ir neik artyn, kad ji tavęs 
nematytų, nes taip geriausiai gali padėti ir jai, ir — die- 
važi — sau pačiam, po šitokios dienos. Ir per daug ne- 
sikrimsk dėl savo nuodėmių, nors jos iš tikrųjų bjau- 
rios, nes nėra šiuose kraštuose kunigo, kuris nebūtų 
girdėjęs ir baisesnių dalykų, bet vis tiek nepraranda 
vilties. Nebūk toks išdidus — neįsivaizduok, kad esi ne- 
pataisomas. 

Jis pamaišė taurėje saldų, lipnų gėrimą; aguonų sun- 
ka išsivyniojo kaip ilga spiralė, po truputį ištirpo ir iš- 
nyko. Peredijus žvelgė apsiblaususiomis akimis ir kurį 
laiką tylėjo. Paskui labai tyliai tarė: 

— Kaip keista! Niekada nebūčiau taip niekšiškai pa- 
sielgęs su tuo, kurio nekenčiu. 

— Man tai visai neatrodo keista, — atvirai atsakė Ked- 
faelis, maišydamas vaistus. - Prispirti bėdos, darome 
viską, ką tik išdrįstame, o su tais, kuriais pasitikime, el- 
giamės dar laisviau, nes žinome, kad mums tikrai bus 
atleista. 

Peredijus smarkiai prikando lūpą. 

— Jūs įsitikinęs? 

— Kaip ir tuo, kad rytoj išauš nauja diena, vaikeli! O 
dabar atstokite nuo manęs, neuždavinėkite kvailų klau- 
simų. Tevas Hiujis šiandien neturės laiko su jumis kal- 
bėtis, reikia atlikti svarbesnį darbą. 

Peredijus nuspūdino kaip paklusnus vaikas, išgąsdin- 
tas ir paguostas. Nežinia, kur jis pasislėpė, bet padarė 
tai gerai, nes Kedfaelis tą vakarą jo daugiau nematė. Šir- 
dyje jis buvo geras vaikinas; iš pavydo taip kvailai, niek- 
šiškai pasielgęs, staiga tarsi pažvelgė į save iš šalies ir 
pats pasibjaurėjo. Kad ir kokias maldas Hiujis ketino 
liepti jam sukalbėti kaip bausmę už nuodėmes, jos tu- 
rėjo pasiekti dangų lyg aistringi žaibo blykstelėjimai; 
kad ir koks sunkus darbas būtų jam skirtas, Kedfaelis 
nė kiek neabejojo, kad jo rezultatas bus tvirtas kaip 
ąžuolas ir niekada neišnyks. “ 

Kedfaelis paėmė savo gėrimą ir grįžo į kambarį, kur 
ledi Branvena tebedrebėjo ir tebekrūpčiojo, tampoma 
nenumaldomos raudos, dabar jau iš tikrųjų pavargusi, 
bet niekaip negalėdama liautis. Jis pasinaudojo visišku 
jos išsekimu, vos priėjęs iš karto padavė taurę ir griež- 
tai paliepė išgeru, kol ji nespėjo sukaupti jėgų ir vėl 
pradėti priešintis. 

„Gerkite!“ — Ir ji nevalingai išgėrė - pusę tiesiog iš 
nuostabos, o kitą pusę todel, kad begerdama pajuto, 
kokia išdžiūvusi jos gerklė, kaip perši nuo ašarų, o gė- 
rimas toks švelnus, saldus. Rijimo judesiai suardė gilių 
atodūsių, purčiusių ją dar labiau negu rauda, ritmą. Tė- 
vas Hiujis turėjo laiko nusišluostyti nuo kaktos prakai- 
tą, kol ji vėl ėme skųstis. Bet palyginti su tuo, kas bu- 
vo anksčiau, dabar virkavo lyg nenoromis, ne taip nuo- 
širdžiai. 

— Mes — moterys, motinos - aukojam savo gyveni- 
mą, auklėdamos vaikus, o užaugę jie mums atsilygina, 
užtraukdami gėdą. Kuo aš nusikaltau, kodėl man taip 
atsitiko? 

— Jūs dar turėsite progų juo didžiuotis, - maloniai 
tarė Kedfaelis. — Padėkite jam atlikti bausmę, bet nieka- 
da nemėginkite pateisinti jo nuodėmės, ir jis už tai dar 
labiau jus gerbs. 

Dabar ji tarsi negirdėjo tų žodžių, bet galėjo prisi- 
minti vėliau. Jos balsas pritilo, įžeistos moters pasitei- 
sinimai virto liūdnu, padriku monologu, paskui ji dar 
labiau suglebo, nurimo ir galiausiai visai užsičiaupė. 
Kedvalonas atsargiai atsikvėpė ir pažvelgė į savo pagal- 
bininkus. 

— Manyčiau, reikia pakviesti jos tarnaites, kad pagul- 
dytų į lovą, - tarė Kedfaelis. - Ji miegos visą naktį, ir 
tai jai tikrai padės. — „O jums dar labiau“, — pagalvojo 
jis, bet garsiai nepasakė. - Tegu ir sūnus pailsi, nebesa- 
kykite nė žodžio apie šį nemalonumą, kalbėkite apie 
įprastus reikalus, nebent jis pats prabiltų. Tėvas Hiujis 
nuoširdžiai juo pasirūpins. 

— Būtinai, - pažadėjo Hiujis. - Dėl jo verta stengtis. 

Ledi Branvena mielai ėjo ten, kur ją vedė, ir namuo- 
se įsivyravo nuostabi ramybė. Kedfaelis su Hiuju išėjo 
kartu, o sutrikęs Kedvalonas dėkodamas sekė paskui 
juos iki pat vartų. Kai jie jau buvo tolokai nužingsniavę 
nuo statinių tvora apjuostos sodybos, juos po truputį 
apgaubė palaiminga prieblanda, lyg debesis švelniai nu- 
sileido žemyn. 

— Iki vakarienės grįšime, o gal dar spėsime ir į miš- 
parus, — nuvargusiu balsu tarė Hiujis. - Ką būtume da- 

rę be jūsų, broli Kedfaeli? Aš visiškai nemoku elgtis su 
moterimis, tuoj pat pasimetu. Stebiuosi, kad jūs, vie- 
nuolis, taip sumaniai su jomis tvarkotės. 

Kedfaelis pagalvojo apie Bjanką, Arianą, Mariamą bei 
visas kitas, kurias pažinojo gal ir neilgai, bet artimai. 

— Ir vyrų, ir moterų prigimtis vienoda, Hiuji. Vi- 
siems iš žaizdų teka kraujas. Ta moteris tikrai kvaila ir 
pasigailėtina, bet juk yra daugybė tokių pat kvailų ir pa- 
sigailėtinų vyrų. Be to, yra moterų, jėga bei sumanumu 
prilygstančių mums. — Jis galvojo apie Mariamą... o gal 
apie Šanedą? — Eikite vakarieniauti, Hiuji, ir atsiprašy- 
kite už mane; jeigu spėsiu iki vakarinių pamaldų, bū- 
tinai grįšiu. Turiu reikalų Benedo kalvėje. 

Tuščias buteliukas tabalavo nukabusioje dešinėje jo 
rankovėje, neleisdamas užsimiršti. Jis iki šiol tebegalvo- 
jo, ką visa tai galėtų reikšti. Dar nepriėjęs Benedo so- 
dybos, jau aiškiai buvo nusprendęs, ką reikėtų daryti, 
tik dar nežinojo kaip. 

Kajus su Benedu sėdėjo pastogėje ant suolo, per vi- 
durį pasistatę ąsotį naminio vyno. Jie nesišnekėjo, tik 
laukė, kada jis pasirodys, - Šaneda, be abejo, buvo 
jiems pasakiusi, kad jis tikrai ateis. 

— Tai mat kokia painiava! — tarė Benedas, linguoda- 
mas pražilusią galvą. - O jūs dabar išvyksite ir paliksi- 
te viską mums. Aš jums, žinoma, nepriekaištauju — pri- 
valote atlikti savo pareigą. Bet ką darysime del Rišarto, 
kai jūsų nebebus? Daugiau negu pusė parapijos mano, 
kad jį nužudėte jūs, benediktinai, o kitiems atrodo, kad 
kažkas iš čionykščių pasinaudojo proga jus apkaltinti, 
kad pats liktų švarus. Mes čia taikiai gyvenome, kol jū- 
sų nebuvo, niekas nesitikėjo žmogžudystės. 

— Dievas mato, tikrai nenorėjome, kad taip atsitik- 
tų, —- atsakė Kedfaelis. - Bet šiąnakt dar esame čia, ir aš 
dar nepaleidau savo paskutinės strėlės. Turiu pasikalbėti 
su Šaneda. Reikia kai ką padaryti, o laiko nedaug. 

— Nors vieną taurę su mumis išgerkite, prieš eidamas 
pas ją, — primygtinai reikalavo Kajus. — Ilgai nesugaišite, 
o galvoti bus lengviau. 

Jie sėdėjo visi kartu — trys paprasti, garbingi vyrai — 
ir vynas ąsotyje jau buvo gerokai nusekęs, kai kažkas 
įbėgo pro vartus: lengvos kojytės tapsėjo taku artyn, ir 
staiga priešais juos išdygo Anesta, plevėsuodama sijonais 
kaip ištiestais sparnais, uždususi ir suplukusi, baisiausiai 
susijaudinusi, iš baimės išpūtusi akis. Ji aiškiai pasipik- 
tino, kai pamatė juos taip ramiai sėdinčius ir geriančius 
vyną. 

— Verčiau pasijudintumėt, - pasakė, sunkiai gaudy- 
dama orą ir net kibirkščiuodama pykčiu. - Buvau nu- 
ėjusi pas tėvą Hiujį pažiūrėti, kas dedasi; Marareda su 
Edvinu juos ten stebi ir viską mums praneša. Ar žino- 
te, kas vakarieniauja kartu su benediktinais? Grifitas iš 
Rizo, antstolis! O ar žinote, kur jis paskui eis? Į mūsų 
namus, paimti brolio Džono ir nugabenti į kalėjimą! 

Tai išgirdę, jie pakankamai greitai pašoko ant kojų, 
nors Benedas dar drįso suabejoti: 

— Jis negali ten būti! Neseniai man sakė, kad jis 
malūne. 

— Tai buvo šįryt, o aš dabar sakau, kad jis valgo ir 
geria su prioru Robertu bei kitais. Savo akimis jį ma- 
čiau, taigi nešnekėkite, kad jis negali ten būti. O jūs čia 
geriate, patogiai pasidėję užpakalius, tarsi turėtume ma- 
rias laiko! 

— Bet kode! jis taip skuba, būtent šį vakarą? — nenu- 
rimo Benedas. - Gal prioras jį pasikvietė, nes nori ry- 
toj išvykti? 

— Pats velnias čia įsimaišė! Jis atėjo į mišparus, no- 
redamas pagerbti tėvą Hiujį, bet pamatė vietoje jo pa- 
maldas laikantį priorą Robertą, o priorui tik to ir terei- 
kėjo — neatstojo, kol įtikino, jog brolį Džoną reikia pa- 
imti šįvakar, nes kitaip jis negalėsiąs ramiai išvykti, 
nežinodamas, ar Džonas tikrai pateko į teisingumo ran- 
kas. Antstolis turįs jį nubausti už nusižengimą pasaulie- 
tiškiems įstatymams — trukdymą suimti nusikaltėlį, o at- 
likęs bausmę, jis turįs būti grąžintas į Šrusberį ir atsa- 
kyti už bažnytinės tvarkos pažeidimą, arba prioras 
būsiąs priverstas siųsti žmones, kad jį atgabentų. Ant- 
stolis kitaip ir negalėjo pasielgti, tik sutikti su jo nuo- 
mone, kai jam šitaip pasakė. O jūs čia sėdite! 

— Gerai, mergele, gerai, - ramino ją Kajus. — Jau ei- 
nu. Brolis Džonas bus išleistas ir paslėptas saugioje vie- 
toje, nespėjus antstoliui nė prisiartinti. Paimsiu vieną 
tavo ponį, Benedai... 

— Pabalnokite man kitą, — ryžtingai tarė Anesta. — 
Josiu kartu. 

Kajus ristele nubėgo į aptvarą, o Anesta, blogiausią 
žinią jau pasakiusi ir šiek tiek apsiraminusi, išgėrė jo 
taurėje paliktą vyną ir garsiai, giliai atsiduso. 

— Paskubėkite, reikia iš čia dingti, nes tas jaunasis 
brolis, kuris prižiūri žirgus, po vakarienės ateis jų pasi- 
imti. Prioras nori pats joti įsitikinti, jog Džonas suim- 
tas. „Iki vakarinių pamaldų dar yra laiko“, — sakė. Ir 
skundėsi, kad nėra jūsų, jis likęs be vertėjo; jie ten šiaip 
taip kalbėjosi lotyniškai. Dieve šventas, na ir dienelė! 

„Naktelė tikriausiai irgi bus nebloga“, - galvojo Ked- 
faelis. 

— Ką dar jie ten veikė? — paklausė jis. - Gal girdėjote 
ką nors, kas man praverstų? Nes tikrai norėčiau žinoti 
daugiau! 

— Ginčijosi, kuris iš jų turėtų budėti koplyčioje. Ta- 
da tas pats jaunas šviesiaplaukis, kuris mato regėjimus, 
atsistojo ir ėmė maldauti, kad leistų jam. Sakė, kad aną- 
kart neatliko pareigos, todėl trokšta pasitaisyti. Ir pri- 
oras jam leido. Tiek aš sugebėjau suprasti. Priorui be- 
rods rūpi tik kuo griežčiau nubausti Džoną, — piktinosi 
Anesta, — kitaip būtų pasiuntęs ką nors kitą. Tas jauna- 
sis brolis... kuo jis vardu? 

— Kolumbanas, — tarė brolis Kedfaelis. 

— Taip, Kolumbanas! Jis jau pradeda riesti nosį, tarsi 
šventoji Vinifreda priklausytų jam. Aš apskritai nenoriu, 
kad ji iškeliautų, bet prioras bent jau pirmas tai sugal- 
vojo, o dabar, jei kas nors ir apsiaustas aureole, tai tik 
tas vaikinas. | 

Pati to nesuvokdama, ji atvėrė Kedfaeliui akis, ir su 
kiekvienu jos žodžiu jam viskas atrodė vis aiškiau. 

— Vadinasi, jis šiąnakt budės priešais altorių... vie- 
nas... ar tikrai? 

— Pati tai girdėjau. - Kajus jau vedė iš pievos links- 
mai risčia bėgančius ponius. Anesta nekantriai pašoko 
ir pasikaišė sijonus, sudėjusi plačią klostę ant klubų ir 
prispaudusi ją dirželiu. - Broli Kedfaeli, juk nemano- 
te, jog labai blogai, kad aš myliu Džoną? Arba kad jis 
myli mane? Kitų vienuolių nuomonė man nerūpi, bet 
būtų gaila, jeigu jžs manytumėt, kad mes elgiamės ne- 
dorai. 

Kajus nesiterliojo su balnu sau, bet jos ponis buvo 
pabalnotas. Brolis Kedfaelis paprastai ir draugiškai su- 
dėjo delnus, kad ji galėtų atsispyrusi užšokti ant plačios 
gyvulio nugaros; ir ta akimirka, kai jis užuodė gaivų jos 
baltinių kvapą ir pajuto švelnią, vėsią kulkšnį, prisilie- 
tusią prie jo riešų, ko gero, buvo maloniausia per visą 
nežmoniškai ilgą, neramią dieną. 

— Kad ir kiek gyvensiu, vaikeli, — tarė jis, - vargu ar 
dar kada sutiksiu du žmones, kurie elgtųsi doriau už 
jus. Jis kadaise suklydo, bet kiekvienam turėtų būti su- 
teikta teisė pradėti iš naujo. Nemanau, kad jis daro 
klaidą ir šįkart. 

Jis žiūrėjo, kaip ji joja, atsargiai ragindama savo po- 
nį, o Kajus geraširdiškai prie jos prisitaiko. Jie išjojo lai- 
ku, Kolumbanas tik po kokių dešimties ar daugiau mi- 
nučių turėjo ateiti paimti žirgų ir pirmiausia dar vesti 
juos į kleboniją. Kedfaelis pagalvojo, kad gal reikėtų pa- 
sirodyti ir pareigingai keliauti su Robertu versti jo 
keiksmų bei grūmojimų, tačiau tokiu atveju jis privalėjo 
paskubėti, nes būtinai norėjo pasikalbėti su Šaneda, ge- 
rai suplanuoti kiekvieną šios nakties žingsnį. Jis pasu- 
ko į kiemą, kai tik Anesta su Kajumi dingo iš akių, ir 
Šaneda nekantraudama išėjo jo pasitikti. 

— Tikėjausi, kad Anesta bus čia anksčiau už jus. Ji. 
nuėjo sužinoti, kas dedasi pas tėvą Hiujį. Pamaniau, 
kad man neverta rodytis. Tegu visi būna įsitikinę, jog 
sėdžiu namuose. Ar nematėte Anestos? | 

— Mačiau, ir girdėjau visas naujienas, — tarė Kedfa- 
elis. Paskui papasakojo Šanedai, kas atsitiko ir kur išlė- 
kė Anesta. - Del Džono nesijaudinkite — jie ten bus ge- 
rokai anksčiau už persekiotojus. Mudu turime kitų rei- 

kalų, o laiko nedaug, nes man reikės joti su prioru, be 
to, ir pačiam knieti pažiūrėti, kaip ten viskas vyks. Jei- 
gu mums pasiseks sutvarkyti savo reikalą taip pat gerai, 
kaip Kajui su Anesta savąjį, dar rytui neišaušus tikriau- 
siai išsiaiškinsime, ką norime išsiaiškinti. 

— Jūs kažką sužinojote, — neabejodama tarė ji. — At- 
rodote visai kitaip. Pasitikite savimi! 

Jis greitai jai papasakojo, kas nutiko pas Kedvalonus, 
kaip jis mąstė, nesuvokdamas, ką visa tai reiškia, ir kaip 
Anesta netikėtai jam padėjo. Paskui Kedfaelis paaiškino, 
ką ji turėtų daryti: 

— Žinau, kad puikiai kalbate angliškai; šiąnakt tuo ir 
pasinaudosime. Šie spąstai pavojingesni, negu tie, ku- 
riuos spendėme anksčiau, bet aš būsiu netoliese. Gali- 
te pasikviesti ir Engelardą, jeigu jis pažadės tupėti pa- 
sislėpęs. Tačiau, vaikeli, jeigu abejojate arba bijote, jei 
manote, kad geriau to nesiimti, o sugalvoti kaip nors 
kitaip, sakykite dabar, ir bus taip, kaip jūs panorėsite. 

— Ne, - atsakė ji, - aš neabejoju ir nebijau. Viską 
padarysiu. Viską išdrįsiu. 

— Tuomet prisėskite prie manęs ir gerai išmokite sa- 
vo vaidmenį, nes laiko turime nedaug. O kol čia taria- 
mės, gal galėčiau paprašyti, kad atneštumėte man duo- 
nos ir bent kąsnelį sūrio? Nespėjau pavakarieniauti. 


Buvo maždaug pusė aštuonių ir jau truputį pritemę, kai 
antstolis su prioru Robertu bei broliu Ričardu iš abiejų 
šonų ir dviem savo ginklanešiais bei broliu Kedfaeliu, se- 
kančiais iš paskos, lėtai ir iškilmingai, kaip dera žmo- 
nėms, vykdantiems teisingumą, įjojo į Rišarto kiemą, ir 
atrodė, kad Grifitas iš Rizo yra įgaliotas ne princo Ove- 

no, o paties šventojo Benedikto. Tiesą sakant, antstolis 
gerokai susierzino, kai taip nelemtai sutiko priorą ir ne- 
galėjo nieko daugiau padaryti, tik nusileisti jo reikalavi- 
mams. Kadangi jaunuolis atseit nusižengė Velso įstaty- 
mams ir tai buvo jam pranešta, jis privalėjo imtis prie- 
monių, nors, atsižvelgdamas į aplinkybes, daug mieliau 
būtų išsiuntęs benediktinus atgal į Šrusberį, kad patys ten 
išsiaiškintų, užuot kvaršinę galvą užsiėmusiam žmogui, 
turinčiam begalę svarbesnių rūpesčių. Beje, ir Kedvalono 
valstietis, tas ilgakojis vaikinas, kurį brolis Džonas parver- 
tė ant žemės, labai rėksmingai parėmė kaltinimą, todėl 
antstolis tiesiog nedrįso nekreipti dėmesio. 

Keista, bet niekas nesaugojo vartų, ir kai jie įjojo, 
daugybė žmonių lyg pakvaišę lakstė šen bei ten, tarsi 
kažkas būtų atsitikę, o keletas vadų vienu metu šūkalio- 
jo neaiškius ir prieštaringus įsakymus. Joks arklininkas 
nepripuolė paimti jų žirgų. Prioras Robertas buvo ne- 
patenkintas. Grifitas iš Rizo atrodė šiek tiek sunerimęs 
ir susidomėjęs. Galiausiai vienas žmogus visgi juos pa- 
matė: labai graži, jauna, žalia suknele apsirengusi mer- 
gina pribėgo artyn, viena ranka suėmusi plačius sijonus, 
o rusvi jos plaukai, išslydę iš žvilgančio kuodo, draikėsi 
ant pečių. 

— Oi, atleiskite, kad nepasitikome, mes tokie pasi- 
metę! Ir vartininką pasišaukėme, kad padėtų, ir visi ar- 
klininkai ieško... Bet man labai gėda, kad dėl tų rūpes- 
čių pasirodėme nesvetingi. Šeimininkė ilsisi, jos negali- 
ma trukdyti, tačiau aš mielai jums patarnausiu. Ar 
malonėtumėte nulipti? Gal paruošti kambarius? 

— Ilgai čia nebūsime, — atsakė Grifitas iš Rizo, jau 
įtardamas, ką reiškia šis nuoširdus paslaugumas, ir ža- 

vėdamasis puikia jos vaidyba. — Atjojome pasiimti jau- 
nojo nusikaltėlio, kurį čia laikėte. Bet atrodo, kad jus 
ištiko dar viena nelaimė. Nenorėtume jums įkyrėti ar 
trukdyti jūsų šeimininkės po tokios liūdnos dienos, ko- 
kią jai teko išgyventi. 

— Panele, - mandagiai, bet primygtinai tarė prioras 
Robertas, — jūs kalbate su princo antstoliu, o aš esu 
Šrusberio abatijos prioras. Čia saugote uždarytą vieną 
mūsų vienuolyno brolį, ir dabar karališkasis antstolis at- 
vyko atleisti jūsų nuo šios pareigos. 

Visa tai Kedfaelis kuo rimčiausiai išvertė Anestai, ir 
jo veidas buvo toks pat nekaltas kaip ir jos. 

— Oi, pone! - Ji išplėtė akis, žemai pritūpdama nu- 
silenkė Grifitui ir nelabai pagarbiai — priorui, šitaip at- 
skirdama savą nuo svetimo. — Iš tiesų turėjome čia įka- 
lintą vienuolyno brolį... 

— Turėjote? — griežtai paklausė Robertas, šį kartą tei- 
singai supratęs, kad ji kalba būtuoju laiku. 

— Turėjote? - kažką galvodamas, pakartojo Grifitas. 

— Jis pabėgo, pone! Matote, koks čia sujudimas. Šį- 
vakar, kai sargas nunešė vakarienę, tas brolis partrenkė 
jį lenta, išlupta iš ėdžių, paskui užstūmė skląstį ir tyliai 
išslinko. Ne iš karto ir pastebėjome. Tikriausiai perlipo 
per sieną — matote, nelabai aukšta. Išsiuntėme žmones 
ieškoti miške, čia irgi naršome visus pakampius... Bet 
bijau, kad bus jau pasprukęs! 

Kajus pasirodė kaip tik laiku — sverdinėdamas išlin- 
do iš vienos klėties, galvą apsivyniojęs balta drobule, 
šiek tiek suvilgyta kažkokiu raudonu skysčiu. 

— Vargšas žmogelis, tas nenaudėlis sulaužė jam kiau- 
šą! Praėjo nemažai laiko, kol įstengė prišliaužti prie du- 

rų ir padaužyti, tik tada ir išgirdome. Gal tas jūsų vai- 
kinas jau kažin kur nubėgęs... tačiau visi samdiniai iš- 
siųsti jo ieškoti. 

Antstolis, kaip ir dera, apklausė Kajų — bet labai švel- 
niai ir trumpai — paskui visus kitus tarnus, kurie, užuot 
buvę naudingi, tiktai lakstė pirmyn atgal ir kėlė neapsa- 
komą sumaištį. Prioras Robertas, nekantraudamas kuo 
greičiau sugauti bėglį ir atkeršyti, būtų kaip reikiant juos 
paspaudęs, tačiau prie Grifito nedrįso, nes tik antstolis 
turėjo teisę tai daryti, be to, ne tiek daug laiko buvo li- 
kę iki vakarinių pamaldų. Šiaip ar taip, niekas neabejo- 
jo, kad brolis Džonas iš tikrųjų perlipo per sieną ir pa- 
bėgo. Jie mielai parodė arklidę, kurioje jis buvo užrakin- 
tas, ėdžias, iš kurių išplėšė lentą, ir pačią lentą, meniškai 
aptaškytą sukrešėjusiu Kajaus krauju, nors tai, be abejo, 
galėjo būti ir kokio gyvulėlio kraujas. 

— Ko gero, vaikinas bus nuo mūsų pasprukęs, — ta- 
rė Grifitas. Kaip valdžios pareigūnas, ką tik pražiopso- 
jęs nusikaltėlį, jis atrodė neįprastai ramus. —- Nieko čia 
daugiau nepadarysi. Jie, žinoma, nekalti — juk nesitikė- 
jo, kad brolis benediktinas griebsis smurto. 

Kedfaelis su malonumu išvertė šį taiklų priorui suduotą 
smūgį. Grifitas matė, kaip žybtelėjo išraiškingos žaliai ap- 
sirengusios merginos akys. Bet juk negalėjo reikalauti pa- 
siaiškinimo. Tos skaisčios rudos akys būtų atsivėrusios dar 
plačiau ir paskandinusios jį tyroje gelmėje. 

— Verčiau palikime juos ramybėje, tegu taiso savo 
ėdžias ir gydo galvas, - tarė Grifitas. - Ieškosime bėg- 
lio kitur. 

— Tas nenaudėlis padarė dar vieną nusikaltimą, — 
niršo Robertas. —- Bet negaliu leisti, kad jo piktadarys- 

tė sutrukdytų man atlikti užduotį. Rytoj privalau ke- 
liauti namo, o jums teks gaudyti jį be manęs. 

— Pasikliaukite manimi, aš jį nubausiu, — ramiai ta- 
rė Grifitas, — jeigu sučiupsiu. - Gal jis šiek tiek ir pa- 
brėžė tą „jeigu“, tačiau, be Kedfaelio ir Anestos, dau- 
giau niekas neatkreipė dėmesio. O Anestai jau pradėjo 
patikti šis princo pareigūnas, ir ji tikėjosi, kad jis elg- 
sis kaip protingas žmogus, be reikalo nepersistengiantis 
ir nesudarantis sunkumų kitiems, nepavojingiems kaip 
ir jis pats. 

— Ir grąžinsite į vienuolyną, kai atliks bausmę už nu- 
sižengimą Velso įstatymams? 

— Kai atliks bausmę, - atsakė Grifitas, šįkart aiškiai 
pabrėždamas žodį „kai“, - jūs, be abejo, galėsite jį pa- 
siimti. 

Prioras Robertas turėjo tuo pasitenkinti, nors, kaip 
normanas, jautėsi bjauriai, netekęs teisėtai jam priklau- 
siusios aukos. Ir jojant atgal jo anaiptol nenuramino 
Grifito pasakojimai apie daugybę pabėgusių nusikaltė- 
lių, gyvenančių aplinkiniuose miškuose, netgi susidrau- 
gavusių su kaimiečiais, priimtų į jų šeimas ir galiausiai 
tapusių gerbiamais žmonėmis. Prie tvarkos pripratusią 
prioro sąmonę skaudžiai žeidė mintis, kad ilgainiui ne- 
paklusnumą galima pamiršti, nebekreipti dėmesio ir 
netgi atleisti. Taigi jis nebuvo labai krikščioniškai nu- 
siteikęs, kai išdidžiai įžengė į tėvo Hiujo bažnyčią, kaip 
tik prasidedant vakarinėms pamaldoms. 

Jie visi - penki vienuoliai iš Šrusberio, tik be brolio 
Džono, ir nemažai Gvizerino žmonių — turėjo progą 
pasigrožėti paskutiniu pamaldžios brolio Kolumbano 
ekstazės protrūkiu, šįkart skirtu vien šventajai Vinifre- 

dai, asmeninei jo globėjai, išgydžiusiai jį nuo beproty- 
bės, pasirodžiusiai jam sapne ir per jį apreiškusiai savo 
valią, kur laidoti Rišartą. Nes kai baigėsi pamaldos, Ko- 
lumbanas, jau pakilęs eiti savanoriškai budėti koplyčio- 
je, staiga pasisuko į altorių, išraiškingai pakėlė rankas ir 
aukštu, skambiu balsu garsiai ėmė maldauti, kad nu- 
kankintoji mergelė teiktųsi dar kartą jį aplankyti, kai jis 
vienas melsis nakties tyloje, kad leistų vėl patirti tą ne- 
apsakomą palaimą, iš kurios jis taip nenoriai grįžo į šį 
netobulą pasaulį. Ir dar daugiau: jeigu jis vertas tokio 
sielos perkėlimo, kad šį kartą pasiimtų jį gyvą į tą nuo- 
stabią šviesą. Be abejo, nusižeminęs Kolumbanas nepa- 
miršo pasakyti, jog nuolankiai paklustų, jeigu jam bū- 
tų liepta vargti čia, apačioje, ir atlikti visas jo luomui 
derančias pareigas, bet ir toliau į viršų, iki pat medinių 
stogo sijų siuntė aistringus prašymus, kad jį atskirtų 
nuo kūno ir nemirusį paimtų į anapus, jeigu, jos ma- 
nymu, jis jau pasirengęs keliauti dangun. 

Visi virpėdami klausėsi tokių dorovingojo jaunuolio 
žodžių. Visi, tik ne brolis Kedfaelis, kurio seniai nebe- 
jaudino žmogiška puikybė, juo labiau kad jis dabar 
įtemptai galvojo apie kitus, nors artimai su tuo susiju- 
sius, reikalus. 

DEŠIMTAS SKYRIUS 


BROLIS KOLUMBANAS ĮĖJO Į MAŽĄ, TAMSIĄ, 
MEDIENA BEI VISOKIAIS PRAEITIES KVAPAIS 
ATSIDUODANČIĄ KOPLYČIĄ IR TYLIAI UŽDA- 
rė duris, bet neužstūmė velkės. Šįsyk čia nebuvo užžieb- 
ta nė viena žvakė, degė tik aliejinė lempelė ant alto- 
riaus — nuo plūduriuojančios dagties į viršų kilo aukš- 
ta, ne kiek nevirpčiojanti liepsna. Ramūs šešėliai 
driekėsi į visas puses nuo to plonyčio šviesos stulpelio, 
o skrynia su šventosios Vinifredos kaulais, padėta ant 
paaukštinimo maždaug ties lempa, atrodė kaip juodas 
karstas, padabintas žibančiais sidabro atšvaitais. 

Švelnios auksinės šviesos salelę gaubė senove bei dul- 
kėmis kvepianti tamsa. Cia-buvo ir kitos durys, atsive- 
riančios iš mažytės zakristijos, panašios į keistą priean- 
gį šalia altoriaus, tačiau dabar skersvėjis netraukė nei iš 
ten, nei iš kur kitur, todėl lempos liepsna neplevenda- 
ma stiebėsi aukštyn. Jokie vėjo gūsiai, jokie vaiduokliai, 
joks žmogaus kvėpavimas nedrumstė ramybės. 

Brolis Kolumbanas greitai ir kone atsainiai priklau- 
pė prieš altorių. Niekas negalėjo jo matyti — atėjo vie- 
nas ir nepastebėjo jokios kitos gyvos būtybės nei kapi- 
nėse, nei šalia esančiame miške. Antrą klauptą jis pa- 
traukė į šoną, o savo pasirinktąjį pastatė pačiame 
koplyčios viduryje, tiesiai priešais relikvijų skrynią. El- 


gėsi daug praktiškiau ir santūriau negu prie žmonių, bet 

šiaip atrodė kaip visuomet. Atėjo tam, kad atsiklaupęs 
budėtų visą naktį, ir iš tikrųjų ketino taip daryti, bet 
nemanė, jog reikėtų labai stengtis, kol dar neišaušo ir 
kiti broliai neatskubėjo pasiimti šventosios Vinifredos, 
pagarbiai išsirikiavę ir pasirengę leistis į pirmąjį kelio- 
nės etapą. Klaupdamasis Kolumbanas po keliais pasikišo 
keliskart sulenktus abito padurkus, įsitaisė kuo pato- 
giau, galvą minkštai padėjęs ant į rankoves sunertų ran- 
kų. Rudoje tamsoje jis jautė medžiu kvepiančią šilumą, 
lauke naktis irgi nebuvo šalta. Vos užsidengęs akis nuo 
tos blankios, aukštyn kylančios šviesos bei keleto jos at- 
spindžių, jis iš karto ėmė grimzti į palaimingą snaudulį, 
suposi lyg ant lėtai liūliuojančių bangų, kol visiškai už- 
migo. 

Paskui, kai išsigandęs pabudo, jam pačiam atrodė, 
kad nemiegojo nė akimirkos, bet iš tikrųjų jau buvo 
praėjusios daugiau negu trys valandos. Artinosi vidur- 
naktis, kai į snaudžiančią jo sąmonę ėmė skverbtis 
keistas sapnas, tarytum kažkas, kažkokia moteris, ty- 
liai, bet aiškiai būtų šaukusi jį vardu: „Kolumbanai... 
Kolumbanai...“ — atkakliai, įkyriai, daugybę kartų. Net 
miegodamas jis suvokė, jog ta moteris niekur nesku- 
ba ir yra nusiteikusi šaukti jį tol, kol galiausiai jam vi- 
sai nebeliks laiko, todėl geriau būtų pabusti ir ja at- 
sikratyti. 

Jis staiga pašoko, iš baimės nutirpęs iki pirštų galiu- 
kų, pastatęs ausis ir išpūtęs akis, tačiau aplinkui nieko 
nebuvo, vien švelni prieblanda ir tamsi relikvijų skrynia, 
dabar dar tamsesnė, o gal taip tik atrodė, tarsi liepsna, 
nors tokia pat rami, būtų sumažėjusi, pusiau pasislėpusi 
už karsto. Pamiršo pažiūrėti, kiek ten yra aliejaus. Bet 

žinojo, kad lempa buvo pilna, kai jie išėjo po Rišarto 
laidotuvių, vos prieš keletą valandų. 

Iš visų jutimų jis, ko gero, vėliausiai atgavo klausą ir 
jam net šiurpas pagaugais nuėjo per kūną, kai pagaliau 
suprato, jog ir pabudęs tebegirdi tą balsą, ir visą laiką 
girdėjo, skambantį ne sapne, o tikrovėje. Labai švelnus, 
labai tylus, labai atsargus — ne šnabždesys, o aiškus bal- 
sas, ir tolimas, ir artimas, atkakliai kartojantis: „Kolum- 
banai... Kolumbanai... Kolumbanai, ką tu padarei?“ 

Tas balsas sklido iš relikvijų skrynios, o gal iš lieps- 
nos, kuri tolydžio mažėjo, jam bespoksant iš siaubo bei 
nuostabos išplėstomis akimis. 

— Kolumbanai, Kolumbanai, nevertas mano tarne, 
šventvagiškai iškraipantis mano valią ir žudantis mano 
gynėjus, kaip tu pasiteisinsi Vinifredai? Nejaugi manai, 
kad gali mane apgauti, kaip apgaudinėji priorą ir savo 
brolius? 

Neskubėdamas, nesikarščiuodamas balsas kalbėjo iš 
aptemusios altoriaus apsidės — tylus, klaikus, šiurpiai ai- 
dintis toje šventoje tuštumoje. 

— Tu, kuris visiems sakai, jog mane garbini, o iš tik- 
rųjų pasielgei kaip ir tas niekšas Kredokas, nejaugi ma- 
nai, jog tau pavyks išvengti jo lemties? Aš niekada ne- 
norėjau palikti savo kapo čia, Gvizerine. Kas tau sakė 
kitaip? Ar tik ne tavo velniškas garbės troškimas? Aš pa- 
laiminau gerą žmogų ir pasiunčiau jį, kad būtų mano 
riteris, bet šiandien jis palaidotas šiose kapinėse — kaip 
kankinys, žuvęs už mane. Dievas matė tavo nuodėmę, 
tu niekur nepasislėpsi. Kodel, - paklausė balsas — rūstus, 
valdingas ir grėsmingai tylus, - tu nužudei mano tarną 
Rišartą? 

Jis mėgino atsistoti, bet keliai buvo tarytum prilipę 
prie klaupto lentos. Mėgino ką nors pasakyti, tačiau tik 
duslus kvarkimas pasigirdo iš perdžiūvusios jo gerklės. 
Ji negali būti čia! Čia nieko nėra! Bet šventieji vaikšto, 
kur jiems patinka, ir apsireiškia kam tik nori, kartais 
gana baisiai. Nejučiomis Kolumbanas sustingusiais pirš- 
tais įsikibo į klauptą. Liežuvis kaip medinė rakštis dras- 
kė gomurį, kai jis išsižiojo kalbėti. 

— Išpažintis — vienintelis tavo išsigelbėjimas, Kolum- 
banai, žudike! Kalbėk! Išpažink savo nuodėmę! 

— Ne! - sukvarkė paklaikęs Kolumbanas, skausmin- 
gai spausdamas žodžius. - Aš neliečiau Rišarto! Buvau 
čia, tavo koplyčioje, šventoji mergele, visą popietę, 
kaip galėjau jį nužudyti? Nusikaltau tau, buvau neiš- 
tikimas, užmigau... prisipažįstu! Bet nekaltink manęs 
labiau... 

— Ne tu užmigai, - sušvokšte balsas, dabar jau tru- 
putį garsiau ir pikčiau, - nemeluok! Kas nešė vyną? Kas 
jį užnuodijo ir privertė nekaltą žmogų nusidėti? Brolis 
Džeromas miegojo, o ne tu! Zu išslinkai į mišką, paty- 
kojai Rišarto ir jį nudūrei. 

— Ne... ne, prisiekiu! - Visas virpėdamas, išpiltas 
prakaito, jis draskė nagais klaupto lentą, bet paraly- 
žiuotomis rankomis niekaip neįstengė tvirčiau atsirem- 
ti; atsistoti ant kojų ir nuo jos pabėgti. Argi įmanoma 
pabėgti nuo būtybių, kurios yra visur ir viską mato? 
Joks mirtingasis juk negalėjo žinoti to, ką čia šnekėjo 
toji dvasia. — Ne, tai netiesa, kažkas ne taip mane su- 
prato! Aš čia miegojau, kai atėjo tėvo Hiujo pasiunti- 
nys. Džeromas papurtė mane už peties... Pasiuntinys 
gali paliudyti... 

— Pasiuntinys net nebuvo įžengęs pro duris. Brolis 
Džeromas, jau pabudęs iš to nesveiko miego, pats išėjo 
jo pasitikti. O tu apsimetinėjai ir melavai, kaip apsime- 
tinėji ir meluoji dabar. Kas atsinešė aguonų sunkos? Kas 
žinojo, kaip ji veikia? Tu tik dėjaisi miegąs, melavai iš- 
pažindamas nebūtą nuodėmę, o Džeromas, - kuris yra 
toks pat silpnas, koks tu nedoras, - džiaugėsi, manyda- 
mas, jog tu negali jo įskųsti, ir net nesuvokdamas, kad 
iš tiesų primeti jam daug didesnę kaltę — kaltę dėl to, 
ką + padarei, kaltę dėl žmogžudystės! Jis nežinojo, jog 
tu meluoji, ir negalėjo tavęs apkaltinti. Bet aš žinau, ir 
sakau, kad esi kaltas! Mano kerštas, pražudęs Kredoką, 
pražudys ir tave, jei drįsi dar kartą sumeluoti! 

— Ne! - suspiegė Kolumbanas ir užsidengė veidą, 
tarsi apakintas netikėto žaibo, nors iš tikrųjų tik kažin 
koks tylus, šiurpus švilptelėjimas įvarė jam tiek bai- 
mės. — Ne, pasigailėk! Aš nemeluoju! Palaimintoji mer- 
gele, buvau ištikimas tavo tarnas... Mėginau vykdyti ta- 
vo valią... Daugiau nieko nežinau! Neliečiau Rišarto! 
Neužnuodijau .Džeromui vyno! 

— Kvaily! — staiga garsiai suriko tas pats balsas. - Ne- 
jaugi tikiesi, kad pavyks apgauti mane? O kas čia? 

Jam prieš nosį švystelėjo kažkoks sidabru žibantis 
daiktas, nukritęs kaip stiklas sudužo ant grindų prie pat 
klaupto, apibėrė kelius aštriomis šukėmis, aptaškė ma- 
žais, lipniais lašeliais, ir tą pačią akimirką lempa visiš- 
kai užgeso, viską apgaubė juoda tamsa. 

Drebėdamas, kone alpdamas iš siaubo, Kolumbanas 
grabaliojo plūktines grindis, o sudužęs stiklas treškėjo ir 
iki kraujo smigo jam į delnus. Verkšlendamas jis pakėlė 
vieną ranką prie veido, užuodė saldų aguonų sunkos 

kvapą ir suprato, kad klūpi tarp buteliuko, kurį buvo 
saugiai palikęs maišelyje pas Kedvaloną, šukių. 

Netrukus jis jau šį tą galėjo matyti tamsoje. Už re- 
likvijų skrynios bei altoriaus įžiūrėjo šviesesnius nedide- 
lio pailgo lango kontūrus ir gilų, giedrą dangų - be mė- 
nulio, bet nusėtą žvaigždėmis. O koplyčioje iš visų pu- 
sių šmėkšojo neaiškūs pavidalai, ir Kolumbanui net 
pakaušis šalo iš baimės. Kažkokia figūra nejudėdama 
stovėjo tarp jo ir relikvijų skrynios. 

Po kurio laiko, kai akys dar labiau apsiprato, jis pa- 
galiau suvokė, jog ši tiesi, blyški figūra yra moteris — iki 
juosmens ji buvo nugrimzdusi į tamsą, tačiau galva ir 
pečiai bolavo pro langą sklindančioje žvaigždžių švieso- 
je. Jis nematė, iš kur ji čia atsirado, ir nieko negirdėjo. 
Maryrt, pasirodė tada, kai jis supjaustytais delnais rėmėsi 
į stiklo šukes ir juokingai dejavo iš skausmo. Grakšti, 
sustingusi figūra, nuo galvos iki kojų susivyniojusi į bal- 
tą audeklą... Juk tai Vinifreda, apsirengusi seniai sudū- 
lėjusiomis įkapėmis, veidą bei visą galvą prisidengusi 
plonu šydu, ištiesta ranka rodo į jį! 

Jis atšoko lyg nuplikytas, kaip apgailėtinas šliužas 
ėmė atatupstas trauktis tolyn, rankomis neryžtingai mė- 
gindamas apsiginti nuo netikėto reginio. Ašaros pasipylė 
jam iš akių, ir beprotiški žodžiai veržėsi iš lūpų: 

. — Padariau tai dėl tavęs! Del tavęs ir dėl savo abati- 
jos! Vardan mūsų vienuolyno šlovės! Buvau įsitikinęs, 
kad ir tu, ir Dievas man pritarsite! Jis nepaisė dangaus 
valios! Nebūtų tavęs atidavęs. Maniau, kad elgiuosi tei- 
singai, kai tai padariau! 

— Kalbėk aiškiai, — griežtai tarė balsas, - pasakyk, A2 


tu padarei. 

— Daviau Džeromui aguonų sunkos... įmaišiau į vy- 
ną... o kai jis užmigo, tyliai nuėjau prie miško tako ir 
laukiau Rišarto. Sekiau jam iš paskos. Paskui nudū- 
riau... O, mieloji šventoji Vinifreda, nepasmerk manęs 
už tai, kad nužudžiau priešą, kuris buvo užtvėręs kelią 
į palaimą... 

— Smogei durklu į nugarą! — tarė blyškioji figūra, ir 
staiga šaltas vėjo gūsis prašvilpė virš jos, sujudino skrais- 
tę, perskrido koplyčią ir, pūstelėjęs į Kolumbaną, su- 
stingdė jam visus kaulus. Tarsi ji pati būtų prie jo pri- 
silietusi! Ir iš tikrųjų ji stovėjo vienu žingsniu arčiau, 
nors lyg ir nekrustelėjo. - Smogei durklu į nugarą, kaip 
elgiasi niekingi bailiai ir išdavikai! Prisipažink! Papasa- 
kok viską! 

— Į nugarą! - suvapėjo Kolumbanas, ropodamas at- 
gal kaip sužeistas žvėris, kol galiausiai atsirėmė į sieną, 
ir nebebuvo kur toliau trauktis. - Prisipažįstu. Prisipa- 
žįstu! O, gailestingoji mergele, tu juk viską žinai, nie- 
ko negaliu nuo tavęs nuslėpti! Pasigailėk manęs! Nežu- 
dyk! Juk padariau tai dėl tavęs, dėl tavęs! 

— Tu padarei tai dėl savęs, - kaltino balsas, šaltesnis 
už ledą. - Tu, kuris norėtum valdyti visą ordiną, trokš- 
damas garbės, prisigalvoji visokių gudrybių, buvai net- 
gi sumanęs pasiglemžti visą šlovę, lyg aš priklausyčiau 
tau vienam. Ketinai pasirodyti esąs pats svarbiausias, 
dangaus išrinktasis, pamaldumo pavyzdys; tu kėsinaisi 
išstumti iš eilės brolį Ričardą, kad taptum prioru, o vė- 
liau gal ir priorą, kad taptum abatu. Troškai būti jau- 
niausias vyskupas šiame ir visuose kituose kraštuose! Aš 
pažįstu tave, pažįstu tokius kaip tu. Tu nejauti jokio 
gailesčio, kad tik užgrobtum valdžią. 

— Ne, ne! - sunkiai šnopštė Kolumbanas, prisiplojęs 
prie sienos, nes ji vis artėjo, nepermaldaujama ir įtūžusi, 
grėsmingai ištiesusi pirštus. — Padariau tai dėl tavęs, tik 
dėl tavęs! Buvau įsitikinęs, jog vykdau tavo valią! 

— Argi aš liepiau daryti bloga? - Tas balsas vėrė jį 
kiaurai, buvo aštrus kaip durklas. — Argi liepiau žudyti? 

Ji priėjo vienu žingsniu per arti. Iš siaubo visai ne- 
tekęs nuovokos, prisilaikydamas sienos, Kolumbanas 
šiaip taip atsistojo, staiga atkišo abi rankas ir cypdamas, 
kažką vapaliodamas ėmė mosuoti jomis kaip spragilais, 
aklai mėgindamas nuo jos apsisaugoti. Jo kairė ranka 
netyčia įsipainiojo į audeklą ir nutraukė šydą jai nuo 
galvos. Staiga tamsūs plaukai apgaubė pečius. Jo pirštai 
prisilietė prie glotnaus, vėsaus skruosto — vėsaus, bet ne 
šalto, dailaus ir stangraus jaunos merginos skruosto — o 
juk jis nutirpęs jau manė, kad jie įsibes į kietas kaukolės 
akiduobes. 

Ir jis ėmė garsiai rėkti - pirmiausia iš baimės, o pas- 
kui iš džiaugsmo. Ranka, kuri ką tik bijojo prisiliesti, 
dabar tvirtai sugriebė tamsias garbanas. Jis buvo labai 
nuovokus, tas Kolumbanas. Tuoj pat suprato, kad lai- 
ko sučiupęs gyvą moterį, o po akimirkos jau žinojo ir 
kas ji tokia, ir kodėl taip elgėsi, kodėl paspendė jam 
tuos šlykščius spąstus. Beveik negalvodamas jis priėjo iš- 
vadą, kad ji čia viena, ko gero, pati sumaniusi šias pin- 
kles, ir jeigu liks gyva — jis žuvęs, o jeigu neliks, jeigu 
tiesiog išnyks — juk iki ryto dar yra daug laiko! — tuo- 
met jis bus išgelbėtas, galės toliau vadovauti žygiui, ir 
jam atiteks visa šlovė. 

Bet, jo nelaimei, Šaneda mąstė ne ką lėčiau. Tamso- 
je, kur regėjimas nei padėjo, nei trukdė, ji girdėjo, kaip 

jis giliai atsikvėpė, ir supratusi, jog dabar tas vienuolis 
nebebijo nei Dievo, nei velnio, tuoj pat pajuto gyvuliš- 
ko pykčio bangą, lyg kokią smarvę, sklindančią nuo jo, 
tokią pat šlykščią, kaip ir jo baimės kvapas. Ji instink- 
tyviai atšoko, ryžtingai atsistūmė, ištrūko iš jo nagų, pa- 
aukojusi keletą sruogų. Tačiau apgauta letena akimirks- 
niu paleido išrautus plaukus ir šįkart sugriebė audeklą, 
kuris negalėjo taip lengvai plyšti. Ji pasisuko į kairę, 
kuo toliau atsilošė nuo dešinės jo rankos, bet pamatė, 
kad jis įkišo tą ranką į abito užantį, ir staiga kraupiai 
žybtelėjo plienas - tamsoje jis dūrė į tą pusę, kur ji bu- 
vo pasitraukusi. „Tas pats durklas, kuriuo nužudė tė- 
vą“, - pagalvojo ji, greitai pritūpusi, kad apsisaugotų 
nuo pirmo aklo smūgio. 

Kažkur, matyt, atsidarė durys, nes į koplyčią staiga 
įsiveržė šaltas nakties oras, pasigirdo duslūs sandalais 
apautų kojų žingsniai - kresna, tvirta figūra artinosi 
kartu su skersvėju. Nugriaudėjo perspėjimas. Kaip strė- 
lė, paleista iš arbaleto, brolis Kedfaelis iššoko iš zakris- 
tijos ir atlėkė, pasirengęs grumtis. 

Kolumbanas kaip tik taikėsi smogti antrą kartą, 
kaire ranka tvirtai suėmęs lininę paklodę, į kurią bu- 
vo susivyniojusi Šaneda. Bet ji sukosi aplink ir tolo, 
atpalaiduodama ją laikantį audeklą, todėl durklas, nu- 
taikytas į širdį, tik skaudžiai perdrėskė jai kairį dilbį. 
Tuomet gniaužtai staiga atsileido, ji krisdama atsimušė 
į sieną, Kolumbanas dingo — su trenksmu išlėkė pro 
duris, o brolis Kedfaelis, apkabinęs ją stipriomis ran- 
komis, emė piktai barti, laikydamas savo lokiškame. 
glėbyje ir čiupinėdamas, ar sveika, — švelniai ir aistrin- 
gai kaip motina. 

— Dievulėliau, kvaila dukrele, kodėl taip arti priėjo- 
te? Juk sakiau, kad relikvijų skrynia turi būti tarp jo ir 
jūsų! 

— Vykitės jį, - šaukė įniršusi Šaneda, - nejaugi no- 
rite, kad paspruktų? Man nieko neatsitiko, sugaukite jį! 
Jis nužudė mano tėvą! 

Jie kartu puolė prie durų, bet Kedfaelis pirmas išsi- 
veržė į lauką. Mergina buvo stipri, energinga, užsidegusi 
kerštu, tikra velsietė, ir tik nežymiai sužeista, - Kedfa- 
elis puikiai tokias pažinojo. Įsiaudrinusi nejautė skaus- 
mo, nematė tekančio kraujo — tiesą sakant, kraujo ji ir 
troško, teisėtai pralieto kraujo. Ji beveik mynė jam ant 
kulnų, kai jis dundėjo siauru takeliu per kapines vartų 
link. Naktis buvo beribė, švelni kaip aksomas, nusėta 
žvaigždėmis, kurių blausioje šviesoje medžiai metė vos 
įžiūrimus šešėlius. Rami erdvė tarytum sugėrė, prislopi- 
no jų žingsnius, ir vėl viską apgaubė tyla. 

Anapus kapinių tvoros iš krūmų iššoko vyriškis — 
aukštas, lieknas ir greitas, pasirengęs užtverti vartus. Ko- 
lumbanas jį pamatė, akimirką lyg susvyravo, bet iš pas- 
kos lėkė Kedfaelis, todėl bėglys tuoj pat apsisprendė ir 
puolė pirmyn, tiesiai ant šešelio, mėginančio užkirsti 
jam kelią. Besivydama Kedfaelį, Šaneda staiga suklykė: 

— Atsargiai, Engelardai! Jis turi durklą! 

Engelardas ją išgirdo; kai jiedu trenkėsi vienas į ki- 
tą, jis kryptelėjo į dešinę, ir durklas, nutaikytas į širdį, 
tik nurėžė jam siaurą gabalą rankovės. Kolumbanas bū- 
tų kuo greičiau sprukęs ir pasislėpęs miške, bet ilga En- 
gelardo kairė ranka skaudžiai nutvėrė jį už sprando - jis 
neteko pusiausvyros, tačiau išsilaikė ant kojų, o tada de- 
šinė Engelardo letena tvirtai sugriebė jį už gobtuvo ir 

pasuko. Prismaugtas Kolumbanas vel atsigręžė ir smo- 
gė durklu, bet Engelardas buvo pasirengęs tokiam puo- 
limui — kaire ranka jis smarkiai suėmė atkištą riešą. Jie 
ėmė grumtis, kojomis įsispyrę į žolę, ir būtų atrodę 
kaip lygūs priešininkai, jeigu abu būtų buvę ginkluoti. 
Tačiau ta neteisybė netrukus buvo ištaisyta. Nekreipda- 
mas dėmesio į laisvąją Kolumbano ranką, graibančią 
jam už gerklės, Engelardas suktelėjo suspaustą riešą, ir 
nutirpę pirštai pagaliau atsileido, durklas nukrito ant 
žemės. Abu šoko prie jo, bet Engelardas pačiupo pirmas 
ir, su panieka nusviedęs į krūmus, vėl plikomis ranko- 
mis puolė Kolumbaną. Tuo grumtynės ir baigėsi. Už- 
dusęs Kolumbanas, suimtas už abiejų rankų, garsiai 
šnopštė ir dairėsi, kaip čia pasprukus, tačiau tai atrodė 
neįmanoma. 

— Ar čia jis? - paklausė Engelardas. 

Šaneda atsakė: 

— Taip. Pats prisipažino. 

Tuomet Engelardas pirmą kartą pažiūrėjo belaisviui 
per petį ir išvydo ją stovinčią blausioje žvaigždžių švie- 
soje, prie kurios jie jau buvo pripratę ir viską matė be- 
veik taip pat aiškiai kaip dieną. Sutaršytais plaukais, ge- 
rokai apdaužyta, ji žvelgė didžiulėmis išsigandusiomis 
akimis, o iš perrėžtos kairės rankos gana smarkiai tekėjo 
kraujas, nors žaizda nebuvo gili. Jis pastebėjo kraujo dė- 
mes ant baltos paklodės, į kurią ji buvo susivyniojusi. 
Žvaigždžių šviesoje sunku įžiūrėti spalvas, bet Engelar- 
dui tą akimirką viskas atrodė raudona. Štai žmogus, 
niekšiškai nudūręs mylimą šeimininką bei draugą, - argi 
svarbu, kaip pavadinsi! -— ir dabar mėginęs nužudyti 
dukterį, kaip nužudė tėvą. 

— Kaip tu drįsai, kaip drįsai ją paliesti! — vis labiau 
niršdamas, suriko Engelardas. - Tu, niekinga vienuoly- 
no žiurke! — Ir jis griebė Kolumbaną už gerklės, pakė- 
lė nuo žemės, papurtė kaip tikrą žiurkę, perlenkė kaip 
nuodingą gyvatę ir numetė ant žolės sau po kojomis. 

— Kelkis! - suurzgė, žiūrėdamas kaip į kokią maitą. — 
Tuoj pat kelkis, leisiu tau pailsėti, atsikvėpti, o paskui 
galėsi kovoti vyras prieš vyrą, be jokio durklo, ir dau- 
giau nesislapstysi krūmuose, nesmogsi niekam į nugarą, 
nepulsi beginklės merginos. Pailsėk, aš mielai palauksiu 
ir užmušiu tave tada, kai būsi atgavęs kvapą. 

Šaneda staiga pribėgo, prisiglaudė jam prie krūtinės 
ir smarkiai apkabino, mėgindama sulaikyti: 

— Ne! Nebeliesk jo! Nenoriu, kad paskui tave vėl 
pradėtų dėl ko nors kaltinti. 

— Jis norėjo tave nužudyti, tu sužeista... 

— Ne! Tai niekis... tik įbrėžimas. Kraujas teka, bet 
nieko baisaus! 

Engelardo pyktis po truputį atslūgo, nors jis tebed- 
rebėjo. Švelniai apkabinęs, prispaudė Šanedą prie savęs 
ir paragino parblokštą priešininką, niekinamai, bet ne- 
smarkiai spirtelėjęs koja: 

— Kelkis! Aš tavęs neliesiu. Tegu įstatymo tarnai pa- 
siima ir daro, ką nori! 

Kolumbanas nejudėjo — net nemirktelėjo ir nepakru- 
tino nė vieno piršto. Jie visi trys staiga nutilo ir įbedė 
akis į jį, netikėtai suvokę, kad joks gyvas padaras taip 
ramiai neguli. 

— Apsimeta, — niekinamai tarė Engelardas, — bijo, kad 
bus dar blogiau, ir nori, kad imtume jo gailėtis. Juk pui- 
kiai tai sugeba. 

Tie, kurie apsimeta miegančiais ir girdi, kaip kiti 
apie juos kalba, paprastai išsiduoda, mėgindami atrodyti 
kuo natūraliau ir šiek tiek persistengdami. O ramiai gu- 
lintis Kolumbanas buvo tarsi nuo visko nutolęs ir vis- 
kam abejingas. 

Brolis Kedfaelis priklaupė prie jo, švelniai papurtė 
už peties ir sunkiai atsiduso, pamatęs, kaip keistai juda 
galva. Paskui įkišo ranką į jo abito užantį ir pasilenkė 
prie pravertų lūpų bei išplėstų šnervių. Po akimirkos 
abiem delnais suėmė galvą ir atsargiai pasuko į vieną 
pusę. Bet vos tik paleido, ji vėl nusviro atgal, taip ne- 
įtikimai perkreipta, kad jie viską suprato anksčiau, ne- 
gu Kedfaelis gana ramiai tarė: 

— Ilgai tau tektų laukti, kol jis atgaus kvapą, bičiu- 
li. Pats nejauti, koks esi stiprus! Jo sprandas nulaužtas. 


Jis negyvas. 


Sukrėsti ir staiga atsipeikėję, jie be žado žiūrėjo že- 
myn, dar nesuprasdami, kokia tai nelaimė. Jiems atro- 
dė, jog tai ne tik apmaudus atsitiktinumas, kurio nė 
vienas tikrai nenorėjo, bet ir teisinga bausmė. Tačiau 
Kedfaelis jau įsivaizdavo baisų triukšmą, galintį suga- 
dinti šiems jaunuoliams gyvenimą, — ir ne tik jiems, — 
nes ko verti visi jų įrodymai prieš Kolumbaną, kai jis 
nebegyvas ir nebeįmanoma jo priversti pakartoti pri- 
sipažinimą prie dviejų garbingų liudininkų? Atsitūpęs 
Kedfaelis ilgai mąstė. Dabar, kai aplinkui vel viskas 
nuščiuvo, jis netikėtai suvokė, jog šios įnirtingos 
grumtynės vyko gana tyliai ir niekas kitas jų nematė. 
Jis įsiklausė, bet nei žmogaus žingsniai, nei paukščio 
plasnojimas nedrumstė nakties tylos. Jie buvo pakan- 

kamai toli nuo sodybų ir nieko nepažadino. Taigi dar 
turėjo šiek tiek laiko. 

— Jis negali būti negyvas, - lyg abejodamas tarė En- 
gelardas. — Aš jį vos priliečiau. Niekas taip greitai ne- 
miršta! 

— O šitas mirė. Ir ką dabar darysime? To tikrai ne- 
sitikėjau. — Kedfaelis nepriekaištavo, tik norėjo pasakyti, 
kad reikia greitai ką nors sugalvoti, taigi jie verčiau pa- 
suktų smegenis. 

— Kodėl klausiate, ką darysime? —- Engelardui viskas 
atrodė paprasta, nors ir nemalonu. - Turėsime pakviesti 
tėvą Hiujį bei jūsų priorą ir jiems papasakoti, kas atsi- 
tiko. O ką daugiau galėtume padaryti? Gaila, kad jį už- 
mušiau, tikrai nenorėjau, bet ir nesijaučiu kaltas. - Jis 
ir nemanė, kad kas nors jį kaltins. Visuomet geriausia 
sakyti tiesą. Kedfaelis nejučiomis gėrėjosi tokiu jo nai- 
vumu. Anksčiau ar vėliau pasaulis jį sutryps, bet jau- 
nuolis, nenusipelnęs kaltinimų, iki šiol, matyt, nebuvo 
smarkiai nusivylęs ir tebetikėjo, kad žmonės visuomet 
elgiasi teisingai. Kedfaelis pagalvojo, kad Šaneda tik- 
riausiai nėra tokia įsitikinusi. Nes ji tylėjo, atrodė susi- 
rūpinusi ir tarytum nujautė ką blogo. Iš perdrekstos jos 
rankos vis dar sunkėsi kraujas. Bet reikėjo ko nors im- 
tis, ir jie galėjo šį tą nuveikti, kol jis mąstė. 

— Nagi, pasijudinkite! Padėkite man nutempti šią 
dvėseną atgal į koplyčią, kad niekas nematytų. Beje, Ša- 
neda, suraskite jo durklą - juk nepaliksime tokio įkal- 
čio. Paskui nuplausime ir aprišime jums ranką. Už tų 
gudobelių yra upelis, o tvarsčių tikrai pakaks. 

Jie visiškai juo pasitikėjo ir nieko neklausinėdami 
padarė, kaip jis liepė, nors Engelardas, pagaliau įsitiki- 

nęs, jog Šaneda nėra rimtai sužeista, ir pats labai ati- 
džiai bei sumaniai aprišęs tą įbrėžimą, vėl ėmė šnekėti, 
kad geriausia būtų viską papasakoti, nes kaltė, be abe- 
jo, kristų tik Kolumbanui. Kedfaelis ilgokai terliojosi su 
titnagu bei pintimi, kol uždegė žvakes ir pripildė lem- 
pą, iš kurios buvo išpylęs nemažai aliejaus, kai Šaneda 
rengėsi slėptis po šventosios katafalko užtiesalais. 

— Manai, — galiausiai tarė jis, - jog vien todėl, kad 
nieko blogo nepadarei ir mes visi kartu norėjome de- 
maskuoti nusikaltėlį, žmonės būtinai tau pritars ir sąži- 
ningai tai pripažins? Vaikeli, verčiau paklausyk manęs! 
Vienintelis Kolumbano kaltės įrodymas yra jo žodžiai, 
kuriuos mudu čia girdėjome. O jei kalbėtume tiksliau, 
tai 5uvo vienintelis įrodymas, nes dabar nebeturime ir 
jo. Jeigu jis būtų gyvas, dviese kaip nors priverstume 
prisipažinti dar kartą. Miręs jis tikrai nebesuteiks mums 
to malonumo. O be jo prisipažinimo mūsų padėtis ga- 
na kebli. Taigi nepadaryk klaidos, nes jei apkaltinsime 
Kolumbaną, sukelsime baisų triukšmą, nuo kurio nu- 
kentės Šrusberio abatijos garbė, ir tuomet visas benedik- 
tinų ordinas, palaikomas čionykščio vyskupo bei prin- 
co, - patikek manimi, — visa vyresnybė susivienys prieš 
mus, kad išvengtų gėdos, ir niekas nesugebės jiems pa- 
sipriešinti — ką jau kalbėti apie vienišą svetimšalį. Jie 
nieku gyvu neleis suabejoti šventosios Vinifredos perga- 
benimo teisėtumu bei garbingais šio žygio tikslais. Grei- 
čiau bus paskelbta, kad vienuolį nužudė pavojingas bėg- 
lys, kurio jau buvo ieškoma dėl kito nusikaltimo. Gai- 
liuosi, - pridūrė Kedfaelis, - kad pasiūliau Šanedai pa- 
sikviesti tave ir liepiau laukti netoliese, jei kartais 
pakliūtume į bėdą. Tačiau tai ne tavo kaltė, ir nenoriu, 

kad dėl to nukentėtum. Aš sugalvojau šį planą, todėl 
dabar privalau tave išpainioti. Bet jokiu būdu nebėk nei 
pas tėvą Hiujį, nei pas antstolį ir niekam nesakyk tie- 
sos. Verčiau per likusį laiką sutvarkykime viską taip, 
kaip mums patogiau. Teisybę galima prieiti ne vienu 
keliu. 

- Jie nedrįs abejoti Šanedos žodžiais, — ryžtingai tarė 
Engelardas. 

— Paikas tu berneli, jie pasakys, kad vardan meilės 
Šaneda tikriausiai nusižengia savo prigimčiai, kaip ir 
Peredijus. O dėl mangs... aš nesu labai įtakingas; be to, 
norėčiau apsaugoti ne tik save, bet ir kitus, kiek pajėg- 
siu. Netgi savo priorą, nors jis pasipūtęs, užsispyręs ir, 
tiesą sakant, kartais gana kvailas, bet ne žudikas ir ne 
melagis. Ir savo ordiną, kuris nenusipelnė tokios baus- 
mės kaip Kolumbanas. O dabar nutilkite, man reikia 
pagalvoti! Beje, kol galvosiu, galite surinkti buteliuko 
šukes. Rytoj koplyčioje turi būti taip pat švaru ir ramu 
kaip anksčiau, kai dar nebuvo nei mūsų, nei visų šių 
rūpesčių. 

Jie klusniai ėmė rankioti nakties įvykio pėdsakus ir 
stengėsi jam netrukdyti, kad greičiau sugalvotų, kaip iš- 
sinarplioti iš tos painiavos. 

— Kodėl sumanėte dar šį tą pridėti prie mano parink- 
tų žodžių, —- pagaliau paklausė Kedfaelis, — šitaip jausmin- 
gai prabilote šventosios Vinifredos lūpomis? Kaip jums 
šovė į galvą mintis sakyti, kad niekada nenorėjote išvykti 
iš Gvizerino ir dabar nenorite? Kad Rišartas — ne tik ge- 
ras, garbingas žmogus, bet ir jūsų riteris? 

Ji atsigręžė ir nustebusi pažvelgė į jį: 

— Argi aš taip sakiau? 

— Sakėte, ir jums puikiai pavyko. Skambėjo labai įti- 
kimai, bet mudu berods šitaip nerepetavome. Iš kur iš- 
traukėte tuos žodžius? 

— Nežinau, - suglumusi atsakė Šaneda. - Neprisime- 
nu, ką kalbėjau. Atrodė, kad žodžiai patys ateina į gal- 
vą, aš tik leidau jiems išsiveržti. 

— Gal šventoji nusprendė pasinaudoti tokia pro- 
ga, - tarė Engelardas. - Svetimšaliai mato apsireiški- 
mus, patiria palaimą ir paskui aiškina tai, kaip jiems 
patogiau, tačiau niekas neklausia šventosios Vinifre- 
dos, ko ji norėtų. Juk visi tvirtino tai žiną geriau už 
Ją pačią. 

— Kūdikių lūpomis kalba tiesa! - pats sau pasakė 
Kedfaelis ir toliau mąstė apie išeitį, po truputį ryškėjan- 
čią jo vaizduotėje. Iš visų žmonių, kurie turėjo būti pa- 
tenkinti įvykių baigtimi, pirmiausia reikėjo nepamiršti 
šventosios Vinifredos. „Stenkis, - galvojo jis, - kad vi- 
si būtų laimingi, ir jeigu tai įmanoma, kam tie nema- 
lonumai? Kad ir Kolumbanas! Vos prieš keletą valandų 
per vakarines pamaldas visi girdėjo, kaip jis garsiai prašė 
šventosios mergelės, kad, jeigu esąs to vertas, dar šią- 
nakt atskirtų jį nuo kūno ir iš šio pasaulio paimtų į 
anapus. Ką gi, bent jau šito svajonė išsipildys! Tikriau- 
siai būtų atsiėmęs savo žodžius, jei būtų žinojęs, kad ji 
taip ir padarys, nes to prašymo tikslas, ko gero, buvo 
tik užsitarnauti neprilygstamo šventojo aureolę, kad ga- 
lėtų ja pasidžiaugti, kol yra gyvas. Bet šventieji juk tu- 
ri teisę manyti, kad jų garbintojai iš tikrųjų trokšta to, 
ko prašo, ir atitinkamai dalyti malones. O jeigu šven- 
toji tikrai kalbėjo Šanedos lūpomis, - galvojo Kedfae- 
lis, — ir kas aš esu, kad tuo abejočiau? — jeigu ji tikrai 

nori pasilikti čia, savo kaime... tai būtų visai supranta- 
mas noras... Žemė, kurioje ji ilsėjosi, ką tik iš naujo su- 
kasta, niekas nieko nepastebės, jei šiąnakt sukasime dar 
kartą...“ 

— Manau, - išblyškusi, bet pasitikinti, pirmąsyk vos 
pastebimai šyptelėjusi, tarė Šaneda, - kad jau sugalvo- 
jote, ką darysite. 

— O aš manau, - atsakė Kedfaelis, - kad jau sugal- 
vojau, ką 265 darysime, taip būtų teisingiau. Šaneda, 
kai ko paprašysiu ir jus, bet labai neskubėkite, nes mu- 
du čia turime kai ką atlikti, kol jūsų nebus. Pasiimki- 
te savo paklodę, išskleiskite ją po gudobelėmis, kur jų 
žiedai jau pradeda byrėti, tačiau dar neparudavę. Papur- 
tykite krūmus ir atneškite mums krūvą žiedlapių. Kai 
paskutinį kartą ji buvo jam apsireiškusi, ją gaubė svai- 
gus kvapas ir baltų žiedlapių lietus. Atneškite žiedlapių, 
turėsime ir kvapo. 

Dar nieko nesupratusi, bet aklai juo pasitikėdama, ji 
pasiėmė lininę paklodę, iš kurios buvo ką tik išsivynio- 
jusi, ir nuėjo atlikti užduoties. 

— Duok man tą durklą, - greitai paliepė Kedfaelis, 
kai ji užvėrė duris. Jis nušluostė ašmenis į šydą, kurį 
Kolumbanas buvo nuplėšęs nuo Šanedos galvos, ir pri- 
traukė žvakes, kad gerai apšviestų didelius raudonus 
antspaudus ant šventosios Vinifredos skrynios. - Ačiū 
Dievui, Kolumbanas nekraujavo, - pasakė jis. - Nesu- 
teptas nei abitas, nei kiti drabužiai. Nurenk jį! 

Jis pačiupinėjo pirmąjį antspaudą, patenkintas link- 
telėjo, pamatęs, koks jis storas, o durklas plonas bei ašt- 
rus, ir įkišo smaigalį į lempos liepsną. 

Gerokai prieš aušrą jie jau buvo pasirengę. Visi trys 
nuo koplyčios ėjo kaimo link ir išsiskyrė pamiškėje, kur 
įkalnin vingiavo takas į Rišarto dvarą. 

Šaneda nešėsi krauju suteptą paklodę, šydą bei bu- 
teliuko šukes. Visa tai jie užkasė miške. Gerai, kad tar- 
nai, kurie supylė Rišarto kapą, buvo ten dar palikę kas- 
tuvus, ketindami kitą dieną ateiti padailinti kauburėlio. 
Nereikėjo niekur lėkti ir skolintis be leidimo, jie sutau- 
pė nemažai laiko. 

— Nebus jokio triukšmo, — tarė Kedfaelis, kai jie 
stabtelėjo toje vietoje, kur turėjo skirtis. — Jokio triukš- 
mo, jokių kaltinimų. Manau, galite vestis jį namo, tik 
tegu niekam nesirodo, kol mes išvyksime. O kai mūsų 
nebebus, visi nurims. Ir neverta bijoti, kad princas ar- 
ba jo antstolis toliau persekios Engelardą ar Džoną. Aš 
kai ką pašnibždėsiu Peredijui. Peredijus — antstoliui, 
antstolis - Gvinedo princui Ovenui... Tėvą Hiujį geriau 
palikime nuošalyje - nevalia apsunkinti to gero, naivaus 
žmogaus sąžinės. Ir jeigu Šrusberio vienuoliai jausis lai- 
mingi, Gvizerino žmonės irgi laimingi, - nes gana grei- 
tai kas nors pašnibždės ir jiems, — tai kodėl reikėtų vis- 
ką sugadinti, ištarus tai garsiai? Išmintingas princas - o 
Gvinedo princas Ovenas man pasirodė labai išmintin- 
gas — tikrai nesikiš. 

— Visas Gvizerinas iš ryto bus ten ir žiūrės, kaip jūs 
išsivežate relikvijų skrynią, — pasakė Šaneda ir net krūp- 
telėjo nuo tos minties. 

— Tuo geriau, juk mums reikia kuo daugiau liudi- 
ninkų, reikia jų susižavėjimo ir nuostabos. Aš baisiai 
nusidėjau, — filosofiškai tarė Kedfaelis, - tačiau tai ma- 
nęs neslegia. Kažin, ar tikslas pateisina priemones? 


228 


— Kai ką aš tikrai žinau, — atsakė Šaneda. - Mano 
tėvas dabar ramiai ilsisi tik jūsų dėka. Jaučiuosi jums 
dėkinga, ir ne vien už tai. Kai pirmą kartą jus išvydau, 
išlipusi iš medžio, - prisimenate? — pamaniau, jog bū- 
site kaip kiti vienuoliai, nenorėsite į mane net pa- 
žvelgti. 

— Vaikeli, būčiau visiškas mulkis, jei nenorėčiau į jus 
pažvelgti. Taip atidžiai žiūrėjau, kad prisiminsiu visą 
gyvenimą. O del jūsų meilės, vaikai... tikrai negaliu pa- 
dėti jums to sutvarkyti. 

— Ir nereikia, - tarė Engelardas. - Esu svetimšalis, 
sudaręs teisėtą sutartį. Ta sutartis gali būti atšaukta, ir 
aš galiu tapti laisvu žmogumi, pasidalijęs visą savo turtą 
perpus su žemvaldžiu, o dabar mano žemvaldė yra Ša- 
neda. 

— O paskui niekas man neuždraus, - pridūrė Šane- 
da, - padovanoti jam pusę s2v0 turto, nes tai būtų tei- 
singa. Dėdė Morisas mums nekliudys. Be to, jam net- 
gi nebus sunku pasiteisinti. Ištekinti dvaro paveldėtoją 
už svetimšalio tarno yra viena, o už laisvo žmogaus, 
ūkio šeimininko — visai kas kita, netgi jei tas ūkis An- 
glijoje ir kol kas negalima pareikšti į jį teisių. 

— Ypač, — tarė Kedfaelis, - kai jau žinote, kad niekas 
šiuose kraštuose nemoka geriau už jį elgtis su gyvuliais. 

"Šiaip ar taip, atrodė, kad šitie abu tikrai patenkin- 
ti. Ir Rišartas tokiame garbingame kape neturėjo pavy- 
dėti jiems laimės. Jis ir anksčiau nebuvo pavydus. 

Engelardas, kuris apskritai nemėgo daug šnekėti, pa- 
dėkojo trumpai ir aiškiai. Šaneda impulsyviai atsisuko, 
apsikabino Kedfaelį už kaklo ir pabučiavo. Tai buvo at- 
sisveikinimas, nes jis jiems patarė daugiau nesirodyti 

koplyčioje. Ir savotiškas išmėginimas, nes ji svaigiai kve- 
pėjo gudobelės žiedais ir jis dar ilgai laikė glėbyje tą 
dievišką aromatą, kai jos jau nebebuvo. 


Eidamas į kleboniją, Kedfaelis padarė lankstą, užsuko 
prie malūno tvenkinio ir įmetė Kolumbano durklą į pa- 
čią juodžiausią gelmę. „Kaip gerai, - galvojo jis, skubė- 
damas į guolį, kuriame tikėjosi bent valandą pailsėti iki 
rytmetinių pamaldų, — kad broliai, sumeistravę relikvijų 
skrynią, buvo tokie skrupulingi ir išklojo ją švinu!“ 


VIENUOLIKTAS SKYRIUS 


PRIORAS ROBERTAS ATSIKĖLĖ IR Į PIRMĄSIAS 
PAMALDAS ĖJO JAUSDAMAS TOKĮ BERIBĮ PASI- 
TENKINIMĄ SAVO SĖKME, KAD KONE PAMIR- 
šo brolio Džono pabėgimą; ir netgi tuomet, kai vėl pri- 
siminė tą nemalonią smulkmeną, pasistengė ją nustumti 
į tolimiausią sąmonės kertelę - kaip reikalą, kuris kada 
nors bus sąžiningai sutvarkytas, bet neturėtų temdyti di- 
džiosios pergalės dienos. Ir iš tikrųjų rytas buvo šviesus, 
saulėtas ir ramus, kai jie išėjo iš bažnyčios ir pasuko se- 
nųjų kapinių bei koplyčios link. Visi pamaldose dalyva- 
vę parapijiečiai sekė jiems iš paskos, o pakeliui prie pro- 
cesijos prisidėjo dar daugiau žmonių, tyliai atskubėjusių 
miško takeliais, ir galiausiai tai atrodė kaip iškilminga 
maldininkų kelionė į šventą vietą. Priėję Kedvalono var- 
tus, jie pamatė ne tik patį Kedvaloną, bet ir Peredijų, ku- 
ris iki tol niekur nesirodė, paklusdamas įsakymui sėdėti 
namuose, kol ganytojas paskirs bausmę, o dabar buvo 
maloniai tėvo Hiujo pakviestas ir netgi sulaukė prioro 
Roberto šypsenos — šventojo šypsenos nusidėjėliui. Ledi 
Branvena gal ir nebemiegojo, bet, matyt, dar nebuvo at- 
sigavusi po visų virkavimų. Ko gero, vyrai labai ir nepra- 
še, kad ji eitų kartu, o gal ji tebebaudė juos, šitaip atsi- 
skirdama. Šiaip ar taip, jie išvengė jos dalyvavimo. 
Niekas procesijos tvarkingai nerikiavo, todel broliai 
vienuoliai netrukus susimaišė su kaimiečiais, sveikino- 

si ir laisvai keitėsi vietomis. Tai buvo bendros iškilmės. 
Labai keistos, nes prieš keletą dienų juk tvyrojo baisi 
nesantaika. Gvizerinas dabar elgėsi apdairiai, pasiryžęs 
viską pamatyti ir neišsiduoti. 

Peredijus prisigretino prie Kedfaelio ir dėkingas žings- 
niavo šalia, nors nieko nešnekėjo. Kai Kedfaelis paklau- 
sė, kaip laikosi motina, jaunuolis paraudo, suraukė ant- 
akius, paskui nusišypsojo kaip nusikaltęs vaikas ir atsakė, 
kad puikiai — dar šiek tiek mieguista, bet rami ir taiki. 

— Gali gerai pasitarnauti Gvizerinui ir man, jei tik 
sutiksi, — tarė brolis Kedfaelis ir pašnibždėjo jam į au- 
sį žinią, kurią norėjo pasiųsti Grifitui iš Rizo. 

— Tai mat kaip čia yra! - pasakė Peredijus, tuoj pat 
pamiršęs savo paties neatleistinas nuodėmes. Net akis iš- 
pūtė. Ir tyliai švilptelėjo. — Ir norite viską taip palikti? 

— Taip yra, taip ir norėčiau palikti. Kas nuo to nu- 
kentės? O nauda bus visiems. Mums, jums, Rišartui, 
šventajai Vinifredai... ypač jai! Ir Šanedai, ir Engelardui, 
žinoma, — ramiai tarė Kedfaelis, dar kartą išmėgindamas 
nusidėjėlį. 

— Taip... džiaugiuosi dėl jų! = atsakė Peredijus, gal 
per daug energingai. Jo galva buvo palenkta, akių vo- 
kai nuleisti. Kol kas jis tikrai nesidžiaugė, bet stengėsi. 
Buvo kupinas geros valios. - Dar po poros metų niekas 
nebeprisimins, kad Engelardas nušovė tą elnią. Galiau- 
siai niekas jam nebetrukdys lankytis Cešyre, kada tik 
panorės; o kai mirs jo tėvas, jis paveldės žemę. Kai ne- 
bebus laikomas nusikaltėliu, baigsis ir visi jo vargai. 
Šiandien pat perduosiu jūsų žinią Grifitui iš Rizo. Jis 
dabar anapus upės, pas savo pusbrolį Deividą, bet tėvas 
Hiujis, be abejo, leis man savanoriškai nueiti pas teisin- 

gumo tarną. — Jis kreivai nusišypsojo. - Labai tinkamai 
pasirinkote mane pasiuntiniu! Kartu galėsiu išpažinti ir 
savo nuodėmes, ne tik pašnibždėti jam tai, ką visi turi 
žinoti, bet nesakyti garsiai. 

— Gerai! - patenkintas tarė brolis Kedfaelis. - Visa 
kita padarys pats antstolis. Žodelis princui, ir viskas bus 
sutvarkyta. 

Jie kaip tik priėjo tą vietą, kur trumpiausias takas iš 
Rišarto dvaro kirtosi su jų keliu. Ir ten jau laukė gal 
pusė šeimynykščių; bardas Padrigas rūpestingai laikė sa- 
vo mažąją arfą, matyt, pasirengęs po išlydėjimo keliauti 
į kitus namus; artojas Kajus tebebuvo įspūdingai apsi- 
vyniojęs sveikutėlę galvą, eidamas meistriškai svirdulia- 
vo, o vienoje neuždengtoje jo akyje blykčiojo šelmiškos 
kibirkštėlės. Nebuvo nei Šanedos, nei Anestos, nei Džo- 
no. Brolis Kedfaelis, nors pats buvo liepęs jiems neiti, 
staiga nuliūdo ir pasijuto tarsi ko netekęs. 

Jie jau artėjo prie aikštelės; miškai abiejose pusėse bai- 
gėsi, priešais juos buvo siauras pievos ruoželis, o toliau 
akmeninė senųjų kapinių tvora, pažaliavusi nuo viršaus 
iki apačios. Už kapinių dunksojo mažutė šventosios Vi- 
nifredos koplytėlė - susmukusi, pajuodusi, aptriušusiu fa- 
sadu, kuris atrodė per aukštas tokiems pamatams, o ties 
rytine jos siena tamsus, pailgas, neseniai supiltas Rišarto 
kapas kaip randas buvo perrėžęs sodrią pavasario žolę. 

Prie vartų prioras Robertas stabtelėjo, atsigręžė ir, 
švelniai, kone meiliai apžvelgęs iš paskos sekančią kai- 
miečių minią, per Kedfaelį kreipėsi į juos: 

— Tėve Hiuji, visi gerieji Gvizerino žmonės, mes at- 
vykome čia, siekdami kilnaus tikslo, tikėdami — kaip ir 
dabar tikime, —- kad pats Dievas mus veda, trokšdami 

pagerbti šventąją Vinifredą, įvykdyti jos prašymą ir ne 
atimti iš jūsų šį turtą, o padaryti taip, kad jo spindu- 
liai šviestų ir jums, ir daugeliui kitų žmonių. Sielvartas, 
jeigu jį kai kuriems sukėlėme, yra ir mūsų sielvartas. O 
tai, kad pagaliau susitarėme ir jūs leisite mums išsivež- 
ti šventosios palaikus į vienuolyną, į dar didesnę šlovę, 
yra tikras palengvėjimas ir džiaugsmas mums visiems. 
Dabar įsitikinote, kad mes nenorėjome nieko blogo, tik 
gero, ir viską darome pagarbiai? 

Murmesys, kilęs viename stebėtojų pusračio gale, iš 
lėto nuvilnijo į kitą — nebesipriešinančių, beveik nusira- 
minusių Žmonių murmesys. 

— Ir nepavydite mums brangenybės, kurią pasiima- 
me? Ar tikite, kad elgiamės teisėtai ir išsivežame tik tai, 
kas mums pavesta? 

„Geriau ir negalėtų paklausti, - maloniai nustebęs, 
galvojo Kedfaelis, - net jei viską žinotų arba aš pats bū- 
čiau parašęs jam šią kalbą. Jeigu dabar išgirsime ir to- 
kį pat tinkamą atsakymą, ko gero, patikėsiu, jog pada- 
riau stebuklą. 

Minia subangavo ir praleido į priekį Benedą — tvir- 
tą, patikimą ir gerbiamą, labiau tinkantį kalbėti parapi- 
jos vardu, negu bet kuris kitas Gvizerino vyras, ir nu- 
stelbiantį net tėvą Hiujį, kurio padėtis šįkart buvo abe- 
jotina — jis tarsi atstovavo abiem pusėms ir todėl 
išmintingai nusprendė patylėti. 

— Tėve priore, — tiesiai tarė Benedas, - dabar tarp 
mūsų nera nė vieno, kuris pavydėtų jums palaikų, gu- 
linčių toje skrynioje ant altoriaus. Esame įsitikinę, kad 
jie priklauso jums, taigi vežkitės juos į Šrusberį, kur 
dangaus valia jie ir turėtų būti. 

Tai jau atrodė per gerai. Prioro Roberto skruostai 
paraudo iš malonumo, šiek tiek sumišusio su gėda, o 
Kedfaelis susimąstęs atidžiai apvedė žvilgsniu visus tuos 
dorus, paslaptingus, besišypsančius veidus bei išplėstas, 
tyras, neįžvelgiamas akis. Visi stovėjo ramiai, niekas ne- 
niurnėjo ir niekas, netgi užlindęs už kitų nugarų, neki- 
keno. Kajus, nuoširdžiai susižavėjęs, žvelgė savo vienin- 
tele neuždengta akimi. Bardas Padrigas džiugiai šypso- 
josi, patenkintas tokiu visišku susitaikinimu. 

Jie jau žinojo! Arba Šaneda buvo atsargiai kai kam 
pašnibždėjusi, arba žemiška jų pačių nuojauta, bet Gvi- 
zerino žmonės žinojo — jei ne smulkmenas, tai bent es- 
mę viso to, ką reikėjo žinoti. Ir nė vieno garsiai ar ne 
vietoje ištarto žodžio, kol atvykėliai dar čia! 

— Tuomet eime, — pasakė pamalonintas prioras Ro- 
bertas, — atleiskime brolį Kolumbaną nuo budėjimo ir 
kartu su šventąja Vinifreda keliaukime namo. - Jis pa- 
sisuko — toks aukštas, didingas, gražiai pražilęs — ir oriai 
žengė koplyčios durų link, o dauguma gvizeriniečių 
paskui jį sugužėjo į kapines. Ilga, balta, aristokratiška 
ranka jis plačiai atvėrė duris ir sustojo. 

— Broli Kolumbanai, mes jau čia. Jūsų budėjimas 
baigtas. 

Robertas paėjo tik du žingsnius į vidų, nes iš pra- 
džių akys, po ryškios šviesos lauke, toje prieblandoje be- 
veik nieko nematė, nors saulės spinduliai ir veržėsi pro 
siaurą langą į rytus. Paskui jis įžiūrėjo tamsiai rudas, 
medžiu kvepiančias sienas, po truputį ėmė ryškėti kiti 
daiktai, ir galiausiai jie pasidarė tokie ryškūs, kad jis lyg 

Koplyčioje oras buvo sunkus nuo saldaus kvapo; pro 
atviras duris pūstelėjęs ryto vėjelis jį sujudino ir sukėlė 
svaigias dieviško aromato bangas. Abi žvakės ramiai de- 
gė ant altoriaus, o mažoji aliejinė lempelė stovėjo tarp 
jų. Klauptas buvo pastatytas pačiame viduryje, priešais 
relikvijų skrynią, tačiau ten neklūpojo joks žmogus. Ant 
altoriaus bei skrynios buvo pribyrėję baltų kaip sniegas 
žiedlapių, tarsi stebuklingas sūkurys būtų atskraidinęs 
juos per dvi pievas nuo gudobelių krūmų, nė vieno ne- 
nubarstydamas pakeliui, ir pažėręs pro langą. Keletas 
kvapniųjų snaigių gulėjo ir ant klaupto bei ten sudėlio- 
tų drabužių. 

— Kolumbanai! Nieko nesuprantu... Jo čia nėra! 

Brolis Ričardas pripuolė prie prioro iš kairės, brolis 
Džeromas — iš dešinės; Benedas, Kedvalonas, Kajus bei 
visi kiti susigrūdo iš paskos, sustojo abiejose pusėse pa- 
lei tamsias sienas ir išpūtę akis žiūrėjo į stebuklą, išplės- 
tomis šnervėmis traukdami svaiginantį kvapą. Nė vienas 
neišdrįso prieiti arčiau už priorą Robertą, kol galiausiai 
jis pats iš lėto žengė pirmyn ir pasilenkęs atidžiau ap- 
žiūrėjo tai, kas buvo likę iš brolio Kolumbano. 

Juodas benediktino abitas gulėjo toje vietoje, kur jis 
klūpojo: padurkai išskleisti, juosmuo sukritęs klostėmis, 
rankovės lyg sparnai išskėstos į abi puses ir sulenktos 
per alkūnes, tarsi jose tebebūtų pamaldžiai sudėtos ran- 
kos. Ir dar buvo matyti baltas kraštelis. 

— Žiūrėkite, — apimtas pagarbios baimės, sušnibždėjo 
brolis Ričardas. — Ir marškiniai likę abito viduje... žiū- 
rėkite, ir sandalai! - Jie buvo po abito kraštu, tvarkin- 
gai sudėti padais aukštyn, kaip laikėsi ant kojų. O ant 

viršutinės klaupto lentos, į kurią buvo atremtos Kolum- 
bano rankos, gulėjo žydinti gudobelės šakelė. 

— Tėve priore, čia visi jo drabužiai — ir marškiniai, 
ir apatinės kelnės... sukišti vienas į kitą, kaip jis buvo 
apsirengęs. Tarytum... tarytum kas būtų jį iškėlęs, o 
drabužius palikęs, kaip gyvatė išsineria iš senos odos ir 
pasirodo su nauja, gražesne... 

— Tai tikras stebuklas, - tarė prioras Robertas. — 
Kaip turėtume tai suprasti, kad nenusidėtume? 

— Tėve, gal paimkime šiuos drabužius? Jei rasime 
kokių žymių... 

Ten nebuvo jokių žymių, brolis Kedfaelis dėl to nė 
kiek neabejojo. Kolumbanas nekraujavo, jo abitas nebu- 
vo perplėštas, netgi nesuteptas žemėmis. Jis krito tik į 
tankią žolę, atkakliai besiskverbiančią pro negyvus pra- 
ėjusio rudens stiebelius. 

— Tėve, viskas taip, kaip jums sakiau: tarytum kas 
būtų jį švelniai iškėlęs, o drabužius palikęs... kaip nebe- 
reikalingus. O tėve, juk mes matome didžiausią stebuk- 
lą! Aš bijau! - sušuko brolis Ričardas, turėdamas galvoje 
palaimingą šventumo baimę. Jis retai būdavo toks iškal- 
bus ir toks susijaudinęs. 

— Dabar prisimenu, — tarė prioras, sukrėstas ir pri- 
verstas šiek tiek nusižeminti (o tai negalėjo pakenkti!), — 
ko jis vakar prašė per vakarines pamaldas. Apimtas eks- 
tazės, jis šaukė, kad šventoji mergelė perkeltų jį gyvą į 
anapus, jeigu, jos manymu, jis esąs vertas tokios malo- 
nės ir palaimos. Ar gali būti, kad jis pasirodė jai pakan- 
kamai nusipelnęs ir ji suteikė jam tą malonę? 

— Tėve, gal paieškokime? Ir čia, ir lauke? Gal miške? 

— Kurių galų? — tiesiai atrėžė prioras. - Nejaugi ma- 
note, kad jis laksto naktį nuogas? Sveiko proto žmogus? 
Net jei būtų pamišęs ir pats nusimetęs drabužius, argi 
jie čia gulėtų taip sudėlioti, tvarkingai sukišti vienas į 
kitą, kaip jis klūpojo? Neįmanoma šitaip nusirengti dra- 
bužių. Ne, jo nėra šiuose miškuose — jis daug toliau, iš- 
vis palikęs šį pasaulį. Jam suteikta nuostabiausia malo- 
nė, išklausyta jo karščiausia malda. Dabar čia laikysime 
mišias už brolį Kolumbaną, o paskui pasiimsime palai- 
mintąją mergelę, padariusią jį savo pranašu, ir keliausi- 
me visiems papasakoti apie šį tikėjimo stebuklą. 

Sunku buvo suprasti, kada toks žmogus kaip prioras 
Robertas, suvokęs, kiek naudos galima išpešti iš šio ste- 
buklo, nuoširdų tikėjimą, nuostabą bei susižavėjimą nu- 
stūmė į pasąmonę ir nusprendė viską sutvarkyti taip, 
kad pelnytų kuo daugiau šlovės. Jo elgesys anaiptol ne- 
lis Kolumbanas yra gyvas paimtas į dangų, kaip ir no- 
rėjo. Vadinasi, jis ne tik gali pasinaudoti puikia proga, 
bet ir privalo kuo daugiau išspausti iš šio dieviškos ma- 
lonės pavyzdžio, dar labiau išgarbinti Šrusberio švento 
Petro ir Povilo abatiją; ir tai ne vien pareiga, tai ir ne- 
apsakomas malonumas kartu apsiausti aureole prioro 
Roberto, kuris ir pradėjo šį žygį, galvą. Taip jis ir elgė- 
si. Įsijautęs laikė mišias, stovėdamas tarp baltų žiedla- 
pių, o prie jo kojų gulėjo iškėtoti drabužiai. Taip pat 
galima buvo neabejoti, kad jis viską praneš Grifitui iš 
Rizo, tikriausiai per tėvą Hiujį, ir paprašys atkreipti dė- 
mesį, jei kartais kas nors svarbaus paaiškėtų vėliau, kai 
Šrusberio broliai jau bus išvykę. Tokį brolį priorą bu- 
vo suformavęs jo tikėjimas, jo kilmė, mokymas paklusti 

šventai pareigai bei despotiškoms taisyklėms, ir jis ne- 
pajėgė viso to nusikratyti. 

Gvizerino žmonės, tylūs ir akyli, susigrūdę užpildė 
visą erdvę, bet neišleido nė garso, nepareiškė jokios 
nuomonės. Jų stovėjimą čia ir tylėjimą galima buvo su- 
prasti kaip pritarimą. Bet niekas nežinojo, ką jie iš tik- 
rųjų apie tai mano. 

— Dabar, — tarė prioras Robertas, susigraudinęs be- 
veik iki ašarų, - pakelkime šią palaimintąją naštą ir dė- 
kokime Dievui už svorį, kurį nešame. 

Ir jis priėjo arčiau, pirmas iš pamaldžiausių, norėda- 
mas pasiūlyti ir savo švelnias rankas bei trapų petį. 

Tada brolis Kedfaelis labiausiai ir išsigando, nes 
anksčiau nebuvo apie tai pagalvojęs. Tačiau Benedas, 
kaip tik tą akimirką susivokęs, staiga garsiai sušuko: — 
„Nejaugi Gvizerinas atsiliks - dabar, kai susitaikino- 
me?“ — ir, pripuolęs gal ne taip iškilmingai, bet labai 
greitai, pakišo tvirtą petį po vienu priekiniu relikvijų 
skrynios kampu, priorui nespėjus nė priartėti, ir koks 
pustuzinis stiprių, bet žemų kalvio vyrukų tuoj pat 
džiaugsmingai priėmė iššūkį. Be Kedfaelio, iš visų Šrus- 
berio vienuolių tik Džeromui pavyko priglausti spran- 
dą prie skrynios, nes jis buvo panašaus ūgio, ir tik jis 
nustebęs šūktelėjo, kai pajuto svorį, o paskui vilkosi ge- 
rokai pakumpęs, kol Benedas pasislinko arčiau ir perė- 
mė beveik visą naštą. 

— Atleiskite, tėve priore! Tačiau kas galėjo pamany- 
ti, kad plonyčiai jos kaulai bus tokie sunkūs? 

Kedfaelis paskubomis paaiškino viską savaip: 

— Čia nuolatos vyksta stebuklai, dideli ir maži. Juk 
tėvas prioras sakė, kad turime dėkoti Dievui už svorį, 

kurį nešame. Argi tai, kad Dievas mums leidžia taip aiš- 
kiai pajausti šventosios nuopelnų svorį, nėra ypatingos 
malonės įrodymas? 

Priorui Robertui, kuris jautėsi nužemintas ir kartu 
išaukštintas, šis paaiškinimas, matyt, nepasirodė toks 
įtartinas, kaip pačiam broliui Kedfaeliui. Jis būtų 
džiaugsmingai pritaręs viskam, kas didino jo šlovę. 
Taigi ant tvirtų Gvizerino vyrų pečių relikvijų skrynia 
ir tai, kas joje gulėjo, iškeliavo iš koplyčios ir buvo iš- 
kilmingai nunešta į kleboniją — su tokiu įkarščiu, jog 
atrodė, kad parapija nori kuo greičiau jais visais atsi- 
kratyti. Gvizerino vyrai atvedė žirgus bei mulus, net- 
gi parūpino nedidelį audeklu išklotą vežimą, kad vie- 
nuoliams būtų patogu vežtis savo brangiąją skrynią na- 
mo. Įtvirtinta vežime, kuriam sumeistrauti, tiesą 
sakant, neprireikė nei daug lentų, nei darbo, juo la- 
biau kad ir kalvis parodė gerą valią, skrynia galėjo be 
jokio kilnojimo važiuoti tiesiai į Šrusberį. Visiems bu- 
vo labai svarbu, kad pakeliui jai nieko nenutiktų: pa- 
vyzdžiui, kad brolis Džeromas, ją nešdamas, staiga ne- 
sukluptų arba kad, netikėtai nukritusi ant žemės, ji 
neatsidarytų. 

— Tačiau jūsų mes tikrai pasiilgsime, — liūdnai tarė 
Kajus, taisydamas pakinktus. - Padrigas sukūrė Rišartą 
šlovinančią giesmę, jums būtų patikusi. Būtų malonu 
dar bent vakarą kartu pasėdėti, išgerti. Bet vaikinas pra- 
šė jums padėkoti ir palinkėti laimingos kelionės. Slaps- 
tysis tik kol jūs visi išvyksite. Ir dar Šaneda prašė per- 
duoti jums jo perspėjimą, kad atidžiai prižiūrėtumėte 
kriaušes, nes čia kai kurios gerokai nukentėjo nuo ūg- 
liakandės vikšrų. 

— Jis - puikus pagalbininkas sode, - pasakė savo 
nuomonę Kedfaelis. - Gal ranka jo sunkoka, bet žemę 
sukasdavo greičiau už visus kitus mano novicijus. Aš ir- 
gi jo pasiilgsiu. Dar nežinia, ką man duos į jo vietą. 

— Lengva ranka netiktų prie geležies, — tarė Benedas, 
atsitraukdamas atgal, kad galėtų pasigrožėti lankiniais 
ratais, kuriuos buvo nukalęs šiam vežimui. - Naginga! 
Ber ne lengva. Štai ką jums pasakysiu, Kedfaeli! Mudu 
dar pasimatysime Šrusberyje. Seniai svajoju kaip maldi- 
ninkas aplankyti šventąsias Anglijos vietas, nuvykti į 
Volsingamą. Manau, Šrusberis būtų kaip tik pakeliui. 

Galiausiai, kai viskas jau buvo parengta ir prioras 
Robertas užsėdo ant žirgo, Kajus tyliai pašnibždėjo 
Kedfaeliui į ausį: 

— Kai įkopsite į kalvą, kur anądien matėte mus 
ariančius, žvilgtelekite į kitą pusę. Ten yra tokia vieta, 
kur miškai prasiskiria, ir plikas kauburys, už kurio jie 
vėl susieina. Mes ten būsime, susirinks nemažai. Atsi- 
sveikinsime su jumis. 

Brolis Kedfaelis be jokios gėdos, nes visą naktį laks- 
te ir jautėsi labai pavargęs, pasisavino ramesnį ir protin- 
gesnį iš dviejų mulų — tvirtą ir patyrusį, kuris visuomet 
sekdavo paskui žirgus ir atsargiai žengdavo bet kokiu pa- 
viršiumi. Jis buvo su aukštu, patogiu balnu, o Kedfaelis 
sugebėjo keliais raginti gyvulį net miegodamas. Didesnį 
ir sunkesnį mulą įkinkė į vežimą, bet vežimas, nors ga- 
na siauras, buvo tikrai patikimas ir lygiai riedėjo net per 
mišką, todel Džeromas, ne kažin kiek tesveriantis, dar ga- 
lėjo joti - arba ant mulo, arba ant ienų. Šiaip ar taip, 
Kedfaelis nemanė, kad reikėtų labai jaudintis dėl Džero- 
mo, nes būtent Džeromas iš pradžių ir pakišo tą mintį 

apie šventąją Vinifredą, be abejo, puikiai žinodamas, jog 
prioras seniai žvilgčioja į Velsą ir jau yra nusižiūrėjęs šią 
mergelę kaip geidžiamiausią ir lengviausiai pasiekiamą. 
Taip pat uoliai Džeromas būtų pataikavęs ir Kolumba- 
nui, jei tas būtų likęs gyvas ir išstūmęs Robertą. 

Vežimas bei palyda iškilmingai pajudėjo, ir gal pu- 
sė Gvizerino žmonių, susirinkusių pažiūrėti, kaip jie iš- 
vyksta, pagaliau su palengvėjimu atsiduso, o tėvas Hiu- 
jis palaimino iškeliaujančius svečius. Peredijus tuo metu 
tikriausiai buvo anapus upės — skiepijo antstoliui gerą 
mintį. Jis nusipelnė, kad jo pastangos būtų tinkamai 
įvertintos. Nuoširdžių nusidėjėlių yra daugybė, o nuo- 
širdžių atgailautojų — labai mažai. Peredijus pasielgė 
bjauriai, bet vis tiek buvo malonus jaunuolis. Kedfae- 
lis manė, jog neverta baimintis dėl jo ateities, jei tik 
jam pavyktų pamiršti Šanedą. Šiaip ar taip, juk yra ir 
kitų merginų. Nedaugelis, žinoma, jai prilygsta, bet kai 
kurios atsilieka ne kažin kiek. 

Brolis Kedfaelis patogiai įsitaise balne ir švelniai pa- 
judino pavadžius, kad mulas žinotų, jog jau laikas jį 
nešti, kur reikia. Ir maloniai sau snūduriavo. Tačiau to 
dar nebuvo galima vadinti miegu. Jis jautė šešėlių mir- 
gėjimą po medžiais ir gaivų, vėsų vėjelį, ir siūbuojančią 
gyvulio nugarą, ir kad kažkas pasibaigė. Arba beveik pa- 
sibaigė, nes tai buvo tik pirmasis kelionės namo etapas. 

Atsimerkė, kai mulas ėmė kopti į aukštą kalvos ke- 
terą virš upės slėnio. Dabar čia nebuvo jaučių jungo — 
visas arimas, net naujų rėžių, jau buvo baigtas. Jis pa- 
suko galvą į miškais apaugusias aukštumas dešinėje ir 
lauke, kada tarp medžių pasirodys žadėtoji progymė. Ji 
buvo trumpa ir siaura — iškilus žolės plotelis, už kurio 

dunksojo tankus ir tamsus miškas. Ten, ant apvalaus 
kauburio, stovėjo grupelė žmonių - dauguma Šanedos 
šeimynykščių, — bet jie buvo pakankamai toli, kad ne 
taip gerai kaip Kedfaelis juos pažįstantys kiti broliai 
negalėtų įžiūrėti, kas yra kas. Tamsių plaukų kupeta 
šalia lininės, boluojantis Kajaus tvarstis, nustumtas ant 
pakaušio kaip skrybėlė per vidurdienio kaitrą, rusva 
galvutė, priglausta prie pasišiaušusio ryškiai raudono 
kuokšto, labai panašaus į nebeskutamą brolio Džono 
tonzūrą... Padrigas taip pat buvo ten, matyt, dar ne- 
spėjęs iškeliauti kitur. Jie visi mojavo rankomis ir šyp- 
sojosi, Kedfaelis irgi džiugiai jiems pamojo. Bet netru- 
kus jie prajojo tą siaurą tarpelį, ir vel viską uždengė 
miškai. 

Brolis Kedfaelis, labai patenkintas, jaukiai suzmeko 
balne ir užmigo. 

Naktį jie praleido Penmakme, bažnyčios prieglaudo- 
je, kur mielai priimdavo keliauninkus. Brolis Kedfaelis, 
neprašęs niekieno leidimo, nuėjo gulti iš karto, vos tik 
pašėrė mulą, ir ramiai miegojo pastogėje virš arklidės. 
Po vidurnakčio jį pažadino baisiausiai susijaudinęs bro- 
lis Džeromas: 

— Broli, koks stebuklas! — bliovė jis lyg pakvaišęs. — 
Čia atvyko žmogus, siaubingai kenčiantis nuo kažkokios 
bjaurios ligos, ir jis taip rėkė, kad mes kambariuose ne- 
galėjome miegoti. Tada prioras Robertas paėmė keletą 
žiedlapių, kuriuos surinkome koplyčioje, subėrė juos į 
švęstą vandenį ir davė tam vargšeliui išgerti, o paskui 
dar išnešėme jį į kiemą ir leidome pabučiuoti relikvijų 
skrynios kojūgalį. Ir staiga skausmas praėjo, tas keliau- 
ninkas užmigo anksčiau, negu paguldėme jį į lovą. Jis 

nieko nejaučia, miega kaip kūdikis! O broli, mes tapo- 
me nuostabios malonės įrankiu! 

— Bet kodėl jūs taip nustebote? — priekabiai paklausė 
brolis Kedfaelis, suirzęs, kad jį išbudino, be to, mėgin- 
damas šitaip apsiginti, nes iš tikrųjų apstulbo daug la- 
biau, negu drįso pripažinti. — Jei tikite tuo, ką vežamės 
iš Gvizerino, neturėtumėt stebėtis, kad ir pakeliui vyks- 
ta stebuklai. 

„Bet juk tai reiškia, — sąžiningai galvojo Kedfaelis, 
kai Džeromas išėjo ieškoti supratingesnių klausytojų, — 
kad stebėtis turėčiau as! Ko gero, pradedu suvokti, kas 
yra stebuklai! Nes argi tai būtų stebuklas, jei sugebėtu- 
me viską paaiškinti? Stebuklai nesusiję su sveiku protu. 
Jie paneigia, sugriauna žmogaus samprotavimus, paver- 
čia juos niekais, jie nepaiso žmonių nuopelnų ir išva- 
duoja iš bėdos tą, ką nori. Jeigu galėtume juos paaiškin- 
ti, jie nebūtų stebuklai“. — Po truputį jis nusiramino ir 
vėl užmigo, jausdamas, kad viskas gerai pasaulyje, kurį 
visuomet laikė gana keistu ir ydingu. 


Mažesni stebuklai, kai kurie visai kasdieniški, kai kurie 
tiesiog juokingi, vyko aplink juos visą laiką, kol jie ke- 
liavo į Šrusberį, nors niekas nežinojo, kiek numestų ra- 
mentų anksčiau iš tikrųjų buvo reikalingi,.o ir iš tų 
kiek žmonių netrukus vėl juos pasiėmė, kiek nebylių 
nekalbėjo tyčia, o ne dėl kokių nors sutrikimų, kurių li- 
gonių silpnos sausgyslės buvo greičiau jų sąmonėje, o 
ne kojose - ką jau kalbėti apie tuos sensacijų mėgėjus, 
kurie užsirišdavo akį arba staiga tapdavo paralitikais, 
kad tik prisidėtų prie madingiausio kulto. Viso to dė- 
ka jų šlovė ne tik sklido kartu su jais, bet ir gerokai 

juos aplenkė, ir pagarbios baimės apimti mirtingieji jau 
skubėjo nešti dovanas į švento Petro ir Povilo abatiją 
arba užrašyti jai savo turtą, tikėdamiesi, kad dėkinga 
šventoji išmels iš Dievo atleidimą nuo bausmės už abe- 
jotinas jų nuodėmes. 

Kai jie įjojo į Šrusberio priemiestį, didžiulės žmonių 
minios išėjo jų pasitikti ir lydėjo procesiją iki pat šven- 
to Džailso bažnyčios, kur relikvijų skrynia turėjo stovė- 
ti iki iškilmingo šventosios perkėlimo į abatijos bažnyčią 
dienos. O tai vargu ar galėjo įvykti be vyskupo palaimi- 
nimo, deramai nepranešus visoms bažnyčioms bei vie- 
nuolynams, nes reikėjo naudotis proga dar labiau išgar- 
sėti. Brolis Kedfaelis visai nenustebo, kai pamatė, kad 
lauktoji diena išaušo apsiniaukusi, vėjuota ir lietinga. To- 
kia kaip tik tiko dar vienam stebuklui. Iš tikrųjų: nors 
smarkus lietus kiaurai merkė aplinkinius laukus bei kai- 
mus, nė vienas lašas neužkrito ant procesijos, kai jie ne- 
šė šventosios Vinifredos karstą į amžino poilsio vietą ant 
abatijos bažnyčios altoriaus, kur subėgo begalė stebuklo 
trokštančių žmonių ir dauguma išėjo patenkinti. 

Per visuotinį susirinkimą prioras Robertas oficialiai 
viską papasakojo abatui Heribertui: 

— Tėve, su širdgėla turiu pranešti, kad grįžome tik 
keturi, nors iš Šrusberio išvykome šešiese. Netekome ir 
mūsų vienuolyno pažibos, ir jo gėdos, bet atsivežėme 
brangenybę, kurios ieškojome. 

Jis, be abejo, gerokai klydo, bet nebuvo pavojaus, 
kad kas nors jam tai pasakys, taigi niekas ir nenuken- 
tėjo. Brolis Kedfaelis ramiai snaudė už savo kolonos, 
nesiklausydamas, kaip jie, apimti pagarbios baimės, 
liaupsina brolį Kolumbaną, kurį, žinoma, mielai būtų 

paskelbę nauju šventuoju, tačiau jo palaikai, jų many- 
mu, buvo negrįžtamai dingę, o ką gali padaryti, turėda- 
mas tik drabužius? Nekreipdamas dėmesio į pamaldžius 
jų balsus, Kedfaelis pasveikino save, neblogai padirbė- 
jusį, kad kuo daugiau žmonių būtų laimingi, ir susap- 
navo įkaitintus ašmenis, dailiai rėžiančius storą vaškinį 
antspaudą ir nė kiek negadinančius jo paviršiaus. Jau 
seniai jam nebuvo tekę pasinaudoti tokiais įtartinais su- 
miršo ir kad viskas galų gale praverčia, kai reikia atlikti 
gerą darbą. 


DVYLIKTAS SKYRIUS 


DAUGIAU NEGU PO DVEjJŲ METŲ, VIENĄ 
SKAISČIĄ BIRŽELIO POPIETĘ BROLIS KEDFAE- 
LIS, EIDAMAS PER DIDĮjĮ KIEMĄ NUO ŽUVŲ 
tvenkinių, tarp ką tik pro vartus įžengusių keliauninkų 
pastebėjo pažįstamą kresną, tvirtą figūrą. Benedas, Gvi- 
zerino kalvis, dabar šiek tiek apvalesniu pilvu ir labiau 
pražilęs, pagaliau įgyvendino seną savo svajonę — apsi- 
rengęs maldininko drabužiu, jis keliavo į Dievo Moti- 
nos šventyklą Volsingame. 

— Jei būčiau dar ilgiau atidėliojęs, — atvirai pasakė 
jis, kai jiedu, pasistatę butelį vyno, prisėdo jaukiame 
vaistažolių sodo kampelyje, — būčiau visai susenęs ir ne- 
begalėjęs džiaugtis kelione. Be to, kodėl turėčiau veltui 
gaišti, kai yra puikus vaikinas, pasirengęs bet kada per- 
imti kalvę, kol grįšiu? Jis ten jaučiasi kaip žuvis vande- 
nyje. O, taip, jau aštuoniolika mėnesių, kai jie vyras ir 
žmona, gyvena kaip devintame danguje. Anesta visuo- 
met žinojo, ko nori, ir šįkart, sakyčiau, ji neapsiriko. 

— Gal ir vaikutį jau tūri? — paklausė brolis Kedfae- 
lis, įsivaizduodamas stiprų, sveiką berniuką pasišiaušu- 
siais raudonais plaukais, su pagalvės nutrinta kūdikiška 
tonzūra. 

— Dar ne, bet greitai turės. Kai grįšiu, jau bus gimęs. 

— O kaip jaučiasi Anesta? 

— Žydi kaip rožė. 

— O Šaneda su Engelardu? Neturėjo daugiau rūpes- 
čių, kai išvykome? 

— Jokių, ačiū Dievui! Grifitas iš Rizo pranešė, kad 
viskas gerai ir galima apie tai nebegalvoti. Jie susituo- 
kę, laimingi, prašė perduoti nuoširdžiausius linkėjimus 
ir pasakyti, kad susilaukė sūnaus — tamsiaplaukio, tik- 
ro velsiečio, kaip ir motina. Dabar jam turėtų būti trys 
mėnesiai. Pavadino jį Kedfaeliu. 

— Nagi, nagi! - patenkintas tarė Kedfaelis. — Geriau- 
sias būdas džiaugtis vaikais ir išvengti rūpesčių — turė- 
ti juos pagal įgaliojimą. Bet aš tikiuosi, kad ši atžala 
teiks jiems tik džiaugsmą. Bus dar ir mažytis Benedas, 
vienuose namuose ar kituose. 

Maldininkas Benedas papurtė galvą, bet neatrodė, 
kad labai apgailestautų, ir paėmė butelį. 

— Kadaise tikėjausi... Tačiau tai nieku gyvu nebūtų pa- 
vykę. Buvau senas kvailys, kad apskritai apie tai galvojau, 
ir taip dar geriau. Kajus irgi puikiai laikosi, prašė pasakyti, 
kad dažnai jus prisimena, ir išgerti bent taurę už jį. 

Jie išgėrė dar ne vieną taurę iki mišparų. 

— Dar pasimatysime rytoj, per susirinkimą, — tarė 
Benedas, kai jie grįžo į didįjį kiemą, — nes man paves- 
ta perduoti tėvo Hiujo linkėjimus priorui Robertui bei 
abatui Heribertui, ir norėčiau, kad pabūtumėte vertėju. 

— Tėvas Hiujis tikriausiai yra vienintelis visame Gvi- 
zerine, iki šiol nežinantis tiesos, - lyg ir atgailaudamas 
pratarė Kedfaelis. - Bet juk negalėjome taip apsunkin- 
ti jo sąžinės. Geriau tegu būna nekaltas. 

— Jo nekaltybei niekas negresia, - atsakė Benedas, — 
nes jis pats nė žodžio neištarė, nė karto nesuabejojo, bet 
vis tiek vargu ar nežino. Tiesiog kartais geriau patylėti. 

Kitą rytą per bendrą vienuolyno reikalų aptarimą 
Benedas perdavė geriausius linkėjimus visam vienuoly- 
nui ir ypač prioro Roberto žygio dalyviams, taip pat 
šventosios Vinifredos parapijos sveikinimus jos šlovės 
altoriui. Abatas Heribertas maloniai jį paklausinėjo apie 
koplyčią bei kapines, kurių pats niekada nematė ir ku- 
rioms, jo žodžiais, abatija amžinai dėkinga už tokios 
įžymios globėjos palaikus. 

— Tikimės, — švelniai tarė jis, - kad del šio didžiojo 
mūsų laimėjimo jūs nepatyrėte tokios pat didelės 
skriaudos, nes to tikrai nenorėjome. 

— Ne, tėve abate, — nuoširdžiai nuramino jį Bene- 
das, — jums neverta del to graužtis. Nes turiu pasakyti, 
kad toje vietoje, kur buvo palaidota šventoji Vinifreda, 
iki šiol tebevyksta stebuklai. Dabar dar daugiau žmonių 
ten eina prašyti pagalbos. Jau nemažai ligonių stebuk- 
lingai išgijo. 

Prioras Robertas taip ir sustingo, niūrus jo veidas iš 
apmaudo pasidarė melsvai baltas. 

— Netgi dabar, kai šventoji čia, ant mūsų altoriaus, 
ir maldininkų minios plūsta jos garbinti? Gal kokios 
nereikšmingos smulkmenos, malonės likučiai... 

— Ne, tėve priore, dideli stebuklai! Kelios moterys, 
kurios baisiai kankinosi, negalėdamos pagimdyti sker- 
sų kūdikių, buvo nuneštos ten ir paguldytos ant kapo, 
iš kurio pasiėmėte Vinifredą ir kuriame palaidojome 
Rišartą, ir jų vaikai gimė sveiki, nė kiek nepakenkę sa- 
vo motinoms. Žmogus, kuris seniai buvo aklas, atėjęs 
suvilgė akis rasa nuo jos gudobelių žiedų ir netrukus 
numetė lazdelę, grįžo namo praregėjęs. Jaunuolis, ku- 
rio kojos kaulas buvo lūžęs ir kreivai suaugęs, atėjo 

kęsdamas skausmą, bet sukandęs dantis pašoko priešais 
kapą, ir jam bešokant skausmas dingo, kaulai vėl pa- 
sidarė tiesūs. Negalėčiau papasakoti nė pusės stebuk- 
lų, kuriuos matėme Gvizerine per pastaruosius dvejus 
metus. 

Pamėlynavęs prioro Roberto veidas jau įgavo žalsvą 
atspalvį, o akys po atsargiai nuleistais vokais iš pavydo 
svaidė ryškiai žalias kibirkštis. Kaip drįso tas niekam ne- 
žinomas kaimelis, netekęs savo šventosios, pranokti to- 
kius smulkius Šrusberio stebuklus, kaip sulaikytas lietus 
ar kelios negilios žaizdos, užgijusios gana greitai, bet 
vargu ar stebuklingai, ar netgi tie truputį įtartinai atro- 
dę luošiai, palikę ramentus priešais altorių ir išėję savo- 
mis kojomis? 

— Vieną trejų metų vaiką ištiko priepuolis, - pasimė- 
gaudamas toliau kalbėjo Benedas, - gulėjo sustingęs 
kaip lenta ant motinos rankų, nebekvėpavo, ir tada ji 
lėkė per laukus, nešdama jį glėbyje, perbrido upę, už- 
kopė prie Vinifredos kapo ir paguldė ant žolės negyvą. 
Ir žemės vėsa jį atgaivino, jis ėmė kvėpuoti ir garsiai 
rėkti, motina paėmė jį išgijusį ir laiminga parsinešė na- 
mo, ir dabar jis gyvas ir sveikas. | 

— Ką, net iš mirties prisikėlė? - sušvokštė prioras 
Robertas, kone žado netekęs iš pavydo. 

— Tėve priore, - mėgino jį nuraminti brolis Kedfa- 
elis, — be abejo, tai dar vienas, ir pats aiškiausias, nepra- 
nokstamos šventosios Vinifredos galios įrodymas. Net- 
gi žemė, kurioje ilsėjosi jos kaulai, daro stebuklus, ir 
kiekvienas toks stebuklas dar labiau išgarsina vienuoly- 
ną, kuriame dabar guli pats kūnas, palaiminęs tą žemę, 
iki šiol laiminančią prie jos prisiliečiančius. 

Abatas Heribertas, visiškai nenumanydamas, kodėl 
prioras toks nusivylęs, geraširdiškai pritarė Kedfaelio žo- 
džiams ir dar pasake, kad visuotinę malonę — nesvarbu, 
ar ji pasireiškia Velse, ar Anglijoje, ar Šventojoje Žemė- 
je, ar kur kitur — reikia priimti su tokiu pat visuotiniu 


dėkingumu. 


— Nuoširdžiai tai pasakojote, ar norėdamas jį paerzin- 
ti? — vėliau paklause Kedfaelis, lydėdamas Benedą pro 
vartus. 

— Kaip norite, taip manykite! Bet svarbiausia, Ked- 
faeli, kad sakiau tiesą! Visa tai iš tikrųjų įvyko, ir dabar 
tebevyksta. 

Brolis Kedfaelis stovėjo ir žiūrėjo jam iš paskos, kai 
jis pasuko keliu į Lilesholą, kol tvirta, lengvai ir ryžtin- 
gai žengianti figūra visiškai sumažėjo ir dingo už mū- 
rinės tvoros kampo. Tuomet jis vėl atsigręžė į savo so- 
dą, kur neseniai paskirtas jaunas novicijus, vos šešioli- 
kos metų ir labai pasiilgęs namų, pareigingai laukė jo 
nurodymų, ką tik baigęs sodinti vėlyvesnes salotas. Kol 
kas nekalbus jaunuolis. Gal vėliau, supratęs, kas per 
žmogus tas brolis Kedfaelis, pradės plepėti, ir tada jau 
sunku bus jį sustabdyti. Jis dar nieko neišmanė, bet 
sparčiai mokėsi, ir nors buvo pakankamai vaikiškas, kad 
prie jo lipte liptų visoks purvas, visgi jo pasodintos dar- 
žovės augo. Apskritai Kedfaelis buvo patenkintas. 

„Vargu, - galvojo jis, po tiek laiko iš naujo prisi- 
mindamas tą istoriją, — ar būčiau galėjęs ką nors pada- 
ryti geriau. Velso šventoji grįžo atgal, kur visuomet no- 
rėjo ilsėtis - tebūnie ji palaiminta — ir berods atsidėko- 
dama puikiai rūpinasi saviškiais. O mes gavome tai, kas 

iš tikrųjų priklauso mums, ką turėjome teisę pasiimti, 
ir ko, matyt, esame nusipelnę, juo labiau kad dauguma, 
rodos, patenkinti. Šiaip ar taip, klastingo žudiko kūnas 
veikia beveik taip pat, kaip ir tikra relikvija, tik svarbu, 
kad žmonės tikėtų. Beveik taip pat, bet ne visai! Žino- 
dami tai, ką dabar ten tikriausiai jau žino visi, gerieji 
gvizeriniečiai ir toliau gali tikėtis stebuklų. O jeigu nors 
dalelė jų dėkingumo nubyrės ir Rišartui, kodėl ne? Jis 
tai užsitarnavo, ir tai būtų ženklas, jog šventoji svetin- 
gai jį priėmė. Gal jai net patinka, kad jis šalia? Juk ne- 
gali pasikėsinti į jos nekaltybę, o jeigu ir įsiveržė ne- 
kviestas, tai ne jo kaltė. Kaimynė nepagailės jam poros 
lapelių iš savo šlovės vainiko!“ 

